
în amintirea mamei mele, Fulvia, 
această carte la care ţinea atât de mult. 



Cuvânt înainte 



Această carte nu e o biografie. Intenţia autorului este să propună o meditaţie privind 
cariera unei personalităţi care i-a dezbinat pe francezi şi îi separă, încă, pe istorici. în 
centrul investigaţiei se află un proiect de o ambiţie puţin obişnuită. Napoleon III a vrut să 
remodeleze Franţa, Europa şi lumea. Va trebui să limpezim geneza unei viziuni politice 
şi sociale foarte particulare, obiectivele urmărite şi modul în care-au fost puse în operă, 
iar la sfârşit să facem bilanţul, plin de contraste, al împlinirilor şi eşecurilor. 

Ludovic Napoleon, viitorul Napoleon III, s-a născut în noaptea de 20 spre 21 aprilie 
1808, acum exact două secole: un interval care ar invita la o comemorare. A fost 
preşedintele Republicii Franceze din 1848 până în 1852 şi împărat al francezilor din 
1852 până în 1870. în vremea lui, s-a bucurat de o autoritate neegalată de niciun alt om 
de stat european. Dar între el şi posteritate se interpun două evenimente nefericite: 
lovitura de stat din 2 decembrie 1851, care a lichidat a Doua Republică, şi războiul 
pierdut din 1870, care a pus capăt Imperiului şi mai ales a lovit dureros ţara. Mort în exil, 
în Anglia, la 9 februarie 1873, împăratul rămâne exilat şi astăzi pe pământ britanic - şi 
nu mai puţin din memoria compatrioţilor săi. Este un episod din istoria lor pe care 
francezii preferă să-l uite. 

Expunerea care urmează a fost concepută cu gândul la aniversarea - reală sau 
virtuală - din 20-21 aprilie 2008, dar fără să fie un cadou făcut împăratului. Cititorul va 
judeca; oricum, autorul şi-a propus să rămână cât mai departe de disputele partizane 
din jurul lui Napoleon III şi să-şi trateze subiectul cu înţelegere, dar fără menajări inutile. 
A căuta raţiunile unei opţiuni politice, ale unui succes sau ale unui dezastru e un demers 
cu mult mai util decât acela de a copleşi pe cineva cu laude sau cu reproşuri. 

Fiecare individ, şi cu atât mai mult un personaj istoric de mare anvergură, prezintă o 
multitudine de chipuri, compuse şi recompuse în funcţie de perspectiva din care e privit. 
Napoleon III este o fiinţă reală şi în acelaşi timp o creaţie „colectivă" a scriitorilor, a 
istoricilor, a tuturor celor care s-au apropiat de el într-un fel sau în altul. Preocuparea 
mea a fost să găsesc un punct de echilibru între atâtea reprezentări divergente. Oricum, 
istoria nu deţine adevăruri „absolute". în spatele oricărei reconstituiri se ascunde 
istoricul. Cu alte cuvinte, acest portret, pe care l-am dorit cât mai fidel, este şi el, într-un 
fel, propriul meu Napoleon III. 

Pe un plan mai general, dosarul Napoleon III e legat de dezbaterea nicicând 
încheiată despre rolul jucat de „eroii" istoriei. Să fie oare istoria dominată de acţiunea 
lor, cum a pretins atâta timp istoriografia tradiţională, sau dimpotrivă, „marii oameni" nu 
fac decât figuraţie, iar esenţialul se joacă la nivelul structurilor profunde şi prin acţiunea 
maselor, cum susţine interpretarea ştiinţifică şi democratică ilustrată de „noua istorie"? 
Experienţa lui Napoleon III dovedeşte un lucru: capacitatea „oamenilor mari" de a 
influenţa istoria e limitată, dar reală. Personajul nostru n-a izbutit să schimbe lumea - 
misiune imposibilă, chiar şi pentru un „erou". A schimbat totuşi faţa Parisului, ceea ce nu 
s-ar fi întâmplat fără el. Şi mai ales a declanşat sau a favorizat, în Franţa şi în alte părţi, 
un şir întreg de evoluţii, cu consecinţe uneori considerabile; ar fi absurd să 



depersonalizăm istoria în asemenea măsură încât să pretindem că, şi fără el, am fi avut 
aceleaşi evoluţii, care s-ar fi petrecut exact în acelaşi fel. Napoleon III îşi are locul lui 
printre arhitecţii Franţei moderne şi ai Europei moderne. 

A supraestimat, cu siguranţă, potenţialul ţării sale. Pe lângă erorile politicii imperiale, 
istoricul trebuie să ia în considerare, mai ales în analiza catastrofei finale, capacităţile şi 
limitele Franţei. Sub al Doilea Imperiu, Franţa a progresat în termeni absoluţi, însă în 
termeni relativi ea a pierdut teren în faţa puterilor concurente. Germania era mai slabă în 
1848; s-a dovedit a fi mai puternică în 1870. Evoluţie paradoxală: în locul ascensiunii 
promise, Franţa intrase (prin comparaţie cu alţii) pe panta declinului. 

Napoleon III: drama unui om care a vrut cu orice preţ să facă realitate din visele sale. 



I. Controverse 



Ludovic Napoleon cel Mare şi Napoleon cel Mic 

Destinul postum al lui Napoleon III e unul straniu: la fel de agitat ca viaţa lui, atât de 
bogată în răsturnări de situaţie. Admiratorii lui sunt o specie rară; mult mai numeroşi 
sunt cei care nu-l ţin la mare cinste. Ura, măcar, considerabilă pe vremuri, s-a tocit între 
timp, evoluând spre o ostilitate mai puţin pătimaşă. Sentimentul cel mai curent e o totală 
indiferenţă. Pentru cei mai mulţi francezi, ultimul lor suveran se află într-o zonă obscură, 
la periferia imaginarului istoric. 

Şi totuşi, Napoleon III şi-a marcat apăsat epoca: Franţa, Europa şi lumea. Sub 
domnia lui, bunăoară, societatea franceză face paşi decisivi în modernitate. O 
contradicţie frapantă apare astfel între rolul lui istoric greu de contestat şi locul mediocru 
pe care-l ocupă în memoria şi stima compatrioţilor săi. 

Acest gen de dizgraţie a avut efectul paradoxal de a stimula interesul istoricilor, 
intrigaţi - şi pe bună dreptate - de statutul echivoc al împăratului. Există un „mister 
Napoleon III" care-i incită pe specialişti - câteodată chiar şi pe unii „amatori" - să caute 
o explicaţie. Interpretările se adună, dar, fiind inevitabil divergente, nu fac decât să 
întreţină ambiguitatea. Biografiile suveranului şi lucrările despre al Doilea Imperiu 
formează deja o întreagă bibliotecă, a cărei amploare contrastează cu dezinteresul 
cvasigeneral. 

Istoria nu cunoaşte unanimitatea. Judecăţile despre actorii ei sunt în mod firesc 
diferite; rare sunt totuşi cazurile când ele sunt perfect opuse, punct cu punct. E ceea ce 
se întâmplă cu Napoleon III. La nivelul reprezentărilor, este probabil personalitatea cea 
mai controversată din istoria Franţei. Reputaţia lui variază de la abjecţia totală, înfierată 
de Victor Hugo în Napoleon le Petit, până la măreţia f[ră pată, al cărei bard s-a făcut mai 
recent Philippe Seguin, într-o lucrare intitulată Iară echivoc Louis-Napoleon le Grand. 
Interpretările extreme se susţin reciproc. Diabolizarea sau desconsiderarea, injuste şi 
una şi cealaltă, determină iniţiative de reabilitare care, întrecând uneori măsura, îi 
încurajează pe adversari în prejudecăţile lor ostile: o mişcare de pendul, atenuată de 
câtva timp, dar care încă e departe de a se opri. 

Nimic nu ilustrează mai bine controversa decât opiniile divergente privind capacităţile 
intelectuale ale împăratului; de la un autor la altul, acestea variază de la stupiditatea cea 
mai crasă la o inteligenţă fără egal. „Un cretin", îl cataloga Adolphe Thiers în 1848: 
sentiment împărtăşit de o bună parte a elitei politice. „Ce idiot!", „reconfirma", douăzeci 
de ani mai târziu, Jules Favre, un lider al opoziţiei din timpul Imperiului. 1 

Alexis de Tocqueville se arată mai indulgent... Dar nu foarte mult. „Gândirea lui - 
apreciază el - era incoerentă, confuză, plină de mari idei amestecate, pe care le lua 



1 După Alain Plessis, De la fete imperiale au mur des federes, 1852-1871, Paris, ediţia 1979, p. 
14. 



când din faptele lui Napoleon, când din teoriile socialiste, când din amintirile sale din 
Anglia, unde trăise: izvoare foarte diferite şi adesea total opuse. [...] Era visător şi 
himeric. [...] Când trebuia să părăsească aceste zone vaste şi ceţoase pentru a-şi 
restrânge judecata la un subiect anume, era capabil de perspicacitate, uneori de fineţe 
şi anvergură, ba chiar de o anume profunzime, dar niciodată sigur şi gata oricând să 
asocieze o idee bizară cu una justă". Tocqueville îl suspectează de „un grăunte de 
nebunie" care, pe lângă limitele inteligenţei şi culturii, i-ar explica nesăbuinţele. 2 

Alt „portretist" al prinţului, Charles de Remusat, scriitor şi om politic de orientare 
liberală, apropiat de Thiers, îl consideră total lipsit de „judecată, instruire, conversaţie 
sau experienţă", rezumându-i personalitatea într-un singur cuvânt: „insignifiant"; în 
schimb, îl vede „înzestrat cu o facultate rară şi puternică, aceea de a-şi pune amprenta 
personală în treburile omeneşti". Deficitul de inteligenţă ar fi astfel compensat de un plus 
de imaginaţie, pe care-l „foloseşte în afacerile lumii", producând sau modificând 
„evenimentele după fantezia lui". 3 O „idioţie" creativă, aşadar, opusă inteligenţei sterile a 
celorlalţi responsabili politici. 

Din momentul în care Ludovic Napoleon devine Napoleon III, comportamentul său 
intelectual începe să fie mai bine apreciat. Fireşte, un împărat „în funcţie" este mai 
inteligent, vezi bine, decât un simplu pretendent, fie el şi preşedintele Republicii! în 
intimitate, şi cu condiţia să-şi dezlege limba, ceea ce se întâmplă rar, nu spune niciodată 
lucruri banale. Interlocutorii săi au surpriza de a descoperi un ins mai inteligent decât 
părea. Alexander Hubner, ambasadorul Austriei, notează în jurnalul său: 

„La cină, partea cea mai plăcută a zilei, discuţia dintre împărat, lady Cowley [soţia 
ambasadorului englez] şi mine curge neobosit, iar modul de a judeca al împăratului 
Napoleon, diversitatea cunoştinţelor sale, mai temeinice decât se crede, la care se 
adaugă diversitatea şi mai mare a aventurilor sale de tinereţe îi dau un farmec cu totul 
special. 4 Hotărât lucru, nu e portretul unui cretin! 

Mai binevoitoare decât unii dintre contemporanii săi, posteritatea a renunţat cel puţin 
la caracterizarea iniţială a lui Thiers, încetând să-l mai considere sărac cu duhul. 
Oricum, în privinţa capacităţilor sale, părerile rămân împărţite. A fost un veleitar 
mediocru, sau, dimpotrivă, un om cu adevărat inteligent, poate chiar de o inteligenţă 
ieşită din comun, frizând genialitatea? Mai mulţi istorici au continuat să vadă în el - ca 
Tocqueville - un visător incapabil de judecată metodică. Mai ales cei care s-au aplecat 
asupra dosarelor spinoase: Germania, Mexicul... cele în care împăratul s-a dovedit 
neinspirat. Ernest Denis, autorul unei lucrări apreciate, La Fondation de l'Empire 
allemand, îi face un portret destul de nefavorabil: „Era de o inteligenţă medie: scrierile lui 
nu conţin nicio idee personală, iar banalitatea teoriilor sale nu e compensată nici măcar 
de stil. Nu era lipsit de o anume curiozitate intelectuală şi de ceva cunoştinţe tehnice, 
însă avea lacune mari în educaţia generală şi un gust deplorabil - o sensibilitate literară 



2 Alexis de Tocqueville, Souvenirs, Paris, 1893, pp. 315-316. 

3 Charles de Remusat, Memoires de ma vie, voi. IV, Paris, 1967, pp. 359-360. 

4 Contele Hubner, Neuf ans de souvenirs d'un ambassadeur d'Autriche a Paris sous le Second 
Empire, 1851-1859, Paris, 1904, voi. I, p. 441 (notă din 25 octombrie 1856). 



de băcan. Era incapabil de efort susţinut, de concentrare, de tenacitate." 5 

Christian Schefer, într-un studiu excelent despre originile războiului din Mexic, nu e 
nici el mai blând: „Nu ştia să gândească, iar atunci când îşi imagina că o face se 
mulţumea cel mai adesea să rumege la nesfârşit aceleaşi fantasme şi aceleaşi idei. 
Efortul de a gândi critic sau temeinic, pentru a lua apoi o decizie chibzuită, îi provoca 
repulsie, pentru că mintea lui ceţoasă şi haotică era, în plus, peste măsură de leneşă." 6 

Mai puţin sever, Pierre de La Gorce îl caracterizează pe împărat ca un spirit confuz 
şi himeric, capabil totuşi de manifestări intermitente de înţelepciune şi originalitate: 
„lumini care se arătau doar pentru a se stinge aproape instantaneu". 7 

La istoricii mai recenţi, cota intelectuală a împăratului este vizibil în creştere; faptul 
de a gândi şi a se comporta diferit sau chiar bizar - care atâta vreme a fost handicapul 
său - este mult mai puţin penalizat în zilele noastre decât în epoca lui. O perspectivă 
„relativistă" nu-i poate fi decât favorabilă acestui „mare original". „Una peste alta - 
conchide Louis Girard -, nu e un «geniu» extraordinar. Nu are nimic din marele 
conducător militar care a fost unchiul său; e pur şi simplu un civil inteligent." 8 

La Andre Castelot, personajul apare deja ca „foarte inteligent", chiar dacă fără geniul 
unchiului său. 9 încă o treaptă, şi aprecierea devine măgulitoare, la Alain Plessis 
bunăoară: „departe de a fi o marionetă fără personalitate, a avut stofa unui om politic 
original, mult superior anturajului său şi celor mai mulţi dintre adversarii săi" 10 ; „mult 
superior": până la „genial" mai e doar un pas! 

Am fi tentaţi să spunem că facultăţile intelectuale ale împăratului cresc pe măsură ce 
ne depărtăm de epoca lui. Cei care nu-l cunosc decât din documente au despre el o 
părere mai bună decât cei care l-au cunoscut nemijlocit. De asemenea, istoricii actuali 
sunt mai deschişi decât istoricii generaţiilor precedente. Unde e adevărul? Desigur, 
vedem mai bine de aproape, dar poate că, de departe, înţelegem mai bine. Deficitul de 
observaţie ar fi compensat de o privire mai detaşată, mai puţin convenţională şi lipsită 
de prejudecăţile secolului al XlX-lea. 

Calităţile sufleteşti ale împăratului sunt la fel de controversate ca şi inteligenţa lui. 
După mai mulţi contemporani şi istorici, „bunătatea" era una din cele mai caracteristice 
şi mai puţin contestabile trăsături ale sale. Suferinţa umană îi trezea o vie compasiune; 
era atent şi gata oricând să ajute. 

Tocqueville îi recunoştea „o fire binevoitoare şi amabilă, un suflet blând şi chiar 
destul de sentimental...". 11 După Ernest Denis, „era din fire şi cu adevărat omenos, 
omenos cu toată lumea, cu prietenii, dar şi cu adversarii săi". 12 „Această bunătate 

5 Ernest Denis, La fondation de l'Empire allemand, Paris, 1924 (ediţia I, 1906), p. 189. 

6 Christian Schefer, La grande pensee de Napoleon III Les origines de l'expedition du Mexique 
(1 858-1 862), Paris, 1939, p. 261. 

7 Pierre de La Gorce, Napoleon III et sa politique, Paris, 1933, p. 179. 

8 Louis Girard, Napoleon III, Paris, 1986, ediţia 2002, p. 516. 

9 Andre Castelot, Napoleon trois, voi. I, Paris, 1973, p. II, şi voi. II, Paris, 1974, p. 937. 

10 Alain Plessis, op. cit, p. 12. 

11 Alexis de Tocqueville, op. cit., p. 314. 

12 Ernest Denis, op. cit, p. 190. 



omenească a fost caracteristica lui, [...] marea lui dorinţă de bine", insistă şi Pierre de 
La Gorce. 13 în schimb, pentru alţi biografi, era doar o amabilitate de faţadă, ce ascundea 
un egoism fără margini şi o totală indiferenţă. „Ludovic Napoleon - scrie unul dintre 
aceşti istorici - este un «gentleman», dar nu cunoaşte adevărata milă. Aş spune chiar 
că omul nu-i inspiră nici cel mai elementar interes". 14 

Ce ghem de contradicţii! Cum e posibil să fii în acelaşi timp mare şi mic, omenos şi 
fără inimă, sfâşiat permanent între bine şi rău, cum e posibil, mai ales, în ciuda 
interesului cert al istoricilor, să nu poţi dărâma zidul de neînţelegere sau de indiferenţă 
din jurul tău? Ce nu-i în regulă cu Napoleon III? 



Complotul scriitorilor 

Jean Tulard, istoric al lui Napoleon I şi, prin ricoşeu, al nepotului său, coordonator al 
unui monumental Dictionnaire du Second Empire, crede că deţine răspunsul. Paradoxal, 
acesta ar trebui căutat printre scriitorii epocii. „Nu există oameni mari. Există oameni 
care sunt slujiţi de mari scriitori." „Ludovic XIV i-a avut pe Racine şi pe Boileau; Mauriac 
şi Malraux i-au construit imaginea lui de Gaulle." „în schimb, literatura l-a învins pe 
Napoleon III. împotriva lui au scris Zola, Victor Hugo mai ales, dar şi Marx, până şi 
Dumas. Marii scriitori i-au fost ostili, iar cei care i-au fost favorabili, ca Merimee şi 
Theophile Gautier, nu şi-au pus niciodată pana în serviciul lui." „Totul s-ar fi schimbat 
dacă avea alături un mare scriitor", insistă Tulard. Sub pana lui Hugo, a unui alt Hugo, 
Sedan ar fi devenit replica bătăliei de la Waterloo, o înfrângere, desigur, dar o 
înfrângere glorioasă. 15 

Interpretarea pare cam sumară. Să vezi în de Gaulle creaţia lui Mauriac şi Malraux e 
totuşi prea mult. Nu-i mai puţin adevărat că, în cazul lui Napoleon III, atitudinea 
scriitorilor şi impactul lor asupra opiniei publice ridică o problemă. Cei care l-au apărat s- 
au manifestat cu discreţie. în schimb, discreţia era departe de a fi prima calitate a lui 
Victor Hugo. Napoleon le Petit, pe care-l publică în 1852, chiar după lovitura de stat, a 
pătat pentru mult timp imaginea împăratului. Nu e un idiot, avertizează poetul, 
respingând clişeul deja menţionat. Nu e un idiot, este mult mai rău: o creatură perversă 
şi periculoasă ce ridiculizează şi înjoseşte Franţa. „Ludovic Bonaparte are o idee fixă, 
dar o idee fixă nu e totuna cu idioţia. El ştie ce vrea şi îşi urmăreşte ţelul. împotriva 
justiţiei, împotriva legii, împotriva logicii, împotriva onestităţii, împotriva umanităţii, aşa e, 
dar el îl urmăreşte neabătut." Cu un astfel de om, viitorul se anunţă teribil. „Iar grozăvia 
ar putea dura! Şi voi îmi spuneţi că va dura. O, nu, nu! Nu va dura! Căci dacă ar dura, 

13 Pierre de La Gorce, op. cit, pp. 177 şi 180. 

14 Marcel Emerit, Madame Cornu et Napoleon III d'âpres Ies lettres de l'Empereur et d'autres 
documents inedits, Paris, 1937, p. 163; acelaşi text este publicat ca Introducere la primul volum 
din Lettres de Napoleon III a Madame Cornu, publicate de Marcel Emerit, 2 volume, Paris, 1937. 

15 Jean Tulard, „Une epoque charniere de notre histoire" în Le Figaro litteraire, 12 octombrie 1995, 
p. 4, şi „De Badinguet a Louis-Napoleon le Grand", în Pourquoi rehabiliter le Second Empire?, 
colocviu prezidat de Jean Tulard, Paris, 1997, pp. 9-15. 



ah!, înseamnă că nu există un Dumnezeu în ceruri sau că nu va mai exista o Franţă pe 
pământ!" 16 Această lungă lamentaţie, de o grandilocvenţă, pentru noi, insuportabilă, a 
părut foarte convingătoare într-o epocă îndrăgostită deopotrivă de idealurile democratice 
şi de frazele sforăitoare. 

Zola este mai moderat, şi tocmai această relativă moderaţie dă evocării sale un aer 
de autenticitate. Cele şaptesprezece volume ale ciclului Rougon-Macquart compun o 
frescă uriaşă a societăţii din timpul celui de-al Doilea Imperiu; în percepţia comună a 
francezilor, această reconstituire pare să rămână cea mai apropiată de istoria reală. 
Scriitorul se substituie astfel istoriei. Continuăm să vedem epoca prin ochii lui. Vedem 
domnia banului, vremea parveniţilor fără scrupule, imoralitatea triumfătoare şi insolenta 
„sărbătoare imperială", în dureros contrast cu mizeria claselor muncitoare, descrisă în 
cele mai populare romane ale ciclului (L'Assommoir, 1877; Germinai, 1885). Zola ar fi 
putut trata exact la fel Monarhia din Iulie sau a Treia Republică: mizeria şi corupţia nu 
aparţin exclusiv celui de-al Doilea Imperiu. Dar el a fixat pentru eternitate acest regim şi 
această epocă. Astfel, în imaginarul francezi lor, al Doilea Imperiu a ajuns să 
concentreze o mulţime de vicii şi nedreptăţi al căror monopol, în chip evident, nu-l 
deţine. 

Cât despre împărat, el nu e pentru Zola tiranul infam stigmatizat de Hugo, ci un 
personaj mai curând mediocru, pe care destinul l-a ridicat cu mult deasupra meritului 
său real. îl vedem, şters şi aproape absent, la o recepţie de la Tuilleries {Son 
Excellence Eugene Rougon, 1876), îl mai vedem, la sfârşit, incapabil să controleze 
situaţia şi căutându-şi zadarnic moartea pe câmpul de luptă de la Sedan (La Debâcle, 
1892). Convins în prima lui tinereţe de pamfletul lui Hugo, Zola a evoluat apoi spre o 
interpretare mai „umanizată" a împăratului (prezentat deja, în La Debâcle, ca o victimă 
vrednică de milă) şi a sfârşit prin a-i recunoaşte cel puţin bunele intenţii: „un ins de 
treabă, bântuit de visuri generoase, incapabil de ticăloşii, foarte sincer în credinţa 
neclintită care-l susţine în peripeţiile vieţii - aceea că este un om predestinat, cu o 
misiune absolut determinată, ineluctabilă, moştenitorul lui Napoleon, al numelui şi al 
misiunii sale. Toată forţa îi vine de aici, din acest sentiment al obligaţiilor care-i 
incumbă..." 17 Dar acest text, datând din 1895, este ulterior ciclului Rougon-Macquart; 
răul era deja făcut. în plus, Zola nu revine asupra esenţialului. Prezintă într-o lumină mai 
favorabilă motivaţiile personale ale împăratului, dar nu corectează bilanţul domniei. 
Bunele intenţii nu anulează banalitatea personajului; între generozitatea visului, pe de o 
parte, mediocritatea acţiunii şi eşecul total al demersului, pe de alta, contrastul devine 
poate şi mai dezamăgitor. 

Diabolizat de Hugo, Napoleon III a fost diminuat de Zola. Aparent, nu exista altă 
alegere decât între aceste două versiuni. Sunt oare scriitorii atât de puternici cum crede 
Tulard? Desigur, influenţa lor asupra opiniei publice este considerabilă, cu condiţia să fie 
foarte citiţi (Hugo şi Zola au fost). Dar opinia publică nu acceptă orice. Se lasă uşor 
influenţată - şi chiar manipulată - când i se spune ceea ce vrea să audă. împotriva lui 
Napoleon III au acţionat factori mult mai puternici. Cei doi scriitori n-au făcut decât să 

16 Victor Hugo, Napoleon le Petit (1852), cartea I, a Vl-a şi a Vll-a. 

17 Citat după Andre Castelot, op. cit, voi. II, p. 936; text publicat în Le Gaulois, august 1895. 



urmeze curentul, accentuându-l poate, dar nu mai mult decât atât. Proasta reputaţie a 
lui Napoleon III şi a regimului său are alte „cauze prime". Trebuie căutat mai adânc. 

Să adăugăm şi alte motive identificate de Jean Tulard: manualele şcolare din timpul 
celei de-a Treia Republici, concepute într-un spirit republican ofensiv, adică ostil 
Imperiului; inevitabila comparaţie cu Primul Imperiu, care-l pune în umbră pe cel de-al 
Doilea; în fine, un deficit de imagine, în sensul propriu al cuvântului: absenţa unor 
reprezentări artistice care să glorifice regimul; în schimb, răspândirea fotografiei, mijloc 
mult mai prozaic, este considerată de istoric o „adevărată catastrofă pentru al Doilea 
Imperiu". Această din urmă explicaţie este ciudată (şi contrazisă de o propagandă prin 
imagine foarte eficientă, şi mult mai susţinută, în realitate, decât pe vremea Primului 
Imperiu). Dar de ce să venim cu argumente mai curând marginale, câtă vreme cauzele 
„masive" ale neînţelegerii dintre Napoleon III şi francezi sar pur şi simplu în ochi? 



Motivele unei neînţelegeri 

Mai întâi, domnia lui Napoleon III începe şi se termină prost: o lovitură de stat la 
început şi o înfrângere umilitoare la sfârşit. 2 decembrie 1851 al lui Ludovic Napoleon nu 
se poate compara cu 18 Brumar al lui Napoleon Bonaparte, şi nici Sedan cu Waterloo. 
18 Brumar a pus capăt unui regim aflat într-o agonie lamentabilă; era de asemenea 
punctul final al unei revoluţii extrem de agitate şi violente; Franţa era istovită, voia linişte 
şi un regim care să readucă ordinea. în schimb, în 1851, a Doua Republică era abia la 
început; dăduse deja rateuri, care-au înlesnit sarcina pretendentului, dar epoca era 
profund ataşată valorilor libertăţii şi democraţiei. în raport cu aspiraţiile timpului său, 
viitorul Napoleon III a mers împotriva curentului. A dat prioritate ordinii într-un moment 
când prioritare erau libertăţile - un dezacord ce va avea consecinţe majore. Sigur, o 
bună parte a burgheziei s-a raliat, dar din motive conjuncturale, fără convingeri 
bonapartiste autentice. Satele au fost de partea lui; era marea majoritate a populaţiei - 
dar majoritatea care conta cel mai puţin! Elementele angajate şi dinamice, care formau 
efectiv opinia publică, mediile citadine şi liberale, intelectualii şi tinerii au fost împotriva 
imperiului (pe faţă sau mai discret, aşteptând zile mai bune). în plus, această lovitură de 
stat perfect reuşită a fost totodată o lovitură de stat tragică. Din inabilitate sau neşansă, 
ea a provocat o baie de sânge pe străzile Parisului. Nu asta voise Ludovic Napoleon; 
această amintire macabră îi va apăsa conştiinţa. Oricum, nu mai era nimic de făcut. 
Imperiul a rămas cu acest stigmat: un mit fondator deplorabil. Numeroase arestări şi 
deportări au completat imaginea represivă a noii puteri. Mai târziu, regimul se va 
liberaliza progresiv, mai ales începând din 1860; cu puţin înainte de căderea sa, părea 
să intre într-o fază efectiv liberală. Cu toate astea, nimeni nu i-a fost recunoscător pentru 
concesiile ce păreau smulse sub presiunea opoziţiei (chiar dacă nu era adevărat). A 
rămas imaginea unui regim autoritar prin natură, dar slăbit şi silit să ajungă la 
compromisuri cu adversarii, ceea ce, în loc să îmblânzească opoziţia, a îndârjit-o şi mai 
mult. 

început puţin glorios, sfârşit absolut jalnic. Sedan a fost o înfrângere lipsită de glorie. 



O armată prost pregătită, operaţiuni prost conduse, generali mediocri, un împărat 
dezorientat... N-a fost o bătălie în sensul propriu al cuvântului, ci mai curând o 
ambuscadă urmată de un început de masacru, pe care, din fericire, capitularea l-a oprit. 
Napoleon I avea geniu militar; talentele războinice ale nepotului său erau mai mult decât 
modeste. Waterloo venea după un lung şir de victorii strălucite; era sfârşitul tragic - şi 
probabil inevitabil - al unei epopei de neuitat. Nu exista asemenea context pentru a 
justifica şi transfigura dezastrul de la Sedan. Prin înfrângerea lui Napoleon I, Franţa 
pierdea toate cuceririle teritoriale obţinute de Revoluţie şi de el însuşi. Erau însă doar 
cuceriri. Pierderea Alsaciei şi a Lorenei, după înfrângerea din 1870, a fost cu mult mai 
dureroasă: aceste provincii făceau parte din corpul naţiunii. încă un cap de acuzare la 
adresa lui Napoleon III. 

Când o istorie începe şi se termină prost, e greu s-o mai judeci cu detaşare. Meritată 
sau nu, prejudecata defavorabilă care umbreşte amintirea celui de-al Doilea Imperiu 
este perfect explicabilă. 

Chiar şi în timpul său, acest regim a avut puţini reprezentanţi autentici. Napoleon III 
ar fi lansat această butadă: „împărăteasa este legitimistă; prinţul Napoleon, republican; 
Morny, orleanist; eu însumi sunt socialist; singurul bonapartist e Persigny, dar el e 
nebun." Remarcă de o fineţe surprinzătoare (admiţând că-i aparţinea) din partea unui 
om considerat de unii nu prea inteligent (dar nu era singura dată când Napoleon III se 
dovedea mai lucid decât contemporanii săi). Să trecem în revistă poziţia acestor câteva 
personaje. 

Prinţul Napoleon, fiul regelui Jerome, era vărul lui Napoleon III; spre deosebire de cel 
din urmă, care nu avea nimic din aerul familiei, el semăna surprinzător cu marele 
Napoleon (ceea ce, uneori, îl punea pe suveran într-o situa ţie inconfortabilă). Liberal şi 
anticlerical, prinţul Napoleon se prezenta ca lider al aripii de stânga a regimului, în totală 
opoziţie cu împărăteasa Eugenia, conservatoare şi catolică. Morny, fratele vitreg al 
împăratului, întrupa o combinaţie, destul de reuşită, de om de lume şi om de afaceri; 
cariera lui datora mult Monarhiei din Iulie; oricum, nu se prea încurca în principii. 
Persigny, în schimb, era un doctrinar intransigent, teoretician al bonapartismului pur şi 
dur, legându-i, fără tranziţie, pe Napoleon I de Napoleon III; Persigny a fost asociat la 
toate loviturile de stat, la cele eşuate de la Strasbourg (1836) şi Boulogne (1840), ca şi 
la cea reuşită din 2 decembrie. Inteligent, dar pătimaş, a jucat un rol de prim-plan la 
începutul regimului (ministru de Interne între 1852 şi 1854 şi 1860 şi 1863), fiind apoi 
trecut pe linie moartă, puţin câte puţin, pe măsură ce regimul se liberaliza. 

Hotărât lucru, aceste personaje - cercul apropiat al împăratului - nu se potriveau 
între ele. Grupul lor restrâns ilustra în mic o contradicţie mai generală a celui de-al 
Doilea Imperiu. în ciuda solidităţii afişate, regimul imperial a fost lipsit de coerenţă. 

Bonapartismul purta în el germenii disoluţiei sale. De la bun început, profilul său a 
fost destul de ceţos, fiindu-i greu să-şi facă un loc precis pe eşichierul politic francez. 

Totul începe cu mitul lui Napoleon. Dar câţi dintre admiratorii împăratului doreau cu 
adevărat revenirea la o domnie despotică şi la războaiele fără sfârşit? Neîndoielnic, 
mitul a fost hrănit de o fabuloasă istorie reală; dar el s-a impus în contextul foarte 
special de după 1815. Cultul napoleonian exprima de-a valma refuzul revenirii 



Bourbonilor, refuzul înfrângerii şi umilirii Franţei, ataşamentul pentru valorile liberale, 
democratice, republicane, revoluţionare... 18 O paletă largă şi inevitabil contradictorie. 
Odată cu schimbarea de direcţie anunţată în timpul celor „O sută de zile" - deschidere 
liberală, o politică de pace... -, Napoleon I dedublase el însuşi profilul domniei lui. 
Bonapartismul a devenit un soi de antrepozit universal, reper cvasireligios pentru 
veteranii Marii Armate şi pentru nostalgicii imperiului, dar şi stindardul sub care se 
adunau patrioţii de orice orientare, republicanii, şi chiar adepţii Casei de Orleans... O 
mişcare compozită şi o stare de spirit mai mult decât o adevărată ideologie; în orice caz, 
departe de un partid constituit. Cei doi scriitori care au contribuit cel mai mult la crearea 
mitului napoleonian - Adolphe Thiers, cu monumentala Histoire du Consulat et de 
l'Empire, şi Victor Hugo, care şi-a pus grandilocvenţa în serviciul unchiului în aceeaşi 
măsură în care s-a îndârjit să-l distrugă pe nepot - n-au simţit probabil nicio contradicţie 
între ataşamentul lor faţă de Primul Imperiu şi ostilitatea faţă de cel de-al Doilea. 
Bonapartismul ambiant a jucat un rol decisiv în alegerea lui Ludovic Napoleon ca 
preşedinte al Republicii în decembrie 1848; fără moştenirea napoleoniană, prinţul ar fi 
fost un simplu anonim. în schimb, Imperiul restaurat a beneficiat în prea mică măsură de 
strălucirea Primului Imperiu, care era strălucirea personală, netransmisibilă, a lui 
Napoleon I. 

Imperiul propunea o sinteză aptă să unifice o Franţă profund divizată. Trebuia găsit 
un punct de echilibru între Revoluţie şi Monarhie, între ordine şi libertate, între 
democraţie şi autoritate. în viziunea lui Ludovic Napoleon, primul Napoleon, „a fost 
mijlocitorul între două veacuri duşmane; a ucis Vechiul Regim restaurând tot ce avea 
acesta bun; a ucis spiritul revoluţionar impunând peste tot beneficiile revoluţiei". 19 
Restaurarea Imperiului în 1852 încheia definitiv „era revoluţiilor", şi totodată „consfinţea 
cuceririle din '89". 20 Noul regim respecta toate guvernările precedente 21 ; fiecare îşi 
adusese contribuţia la edificiul definitiv care era al Doilea Imperiu. 

lată aşadar sinteza completă şi ultimă. Rămânea de văzut dacă era realizabilă şi 
dacă francezii o doreau cu adevărat. în fapt, autoritatea s-a impus în dauna libertăţii 
(concesiile ulterioare au fost privite, tocmai, ca nişte concesii). Democraţia, exprimată 
prin sufragiul universal masculin (cea mai avansată, sub acest aspect, din Europa), a 
servit în special pentru a reconfirma din când în când (graţie mai ales votului ţărănesc) 
regimul şi pe conducătorul său. Pe scurt, sinteza promisă se reducea, într-o măsură 
cam mare, la un regim autoritar întrupat de un lider providenţial (şi el mai curând „prin 
procură"). 

Dar mai ales, acest regim îşi găsea cu greu locul pe o scenă politică deja 



Despre profilul ideologic şi mitologic al bonapartismului: Sudhir Hazareesingh, La Legende de 
Napoleon, Paris, 2005; Frangois Bluche, Le bonapartisme, 1800-1850, Paris, 1980; Bernard 
Menager, Les Napoleon du peuple, Paris, 1988. 

19 „Discours du prince president a l'inauguration de la statue equestre de Napoleon l er , a Lyon", 20 
septembrie 1852, în La politique imperiale exposee par les discours et proclamations de 
l'Empereur Napoleon III (citată în continuare sub: La politique imperiale), Paris, 1865, p. 154. 

20 Ibidem, p. 163, „Message du prince president au Senat", 4 noiembrie 1852. 

21 Ibidem, p. 167, „Discours de l'Empereur aux grands corps de l'Etat", 1 decembrie 1852. 



aglomerată. Opţiunea fundamentală a francezilor era între Republică şi Monarhie. 
Republica avea şi ea mai multe „niveluri": mai mult sau mai puţin democratică, mai mult 
sau mai puţin socială. La rândul ei, Monarhia se împărţise în două: Restauraţia şi 
Monarhia din Iulie, legitimişti pe de o parte, orleanişti pe de alta. Republica se voia 
democratică, Restauraţia fusese conservatoare, iar Monarhia din Iulie, liberală. Ce să 
propui în plus? Era greu de găsit un culoar suplimentar, poate doar improbabila sinteză 
„moderată" a tuturor acestor orientări contradictorii. Chiar admiţând că acest gen de 
sinteză era mai mult decât un simplu slogan propagandistic, fapt este că societatea 
franceză, extrem de polarizată şi conflictuală, nu era pregătită pentru o asemenea 
experienţă. Democraţii voiau cu orice preţ Republica, reacţionarii îşi aminteau de 
vremurile bune ale Restauraţiei; cât despre burghezia industrială şi financiară, ea 
apreciase domnia lui Ludovic Filip, la fel de prielnică pentru afaceri ca al Doilea Imperiu, 
dar mai liberală şi mai puţin personalizată. La drept vorbind, ca soluţie de sinteză între 
Revoluţie şi Vechiul Regim, Monarhia din Iulie părea mai potrivită cu spiritul timpului: o 
monarhie constituţională şi parlamentară apropiată de modelul britanic. Pe când o 
monarhie investită cu puteri depline, în acelaşi timp ereditară şi plebiscitată, se prezenta 
ca o soluţie mai puţin coerentă şi potenţial periculoasă. 

Chiar şi în epoca sa, al Doilea Imperiu a fost mai curând acceptat decât iubit cu 
adevărat. A fost o soluţie conjuncturală: burghezii şi ţăranii au văzut în el o garanţie de 
stabilitate şi prosperitate. Ralierea a fost în primul rând pragmatică, şi mult mai puţin 
sentimentală sau ideologică. S-a putut constata în momentul căderii sale: nimeni n-a 
sărit să-l apere. Puţinii bonapartişti s-au risipit fără urmă. Era aproape ca şi cum imperiul 
n-ar fi existat niciodată. 

La toate acestea s-a adăugat insistenta propagandă republicană de după 1870 (şi 
până azi!). Valorizarea Republicii trecea desigur prin devalorizarea adversarului ei 
imediat. „Locurile memoriei", în Franţa, sunt mai ales republicane. 22 Puţine simboluri 
monarhice, mai puţine oricum decât ar îndreptăţi-o contribuţia reală a regilor (şi a celor 
doi împăraţi) la crearea Franţei. E suficient să facem lista străzilor şi monumentelor 
publice; rare sunt denumirile sau reprezentările „nerepublicane". La Paris, superba 
Place Royale, o creaţie efectiv regală, a devenit Place des Vosges, fără nicio legătură 
cu departamentul respectiv, doar pentru a şterge un simbol; revenirea la vechiul nume 
ar slăbi, oare, Republica? Această relativă estompare a trecutului monarhie a afectat al 
Doilea Imperiu mai mult decât celelalte perioade, pentru simplul fapt că acesta, instaurat 
pe ruinele unei republici şi eliminat, la rându-i, de republica următoare, a fost angajat 
mai direct în înfruntarea cu ideologia republicană. 

în fine, să-l privim pe împărat. Nu există bonapartism fără Bonaparte - Napoleon I 
sau Napoleon III. Şansa acestei mişcări (de fapt, principala ei raţiune de a exista) a fost 
să invoce, ca spirit tutelar, personalitatea legendară a lui Napoleon I. în schimb, 
Napoleon III n-a reuşit să intre cu adevărat în imaginarul francezilor. Nu merită să 
învinuim, ca Jean Toulard, deficitul de inspiraţie al artiştilor oficiali sau prozaismul 
fotografiilor. Din contră - e una din trăsăturile de modernitate ale domniei sale -, 



22 Diferitele compartimente ale memoriei istorice a francezilor formează obiectul amplei culegeri 
Les Lieux de memoire, sub coordonarea lui Pierre Nora, trei volume, Paris, 1997. 



Napoleon III şi guvernul său au pus la punct o propagandă oficială excelent orchestrată. 
Era anexa obligatorie a filozofiei democratice afişate: puterea se baza pe popor, iar 
poporul, în consecinţă, trebuia îndoctrinat. Broşuri, afişe, imagini, sărbători, comemorări, 
vizite frecvente ale cuplu lui imperial în toate colţurile ţării - totul a fost pus la contribuţie 
pentru a-i lega pe francezi de noul regim şi de conducătorul său providenţial. 
Caracteristice pentru epocă sunt revistele ilustrate ce răspândesc nenumărate imagini 
ale împăratului, ale familiei imperiale şi ale evenimentelor oficiale (hebdomadarul 
L'lllustration este un bun exemplu). în fond, figura lui Napoleon III a fost mai prezentă 
sub ochii francezilor decât cea a lui Napoleon I şi a tuturor suveranilor Franţei care l-au 
precedat. Cu toate astea, rezultatul s-a dovedit modest. Francezii n-au făcut o pasiune 
pentru împăratul lor; era o căsătorie din interes. împăratul nu avea carismă. Desigur, era 
un om de mare distincţie. Afabil şi de o bonomie naturală. Doar că, pentru statuia unui 
Salvator sau a unui Fondator, nu era de ajuns. Napoleon III părea să aibă un deficit de 
vitalitate. Un soi de absenţă. Modul lui de a acţiona era şovăielnic. Nu ştia să comunice. 
Făcea eforturi ca să-şi impună părerile. Nu avea darul de a porunci. Avea mai mult 
perseverenţă, chiar încăpăţânare, decât forţă. Era un personaj ascuns, insesizabil, 
misterios. Un material bogat pentru psiholog, dar altul decât cel din care se făuresc 
miturile. 

Cât despre împărăteasă, spaniola Eugenia de Montijo, ea n-a fost niciodată prea 
populară. Era considerată frivolă, nechibzuită, pripită, repezită... Prea spaniolă, poate, 
sau nu destul de franţuzoaică. Făcea eforturi pentru a plăcea, dar tocmai, efortul se 
simţea. în ultimii ani ai Imperiului, a prins gust pentru afacerile politice (preocupată mai 
ales de succesiunea fiului ei); i s-a reproşat că se amesteca mai mult decât îi permiteau 
prerogativele. 

Cuplul imperial nu era, nici pe departe, demn de dispreţ. însă nici împăratul, nici 
împărăteasa nu aveau calităţile necesare pentru a stârni admiraţia. Au fost înconjuraţi 
cu un respect „măsurat" şi destul de convenţional, care s-a risipit pe dată în momentul 
înfrângerii. 

Acest formidabil concurs de circumstanţe potrivnice lăsa puţine şanse celui de-al 
Doilea Imperiu, în epoca sa ca şi în posteritate. Există nedreptate în acest destin. însă 
ataşamentul nu e la comandă. Şi, mai ales, nimeni nu se poate lupta cu destinul. 



Interpretări: conservatori, socialişti, republicani. . . 

S-a scos în evidenţă, fireşte, contribuţia istoricilor şi a manualelor şcolare în 
discreditarea celui de-al Doilea Imperiu. Reproş întemeiat doar în parte. Pe lângă Hugo, 
şi chiar Zola, istoricii par mai curând indulgenţi! Profesia le impune o anume rigoare 
profesională şi un ideal de obiectivitate, exigenţe ferm afirmate către 1900. însă istoria - 
chiar şi cea mai scrupuloasă - nu se poate detaşa de ideologie. Istoria nu e pur şi 
simplu trecutul, ci privirea (privirile) pe care prezentul le aruncă asupra trecutului. După 
1870, bonapartismul este în cădere liberă; orleanismul are o revenire notabilă şi pare 
chiar pe punctul de a câştiga partida, înainte de a dispărea şi el; mai mult sau mai puţin 



resemnaţi cu o republică pe care o detestă, catolicii convinşi şi nostalgicii monarhiei 
continuă să intre ţină un curent conservator; în schimb, republicanismul se află în plin 
avânt, viitorul îi aparţine; în fine, mişcarea socialistă e pe cale să devină o forţă. Al 
Doilea Imperiu e văzut în mod diferit de fiecare din aceste ideologii. 

De partea bonapartistă, o primă lucrare apare îndată după căderea Imperiului: 
Histoire populaire illustree de l'Empereur Napoleon III (1874). Autorii sunt Granier de 
Cassagnac (1806-1880), un publicist apropiat de guvernul imperial şi partizan al 
regimului autoritar, şi fiul său, Paul de Cassagnac (1843-1904), duşman înverşunat al 
Republicii. Este o naraţiune elogioasă, fără nicio critică; deşi se adresează unui public 
larg, nu i-ar fi putut convinge decât pe cititorii deja convinşi, nucleul restrâns al 
bonapartiştilor puri şi duri. O lucrare de cu totul altă factură va fi publicată peste câteva 
decenii de Emile Ollivier (1825-1913), artizanul Imperiului liberal; cartea sa, L'Empire 
liberal, apărută între 1895 şi 1915, este o foarte lungă pledoarie (17 volume!) menită să 
justifice opţiunile politice ale autorului, preţioasă totuşi ca sursă de informaţii despre 
epocă. 

Lucrările ostile celui de-al Doilea Imperiu sunt evident mai numeroase şi se bucură 
de o audienţă mai largă. E suficient să-i menţionăm pe Taxile Delord (1815-1877), cu 
Histoire du Second Empire în şase volume (1869-1875; ediţie nouă, 1880-1883), 
Hippolyte Magen (1816-1886), cu o altă Histoire du Second Empire (1878), scrisă pe un 
ton pamfletar, apoi Henri Martin (1810-1883), istoric foarte citit în vremea lui, care 
consacră celui de-al Doilea Imperiu mai multe sute de pagini - volumele VI şi VII dintr-o 
Histoire de France populaire (1868-1885). Se constituie astfel, chiar din primii ani ai 
Republicii, vulgata antiimperială. 

Prima privire de ansamblu demnă de acest nume îi aparţine lui Pierre de La Gorce 
(1846-1934), istoric catolic de orientare orleanistă. Cartea sa, Histoire du Second 
Empire (1898-1905), este o lucrare monumentală, în şapte volume, cea mai amplă 
contribuţie individuală pe acest subiect până în prezent, una dintre cele mai bine 
informate şi mai inteligente; interpretare foarte critică (dar nu brutală) şi atentă la nuanţe. 
Poziţionarea ideologică a autorului e transparentă, fără a fi ostentativă: La Gorce nu are 
simpatii nici pentru Imperiu, nici pentru Republică. Vorbind despre regimul imperial, 
remarcă „violenţa care l-a fondat şi cealaltă violenţă, care l-a distrus" 23 , respingând astfel 
deopotrivă naşterea Imperiului (2 decembrie) şi pe cea a Republicii (4 septembrie), 
înfrângerea de la Sedan este considerată consecinţa inevitabilă a unui „incredibil şir de 
aberaţii, de ignoranţe, de visuri ambiţioase şi debile care pregătiseră totul pentru o 
ultimă înjosire" 24 . Autorul subliniază defectele lui Napoleon III, dar încercând să fie drept, 
ţine seama şi de calităţile lui: „om nociv, dar nu detestabil, complex şi complicat, dar nu 
vulgar, nesăbuit, dar nu abject, himeric, dar generos..." 25 Câteva decenii mai târziu, spre 
sfârşitul vieţii, La Gorce revine asupra personalităţii împăratului într-un eseu intitulat 
Napoleon III et sa politique (1933), în care, fără să adauge mare lucru la prima sa 
judecată, lansează această sentinţă fără apel: „Marea neşansă a acestui om a fost că a 

23 Pierre de La Gorce, Histoire du Second Empire, voi. VII, Paris, 1905, p. 432. 

24 Ibidem, p. 368. 

25 Ibidem, p. 368. 



domnit"! 26 Este o demolare aproape duioasă, dar nu mai puţin o demolare (vizând în 
primul rând lipsa de realism a politicii externe). O istorie făcută din bune intenţii care din 
păcate s-au transpus într-o politică proastă. 

Interpretarea socialistă este propusă de Albert Thomas (1878-1832), un tânăr 
politician aparţinând acestei mişcări şi care va ajunge deputat şi ministru. El este autorul 
lucrării Le Second Empire (1907), al zecelea volum dintr-o Histoire socialiste apărută 
sub coordonarea lui Jean Jaures. Tonul, deşi critic, este mai favorabil decât era de 
aşteptat. Thomas pare sfâşiat între denunţarea laturii „grand bourgeois" a regimului şi 
aprecierea proiectelor „socialiste" ale împăratului. „îi plăcea să fie saint-simonianul 
încoronat, împăratul socialist, să ducă până la capăt dezvoltarea industrială, să asigure 
bunăstarea claselor sărace, pentru care nutreşte o simpatie reală." 27 Napoleon III ar fi 
acţionat şi pentru, şi împotriva clasei muncitoare, într-un „dublu spirit": „spirit de 
protecţie, de tutelă, şi spirit poliţienesc, de supraveghere, ostil oricărui efort de 
emancipare" 28 ; un prieten şi în acelaşi timp un adversar. 

Cea mai activă în demolarea Imperiului e însă ideologia republicană; devenită 
ideologie oficială şi ilustrată de istorici importanţi - Lavisse, Seignobos... -, ea a 
pătruns, prin manualele şcolare, în masa populaţiei. Lucrarea de referinţă reuneşte La 
Revolution de 1 848. Le Second Empire şi Le Declin de l'Empire et l'etablissement de la 
de Republique, de Charles Seignobos (1854-1942), volumele al şaselea şi al şaptelea 
din Histoire de la France contemporaine, apărută sub direcţia lui Ernest Lavisse. 
Expunerea este axată pe confruntarea dintre autoritarismul imperial şi numeroasele sale 
abuzuri, pe de o parte, şi spiritul de libertate al francezilor, pe de alta; creşterea 
influenţei opoziţiei republicane ar fi impus relativa liberalizare a regimului, sfârşind prin 
a-i determina căderea. Teza lui Seignobos prezintă un Imperiu lipsit de orice susţinere 
socială şi sprijinit exclusiv pe forţă: nu existau, printre francezi, decât opozanţi şi 
indiferenţi. „Imperiul, impus Franţei printr-o lovitură de stat militară, era susţinut de o 
singură forţă: armata; naţiunea nu devenise adepta Imperiului şi nu-i acorda decât 
sprijinul unei forţe inerţiale; alegătorii votau pentru Imperiu doar pentru că era autoritatea 
instituită. Guvernul nu era decât un grup de funcţionari suprapus naţiunii, fără a face 
corp comun cu ca, rămânând un aparat oficial fără autoritate morală; masa indiferenţilor 
se supunea, dar tot ce era viu din punct de vedere politic lupta contra lui. Când armata a 
dispărut, Imperiul s-a prăbuşit fără luptă, fără rezistenţă, sub presiunea mulţimii. 
Conducătorii săi au fugit în străinătate, şi nimeni n-a încercat să-l apere." 29 Totuşi, 
Seignobos priveşte favorabil opera economică a regimului: căile ferate, lucrările edilitare 
din Paris... 

Acest tratament dihotomic: politică proastă-economie performantă e foarte apăsat în 
Histoire contemporaine a lui Albert Malet (ediţia întâi: 1905-1907), editată apoi sub 
numele lui Albert Malet şi Jules Isaac, faimosul manual Malet-lsaac, versiunea cea mai 

26 Pierre de La Gorce, Napoleon III et sa politique, p. 6. 

27 Albert Thomas, Le Second Empire, Paris, 1907, p. 56. 

28 Ibidem, p. 66. 

29 Charles Seignobos, Le Declin de lEmpire et l'etablissement de la de Republique (1859-1875), 
Paris, 1921, p. 248. 



completă datând din 1930. Tonul este apropiat de cel al lui Seignobos. lată, în câteva 
fraze, esenţialul: 

„Până în 1860, Franţa a trăit sub un regim de dictatură - Imperiul autoritar; a fost o 
perioadă de servitute politică, de avânt economic şi de războaie victorioase. 

Din 1860, începe faza Imperiului liberal: din concesie în concesie, Imperiul revine de 
la regimul autoritar la cel parlamentar, spre a se prăbuşi apoi în dezastrele pregătite de 
politica lui externă. 

Totuşi, prin spiritul său întreprinzător, Imperiul contribuise la îmbogăţirea Franţei şi, 
prin reformele sociale, îmbunătăţise condiţia clasei muncitoare." 30 (Acest din urmă 
aspect este legat direct de iniţiativele împăratului: „în tot timpul domniei sale, Napoleon 
III a acţionat sistematic pentru creşterea prosperităţii materiale." 31 ) 

Politică internă aspru criticată; politică externă încununată cu succese la început, 
dezastruoasă mai târziu; activitate economică şi socială mai curând pozitivă: al Doilea 
Imperiu se instalează -pentru mult timp - într-o zonă cenuşie, acumulând deopotrivă 
rezultate bune şi proaste. Majoritatea istoricilor îl judecă aspru, dar aproape toţi îşi 
nuanţează judecata, ţinând seama fie de bunele intenţii ale împăratului, fie de câteva 
realizări incontestabile. Napoleon III şi al Doilea Imperiu devin o problemă complicată şi 
destul de confuză. Nemeritând, se pare, nici „prea multă cinstire", dar nici „dispreţ", 
imaginea lor s-a înceţoşat şi estompat în memoria colectivă, care de preferinţă reţine 
imaginile nete şi clare. 



Perioada interbelică: împăratul modern 

în anii perioadei interbelice, lucrurile au început totuşi să se mişte în favoarea lui 
Napoleon III. Cu o întârziere de jumătate de secol, istoria pare să-i dea în fine dreptate, 
cel puţin în câteva privinţe. învins ca lider politic, îşi ia o revanşă postumă ca profet. într- 
adevăr: la sfârşitul Primului Război Mondial, imperiile se prăbuşesc; pe ruinele lor se 
ridică statele-naţiuni. Este triumful principiului naţionalităţilor, introdus în politica 
europeană de Napoleon III. Pe de altă parte, problematica economică şi socială a lumii 
moderne devine din ce în ce mai sensibilă, găsindu-se, de acum înainte, în centrul 
oricărei acţiuni guvernamentale. Napoleon III putea revendica o prioritate şi în această 
privinţă. într-o epocă în care ceilalţi oameni de stat se interesau aproape exclusiv de 
politica „pură", el ştia deja că, înainte de orice, cheia reuşitei stă în dezvoltarea 
economică şi căutarea unui echilibru social. Momentul împăratului venise în sfârşit, la 
două generaţii după moartea lui. 

Mai prompţi decât francezii, primii care s-au lansat în reabilitarea lui Napoleon III au 
fost istoricii englezi. La drept vorbind, aceştia au avut întotdeauna pentru el un interes 
foarte viu, atraşi de latura lui aventuroasă şi enigmatică, de suspansul unei cariere cu 



30 Albert Malet şi Jules Isaac, Histoire contemporaine depuis le milieu du XIX" siecle, Paris, 1930, 
p. 109. 

31 Ibidem, p. 128. 



suişuri şi coborâşuri: istorie şi roman în acelaşi timp. Fireşte, francezii, care au plătit 
destul de scump aventura, s-au arătat mai puţin zeloşi decât britanicii, care priviseră de 
departe, ca spectatori. Un alt motiv al acestui interes ţine de raporturile foarte speciale 
dintre Napoleon III şi Anglia. Londra a fost refugiul predilect al viitorului împărat. A stat 
aici în mai multe rânduri, în 1831, în 1832-1833, 1838-1840 şi 1846-1848, în total un 
număr apreciabil de ani. Şi-a făcut prieteni în societatea britanică şi a avut în persoana 
lui Miss Howard o amantă care-a contat în viaţa lui. în fine, avea să moară tot în Anglia, 
unde s-a exilat după căderea Imperiului şi captivitatea în Germania. Rămăşiţele lui 
pământeşti odihnesc în pământ britanic. Nu am exagera considerând Anglia ca a doua 
lui ţară. Mai mult, Napoleon III chiar a iubit şi admirat Marea Britanie; puţini francezi au 
fost atât de anglofili; a crezut în alianţa: franco-britanică şi a privit modelul britanic ca pe 
o sursă de inspiraţie pentru proiectele sale franceze. Când deschid dosarul lui Napoleon 
III, istoricii englezi au probabil sentimentul că se ocupă de o persoană foarte apropiată. 

Autorul primei mari biografii a împăratului, scrisă la scurt timp după moartea 
acestuia, a fost de altfel un britanic, Jerrold Blanchard; lucrarea sa The Life of Napoleon 
III, în patru volume, a fost publicată între 1874 şi 1882. Tonul este elogios, în contrast cu 
celălalt punct de vedere, exprimat de Alexander William Kinglake, istoric al Războiului 
Crimeii (The Invasion of the Crimeea, opt volume, 1863-1887), care denunţă în special 
lovitura de stat din 2 decembrie, considerând-o uneltirea unor aventurieri, pe fondul unui 
mare deficit francez de cultură democratică; e greu, pentru un englez, să conceapă un 
alt regim decât monarhia parlamentară! Dar istoria recentă e încă puţin studiată în 
secolul al XlX-lea. Abia după 1900 (şi mai ales după 1918), vedem înmulţindu-se acest 
gen de lucrări. 32 

O adevărată cotitură în interpretările britanice se profilează odată cu scrierile lui 
Frederick Arthur Simpson şi Robert Sencourt. Simpson a scris două cărţi despre 
Napoleon III: The Rise ofLouis Napoleon (1909) şi Louis Napoleon and the Recovery of 
France, 1848-1856 (1923). în cea din urmă, găsim o comparaţie ciudată între Primul şi 
al Doilea Imperiu, foarte favorabilă celui din urmă: „Analizând istoria europeană şi 
mondială, Primul Imperiu n-a fost decât un episod, în raport cu al Doilea. [...] Acţiunea 
cea mai fertilă a Primului Imperiu a fost să pregătească naşterea celui de-al Doilea 
Imperiu." Adevăratul titlu de glorie al lui Napoleon I ar fi acela de a fi unchiul nepotului 
său? După Simpson, victoriile ca şi înfrângerile lui Napoleon I au fost „sterile", aventura 
încheindu-se cu un soi de match nuli, şi cu restabilirea vechii ordini europene la 
Congresul de la Viena. în schimb, Napoleon III a pus efectiv în mişcare istoria. înaintea 
lui, structurile europene erau încremenite; un nou blocaj, prelungit până la Primul Război 
Mondial, va urma după el: „Doar în răstimpul cât acest aventurier a ţinut frâiele la Paris, 
şi numai atunci, au fost posibile aventurile în sfera politicii internaţionale la scara 
Europei întregi. în timpul domniei acestui visător imperial, şi numai atunci, condiţiile 



32 Despre istoricii anglo-americani care s-au interesat de Napoleon III şi de al Doilea Imperiu, două 
studii detaliate în Revue d'histoire moderne et contemporaine, ianuarie-martie 1974, număr 
consacrat temei „L'Historiographie du Second Empire": Patrick Bury, „Quatre generations 
d'historiens anglo-saxons devant le Second Empire" (pp. 86-93) şi Denis Brunn, „Les Historiens 
anglais et americains et le Second Empire" (pp. 94-104). 



diplomaţiei din secolul al XlX-lea le-au permis visătorilor să-şi transforme visurile în 
acţiune." 33 Pe scurt, o mare epocă, tributară unui om deosebit. 

în lucrarea sa Napoleon III: The Modern Emperor (1933), tradusă în franceză sub 
titlul Napoleon III Un precurseur (1935), Robert Sencourt merge şi mai departe; cele 
două titluri, englez şi: francez, rezumă clar argumentele sale. împăratul ar fi văzut 
limpede, şi cu mult înaintea celorlalţi, în toate privinţele. La sfârşitul vieţii, în ciuda 
eşecului aparent, putea fi mândru „de ordinea pe care o redase Franţei, de sistemul ei 
de căi ferate pe care-l completase, de producţia şi de comerţul ei pe care le dezvoltase, 
de prosperitatea poporului, de lichidarea şomajului, de liberul schimb cu Anglia care 
sporise bunăstarea, de asanarea, înfrumuseţarea şi reconstrucţia Parisului...". De 
asemenea, în politica externă: „Schimbările survenite în Italia, pe care a creat-o [...]; 
alianţa solidă pe care a ştiut s-o menţină cu Anglia; independenţa României pe care a 
încurajat-o, şi chiar ridicarea Prusiei şi unificarea Germaniei, pe care le-a susţinut deşi 
aveau să-i provoace căderea". 

„Dacă viitorul i s-ar fi deschis în faţă, ar fi putut vedea revanşa pentru înfrângerea sa, 
şi pe împărăteasă asistând la această revanşă; ar fi văzut o veche utopie realizată: 
puterea Austriei ruinată, Imperiul Otoman gonit din Europa, Polonia şi România intrând 
în rândul naţiunilor importante, Vaticanul încheind cu Italia un acord pe principii foarte 
apropiate de cele susţinute cu atâta insistenţă de el, Rusia prăbuşindu-se, cum 
prevăzuse el, pentru că nimic din idealul său nu se regăsea în sistemul ei de guvernare. 
Totul îi dădea dreptate. Devenea astfel un Napoleon modern, omul care prin munca lui a 
pregătit Europa visată de fondatorul dinastiei sale. Se născuse pentru a fi în avans cu 
două generaţii..." 34 

Apărător al drepturilor naţiunilor, Napoleon III a fost totodată un mare european, care 
visa pentru toate naţiunile continentului un viitor comun şi paşnic: „Era partizan al 
principiului naţionalităţilor pentru Germania, Italia, România, Ungaria, dar fără a înceta 
să-şi proclame idealul de înţelegere, pace şi unitate între naţiuni. «Război în Europa 
înseamnă război civil», îi plăcea să repete." 35 

Exagerează istoricul? Se poate. Dar nu mai mult decât Hugo în Napoleon le Petit. 
Era un mod de a reechilibra balanţa prin exagerare. Napoleon III devenise prizonierul 
unei logici pasionale şi contradictorii. 

Britanicii sunt însă şi ei împărţiţi. Philip Guedalla, autor al unei cărţi remarcate: The 
Second Empire (1922), nu vede la Napoleon III niciun proiect adevărat, ci doar o politică 
fără scop precis, fără anvergură, dusă de pe o zi pe alta, cu oameni mediocri. Suntem 
foarte departe de împăratul care ar fi deschis toate căile şi ar fi avut dreptate în toate 
privinţele! 

La rândul lor, câţiva istorici francezi încep să-l privească pe împărat cu mai multă 
înţelegere. Republica era instalată solid şi nu se mai simţea nevoia de-a o legitima prin 

33 Frederick Arthur Simpson, Louis Napoleon and the Recovery of France, 1848-1856, Londra, 
1923, citat după Napoleon III - Man of Destiny. Enlightened Statesman or Proto-Fascist? , 
culegere de texte editată de Brison D. Gooch, New York, 1963, pp. 52-62. 

34 Robert Sencourt, Napoleon III. Un precurseur, Paris, 1935, pp. 357-358. 

35 Ibidem, p. 360. 



blamarea Imperiului. Alsacia şi Lorena fuseseră recuperate şi un alt reproş adus lui 
Napoleon III rămânea astfel fără obiect; în definitiv, împăratul nu micşorase Franţa, ci o 
mărise. Istoricii erau aşadar mai dispuşi să aprecieze fizionomia modernă a suveranului, 
judecându-l nu doar după eşecurile sale, ci şi după proiecte şi realizări. Mai ales că 
instabilitatea politică a celei de-a Treia Republici ajunsă la final şi slabul ei bilanţ 
economic erau cumva de natură să pună în valoare eficacitatea „tehnocratică" a celui 
de-al Doilea Imperiu. Această nouă abordare este exprimată în special de doi autori. 
Paul Gueriot îşi încheie cartea (Napoleon III, 1933) cu un bilanţ în cea mai mare parte 
pozitiv. După el, „dacă Napoleon III ar fi murit la începutul anului 1870, ar fi rămas cu 
siguranţă unul din marii suverani ai Franţei; dar amintirea dezastrului final cântăreşte 
greu în memoria colectivă şi subliniază dureros erorile politicii sale externe". în ciuda 
acestor rezerve, istoricul subscrie la părerea lui Louis Pasteur: „Domnia lui va rămâne 
una din cele mai glorioase din istoria noastră." 36 Octave Aubry publică un Napoleon ///în 
1929, apoi, în 1938, Le Second Empire, sinteză care face o judecată destul de 
echilibrată. Constată inconsistenţa politicii împăratului, numeroasele-i contradicţii ce 
rezultă din faptul că în mintea lui „s-au ciocnit prea multe idei", dar în acelaşi timp îi 
apreciază iniţiativele inovatoare în domeniul economic şi social, precum şi rolul în 
„edificarea Europei moderne". „Această importanţă europeană a lui Napoleon III va 
deveni din ce în ce mai evidentă, odată cu trecerea timpului. Nu este imposibil ca mai 
târziu, când Istoria va deveni cu adevărat senină, să-l aşeze mai sus, mult mai sus 
decât Bismarck. Acesta a fost doar un mare german. [...] Napoleon III a fost întotdeauna 
un mare european." 37 Reabilitarea lui Napoleon III trezeşte de asemenea interesul 
istoriografiei americane, până atunci destul de rezervată faţă de el. Americanii aveau 
mai puţine motive de simpatie decât englezii. Fireşte, respingeau autoritarismul imperial 
în numele filosofiei lor republicane; dar mai ales nu uitau că Napoleon III jucase 
împotriva Statelor Unite în timpul celor două conflicte concomitente, Războiul de 
Secesiune şi Războiul din Mexic, încercând să-şi impună influenţa, în locul lor, în 
America Latină. Albert Guerard, istoric de origine franceză, profesor în Statele Unite, a 
dat tonul unei noi abordări, într-o lucrare care a stimulat cercetarea pe acest subiect: 
Napoleon III An Interpretation, publicată în 1943. După Guerard, contribuţia istorică a 
personajului său poate fi rezumată în trei puncte: principiul naţionalităţilor, socialismul 
saint-simonian şi democraţia directă. Primele două i se par incontestabile. 

„A fost un mai bun european decât Bismarck sau Gambetta, şi un mai bun socialist 
decât Karl Marx, pentru că era mai puţin închistat decât aceştia, şi nici nu era otrăvit de 
ură sau de orgoliu." Proiectul său: „toate naţiunile - libere şi egale în cadrul unei Europe 
unite, iar bogăţia industrială - pusă în folosul majorităţii, şi nu rezervată unei minorităţi. 
Ieri, aceste idei erau nişte utopii; astăzi, ele sunt alternativa la conflict şi haos". 
Rămânea de lămurit conceptul, destul de controversat, de democraţie directă. Concluzia 
lui Guerard este că, în varianta napoleoniană, ea ar fi „mai apropiată de regimul 
american decât de parlamentarismul englez, pe de o parte, şi de dictatura totalitară, pe 

de alta". 38 lată un Napoleon III „adaptat" la gustul american! Constituţia din 1852 ar fi 
fost pentru Franţa un punct de pornire mai bun decât cea din 1875: adică un executiv 
puternic şi un şef de stat investit cu puteri însemnate, ca în Statele Unite, în condiţiile în 
care, spre sfârşitul Imperiului, puterea legislativă câştiga şi ea importanţă. Consideraţiile 
lui Guerard trebuie privite mai ales în contextul prăbuşirii celei de-a Treia Republici în 
1940, un soi de Sedan republican, de natură să discrediteze un sistem politic prea 
dependent de interesele partidelor şi de jocurile parlamentare, şi totodată să reabiliteze 
Imperiul, „victimă" a unei Republici care eşuase şi ea. 



Precursorul lui Hitler? 

E bine să amintim din când în când condiţia echivocă a istoriei, construcţie 
intelectuală care depinde de prezent la fel de mult ca de trecut. „Adaptat" la perioada 
interbelică, Napoleon III nu putea rata experienţa fascismelor. Mai mulţi istorici au 
descoperit în el un precursor al lui Mussolini şi al lui Hitler. Iar asta din cauza aceleiaşi 
„democraţii directe" pe care Guerard o crede apropiată de sistemul american, dar care 
pentru alţi istorici anunţă totalitarismele din secolul XX. 

Seria este deschisă de istoricul american Frederick B. Artz, într-o comunicare 
prezentată în 1938 şi publicată în 1940 sub titlul „Bonapartism and Dictatorship". Analiza 
lui privind regimul imperial se rezumă în aceste fraze: „Cele două Camere de mucava - 
una putea discuta legile fără să voteze, cealaltă putea vota fără să discute - dădeau 
regimului aparenţa democraţiei în timp ce tiranul dispunea de o putere dictatorială. 
Puterea reală era în mâinile Consiliului de Stat - model pentru Marele Consiliu al lui 
Mussolini - şi ale prefecţilor." 39 

Sugestii dezvoltate de alt istoric american, Jacob Salwyn Shapiro, într-o lucrare 
consacrată liberalismului din secolul al XlX-lea, care, crede autorul, s-ar fi confruntat cu 
un fascism avânt la lettre: Liberalism and the Challenge of Fascism. Social Forces in 
England and France. 1815-1870 (1949). Al Doilea Imperiu ar fi marcat apariţia unui 
fenomen nou în istoria sistemelor şi ideologiilor politice. Contemporanii săi nici nu şi-au 
dat seama; sub acest aspect, semnificaţia sa era mai evidentă spre mijlocul secolului 
XX decât în epoca sa. „Metodele folosite, politica urmată şi idealurile sale anunţă într-un 
mod confuz şi incomplet ceea ce înţelegem azi prin fascism. La fel ca fascismul, a fost 
rezultatul aceloraşi condiţii" (îngrijorarea claselor dominante în faţa agitaţiei sociale). 
„Marşul asupra Romei al lui Mussolini din 1922 e similar cu lovitura de stat din 1 851 ." 40 
Trebuie semnalat că mai mulţi istorici germani din perioada hitleristă - menţionaţi de 
Shapiro - se interesează de Napoleon III, văzând în el un fel de precursor al statului 

38 Albert Guerard, Napoleon III An Interpretation, Cambridge, Mass., 1953, citat după Napoleon III 
- Man ofDestiny, op. cit., pp. 7-18. 

39 Frederick B. Artz, „Bonapartism and Dictatorship", South Atlantic Quarterly, ianuarie 1940, 
reprodus în Napoleon III - Man ofDestiny, pp. 63-65. 

40 Jacob Salwyn Shapiro, Liberalism and the Challenge of fascism, 1949, citat după Napoleon III - 
Man ofDestiny, pp. 70-79. 



nazist, prin încercarea de a găsi o cale de mijloc între socialism şi capitalism, prin 
dorinţa lui de unitate a naţiunii mai presus de clase şi prin autoritarismul bazat pe 
încrederea poporului... Ceea ce era salutar pentru istoricii germani devenea 
condamnabil sub pana unui istoric american. Ca să încurce şi mai mult lucrurile, Shapiro 
adulmecă în ideologia bonapartistă un damf de antisemitism, deşi e nevoit să admită că 
al Doilea Imperiu n-a fost o perioadă tocmai rea pentru evreii din Franţa. Cum să-i 
compari, sub acest aspect, pe Napoleon III şi pe Hitler, un cosmopolit şi un rasist? în 
realitate, lucrurile stau exact pe dos: relaţiile lui Napoleon III cu francezii de origine 
evreiască au fost excelente. Oricum, în niciun stat european din epocă n-au fost mai 
mulţi evrei în fruntea afacerilor financiare şi politice ca în Franţa celui de-al Doilea 
Imperiu: James de Rotschild, faimosul bancher parizian, fraţii Emile şi Isaac Pereire, cei 
mai preţioşi asociaţi financiari în proiectele împăratului, Achille Fould, ministrul 
Finanţelor şi una din principalele figuri ale guvernului imperial... 

Lewis B. Namier, istoric britanic de renume, împinge însă cel mai departe această 
campanie de „fascizare" a celui de-al Doilea Imperiu; într-un articol intitulat „The First 
Mountebank Dictator" (inclus în volumul Vanished Supremacies, 1958), Namier susţine 
că Mussolini şi Hitler ar fi reprodus în mod inconştient „cezarismul plebiscitar" al lui 
Napoleon III. Toate aceste regimuri ar prezenta numeroase trăsături comune: apel direct 
la mase; sloganuri demagogice; dispreţ pentru legalitate, în ciuda pretinsului respect 
pentru lege şi ordine; dispreţ pentru partidele politice şi sistemul parlamentar; dispreţ de 
asemenea pentru intelectuali şi valorile intelectuale; flatarea poporului şi promisiuni vagi 
şi contradictorii adresate fiecărei categorii în parte; militarism; corupţie... S-ar mai 
adăuga asemănări frapante între cariera lui Ludovic Napoleon şi cariera lui Hitler: 
loviturile eşuate de la Strasbourg (1836) şi Boulogne (1840), respectiv Munchen (1923); 
o detenţie confortabilă ce le-a permis viitorilor dictatori să mediteze şi să-şi scrie textele 
programatice: Des idees napoleoniennes şi Mein Kampf (afirmaţie eronată în ce 
priveşte lucrarea lui Ludovic Napoleon, scrisă la Londra, în 1839, înainte de detenţia la 
Ham); în fine, orbirea clasei politice, care nu a fost conştientă, nici în Franţa, nici în 
Germania, de pericolul reprezentat de aceste două jalnice personaje... 41 

Această schiţă de „vieţi paralele", de concepţie dubioasă, e foarte nedreaptă cu 
Napoleon III. A-l travesti sub trăsăturile lui Hitler întrece măsura. Psihologia şi intenţiile 
sale îl situează mai curând la antipodul dictatorului nazist. La fel în ce priveşte regimul 
său. Majoritatea istoricilor care au reluat această temă au respins interpretările lui 
Shapiro şi Namier, observând, dimpotrivă, distanţa uriaşă dintre proiectul lui Napoleon 
III şi proiectul fascist sau cel nazist. Imperiul, dictatorial la început, apoi doar autoritar, 
liberal către sfârşitul său, n-a fost niciodată totalitar. în condiţiile epocii, nici nu putea să 
fie; de altfel nimeni nu gândea în termeni totalitari. Istoricul nu are voie să încurce 
secolele. Un studiu despre poliţia politică în al Doilea Imperiu, făcut în 1958 de istoricul 
american Howard C. Payne, arată clar diferenţa dintre „represiunea" imperială şi 
controlul poliţienesc totalitar. 42 Nelimitate în teorie, puterile poliţiei funcţionau practic într- 
un registru destul de moderat; climatul social şi politic împiedica în mod obiectiv 

41 Lewis B. Namier, „The First Mountebank Dictator", în Vanished Supremacies, Londra, 1958, 
reluat în Napoleon III- Man ofDestiny, pp. 19-24. 



omnipotenţa executivului, a administraţiei şi a instituţiilor represive. Altfel spus, 
represiunea punctuală nu e suficientă pentru a defini un stat totalitar; acesta se sprijină 
pe o structură globalizantă care tinde să anuleze autonomia individului, a grupurilor, a 
instituţiilor... Or, mijloacele administrative ale secolului al XlX-lea erau insuficiente 
pentru asta, iar societatea de masă nu apăruse încă; în zilele noastre, chiar şi în 
societăţile cele mai democratice, individul este mai integrat şi mai controlat decât în 
epoca lui Napoleon III. Acest „fals regim totalitar" nu dispunea nici măcar de un partid 
politic care să-şi asume misiunea de a-i mobiliza pe adepţi; ideologia lui era vagă şi 
compozită. 

în mod straniu, autoritarismul împăratului era dublat de intenţii liberale. Napoleon III 
credea (pe drept sau pe nedrept) că putea jugula anarhia prin autoritatea sa, pregătind 
astfel condiţii sănătoase pentru un regim liberal temperat. Este exact opusul logicii 
dictatoriale, în care tendinţa este, de regulă, spre înăsprirea regimului. Cât despre 
totalitarisme, vocaţia lor e să restrângă încontinuu libertăţile, nu să le restabilească. 
Liberalizarea regimului imperial începând de la un anumit moment - hotărâtă voluntar 
de însuşi împăratul - e cel mai bun argument contra oricărei încercări de a-i atribui un 
chip fascist. 

Mai trebuie luate în consideraţie psihologia lui Napoleon III şi comportamentul său. 
Nu avea stofă de tiran. Autoritarismul lui era în bună parte de faţadă, diluat de un spirit 
tolerant şi de un anume laisser-faire, ce n-aveau cum să întreţină intoleranţa 
administrativă. Puterea imperială a avut, desigur, accese de autoritate, dar cel mai 
adesea a suferit, mai curând, de o lipsă de coordonare şi eficacitate. „Bunele intenţii" ale 
lui Napoleon III n-au dat întotdeauna rezultatele sperate, uneori au avut chiar efecte 
perverse, dar asta nu înseamnă că pot fi negate. „Umanitarismul" lui, destul de ceţos şi 
aplicat cu timiditate, e totuşi de cu totul altă natură decât dispreţul pentru individ specific 
ideologiilor fasciste. 

în fine, nu trebuie uitat că al Doilea Imperiu a fost o epocă de efervescenţă literară şi 
artistică, epoca în care-au apărut Les Fleurs du Mal, Madame Bovary, şi a înflorit 
mişcarea impresionistă. Nu a fost meritul regimului, dar cel puţin acesta nu s-a opus; 
suntem departe de cenzura ideologică şi birocratică a totalitarismelor. Şicanele de care 
au avut parte înnoitorii s-au datorat conservatorismului mediului ambiant, şi nu unei 
„poliţii a gândirii" de tip nazist sau comunist. Faimosul „salon al refuzaţilor" din 1863 
dovedeşte bunăvoinţa împăratului care a impus personal această soluţie tocmai pentru 
a le permite să expună artiştilor neagreaţi de juriul salonului oficial (şi pe care el însuşi 
nu-i gusta defel!) E greu să-l vezi pe Hitlerîn rolul de protector al unei arte alternative! 

Cum să interpretăm atunci această apropiere forţată între bonapartism/cezarism şi 
fascism/nazism? Pe lângă obsesiile unei epoci şi spiritul partizan al anumitor istorici, 
există un lucru mai important care leagă fenomene socio-politice altminteri foarte 
diferite. E vorba de justificarea democratică a unui regim de mână forte: dictatura 
legitimată de popor. Există în democraţie un viciu ascuns. Tocqueville avertiza deja 
împotriva derivelor ce rezultă dintr-o relaţie prea directă între Putere şi „supuşii" săi, 

42 Howard C. Payne, „Theory and Practice of Political Police during the Second Empire în France", 
Journal of Modern History, martie 1958, reluat în Napoleon III - Man ofDestiny, pp. 80-83. 



atunci când instituţiile intermediare „echilibrante" ar fi din ce în ce mai slabe. Tocqueville 
vedea, în aceste noi configuraţii, calea potenţială spre o „sclavie blândă". Ca regulă 
generală, dacă democraţia a dat maselor dreptul de a alege, ea a întărit pe măsură şi 
puterea aleşilor, legitimând-o. „Democraţia directă" apare ca o consecinţă a acestei 
logici destul de perverse. în acest tip de regim politic, dialogul se leagă exclusiv între 
conducător şi popor. Nimic mai democratic în aparenţă: sufragiu universal şi consultări 
periodice ale naţiunii, prin plebiscit. în realitate, acest raport univoc înăbuşă dezbaterea, 
lasă loc manipulării (e mai uşor să manipulezi masele decât elitele) şi îi conferă 
conducătorului, devenit personaj providenţial, o legitimitate excesivă şi periculoasă. 
Astfel, ceea ce aparent ar fi o culme a democraţiei duce uşor la uniformizarea societăţii 
şi la dictatură. Napoleon III a înţeles acest mecanism, sau, în orice caz, a ştiut să profite 
de el. Mai târziu, totalitarismele din secolul XX - fascismul, nazismul, comunismul - au 
perfecţionat metoda. Toate aceste regimuri au exploatat potenţialul autoritar al 
democraţiei, dar în cu totul alte scopuri. Dacă dorim neapărat să identificăm o 
experienţă cât de cât asemănătoare cu al Doilea Imperiu, nu în fascisme trebuie s-o 
căutăm, ci mai curând în Republica gaullistă din anii 1958-1969. De Gaulle a fost şi el 
acuzat că ar fi vrut să instaureze un regim fascist în Franţa. Nu a fost cazul. însă, la fel 
ca al Doilea Imperiu, era un regim foarte personalizat, destul de autoritar şi fondat, mai 
mult decât pe instituţii şi pe clasa politică, pe un înalt nivel de încredere populară şi pe 
dialogul direct între şeful statului şi francezi. în istorie, comparaţiile sunt utile, cu condiţia 
de a nu forţa nota. în ciuda anumitor similitudini, Napoleon III nu e de Gaulle, şi cu atât 
mai puţin Hitler. 



Procesul de reabilitare 

Puţin câte puţin, printre excesele detractorilor şi ale admiratorilor, şi-a făcut loc o 
cercetare mai serioasă, dacă nu obiectivă - ideal căutat mereu în istorie, dar din păcate 
intangibil -, cel puţin mai relaxată. Seria este deschisă, în Franţa, de Marcel Blanchard, 
cu un Second Empire publicat în 1950; după el, regimul imperial a propulsat Franţa în 
modernitate prin acţiunea sa economică (de inspiraţie saint-simoniană) şi, în special, 
prin două realizări cruciale: reţeaua de căi ferate şi un sistem bancar adaptat la cerinţele 
din industrii şi din transporturi. 

O foarte substanţială contribuţie îi aparţine lui Adrien Dansette. Deuxieme 
Republique et Second Empire, sinteză apărută în 1942, este urmată de o serie 
concepută la o scară vastă - şase volume plănuite, iniţiativa cea mai ambiţioasă pe 
acest subiect, după cele şapte volume ale lui Pierre de La Gorce. Dansette n-a reuşit să 
scrie decât primele trei: Louis-Napoleon a la conquete du pouvoir (1961 şi 1973); Du 2 
decembre au 4 septembre (1972 - consacrată politicii interne); Naissance de la France 
moderne (1976 - evoluţiile economice). Au rămas în stadiul de proiect (din cauza morţii 
istoricului) L'Europe de Napoleon III, La France du Second Empire (tabloul social şi 
cultural) şi Napoleon III et Bismarck. Dansette ţine să precizeze că nu apreciază 
loviturile de stat şi regimurile dictatoriale; totuşi, figura lui Napoleon III i se pare „demnă 



de simpatie". Din aceste sentimente împărţite, rezultă o analiză înţelegătoare dar critică, 
bazată pe o informaţie vastă, supusă unei judecăţi riguroase. Motiv de a regreta şi mai 
mult absenţa ultimelor trei volume. 

Pe aceeaşi linie de mijloc se situează lucrarea lui Allain Plessis, De la fete imperiale 
au mur des federes, 1852-1871 (1979) şi Napoleon III (1986) de Louis Girard (probabil 
cea mai solidă biografie a împăratului). Istoriografia franceză a celui de-al Doilea 
Imperiu găseşte astfel un nou echilibru, încercând să evite acuzaţiile şi glorificările 
facile; e un demers critic, dar nu ostil, care-şi propune mai mult să înţeleagă decât să 
judece. 

Reabilitarea totală nu lipseşte nici ea. Ceva mai târziu decât colegii lor britanici 
(Simpson şi mai ales Sencourt), câţiva istorici francezi descoperă la rândul lor un 
Napoleon III aproape impecabil, un mare suveran, un om care a prefigurat viitorul. 
Suzanne Desternes şi Henriette Chandet publică, în 1961, Napoleon III homme du XX e 
siecle: o lucrare cam simpluţă, scrisă pe urmele lui Sencourt, în care actele contestabile 
ale împăratului sunt expediate rapid (de pildă, represiunea din decembrie 1851; despre 
victime nu se suflă o vorbă), şi se reţine doar rolul său excepţional în istoria Franţei şi-a 
omenirii: „într-adevăr, cu el începe un secol ce va dura până în zilele noastre, pentru că 
trăim într-o lume care încă îi poartă amprenta, benefică sau nefastă. în orice domeniu - 
economic, social, internaţional -, succesorii săi n-au făcut decât să dezvolte ceea ce 
schiţase el." 43 

Seria continuă cu Napoleon III le Grand de Eric Leguebe (1978). Se face astfel şi 
ultimul pas: Napoleon cel Mic al lui Victor Hugo devine în sfârşit „cel Mare", chiar dacă 
sub o pană mai puţin ilustră. Am căuta zadarnic, în această carte, cea mai măruntă 
critică, cea mai mică rezervă, cea mai mică îndoială. împăratul are doar calităţi: 
inteligenţă, bunătate ş.a.m.d. Soţia lui, aşijderea: „femeie eminentă, incomparabilă... 
suverană modernă". Leguebe justifică până şi aventura mexicană; cât despre dezastrul 
din 1870, împăratul este exonerat de orice vină. 

Pe aceeaşi lungime de undă, cu un Napoleon III la fel de mare şi nu mai puţin 
impecabil, dar mult mai bine argumentată, se află cartea lui Philippe Seguin, Louis- 
Napoleon le Grand (1990), lucrare de istoric, dar şi de om politic, construită după toate 
regulile cercetării, dar condusă cu o abilitate specific politicianistă spre ţelul urmărit: 
reabilitarea totală. E suficient să urmărim expunerea diferendului dintre prinţul- 
preşedinte şi Adunarea legislativă, înainte de lovitura de stat din 2 decembrie 1851. Tot 
răul e pus în cârca Adunării: imobilism, dezbinare, ineficienţă, dispreţ pentru 
revendicările populare, refuzul sufragiului universal... Adunarea e singura vinovată de 
propria-i dispariţie, deznodământ brutal pe care Ludovic Napoleon nu l-ar fi dorit, dar la 
care a fost împins de situaţie, lată o interpretare specioasă a ezitărilor prinţului. în fapt, 
Ludovic Napoleon era o fire ezitantă; pentru fiecare din mişcările sale, cântărea la 
nesfârşit argumentele pro şi contra. Dar ştia foarte bine încotro mergea. Scopul lui nu 
era să salveze Republica (chiar dacă ar fi funcţionat impecabil), ci să-i dea lovitura de 
graţie. Misiunea lui era să restaureze Imperiul. Sarcina lui era să ducă la îndeplinire 

43 Suzanne Desternes şi Henriette Chandet, Napoleon III homme du XX 6 siecle, Paris, 1961, p. 
10. 



lovitura de stat. 

La fel, Seguin încearcă să întoarcă în favoarea lui Napoleon III funestul dosar al 
anului 1870. Explicaţia lui: împăratul încercase - dar fără succes, dată fiind eschivarea 
responsabililor politici şi militari - să reformeze un sistem militar învechit; a fost singurul, 
de asemenea, care a înţeles că interesul Franţei era să evite războiul. Da, e adevărat - 
dar ce folos? Datoria împăratului era să convingă şi la nevoie să impună soluţiile pe 
care le socotea necesare. Chiar dacă erorile lui pot fi relativizate, în funcţie de context, a 
gândi corect şi a acţiona greşit nu e un titlu de glorie. 

Acestui Napoleon III neverosimil de perfect, mai mulţi autori continuă să-i prefere un 
Napoleon III imperfect, dar ataşant: uman, complicat, tragic, un personaj ieşit din comun 
care ar merita în sfârşit o reparaţie din partea francezilor. în Dictionnaire du Second 
Empire (publicat în 1995 şi reunind contribuţiile a circa două sute de colaboratori), Jean 
Tulard îşi propune să fixeze fizionomia şi importanţa unei epoci, şi astfel să relanseze 
dezbaterea. Reacţiile n-au întârziat; foarte divergente, fireşte, în buna tradiţie a 
discuţiilor despre Napoleon III şi regimul său. Cu această ocazie, Le Figaro litteraire a 
publicat un dosar: Napoleon III: le proces en rehabilitation, în care s-au exprimat 
doisprezece intelectuali şi oameni politici, inclusiv în chestiunea „Trebuie repatriate 
osemintele lui Napoleon III?" Răspunsurile variază de la opinia lui Alain Decaux - 
acesta vede în Napoleon III „unul din oamenii care au creat Franţa" şi cere „îndreptarea 
unei injustiţii" -, până la punctul de vedere opus al lui Max Gallo, care nu e dispus să 
ierte sângele vărsat în timpul loviturii de stat din 2 decembrie: „Osemintele lui au otrăvit 
prea mult secolul ca să dorim acum să-i înălţăm un monument pe o urnă încă prea 
mare. Dacă intră în ţară, ar trebui aduse pe tăcute, cum se cuvine pentru un om care-a 
făcut destule lucruri ce trebuie uitate." Oricum, tendinţa e mai curând spre calmare, chiar 
şi la stânga, mai puţin favorabilă împăratului decât dreapta. Jack Lang îşi aminteşte că 
Frangois Mitterrand nu s-ar fi opus acestei repatrieri postume, şi conchide: „Napoleon III 
a fost un împărat constructor. A lăsat o operă civilizatoare şi estetică incontestabilă, 
chiar dacă a lichidat regimul republican. Nu putem continua să vânăm, prin rămăşiţele 
lor pământeşti, personaje care au marcat istoria. Mi se pare o atitudine meschină." 44 
Cuvinte înţelepte - exceptând referinţa la „estetică", domeniu mai curând străin de 
preocupările împăratului. Acestea sunt vorbele. Cât despre fapte, Napoleon III rămâne 
şi acum în pământ britanic. Repatrierea osemintelor a fost din nou evocată (şi ca de 
fiecare dată, cu argumente pro şi contra) la sfârşitul anului 2007, şi va mai fi probabil şi 
în 2008, cu prilejul bicentenarului naşterii lui Napoleon III. Aducerea rămăşiţelor sale ar 
pune efectiv câteva probleme. O ceremonie oficială ar echivala cu o reabilitare deplină. 
O revenire prea discretă ar fi aproape o ofensă. Şi nu se doreşte, pare-se, nici 
glorificarea împăratului, nici insultarea lui. Oricare din aceste decizii ar risca să-i dezbine 
pe francezi. Cea mai bună decizie a fost până astăzi aceea de a nu lua niciuna. 

între timp, ritmul în care apar noi lucrări despre Napoleon III se intensifică. Se 
înregistrează şi convertiţi, ca Alain Mine (Louis-Napoleon revisite, 1997), care, pornind 
de la prejudecăţile obişnuite - „injusta prăbuşire a celei de-a Doua Republici, mediocrul 
Napoleon III, admirabilul Hugo" -, trăieşte o adevărată revelaţie, descoperind în Ludovic 

Napoleon „un mare om politic" care a modelat destinul Franţei, în bine ca şi în rău. De 
acum înainte, e rândul lui Hugo să facă o figură jalnică: „lupta lui Victor Hugo împotriva 
Imperiului va fi răscumpărarea pentru viaţa de oportunist şi de linguşitor pe care o 
dusese până atunci". 45 Mine izbuteşte mai ales turul de forţă de a prezenta principalul 
cap de acuzare contra lui Napoleon III, lovitura de stat din 2 decembrie, ca o ispravă 
absolut admirabilă; dacă nu pentru moralitatea ei, cel puţin pentru profesionismul 
exemplar al execuţiei. Ludovic Napoleon apare ca un maestru al loviturii de stat, iar 
maeştrii trebuie respectaţi! 

în 1995, Jean Tulard prezidează un colocviu cu titlul Pourquoi rehabiliter le Second 
Empire?, ale cărui lucrări sunt publicate în 1997. Printre participanţi, Maurice Agulhon 
constată că al Doilea Imperiu este deja reabilitat: nu-l mai insultă nimeni. Dar, evident, 
susţinătorii unei reabilitări cu acte în regulă doresc mai mult decât atât. 

Numărul biografiilor creşte. Cea mai amplă şi mai detaliată, fără a fi şi foarte 
înnoitoare, este Napoleon III a lui Pierre Milza, apărută în 2004. Colecţia „Que sais-je?" 
a publicat succesiv un Napoleon III de Thierry Lenz (1995) şi un Second Empire de 
Andre Encreve (2004), cel din urmă înlocuind mai vechiul Second Empire al lui Georges 
Pradalie (care, între 1957 şi 1996, cunoscuse nouă ediţii). 

în Napoleon III (2006), Jean Etevenaux prezintă „un împărat vizionar ce trebuie 
reabilitat": textul e destul de banal şi partizan, dar iconografia este remarcabilă. în fine, 
literatura îşi însuşeşte subiectul: sub pana lui Jean-Pierre Dufreigne, Napoleon III (2007) 
devine personaj de roman... 

„Socialismul" împăratului se află de asemenea la ordinea zilei. Un socialist la putere? 
se întreabă Alain Plessis. Pentru a conchide că „Napoleon III apare ca făcând parte din 
marea familie a socialiştilor secolului al XlX-lea". La rândul lui, Jean Sagnes îşi propune 
să identifice „rădăcinile socialismului lui Ludovic Napoleon Bonaparte". 46 

Istoricii anglo-saxoni rămân la fel de activi, şi lor le datorăm mai multe contribuţii 
preţioase. Vom remarca mai întâi studiile solide pe subiecte punctuale, ca sistemul 
politic (alegeri, prefecţi, selecţie parlamentară), aparatul de stat (poliţie, propagandă, 
controlul presei), bănci şi finanţe, lucrări publice (reamenajarea urbană a Parisului şi 
Lyonului)... 47 Astfel, de la consideraţii foarte (prea) generale şi inevitabil partizane se 
trece la o orientare diferită: aceea de a înţelege funcţionarea regimului mai curând decât 
a-i lipi etichete. Concluziile înclină în general în favoarea celui de-al Doilea Imperiu, mai 
puţin represiv decât se credea, mai dispus la o evoluţie liberală, şi mai ales performant 
în domeniul economic. Trebuie menţionat în mod special britanicul Theodore Zeldin, 
autorul unei lucrări înnoitoare despre sistemul politic al lui Napoleon III, The Political 
System of Napoleon III, 1958, urmată de Em/7e Ollivier and the Liberal Empire of 
Napoleon III, 1963; articolul „The Myth of Napoleon III" (1958), un rezumat al 
interpretărilor sale, a fost o piesă importantă în dezbaterea despre esenţa regimului 

45 Alain Mine, Louis-Napoleon revisite, Paris, 1997, p. II. 

46 Alain Plessis, „Napoleon III: un empereur socialiste?", L'Histoire, ianuarie 1996, pp. 26-29, şi 
„Un socialiste au pouvoir?", L'Histoire, iunie 1997, pp. 32-35; Jean Sagnes, Les Racines du 
socialisme de Louis-Napoleon Bonaparte, Toulouse, 2006. 

47 Denis Brunn, „Les historiens anglais et americains du Second Empire", art. cit., pp. 103-104. 



imperial. Zeldin îl consideră pe Napoleon III un mare om politic (aproape la fel de mare 
în arta politicii pe cât era unchiul său în ce priveşte războiul şi administraţia), care a 
reuşit, cu multă abilitate, să menţină echilibrul între curente opuse. 

Evoluţia liberală a regimului ar fi fost dorită de el: „o încercare de a rupe cercul vicios 
al revoluţiei şi reacţiunii, trăsături dominante în istoria Franţei după domnia lui Ludovic al 
XVI-lea". 48 

Mai puţin convins de geniul politic al lui Napoleon III, James Matthew Thompson (în 
Louis Napoleon and the Second Empire, 1954; ediţie nouă, 1983), refuză totuşi să vadă 
în el un tiran. Caracteristica regimului imperial a fost nu dictatura, ci schimbarea. în fond, 
Napoleon III ar fi fost victima slăbiciunii, a ezitărilor sale, a spiritului său „hamletian". 
Foarte departe, aşadar, de portretul unui dictator, şi mai aproape de nefericitul prinţ al 
Danemarcei. „A fost un om prea slab pentru marile lucrări pe care şi le-a propus"; trăia 
în visurile sale, incapabil „să le transforme în realitate". 49 

Menţionăm de asemenea dubla lucrare biografică a lui William H.C. Smith: Napoleon 
III (1972; ediţie franceză, 1982) şi Eugenie, imperatrice et femme (ediţie franceză, 
1989). Smith prezintă un Napoleon III foarte complex, vizionar şi fatalist, dar şi om de 
stat remarcabil până la capăt (spre deosebire de alţi istorici, el nu crede în declinul 
capacităţilor împăratului, din cauza bolii; ba chiar, în timpul crizei din 1866 - victoria 
Prusiei asupra Austriei -, considerată în general ca un mare eşec al politicii imperiale, ar 
fi procedat cu multă abilitate). Cât despre împărăteasă, ea este exonerată de orice 
bănuială de intrigi de palat şi de amestec în afacerile de stat. Original, dar nu 
întotdeauna convingător. 

Lucrările britanice şi americane cele mai recente arată o mare varietate de abordări. 
James McMilIan (Napoleon III, 1991) îşi propune un studiu despre putere şi ni-l prezintă 
pe împărat ca un politician abil, dar care, paradoxal, nu reuşeşte decât rareori să atingă 
obiectivele urmărite, rezultatele fiind adesea contrare intenţiilor sale. Matthew Truesdell 
scoate în relief rolul excepţional al propagandei şi mai ales al spectacolului politic în 
legitimarea regimului imperial (Spectacular Politics. Louis-Napoleon Bonaparte and the 
Fete imperiale, 1849-1870, 1997). Robert Price analizează evoluţia sistemului politic în 
raport cu interesele sociale divergente (The French Second Empire. An Anatomy of 
political Power, 2001). în fine, David Bagueley reţine latura „extravagantă" a Imperiului şi 
a reprezentărilor sale (Napoleon III and his Regime. An Extravaganza, 2000). 

Istoricii americani i-au precedat pe colegii lor francezi publicând, încă din 1985, un 
Dicţionar al celui de-al Doilea Imperiu (Historical Dictionary of the French Second 
Empire, 1852-1870, editat de William E. Echard). 

E mai puţin detaliat decât lucrarea similară franceză, dar anumite subiecte sunt 
tratate într-o manieră mai aprofundată. Tot unui istoric american, Stuart L. Campbell, îi 
datorăm o trecere în revistă a istoriografiei franceze consacrate celui de-al Doilea 
Imperiu. 50 

Aşa stau lucrurile pentru Napoleon III, cel puţin în mediul istoricilor. Mai curând bine 

48 Theodore Zeldin, „The Myth of Napoleon III", History Today, februarie 1958, reprodus în 
Napoleon III - Man ofDestiny, pp. 42-47. 

49 J.M. Thompson, Louis Napoleon and the Second Empire, Oxford, 1954, p. 322. 



decât rău, departe de apoteoza imaginată de Philippe Seguin, departe însă şi de vechea 
„legendă neagră" centrată pe un personaj când idiot, când malefic. Ocazional - din 
respect pentru tradiţie -, mai ţâşneşte o mică frază otrăvită, ca în „Introducerea" la 

Second Empire a lui Andre Encreve: De câţiva ani remarcă autorul acestei sinteze 

recente - anumiţi istorici încearcă să dea o nouă imagine celui de-al Doilea Imperiu, şi 
chiar să-l reabiliteze. Vom ocoli această problematică. într-adevăr, istoricul nu e dator să 
răspundă la întrebarea dacă a încălca un jurământ solemn, a aresta deputaţi, a trage cu 
tunul asupra unei mulţimi dezarmate, a hărţui, a exila, a întemniţa, a deporta oameni 
care nu cer decât respectarea legalităţii republicane constituie o crimă de neiertat, sau 
dacă, dimpotrivă, e vorba de simple incidente politice. La fel ca lui M. Agulhon, ni se 
pare o chestiune de etică personală şi civică, în faţa căreia fiecare se poziţionează în 
funcţie de conştiinţa sa." 51 

Să ne verificăm aşadar conştiinţele. Ni se lasă întreaga libertate, inclusiv aceea de a 
judeca favorabil încălcarea unui jurământ sau un măcel în masă. Cum ne manipulează 
istoricii!... Napoleon III a vărsat mai puţin sânge decât Revoluţia Franceză; mai puţin 
sânge decât a Doua Republică în timpul insurecţiei din iunie 1848, sau decât a Treia 
Republică la începuturile ei ilustrate prin înfruntările sălbatice dintre comunarzi şi trupele 
guvernului de la Versailles, în 1871. Cât despre încălcarea jurămintelor, aceasta era, în 
epocă, o specialitate foarte franţuzească, majoritatea francezilor trecând prin cel puţin 
trei-patru regimuri. Dacă respingem teza vădit partizană a lui Philippe Seguin (un 
Ludovic Napoleon total inocent, împins spre lovitura de stat de adversarii săi), la fel de 
inacceptabilă este şi teza opusă (o Republică inocentă şi un Ludovic Napoleon 
necinstit). Din perspectiva de acum, legitimitatea aparţine Republicii, în mod evident. 
Dar secolul al XlX-lea nu trebuie judecat dintr-o perspectivă ce nu era a sa. înainte ca 
Republica să câştige definitiv şi să intre în conştiinţe, nu exista o singură legitimitate, 
existau mai multe. „Legitimişti", în sensul propriu al cuvântului, nu erau republicanii, ci 
regaliştii, susţinătorii Bourbonilor. Orleaniştii aveau şi ei o parcelă de legitimitate, 
rezultată din asocierea între monarhie şi Revoluţie. Desigur, Republica avea şi ea o 
parte de legitimitate, dar, s-o mai spunem o dată, era o legitimitate împărţită. Pentru 
Ludovic Napoleon şi adepţii săi bonapartişti, legitimitatea era, neîndoielnic, a lui. Cine 
putea să arbitreze în această dispută? Astăzi, noi arbitrăm cu uşurinţă - cu prea mare 
uşurinţă - pentru că noi cunoaştem urmarea. Atunci însă nu exista un arbitru 
„omologat". Fiecare avea propriile sale reguli de joc. Poporul, poate? Dar cine era 
poporul? Minoritatea pariziană care făcea şi desfăcea regimurile? Majoritatea 
ţărănească, atât de uşor de manipulat? Una peste alta, sufragiul universal părea să 
ofere soluţia cea mai puţin contestabilă. Este soluţia aleasă de Ludovic Napoleon. A 
încercat să facă uitată legitimitatea îndoielnică (sau lipsa de legitimitate) a loviturii de 
stat, ratificându-şi regimul printr-un vot popular masiv. A fost primul regim politic din 
Franţa confirmat direct prin sufragiul universal (masculin). Era acest regim mai legitim 
decât altele? Nicidecum. Dar nu era nici mai puţin legitim. 

50 Stuart L. Campbell, The Second Empire Revisited: a Study în French Historiography, New 
Brunswick, New Jersey, 1979. 

51 Andre Encreve, Le Second Empire, „Que sais-je?", Paris, 2004, p. 7. 



Ce spun manualele şcolare? Prima constatare e că nu spun mare lucru. Manualul de 
azi, urmaş îndepărtat al lui Malet-lsaac, nu seamănă deloc cu ilustrul său străbun. El a 
urmat o lungă cură de slăbire. în două pagini, inclusiv ilustraţiile, al Doilea Imperiu e 
definit ca „cezarism democratic" (democraţie întrupată într-un conducător, putere 
personală legitimată prin sufragiul universal); acceptat iniţial de diferitele categorii 
sociale, s-a erodat apoi sub presiunea liberală. 52 Asta e tot. Napoleon III nu apare nici ca 
bun, nici ca rău; e aproape absent. Manualele nu fac decât să confirme estomparea 
istoriei - foarte accentuată - din lumea în care trăim. Apar tot mai multe lucrări, cei 
pasionaţi de trecut le pot citi, dar istoria a încetat să fie o componentă esenţială a 
formării intelectuale şi civice. Ghinionul lui Napoleon III: „legenda neagră" care l-a 
consacrat a funcţionat perfect într-o epocă în care lumea se hrănea cu istorie; în 
schimb, relativa sa reabilitare riscă să treacă neobservată de o opinie publică tot mai 
puţin interesată de trecut. 



împăratul şi Generalul 

Pentru a completa destinul postum al lui Napoleon III, mai trebuie să vorbim despre 
„întâlnirea" lui cu generalul de Gaulle. Din clipa în care drumurile lor s-au încrucişat 
virtual, cei doi bărbaţi rămân, dacă nu inseparabili, cel puţin relativ apropiaţi. Acest 
aspect, profitabil pentru împărat, e mai curând stânjenitor pentru general; dată fiind 
statura sa istorică, plasată mult mai sus în imaginarul francezilor decât cea a lui 
Napoleon III, şi mult mai puţin contestabilă, de Gaulle nu avea nimic de câştigat din 
această apropiere, ci dimpotrivă. Din punct de vedere psihologic, cei doi bărbaţi nu 
seamănă deloc; biografiile lor sunt foarte diferite, la fel contextul istoric al evoluţiei lor. 
Punctele comune sunt totuşi numeroase; ar fi greu de găsit, în toată istoria Franţei, doi 
oameni de stat care să prezinte atâtea deosebiri şi în acelaşi timp atâtea similitudini. 

Pentru adversarii generalului de Gaulle, prima analogie se referă la lovitura de stat. 
Napoleon III a pus capăt celei de-a Doua Republici, generalul - celei de-a Patra. Sigur, 
momentul 13 mai al generalului nu este identic cu cel din 2 decembrie: a fost o „lovitură 
de stat" de catifea, care a salvat aparenţa legalităţii. în esenţă însă, în versiunea 
defavorabilă lui de Gaulle, este o lovitură de stat autentică, ba chiar, după memorabila 
formulă a lui Frangois Mitterrand, o lovitură de stat permanentă (Le Coup d'Etat 
permanent, titlul cărţii sale din 1964); acest din urmă concept voia să spună că, prin mici 
corecţii succesive, generalul îşi perfecţiona opera din 1958, orientând Franţa spre un 
regim autoritar apropiat de cel al lui Napoleon III. Paralela cu al Doilea Imperiu se 
impunea de la sine pentru liderul comunist Jacques Duclos, care, în De Napoleon III â 
de Gaulle (1963), întocmeşte o lungă listă de puncte comune între cele două regimuri; 
modelul lui de Gaulle ar fi fost, negreşit, Napoleon III. Strategia adversarilor celei de-a 

52 Histoire, 1 âre , Le Monde contemporain du milieu du XIX" siecle ă 1945, Magnard, Paris, 2003 
(ediţia 2005): „L'Empire: le cesarisme democratique", pp. 122- 123; Histoire, 1 ire , Le Monde, 
l'Europe, la France (1850-1945), Nathan, Paris, 2003: „Le Second Empire ou l'echec du 
cesarisme", pp. 120-121. 



Cincea Republici loveşte drept la ţintă: în Franţa, ca să discreditezi total un om politic, e 
suficient să convingi opinia publică de asemănarea lui cu Napoleon III. 

Chiar şi rară vreo intenţie polemică, e greu să nu observi punctele comune între cele 
două regimuri. Acestea pot funcţiona în ambele sensuri: împotriva lui de Gaulle, sau în 
favoarea lui Napoleon III. în amândouă cazurile, a fost revanşa unui executiv puternic 
asupra unui legislativ discreditat: statul era restabilit cu toate prerogativele sale. Cei 
care-au reuşit o asemenea răsturnare sunt două personaje providenţiale, fiecare 
întrupând o legitimitate puternică, conferită lui Ludovic Napoleon de legenda 
napoleoniană, iar lui Charles de Gaulle de propria-i legendă. Amândoi întreţin, fără prea 
mult respect pentru clasa politică şi partide, un raport direct şi privilegiat cu poporul, 
chemat periodic, prin plebiscit (Napoleon III) sau referendum (Charles de Gaulle), să-l 
relegitimeze pe conducător şi proiectele sale. Sunt regimuri fondate pe idealul unităţii 
naţiunii; regimuri care-şi propun să facă să funcţioneze împreună ordinea şi libertatea, 
liberalismul economic şi intervenţia statului, progresul material şi echilibrul social. 53 
Fireşte, Republica gaullistă e mult mai democratică şi respectă mai mult o anumită 
diversitate politică decât al Doilea Imperiu: chestiune de epocă istorică şi de mentalităţi. 

Spre deosebire de Napoleon III, de Gaulle a cunoscut o carieră postumă 
ascendentă. Chiar şi foştii săi adversari îi recunosc merite pe care nici nu se gândeau 
să i le recunoască atunci când trăia. Construcţia lui politică a durat, identificându-se 
până la urmă cu Franţa. în configuraţia actuală a Panteonului francez, fondatorul celei 
de-a Cincea Republici ocupă poziţia cea mai înaltă. Cu el, Republica asumă, chiar dacă 
n-o recunoaşte deschis, o parte din moştenirea regalităţii, în ceea ce s-a putut numi o 
„monarhie republicană" sau o „republică monarhică" (cu „singura" diferenţă că şeful 
statului este ales periodic şi se numeşte preşedinte; însă la fel ca foştii suverani, el 
hotărăşte politica Franţei, având totodată un statut de „iresponsabilitate"). Republicile 
precedente, puţin „personalizate", au avut dimpotrivă tendinţa de a limita prerogativele 
executivului şi îndeosebi ale şefului statului, în favoarea „reprezentării naţionale". Prin 
filosofia sa fondatoare, prin instituţiile ei şi prin rolul conferit preşedintelui, a Cincea 
Republică este în mod obiectiv mai puţin ostilă celui de-al Doilea Imperiu decât 
regimurile republicane precedente. Francezii s-au putut convinge că un executiv 
puternic nu e neapărat mai rău (sau mai puţin „legitim") decât un legislativ dominant. în 
plus, prăbuşirea, pe rând, a Republicilor (a Treia şi a Patra), în circumstanţe nu tocmai 
glorioase, a fost de natură să relativizeze înfrângerea din 1870. Una peste alta, se poate 
considera că modul mai puţin sever, şi uneori chiar binevoitor în care este privit al 
Doilea Imperiu se datorează în bună măsură noului context politic rezultat din 
instaurarea celei de-a Cincea Republici. 

Philippe Seguin împinge cel mai departe această încercare de apropiere, între cele 
două regimuri, dar şi între cei doi bărbaţi, Napoleon III şi Charles de Gaulle. 54 Tentativă 
destul de riscantă: chiar dacă anumite trăsături comune regimurilor în chestiune sunt 
puţin contestabile, de Gaulle nu seamănă deloc cu Napoleon III. Demersul hotărât şi 

53 Un inventar al temelor comune celor două ideologii şi regimuri, la Francis Choisel, 
Bonapartisme et gaullisme, Paris, 1987. 

54 Philippe Seguin, Louis-Napoleon le Grand, Paris, 1990. 



intransigenţa lui foarte marţială contrastează cu nehotărârea şi gustul pentru intrigă ce-l 
caracterizau pe Napoleon III. Seguin însă, în procesul de reabilitare proiectat, are 
nevoie de un martor prestigios, iar acela nu poate fi decât de Gaulle. Din păcate, e un 
martor care se eschivează. Remarcile generalului în legătură cu Napoleon III (exprimate 
mai ales în La France et son armee, 1938) sunt puţine şi nu tocmai entuziaste, când nu 
sunt de-a dreptul reci. E clar că nu digeră dezastrul de la Sedan. Dar în acelaşi timp, pe 

un plan mai general, critică politica imperială care-a dus la acest rezultat: favorizând 

crearea la hotarele noastre a două noi mari puteri, contribuind la slăbirea Rusiei şi 
Austriei, permiţând dereglarea echilibrului european, împăratul pregătea condiţiile unui 
conflict în care Franţa trebuia să-şi apere, singură, teritoriul şi viitorul. Pentru a purta 
acest mare război naţional, ar fi avut nevoie de o cu totul altă armată." 55 Deşi a înţeles 
nevoia unei reforme radicale a armatei, împăratul s-a dovedit incapabil să-şi impună 
ideile de modernizare în faţa responsabililor politici şi militari; această incapacitate de a 
trece de la intenţii la fapte este contrară psihologiei generalului, care în plus constată că 
în 1870 împăratul a intrat în război fără niciun plan de campanie prestabilit. Este 
adevărat, de Gaulle găseşte şi circumstanţe atenuante în favoarea lui Napoleon III, dar 
tonul rămâne rezervat şi critic. 

Una dintre rarele piese disponibile pe care Seguin o exploatează din plin este 
discursul ţinut de general la Solferino, la 24 iunie 1959, în timpul unei călătorii oficiale în 
Italia; se celebra centenarul războiului din 1859 şi al eliberării Italiei, datorate în primul 
rând Franţei şi mai exact lui Napoleon III. într-adevăr, de Gaulle pronunţă (o singură 
dată) numele lui Napoleon III, dar numai pentru a cita o frază a împăratului, fără nicio 
aluzie la rolul pe care-l jucase (fusese, totuşi, războiul lui). 56 în plus, împăratul e 
menţionat la grămadă, printre mai mulţi generali. Oricum, Seguin pare mulţumit să 
găsească în sfârşit numele eroului său înscris într-un discurs rostit de general. Având în 
vedere contextul, nu e mare lucru. Ca să aibă conştiinţa împăcată, de Gaulle a făcut 
minimul din ceea ce se cuvenea să facă. în cazul respectiv, Napoleon III merita mai mult 
decât atât. 

E clar că generalul evita cu grijă orice referinţă la Napoleon III, susceptibilă de a 
sugera o anume similitudine - oricum stânjenitoare - între cele două regimuri. O spune 
explicit atunci când vorbeşte despre „democraţia plebiscitară" şi despre riscul ca 

„referendumul" lui să fie confundat cu „plebiscitul" imperial: pe moment, pentru a nu 

frâna mişcarea aproape unanimă de adeziune naţională, consideram că nu e bine să 
nesocotesc respingerea pasională pe care ideea de «plebiscit» o trezea, de la Ludovic 
Napoleon, în mai multe segmente ale opiniei publice. Când practica noii Constituţii va 
arăta că eşalonul suprem poate deţine puterea fără să fie dictatură, va fi momentul să 
propun poporului reforma definitivă." 57 

Strategie politică? Desigur. Dar nu în dezacord cu reperele istorice ale generalului. 
Pentru a completa ceea ce de Gaulle nu spune (din motive evidente), Seguin 

55 Charles de Gaulle, La France et son armee, Paris, 1938, p. 165. 

56 Charles de Gaulle, Discours et messages, voi. III, Paris, 1970, „Discours prononce a Solferino", 
24 iunie 1959, p. 131. 

57 Charles de Gaulle, Memoires d'espoir, voi. II, Paris, 1971, p. 19. 



„presupune" că generalul nu putea rămâne insensibil la calităţile de vizionar ale lui 
Ludovic Napoleon, mai ales că acesta prefigura propriul său mesaj. Adevărul e cu totul 
altul. După toate indiciile, de Gaulle nu avea nicio simpatie specială pentru Napoleon III. 
El însuşi era un vizionar, care imagina vaste combinaţii planetare, dar un vizionar mai 
prudent, mai conservator, şi cu un simţ pentru Realpolitik care-i lipsea în bună parte lui 
Napoleon III. împăratul avea o latură aventuristă şi întru câtva iresponsabilă, foarte 
departe de formula spirituală a generalului. De Gaulle n-ar fi reconstruit Parisul (în 
timpul său, n-a construit aproape nimic la Paris); probabil însă că n-ar fi pierdut partida 
cu Prusia. Generalul avea o sensibilitate regalistă, nu bonapartistă. între cei doi 
Napoleoni şi Ludovic XIV, îl prefera cu siguranţă pe ultimul. La nevoie, n-a ezitat să 
apere memoria Regelui Soare, ceea ce n-ar fi făcut niciodată pentru Napoleon III. 58 
Regii creaseră Franţa; pentru de Gaulle, trăinicia operei lor scotea cu atât mai mult în 
evidenţă precaritatea aventurilor napoleoniene. Mintea generalului era republicană, dar 
inima lui rămânea monarhistă. 

Cele două regimuri - al Doilea Imperiu şi a Cincea Republică (mai ales în faza 
propriu-zis gaullistă) - seamănă până la un punct, dar nu printr-o anume filiaţie, ci prin 
sinteza - pe care fiecare o face în felul său - între valorile republicane şi principiul 
monarhie, între autoritatea statului şi suveranitatea populară (cu o atracţie specială 
pentru „democraţia directă"). Astfel, fără să vrea, de Gaulle a fost aproape de Napoleon 
III, de un personaj şi de un parcurs politic pe care le aprecia destul de puţin. 

în schimb, pentru Alain Mine, adevăratul Napoleon III al celei de-a Cincea Republici 
n-a fost de Gaulle, ci Frangois Mitterrand. „De Gaulle nu guverna ca prinţul-preşedinte 
sau ca împăratul, Mitterrand da. Generalul conducea statul ca pe un corp de armată: 
organizare simplă, ierarhie clară, comandă unică. Napoleon III dezbina pentru a domni, 
multiplica cercurile din jurul lui, se folosea de unul împotriva altuia, îndepărta fără să 
elimine, apropia rară să promoveze, se ascundea în spatele unor păreri contradictorii, 
înmulţea misiunile paralele, şi totul cu un singur scop - să rămână impenetrabil, să-şi 
păstreze libertatea. Ce altceva dorea Mitterrand? Ca să atingă acelaşi scop, aplica 
spontan aceeaşi metodă." 59 Detaliu semnificativ: Mitterrand voise să scrie o carte, Le 
Coup d'Etat du 2 decembre 1851; proiectul nu a fost realizat niciodată. Dar Alain Mine 
presupune că - date fiind afinităţile dintre cei doi bărbaţi - analiza lui ar fi fost mai 
înţelegătoare cu Napoleon III decât fusese cu generalul de Gaulle în Le Coup d'Etat 
permanent. 

Tot acest joc de măşti, la limita dintre istorie şi ficţiune, ne arată un Napoleon III 
uimitor de adaptabil la orice context socio-politic. De la Hitler la de Gaulle, şi de la 
acesta la Mitterrand, parcursul nu e nici pe departe banal. Aceste multiple metamorfoze 
nu fac decât să confirme profilul unui personaj indescifrabil şi inclasificabil. Aven tura lui 
Napoleon III continuă. 



58 Eric Roussel, Charles de Gaulle, Paris, 2002; remarcă a generalului în legătură cu Ludovic XIV: 
„Tot ce este măreţ - şi în primul rând slujirea statului - a început sub domnia lui" (p. 917). 

59 Alain Mine, op. cit., p. 230. 



II. Portretul unui prinţ 



Predestinatul 

„Cred că există anumiţi oameni care se nasc pentru a servi evoluţia neamului 
omenesc, la fel ca acele animale care se nasc fie pentru a ucide alte animale, mai 
dăunătoare decât ele, fie pentru a servi drept germen, când mor, altor fiinţe, mai 
perfecţionate. Mă consider unul dintre aceste animale, şi aştept - cu resemnare, dar cu 
încredere -, fie să-mi trăiesc viaţa providenţială, fie să-mi cunosc sfârşitul fatal, convins 
că şi într-un fel şi în celălalt voi fi util, mai întâi Franţei, apoi omenirii." 60 

Aceste rânduri, scrise la 19 septembrie 1845 de Ludovic Napoleon, deţinut politic în 
fortul Ham, o au ca destinatară pe Hortense Cornu, fiica unei cameriste a mamei sale, 
prietenă din copilărie şi principala sa confidentă în anii de detenţie. Este probabil textul 
care oferă cel mai explicit cheia filosofiei şi a comportamentului politic al prinţului. 
Ludovic Napoleon e un predestinat. Destinul lui e înscris în istorie. Dar nu are de gând 
să-l forţeze (cine poate forţa un destin?), ci doar să aştepte, să fie pregătit şi, odată 
momentul venit, să răspundă la chemarea lui. 

„Văzând lucrurile în felul acesta - continuă prinţul -, sunt atent la miile de incidente 
care pregătesc acest viitor, dar fără să-mi fac griji din cauza lui. Când văd că se apropie 
furtuna, strâng pânzele, îmi asigur corabia şi aştept..." 61 

Ludovic Napoleon are încredere deplină în viitorul său. Obiectivele sale pe termen 
lung şi mediu sunt clar stabilite. Dar căile de urmat pentru a le atinge îi sunt mult mai 
puţin clare. Istoria înaintează cu mii de ocolişuri. Cum să anticipezi fiecare eveniment, 
cum să eviţi capcanele? Acest temerar e foarte prudent, uneori excesiv de prudent. 
Aşteaptă, pândeşte, tatonează. Şi în sfârşit, când momentul i se pare prielnic, tranşează 
printr-o lovitură de teatru, îndelung chibzuită, dar nu prea atent pregătită. Pentru a duce 
lucrurile la bun sfârşit, crede în steaua lui, se bizuie pe contractul său cu destinul. 
Peripeţiile rocamboleşti de la Strasbourg (1836) şi Boulogne (1840), când, de două ori la 
rând, se amăgeşte că poate câştiga adeziunea francezilor doar prin brusca lui apariţie, 
spun multe despre o asemenea logică. Sunt aproape cazuri de referinţă, ilustrând modul 
în care nu trebuie organizat un complot. Chiar şi mai târziu, devenit mai prudent în urma 
exerciţiului puterii, împăratul n-a încetat de tot să practice acest joc de pocher, convins 
că destinul îi va servi cartea câştigătoare. 

Lungile sale perioade de aşteptare pot fi judecate în moduri diferite. O dată suntem 
impresionaţi de abilitatea lui desăvârşită, altă dată înţelegem cu greu motivele 
nehotărârii sale paralizante. Contradicţie mai curând aparentă. Ludovic Napoleon 
rămâne consecvent cu sine. împrejurările se schimbă, el nu se schimbă niciodată. 



60 Ludovic Napoleon către Hortense Cornu, 19 septembrie 1845, Lettres de Napoleon III â 
Madame Cornu, publicate de Marcel Emerit, voi. II, Paris, 1937, p. 201. 

61 Ibidem. 



Tenace când îşi propune un scop, e şovăielnic în ce priveşte mijloacele de folosit şi 
etapele necesare pentru a parveni la el. Ajunge să comparăm procedeele sale tactice în 
două etape cruciale din cariera lui. 

Din 1848 până în 1852, amânarea l-a servit din plin. Ştie foarte bine ce vrea: Franţa. 
Prin ce mijloace? Asta nu ştie. Şi nici pentru ce soluţie să opteze: republică „consulară" 
sau, de-a dreptul, imperiu? Ezită şi temporizează - e vorba de o tactică, desigur, dar şi 
de lentoarea decizională ce caracterizează fiecare din mişcările lui. 

Prinţul debarcă la Paris îndată după Revoluţia din februarie. Primit cu răceală de 
noul guvern, dispare fără să schiţeze un gest şi se întoarce imediat la Londra. în iunie, 
este ales deputat (în lipsă), însă renunţă la mandat (spre disperarea credinciosului 
Persigny, care-l împinge la acţiune). Nefiind la Paris în timpul insurecţiei din iunie, 
rămâne, din fericire, în afara disputei. în septembrie, când revine într-o Franţă 
decepţionată şi sfâşiată, Ludovic Napoleon face deja - prin simplul joc al 
circumstanţelor! - figură de unificator. La 10 decembrie este ales preşedinte al 
republicii. Acest mandat, ce nu poate fi reînnoit, nu corespunde intenţiilor sale sau, mai 
bine spus, destinului său. Fără să ştie prea bine pe ce cale s-o ia, Ludovic Napoleon 
intră într-un joc lung şi complicat, încercând o improbabilă soluţie consensuală, înainte 
de a tranşa prin lovitura de stat din 2 decembrie 1851; mandatul îi este prelungit la zece 
ani, cu puteri aproape nelimitate. Calea Imperiului este deschisă, dar el pare încă să 
şovăie. Persigny îl presează insistent şi organizează mari adunări ale susţinătorilor 
Imperiului pentru a-i smulge o decizie. într-un sfârşit, constatând că „Franţa pare să vrea 
revenirea la Imperiu" (discurs ţinut la Bordeaux, 19 octombrie 1852), se hotărăşte. 62 Pe 
2 decembrie 1852, al Doilea Imperiu este proclamat. 

Acest traseu politic, din februarie 1848 până în decembrie 1852, pare fără cusur. 
Prinţul a ştiut să reziste entuziasmului adepţilor săi şi, probabil, propriilor sale dorinţe. 
Nu a făcut nicio mişcare imprudentă. A aşteptat momentul cel mai prielnic. Iar răbdarea 
i-a fost răsplătită. în politică, trebuie să ştii să amâni. Dar şi să iei hotărâri rapide. 

E lucrul pe care Napoleon III pare incapabil să-l facă. Demersul de temporizare se 
întoarce astfel împotriva lui. Sub acest aspect, eşecul din 1866 arată carenţele acestei 
tactici, la fel cum succesele din 1848-1852 îi arătaseră virtuţile. 1866 este anul bătăliei 
de la Sadowa, al victoriei Prusiei împotriva Austriei şi al schimbării, totodată, a 
echilibrului european. în câteva săptămâni, Franţa pierde leadership-u\ pe care îl 
recucerise, cu efort, de-a lungul mai multor ani. Actul următor va fi Sedan. în această 
situaţie, Napoleon III lasă lucrurile să curgă. Nu se grăbeşte să aleagă între Prusia şi 
Austria. împăratul mizează pe un război prelungit, cu rezultat incert, care să uzeze 
forţele celor doi adversari şi să permită Franţei să intervină ca arbitru. Pentru el, acest 
război a fost prea scurt: nu era obişnuit să ia rapid hotărâri cruciale. Pentru a fi pe gustul 
lui, lucrurile trebuiau să se coacă încet. De data asta s-au copt prea repede. 

Grava indecizie din 1866 a fost pusă pe seama bolii împăratului. într-adevăr, omul 
care conducea Franţa către sfârşitul anilor 1860 era bolnav. Totuşi, explicaţia corectă nu 
este boala. Bolnav sau în mare formă, Ludovic Napoleon sau Napoleon III foloseşte o 
singură şi aceeaşi metodă. Pentru a găsi soluţii, trebuia să aştepte. însă metoda, care 



Discursul de la Bordeaux, în La politique imperiale, op. cit., pp. 157- 160. 



funcţionase perfect în 1848 şi în anii următori, a eşuat lamentabil în 1866. 



Unchiul şi nepotul 

Ar fi putut juca un rol istoric dacă nu era nepotul lui Napoleon I? Cu siguranţă că nu. 
„Predestinarea", legitimitatea lui au ca unică sursă mitul din jurul unui erou, unul dintre 
cei mai fascinanţi din istoria lumii. Ludovic Napoleon se prezintă deci ca moştenitorul, 
sută la sută, al lui Napoleon I. Desigur, crede în această moştenire, şi mai ales vrea să 
creadă, trebuie să creadă. Filiaţia e totuşi iluzorie. Cei doi Napoleoni nu seamănă deloc, 
iar traiectoriile lor sunt tot atât de diferite ca şi personalităţile lor. 

De altfel, îndoiala a fost semănată (şi încă persistă) în ce priveşte apartenenţa 
„biologică" a lui Ludovic Napoleon la familia Bonaparte. Louis, fratele lui Napoleon I şi 
rege al Olandei în momentul naşterii lui Ludovic Napoleon, părea puţin convins de 
paternitatea sa, având îndoieli - perfect îndreptăţite - legate de fidelitatea reginei 
Hortense (fiica împărătesei losefina); câţiva ani mai târziu, Hortense l-a adus pe lume pe 
viitorul duce de Morny, de data asta sigur fără contribuţia soţului ei (tatăl, contele de 
Flahaut, era la rându-i fiul natural al lui Talleyrand). Nu-i mai puţin adevărat că spre 
sfârşitul vieţii tatăl oficial şi-a schimbat atitudinea, revenind la sentimente mai paterne 
faţă de fiul său „presupus". Ca fizic, Ludovic Napoleon nu are nimic din aerul familiei 
Bonaparte. Nici ca temperament nu e de-al lor, deşi sub acest aspect i se găseşte o 
vagă asemănare cu tatăl său, un Bonaparte mai special, melancolic şi visător. Un mic 
mister pe care doar o analiză ADN l-ar putea rezolva într-o zi. Oricum, pentru istorie, nu 
are nicio importanţă. Chiar şi fără a fi fiul biologic al lui Louis, Ludovic Napoleon e 
pătruns până în măduva oaselor de apartenenţa la familie şi de misiunea lui 
napoleoniană. Şi invers, chiar fiind fiul biologic al lui Louis Bonaparte, originalitatea sa în 
raport cu Napoleon I şi cu Primul Imperiu este totală. 

Primul Imperiu a însemnat în primul rând război. Un război purtat împotriva Europei 
întregi, moştenire a Revoluţiei, pe care însă Napoleon l-a continuat şi amplificat, fără să 
poată sau fără să vrea să-i pună capăt. Sfârşitul nu putea fi decât dominaţie totală a 
Franţei asupra Europei, sau o înfrângere la fel de categorică. Strategia politică şi 
economică a regimului napoleonian trebuie privită în primul rând din perspectiva acestei 
logici a războiului. 

Primul Imperiu a fost în esenţă dictatura unui om. Ca să conducă ţara, acest om 
avea nevoie de o organizare eficace. El a încercat şi a reuşit să construiască un stat 
puternic şi foarte centralizat. Franţa a devenit astfel o uriaşă maşinărie administrativă. 

Oricum, Napoleon I nu era un teoretician. Nu avea niciun proiect de societate. N-a 
făcut decât să procedeze pragmatic, în funcţie de circumstanţe. Consolidarea statului şi 
câştigarea războaielor - iată cele două axe ale acţiunii sale, cele două domenii în care-a 
excelat, lăsându-şi amprenta pe Europa şi pe Franţa. 

în timpul celor O Sută de Zile, asumându-şi lecţia înfrângerii, împăratul a făcut o 
cotitură, cel puţin la nivelul discursului. Autocratul s-a declarat liberal, conducătorul 
militar s-a declarat pacifist. Waterloo a pus capăt acestei schimbări potenţiale. Dar noua 



orientare proclamată a contribuit mult la legenda napoleoniană. Eroul mitic devenea mai 
complex decât personajul real: geniu al războiului, desigur, dar şi mesager al păcii; 
cuceritor, dar şi eliberator al popoarelor; conducător autoritar, dar şi moştenitor al 
principiilor Revoluţiei. 

Această „a doua personalitate" a lui Napoleon a avut răgaz să se decanteze pe 
Sfânta Elena. Ea apare clar în Memorialul lui Las Cases. Nu, nu el a vrut războiul; 
ceilalţi i l-au impus; a respectat drepturile popoarelor; avea în vedere chiar şi o 
dezarmare generală (desigur, după ce problemele Europei vor fi fost rezolvate); nicio 
ţară europeană - nici măcar Anglia - n-a fost la fel de liberă ca Franţa din timpul 
domniei sale... şi aşa mai departe. 63 

Acest Napoleon „revăzut şi corectat" capătă şi mai mult relief în lucrarea pe care 
Ludovic Napoleon o publică în 1839 sub titlul Des idees napoleoniennes. Se regăsesc 
aici idei foarte napoleoniene, într-adevăr, dar napoleoniene în viziunea lui Napoleon III, 
şi mult mai puţin în cea a lui Napoleon I (sau cel mult schiţate de acesta în exilul său 
insular, dar nicidecum aplicate în timpul domniei sale). Ce ţel urmărea aşadar 
împăratul? „Libertatea!", declară, fără să şovăie, nepotul său. „Da, libertatea!... şi cu cât 
vom cunoaşte mai bine istoria lui Napoleon, cu atât vom fi mai convinşi de acest 
adevăr", pentru că „fiecare lege a Imperiului îi pregătea domnia calmă şi sigură". 64 
„îmbunătăţirea situaţiei claselor sărace a fost o prioritate a lui", mai spune, şi chiar 
subliniază, Ludovic Napoleon. Doar războiul „l-a împiedicat să-şi ducă până la capăt" 
proiectele sociale. 65 Sporirea avuţiei naţionale era şi ea în centrul programului 
napoleonian, în următoarea ordine: „Agricultura - sufletul, baza imperiului. Industria - 
bunăstarea, fericirea populaţiei. Comerţul exterior - belşugul, buna întrebuinţare a 
celorlalte două." 66 Un loc aparte revenea lucrărilor publice, potrivit unei interpretări care 
ar face din Napoleon I un saint-simonian avânt la lettre: „Lucrările publice, pe care 
împăratul le-a realizat la o scară atât de mare, s-au numărat printre principalele cauze 
ale prosperităţii interne, şi chiar au favorizat un important progres social. într-adevăr, 
aceste lucrări, înmulţind căile de comunicaţie, aduceau trei mari avantaje. Primul: 
dădeau de lucru forţei de muncă nefolosite, uşurând astfel situaţia claselor sărace. Al 
doilea: favorizau agricultura, industria şi comerţul, creau noi drumuri şi canale, sporeau 
valoarea pământurilor şi înlesneau vânzarea tuturor produselor. Şi în fine, al treilea: 
distrugeau spiritul local şi anulau barierele ce separă nu doar provinciile unui stat, ci şi 
diferitele naţiuni, uşurând relaţiile între oameni, şi strângând legăturile ce trebuie să-i 
unească." 67 Era aici toata filosofia Imperiului, dar nu a Primului, ci a celui de-al Doilea! 

în politica europeană, ceea ce l-a preocupat pe ilustrul războinic Napoleon la fost - 
vezi bine - pacea. Războiul? Fusese obligat să-l facă, mai ales din cauza Angliei. 
„Toate războaiele noastre s-au tras de la Anglia. Care n-a acceptat niciodată nicio 

63 Las Cases, Memorial de Sainte-Helene, ou Journal ou se trouve consigne, jour par jour, ce qu'a 
dit et fait Napoleon durant dix-huit mois, opt volume, Paris, 1823 (şi numeroase ediţii ulterioare). 

64 Napoleon-Louis Bonaparte, Des idees napoleoniennes, Paris, 1839, p. 36. 

65 Ibidem, pp. 67-69. 

66 Ibidem, p. 74. 

67 Ibidem, p. 82. 



propunere de pace. Se temea ea că împăratul voia s-o distrugă? - Dar n-a avut 
niciodată un asemenea gând. Nu a făcut decât să riposteze. împăratul respecta poporul 
englez şi ar fi făcut orice sacrificiu ca să ajungă la pace, mai puţin cel care i-ar fi pătat 
onoarea." 68 în ce priveşte sentimentele lui Napoleon I faţă de Anglia, se poate discuta; 
pe Sfânta Elena, sunt departe de-a fi binevoitoare: Anglia îi apare ca o anexă insulară a 
Franţei, precum Oleron sau Corsica! în schimb, pentru Napoleon III, normalizarea 
relaţiilor cu Anglia avea să devină o axiomă politică. Cât despre tabloul european, aşa 
cum reiese din Idees napoleoniennes, acesta anunţă un decupaj naţional, altminteri 
destul de vag, încercând să împace legitimitatea popoarelor cu cea a suveranilor: 
modelul Sfintei Alianţe (regii împotriva popoarelor), ca şi cel propus de ideologia 
revoluţionară (popoarele împotriva regilor) erau respinse deopotrivă; formula agreată de 
prinţ este: alianţa popoarelor realizată de regi. 69 Această interpretare îi atribuie lui 
Napoleon I o filosofie naţională care nu-i aparţine; totodată, ea arată limitele proiectului 
naţional al lui Napoleon III, proiect incomplet, reprezentând mai degrabă un compromis 
între exigenţele naţionale şi împărţirile istorice ale Europei. în fine, aflăm că, pentru a 
încorona edificiul şi a instaura o pace definitivă, Napoleon ar fi prevăzut o confederaţie 
europeană: idee exprimată efectiv în Actul adiţional din 1815 şi în Memorialul de la 
Sfânta Elena, dar contrazisă de toată politica de anexări şi dominaţie practicată de 
împărat. 

Spre deosebire de Napoleon I care caută scuze şi justificări, vrând să-şi rescrie astfel 
propria istorie, Ludovic Napoleon crede ferm în validitatea proiectului schiţat. Acesta se 

rezumă în câteva cuvinte: proiectul napoleonian nu e câtuşi de puţin un proiect de 

război, ci unul social, industrial, comercial, umanitar. [...] Astăzi norii s-au risipit, şi 
dincolo de gloria militară se întrevede o glorie civilă mai mare şi mai durabilă." 70 

„O glorie civilă": Napoleon III este funciarmente un civil, invers decât Napoleon I care 
fusese în primul rând un militar. Dar este un civil care nu renunţă - şi nu putea să 
renunţe - la o fabuloasă moştenire războinică, deşi aceasta contravenea adevăratei lui 
naturi. Visează uneori o glorie militară câştigată pe câmpul de luptă. Fiindu-i interzis în 
tinereţe - prin hotărârea familiei - să ia parte la lupte reale (voia să se înroleze în 
Grecia, contra turcilor), prinţul s-a mulţumit, mai paşnic, să înceapă o vagă carieră de 
artilerist în Elveţia (a sfârşit prin a deveni căpitan). Dar vocaţia lui era mai mult de 
teoretician decât de luptător. Publicase în 1834 un Manual de artilerie, iar mai târziu, în 
timpul şederii forţate la Ham, a întreprins o cercetare erudită care se va materializa în 
două volume de Studii despre trecutul şi viitorul artileriei. 

Hortense Cornu, care l-a vizitat la Ham în câteva rânduri şi i-a procurat cea mai mare 
parte a documentaţiei necesare (zeci de cărţi şi manuscrise vechi), a lăsat o mărturie 
ciudată despre acest aspect al personalităţii sale. 

„Simt - i-ar fi spus prinţul - că într-o zi voi comanda o mare armată. Cred că mă voi 
distinge. Simt că am toate marile calităţi militare. - Dar experienţa nu e necesară? - 
Marile fapte de arme au fost săvârşite de oameni care aveau puţină experienţă: Conde 

68 Ibidem, p. 153. 

69 Expresie reluată de la Louis Girard, op. cit, p. 51. 

70 Des idees napoleoniennes, p. 200. 



bunăoară... Poate ar fi mai bine să mor cu această credinţă, că sunt capabil să fiu un 
general, decât să risc încercarea; însă voi face încercarea, dacă voi putea, şi cred că o 
voi face." 71 Numărându-se printre prietenii cei mai fideli ai prinţului în timpul detenţiei la 
Ham, Hortense Cornu i-a păstrat mai târziu o anume ranchiună. Din cauza 
„republicanismului" trădat? Poate. Dar mai curând din gelozie şi frustrare. îndrăgostită, 
se pare, de el, Hortense nu i-a putut inspira, cu fizicul ei ingrat, decât sentimente 
prieteneşti şi pur „intelectuale". Pasajul citat, care îl pune, cu maliţie, în postura unui 
veleitar, rămâne prin urmare destul de suspect. El exprimă însă, eventual, în registrul 
deriziunii, visul unui tânăr prinţ visător, dar nu mai mult decât un vis, unul printre altele, 
şi nu cel mai conform cu personalitatea lui. 

Dar iată, soseşte momentul când visul devine realitate. în 1859, Napoleon III se află 
în fruntea unei mari armate, plecat, la fel ca unchiul său, să-i înfrunte pe austrieci în 
Italia. Oricum, funcţia sa avea o dimensiune militară pe care n-o putea oculta. Un 
împărat exclusiv civil n-ar fi fost împărat pe deplin. Era prima (şi ultima) oară când 
comanda o armată în faţa duşmanului. Pe teren, s-a putut convinge că practica 
războiului semăna destul de puţin cu teoria. Mişcările armatei franceze au fost haotice; 
din fericire, austriecii n-au fost mai străluciţi. De amândouă părţile, generalii s-au 
remarcat prin mediocritate. La Magenta, sub „supravegherea" împăratului, s-a purtat o 
bătălie confuză, o bătălie a soldaţilor mai mult decât a generalilor. împăratul o credea 
pierdută. A avut plăcuta surpriză să afle că o câştigase. Câteva săptămâni mai târziu, la 
Solferino, a fost un adevărat măcel. După victorie, inspectând câmpul de luptă, 
împăratul a rămas îngrozit de cumplitul spectacol al trupurilor mutilate. Nu era un om de 
teren. Nu suporta sângele. Nepotul celui mai mare geniu militar din toate timpurile 
rămânea, iremediabil, un civil. 

în 1870, funcţia, onoarea, grija pentru viitorul Imperiului l-au obligat încă o dată să 
meargă pe câmpul de luptă. De data asta însă, prezenţa lui în fruntea armatei a fost pur 
formală. Nu a mai comandat nimic, nu a luat decizii şi n-a tăcut decât să-i încurce pe 
generali, care s-ar fi lipsit bucuroşi de el. 

Era un om al păcii, nicidecum al războiului, lată ce le promite el francezilor în ajunul 
restabilirii Imperiului (discursul de la Bordeaux, 19 octombrie 1852): „Unii, mai 
neîncrezători, îşi spun: Imperiul înseamnă război. Eu însă vă spun: Imperiul înseamnă 
pacea." 72 

Imperiul înseamnă pacea: formula pare o glumă. într-adevăr, al Doilea Imperiu a 
angajat Franţa în trei războaie europene (războiul Crimeii, 1854-1855; războiul din Italia, 
1859; războiul franco-prusian, 1870) şi în trei expediţii extraeuropene (Siria şi China în 
1860, apoi lungul război din Mexic, 1862-1865): Desigur, bilanţul este departe de 
performanţele Primului Imperiu, dar, una peste alta, fac un bilanţ războinic destul de 
bogat. 

Totuşi, în ciuda aparenţelor, Napoleon III spusese adevărul. Semnalase corect 
diferenţa, şi chiar contrastul dintre cele două experienţe imperiale. Logica profundă a 
Primului Imperiu, raţiunea lui de a fi a fost războiul. Logica profundă a celui de-al Doilea 

71 Marcel Emerit, Madame Cornu et Napoleon III, op. cit., pp. 148-149. 

72 La politique imperiale, op. cit, p. 159. 



Imperiu e pacea. Războaiele din perioada lui sunt „alipite" unui proiect global ce n-are 
nimic belicos. Sunt războaie punctuale, purtate pentru a bloca evoluţii periculoase sau a 
debloca situaţii îngheţate (pentru a opri expansiunea Rusiei pe seama Imperiului 
Otoman, a ajuta emanciparea Italiei, ori a împiedica hegemonia Statelor Unite în 
America Latină...). Sunt războaie limitate, voit limitate, pe care Napoleon III, spre 
deosebire de Napoleon I, nu vrea să le continue până la nimicirea adversarului. 
Războiul cu Rusia nu trece dincolo de teatrul de operaţiuni din Crimeea. L-ar fi putut 
continua, încercând eliberarea Poloniei şi diminuarea puterii ruseşti... S-a mulţumit, în 
fond, cu o victorie incompletă, care lăsa o Rusie intactă. De asemenea, după succesele 
iniţiale, împăratul a oprit brusc războiul din 1859 împotriva Austriei, spre nemulţumirea 
aliaţilor italieni. Ar fi putut continua, eliberând întreg teritoriul italian, ridicând la luptă 
Ungaria, distrugând definitiv imperiul Habsburgilor... Desigur, o asemenea escaladare 
însemna sacrificii şi riscuri care au cântărit în luarea deciziei. Era însă mai mult decât 
atât: o filosofie a războiului diferită de concepţia lui Napoleon I, dar şi de marile conflicte 
europene şi mondiale care aveau să urmeze. Napoleon III nu dorea să-şi zdrobească 
adversarul, şi nici să-l umilească; cel mai bine era să-l convingă şi să încerce să şi-l facă 
aliat. Războaiele erau ca nişte avertismente, ce trebuiau să impună reguli acceptabile 
pentru toţi, ducând la o pace echitabilă şi trainică. 

Judecata lui Napoleon III poate fi socotită (în funcţie de propria noastră judecată) 
bună sau proastă, sau bună şi proastă în acelaşi timp. Dar ceea ce frapează e diferenţa, 
şi chiar unicitatea lui: în raport cu Napoleon I, al cărui urmaş, neîndoielnic, se consideră, 
dar nu mai puţin în raport cu contemporanii săi, şi, în genere, în raport cu modul curent 
de a gândi şi a face politica. Originile acestei diferenţe trebuie căutate într-o biografie 
foarte specială. 



De la şcoala vieţii la „universitatea" de la Ham 

Prinţ francez, Ludovic Napoleon începe la şapte ani o viaţă de exilat. Copilăria, 
adolescenţa şi prima tinereţe şi le petrece în Bavaria (la Augsburg) şi în Elveţia (la 
castelul din Arenenberg), agrementate cu lungi şederi în Italia, unde trăia o parte a 
familiei Bonaparte. Mai târziu, în câteva rânduri, a locuit în Anglia. Ludovic Napoleon 
este şi rămâne francez, însă devine şi puţin italian, elveţian, german şi britanic. Vorbeşte 
franceza (cu un accent germanic destul de pronunţat), germana, italiana şi engleza. 
Este un patriot fervent şi totodată un cosmopolit perfect, combinaţie foarte rară, mai ales 
la acest nivel înalt. Cosmopolitismul lui nu e cel din Secolul Luminilor, nivelator şi elitist, 
care-şi propunea să unească Europa în jurul unei aristocraţii a spiritului, graţie mai ales 
limbii şi culturii franceze. Cosmopolitismul lui Ludovic Napoleon se în scrie, potrivit 
modelului romantic, în diversitatea europeană, exprimată prin fizionomii şi aspiraţii 
naţionale specifice. Din fiecare mediu cultural, viitorul împărat a învăţat câte ceva. 
Educaţia lui e în bună parte germană; în Franţa, i se va remarca - nu fără o anume 
condescendenţă - felul încet şi întortocheat de a gândi şi a se exprima, contrastând cu 
vioiciunea şi claritatea franceze; poate era o trăsătură de temperament, dar şi 



consecinţa formării sale într-un mediu foarte diferit de cel francez; fiecare limbă imprimă 
gândirii propria sa amprentă. Italia, la rândul ei, i-a inoculat prinţului romantismul 
revoluţionar şi mai ales i-a cultivat psihologia de complotist; apropiat de mediile de 
carbonari, participă în 1830 la o tentativă de insurecţie în ţinutul Romagna contra puterii 
temporale a papei. „Numele pe care-l purtăm ne obligă să ajutăm popoarele nefericite 
care ne cheamă." 73 Italia l-a marcat pe viaţă, făcându-l extrem de sensibil la 
revendicările naţionale italiene şi în general la aspiraţiile de libertate ale popoarelor. în 
fine, în Anglia a trăit ca un dandy, răsfăţat de înalta societate, ceea ce nu l-a împiedicat 
să observe atent condiţiile economice şi sociale ale unei ţări aflate în avangarda 
modernităţii. Anglia a devenit pentru el un fel de laborator, unde provocările noii societăţi 
industriale se manifestau în toată amploarea lor; multe dintre iniţiativele lui ulterioare, de 
la reconstrucţia Parisului până la liberalizarea comerţului, vor fi de inspiraţie britanică. 

Dacă Anglia îi trezeşte interesul pentru chestiunile de societate, şederea prelungită 
la Ham îi aduce răgazul necesar pentru a le aprofunda. De sub pana prinţului vor ieşi 
lucruri foarte ciudate pentru cineva din mediul său. Astfel, în 1842, scrie Analyse de la 
question des sucres, în care propunerile de natură economică menite să protejeze 
industria franceză a zahărului se combină cu opinii de ordin social: muncitorii trebuiau 
să primească locuri de muncă şi o plată decentă. Altfel spus, trebuia lichidată mizeria: 
L'Extinction du pauperisme e titlul unei mici lucrări - la origine, o serie de articole - 
publicată în 1844. lată o piesă interesantă a literaturii utopice din secolul al XlX-lea. 
Ludovic Napoleon avea şi o soluţie miracol: ţăranii fără pământ şi muncitorii fără loc de 
muncă trebuiau să primească cele „9.190.000 de hectare necultivate care aparţineau fie 
guvernului, fie comunelor, fie particularilor". Pentru a fi defrişate, urmau să se înfiinţeze 
„în toată Franţa colonii agricole, care să pună bazele unei unice şi mari organizaţii, 
avându-i ca membri pe toţi muncitorii săraci, fără ca ei să fie proprietari cu titlu 
personal" 74 . Asociaţia muncitorească le va asigura celor fără slujbe o relativă bunăstare; 
în plus, avea să „refacă marea proprietate şi agricultura pe scară mare", stopând astfel 
tendinţa de fărâmiţare a proprietăţilor; producţia agricolă, şi chiar veniturile statului ar fi 
înregistrat o creştere sensibilă; în consecinţă, întreaga economie ar fi fost stimulată. 
Apoi, „când nu va mai exista destul pământ la preţ scăzut în Franţa, asociaţia va înfiinţa 
sucursale în Algeria, şi chiar în America; cândva, ea va invada toată lumea! Oriunde va 
fi un hectar de defrişat şi un sărac de hrănit, ea va veni cu capitalurile ei, cu armata ei 
de lucrători, cu neobosita ei activitate." 75 O armată paşnică, pornită să cucerească 
Franţa şi, eventual, lumea întreagă! Autorul vede lucrurile în mare; ca să fie mai 
convingător, vine cu şiruri de cifre, calculate până la centimă. Nu-i trece prin gând că a 
cultiva întreg pământul este o splendidă imposibilitate, din motive în acelaşi timp 
tehnologice, agronomice, ecologice... Era o utopie în stare pură şi un exerciţiu destul de 
neliniştitor, având în vedere că utopistul se pregătea să ia în mâini destinul Franţei. Din 
fericire, nu s-a întâmplat nimic, cel puţin la acest capitol. Ajuns la putere, Ludovic 
Napoleon n-a tăcut nimic pentru acest proiect schiţat cu doar câţiva ani înainte. Utopistul 

73 Louis Girard, op. cit., p. 20. 

74 Extinction du pauperisme, în CEuvres de Napoleon III, voi. II, Paris, 1854, pp. 118-119. 

75 Ibidem, pp. 135-136. 



avea totuşi un anume simţ al realităţii. 

Fapt e că viitorul împărat presimţea apropierea unei schimbări istorice majore. 
Economicul şi socialul erau pe cale să devină hotărâtoare. De acum înainte, adevăratele 
cuceriri, cuceririle durabile şi cu urmări importante, nu vor mai fi făcute de armate, ci se 
vor datora progreselor tehnologice, economice şi sociale. Progresul material, care se 
anunţa formidabil, trebuia pus în folosul tuturor; justiţia socială se prezenta ca un 
imperativ al lumii industriale. Toate aceste idei sunt astăzi locuri comune. Dar atunci, 
spre mijlocul secolului al XlX-lea, ele aduceau un aer proaspăt. Când îşi spunea 
socialist, împăratul simplifica şi exagera, dar nu minţea. Problema e că, în acelaşi timp, 
era şi liberal, şi dirijist, şi autocrat... căutând o sinteză tăcută din orientări contradictorii. 
Oricum, componenta socială, dacă nu chiar socialistă, era foarte reală. La Ham, citea 
lucrările economiştilor liberali Adam Smith şi J.-B. Say, dar şi Organisation du travail a 
socialistului Louis Blanc (care-i va face o vizită la închisoare); în plus, era abonat la 
L'Atelier, o revistă muncitorească. 

Peste câţiva ani, acest om va deveni stăpânul Franţei şi arbitrul Europei. Nu semăna 
deloc cu Napoleon I; nici cu suveranii din epoca sa. Era un militar ratat şi un om de stat 
care gândea politica în felul lui personal. După normele general acceptate, pregătirea lui 
intelectuală era insolită şi de-a dreptul precară. Elita epocii - inclusiv cea politică - se 
sprijinea pe cultura clasică: greaca, latina şi toate celelalte; elocinţa era de asemenea 
apreciată. Cultura clasică a lui Napoleon III se dovedea destul de lacunară; dar până şi 
ea se prezenta mai bine decât elocinţa lui. în public, îşi găsea cu greutate cuvintele. în 
particular, era uneori vorbăreţ, dar prefera, în general, să tacă. Această slabă capacitate 
de a argumenta şi contrazice i-a adus în bună măsură reputaţia de „cretin". în schimb, 
ştia lucruri pe care cititorii de texte greceşti le ignorau cu superioritate. Judecată după 
criterii mai puţin conservatoare, cultura lui, destul de improvizată, desigur, nu era totuşi 
neglijabilă. Avea solide cunoştinţe de istorie, interesându-se mai ales - se-nţelege! — 
de cariera oamenilor iluştri. Era un cititor avizat de lucrări istorice, arătând chiar, în acest 
domeniu, calităţi de cercetător. La Ham, plănuia să scrie o biografie a lui Carol cel Mare 
(precursorul lui Napoleon I... şi al lui însuşi!). O carte britanică pe acest subiect îi inspiră 

observaţii critice pertinente: Lipsesc total reflecţia şi argumentele filosofice. Nu doar 

faptele unui om ilustru merită cunoscute, ci mai ales influenţa acestor fapte asupra 
contemporanilor şi a epocii care i-a urmat." lată despre ce voia să vorbească în propria 
sa lucrare: „Istoria lui Carol cel Mare scrisă de mine se va mărgini să răspundă la 
întrebările următoare: 1. Care era situaţia Europei înainte de Carol cel Mare? 2. Care au 
fost schimbările aduse de Carol cel Mare? 3. Ce influenţă a exercitat Carol cel Mare 
asupra generaţiilor de după el?" 76 Ceea ce-l preocupă, din motive evidente, este 
impactul personajelor „predestinate" asupra istoriei. Oricum, remarcăm la el o concepţie 
despre istorie care combină cercetarea erudită (e foarte meticulos în ce priveşte 
detaliile) şi căutarea „semnificaţiilor". 

Acest proiect a eşuat, dar prinţul n-a abandonat domeniul. Pentru câţiva ani, s-a 
cufundat în studiul istoriei artileriei. Două decenii mai târziu, împăratul şi-a uimit 

76 Ludovic Napoleon către Hortense Cornu, 8 august 1841, Lettres de Napoleon III a Madame 
Cornu, voi. II, p. 13. 



apropiaţii înhămându-se la o interminabilă istorie a lui luliu Cezar (alt strămoş spiritual: 
cel care a pus capăt conflictelor interne, restabilind la Roma ordinea şi prosperitatea). 
Era spre mijlocul anilor 1860, o perioadă cu turbulenţe sub cerul Europei, destul de 
îngrijorătoare pentru Franţa şi, date fiind circumstanţele, luliu Cezar nu părea o 
prioritate. Dar împăratul-istoric vedea altfel lucrurile. Ajutat de mai mulţi colaboratori care 
au strâns documentaţia (mai ales istoricul Victor Duruy, numit în 1863 la Ministerul 
Instrucţiei Publice), Napoleon III a sfârşit prin a da o lucrare bine construită şi 
interesantă, deşi neterminată (se opreşte la capătul celui de-al doilea volum, la trecerea 
Rubiconului; „Rubicon" fusese şi numele de cod al loviturii de stat din 2 decembrie). 
Pentru un istoric neprofesionist şi care avea (sau trebuia să aibă) cu totul alte griji, 
prestaţia împăratului e absolut onorabilă. 

Nu mai revenim asupra cunoştinţelor sale - destul de vaste - din domeniul militar. 
Merită o menţiune şi interesul lui pentru ştiinţe şi tehnologii. La Ham, se pasionează 
pentru experienţe de fizică şi chimie. Una din ultimele sale preocupări (în exilul britanic 
de după căderea Imperiului) era să pună la punct un „calorifer economic", destinat 
persoanelor cu venituri modeste. 

Chestiunile de societate îl interesează însă mai mult ca orice. I s-a spus „un Saint- 
Simon călare". Dar a fost cu adevărat un discipol al faimosului teoretician socialist? Ar fi 
o afirmaţie exagerată. Saint-Simon profeţise naşterea societăţii industriale, condusă de 
o clasă de tehnocraţi, care trebuia să asigure un înalt nivel de prosperitate şi în primul 
rând „să îmbunătăţească în cel mai scurt timp posibil soarta clasei celei mai sărace". 
Argumentaţia sa economică se insera într-un discurs cvasireligios: „Toţi oamenii trebuie 
să se aibă ca: fraţii unii cu ceilalţi." 77 Până la urmă, grupul originar al saint-simonienilor 
s-a dispersat; adepţii lui s-au orientat spre orizonturi destul de diferite. Astfel, „părintele" 
Enfantin a dus mai departe aspectul religios al mişcării, în timp ce alţi urmaşi ai lui Saint- 
Simon, atenuând motivaţiile sociale iniţiale, s-au concentrat pe virtuţile dezvoltării 
industriale, recomandând implicarea economică a statului. Aşadar, nu există saint- 
simonism pur şi simplu, ci mai multe curente saint-simoniene. în care dintre ele am 
putea să-l încadrăm pe Napoleon III? Şi cunoştea el cu adevărat textele saint-simoniene 
esenţiale? Unii istorici răspund afirmativ, dar fără să aducă dovezi convingătoare. După 
Adrien Dansette, biblioteca din Arenenberg conţinea acest gen de lucrări. 78 Louis Girard 
susţine că Ludovic Napoleon ar fi fost orientat în această direcţie de Vieillard, fostul 
preceptor al fratelui său: „Vieillard îl iniţiase în marile texte saint-simoniene." 79 O 
afirmaţie pe care Pierre Milza o preia pur şi simplu: „Narcisse Vieillard, devenit unul 
dintre adepţii săi, l-a iniţiat în gândirea saint-simoniană." 80 Alain Plessis şi Jean Sagnes 



77 Saint-Simon, Catechisme des industriels, Paris, 1823-1824; Nouveau christianisme, Paris, 

constată afinităţi frapante între ideile sociale ale prinţului şi gândirea saint-simoniană. 81 
Dar niciunul dintre aceşti autori nu se bazează pe referinţe precise. Mai prudent, un 
istoric american constată că „nu există nicio dovadă directă că Ludovic Napoleon ar fi 
fost influenţat de ideile saint-simoniene" 82 Pe vremea „universităţii" de la Ham, 
corespondenţa prinţului menţionează nume roase titluri - dar nicio lucrare saint- 
simoniană. Lecturile saint-simoniene ale lui Ludovic Napoleon sunt aşadar îndoielnice. 
Accentele saint-simoniene din gândirea lui sunt însă incontestabile. Este mai mult o 
chestiune de sensibilitate decât de „bibliografie". Chiar dacă nu e saint-simonian prin 
instrucţie, Ludovic Napoleon e apropiat de această doctrină, în versiunea ei moderată 
sau „diluată". El crede că economicul a devenit o componentă indispensabilă a acţiunii 
politice. Crede că marea miză a epocii e stimularea creşterii economice, al cărei scop, 
după el, trebuie să fie prosperitatea generală, inclusiv „lichidarea pauperismului". Mai 
crede că statul trebuie să se implice în acest proces. Sunt desigur idei generale care 
circulau în epocă, şi nu doar în mediile saint-simoniene. Mai târziu, ajuns în fruntea 
statului, va avea ocazia să colaboreze strâns cu saint-simonieni „pragmatici" ca Michel 
Chevalier sau fraţii Pereire. Numai că pentru el, ca şi pentru ei, din saint-simonism 
rămânea doar impulsul ce trebuia dat angrenajului productiv: industrie, finanţe, comerţ, 
mari lucrări publice; reforma socială profundă visată de Saint-Simon nu mai era la 
ordinea zilei; se reducea la câteva gesturi şi la promisiunea unor ameliorări treptate care 
aveau să se producă graţie înmulţirii locurilor de muncă şi prosperităţii generale. 

lată profilul intelectual al prinţului şi împăratului. Un diletant? Desigur, dar unul care a 
citit mult, a observat mult, a meditat mult: un om, în fond, destul de cultivat. Dar cultivat 
„în alt fel" decât majoritatea celor din mediul său ori din elita politică. Carenţele culturii 
sale literare şi deficitul de elocinţă îl făceau să pară aproape stupid în ochii 
contemporanilor rafinaţi pentru care cultura se limita la aceste două domenii. în schimb, 
curiozităţile lui nu toc mai obişnuite, încă neomologate drept „cultură", prefigurau - în 
ciuda asocierii lor destul de haotice - profilul unui om de stat modern. Se interesa de 
tehnologii, de activităţile industriale, de căile de comunicaţie, de chestiunile sociale... şi 
nu doar din cărţi, ci şi prin frecventarea celor mai diverse medii. Viaţa rătăcitoare de 
exilat îi prilejuise o cunoaştere directă a lumii în care trăia. Unde putea să cunoască mai 
bine chestiunea naţionalităţilor dacă nu printre patrioţii italieni? Şi ce-l putea iniţia mai 
bine în tehnologia modernă decât o şedere în Marea Britanie? Iar pe de altă parte, cum 
să rămână insensibil la mizeria şocantă a proletariatului britanic? Ludovic Napoleon a 
învăţat multe la şcoala vieţii. 

Mulţi au subliniat lipsa de originalitate a ideilor sale. Perfect adevărat. Şi absolut 
normal. Rari sunt, chiar şi printre intelectuali, cei care pun în circulaţie idei cu totul noi; 
cei mai mulţi le preiau din fondul comun. Există însă, la Ludovic Napoleon, ceva destul 
de original: felul lui de a concepe sinteza. îşi ia argumentele de peste tot, dar izbuteşte 
să integreze judecăţi diferite şi uneori opuse într-o construcţie intelectuală coerentă 

81 Alain Plessis, „Napoleon II: un empereur socialiste?" şi „Un socialiste au pouvoir?", şi Jean 

(dacă nu foarte riguroasă), şi care-i aparţine. Departe de a ocoli contradicţiile, el îşi 
propune să le armonizeze (chiar şi aventurându-se pe terenul utopiei). Crede în dreptul 
popoarelor, dar nu mai puţin în dreptul suveranilor. E gata să deregleze echilibrul 
Europei şi al lumii pentru a le asigura mai bine echilibrul de mâine. Crede că poate 
împăca democraţia şi autoritatea, ordinea şi libertatea. Crede în socialism, crede şi în 
capitalism. Crede în dirijism, dar şi în liberalismul economic. Niciun ingredient din acest 
cocteil ideologic şi politic nu a ieşit direct din mintea lui, dar formula cocteilului îi 
aparţine. Utopie? în parte, da, cu siguranţă. Dar nu în totalitate. Această filosofie politică 
- pusă în practică foarte parţial, ca orice filosofie - a dus la eşecuri, dar şi la reuşite. E 
suficient să facem bilanţul celui de-al Doilea Imperiu, în Franţa şi în Europa. 

Criticile provocate de demersul său intelectual sunt juste şi injuste în acelaşi timp. 
Inteligenţa are chipuri diverse; nu suntem inteligenţi într-un singur fel. E limpede că 
Ludovic Napoleon se bazează mai mult pe intuiţia lui decât pe studiul aprofundat al 
dosarelor; dar intuiţia în sine nu e un defect, cu condiţia să funcţioneze corect. Ludovic 
Napoleon se simte în largul lui mai ales în judecăţile de ansamblu, şi mai puţin în 
analiza critică a faptelor. Defineşte bine obiectivele, dar stăpâneşte mai puţin mijloacele. 
Cunoştinţele lui generale sunt mai sigure decât cele de specialitate. Ştie exact ce vrea, 
dar nu prea ştie cum să facă pentru a-şi realiza obiectivele. Instrumentele financiare şi 
juridice, de pildă, indispensabile oricărui act de guvernare, îi sunt total străine. Cei mai 
mulţi oameni politici văd lucrurile de aproape, în schimb nu văd departe. El, dimpotrivă, 
vedea departe, prea departe. Era o calitate şi un defect, un defect şi o calitate. Aşa a 
reconstruit Parisul şi a declanşat în Europa constituirea statelor-naţiuni; tot aşa a pierdut 
în Mexic şi la Sedan. 

A fost un intelectual. în sensul esenţial al cuvântului, care priveşte mai puţin 
amploarea cunoştinţelor sau validitatea judecăţilor, cât un fel anume de a privi lumea. 
Structural vorbind, intelectual e cel care operează cu idei. Cel care nu „absoarbe" 
realitatea ca atare, ci o prelucrează cu ajutorul conceptelor şi al unei grile de 
interpretare. O asemenea abordare poate conferi o anumită înălţime acţiunii politice, dar 
riscă, nu mai puţin, să perturbeze partea pragmatică şi „imediată" a acesteia, 
Intelectualii „pur sânge" reuşesc rareori într-un domeniu în care concretul îşi impune 
legile sale. Politica nu e un teren propice pentru idealişti. Napoleon III aparţinea acestei 
specii. 



Tăcerile şi minciunile unui sfinx 

Particularităţile intelectuale ale lui Napoleon III erau dublate de particularităţi 
comportamentale nu mai puţin frapante. împăratul era un om amabil şi politicos, dar 
închis în sine, ascuns şi aproape absent. Tolerant şi suspicios în acelaşi timp, îşi cultiva 
prieteniile, dar nu-şi deschidea sufletul în faţa nimănui. Această atitudine exprima un 
temperament introvertit, dar exista şi lecţia exilului (o întreagă familie pusă sub înaltă 
supraveghere europeană!), şi şcoala conspiraţiei: trebuia să tacă, trebuia să ştie să 
disimuleze. Prinţul îşi însuşise această maximă pe care i-o comunica prietenei sale 



Hortense Cornu: „Spune-mi trei cuvinte rostite de un om şi îl pot condamna la 
spânzurătoare", însoţită de propriul lui comentariu: „ Trebuie să le scrii prietenilor ca şi 
cum i-ai scrie unui procuror-general." 83 

O întreagă strategie a fost astfel pusă la punct, de altfel perfect adaptată la 
psihologia împăratului. I se spunea „Sfinxul". Era imperturbabil, nu se enerva niciodată, 
pe faţa lui nu se putea citi nimic. „Dacă m-aş fi măritat cu el - spunea verişoara lui, 
prinţesa Mathilde -, i-aş fi crăpat capul, să văd ce are înăuntru" 84 (operaţie care le-ar fi 
făcut un mare serviciu istoricilor!). în general îi lăsa pe toţi să spună şi să facă ce voiau. 
Nu obişnuia să contrazică şi părea să aprobe toate opiniile, chiar şi opuse. Dar foarte rar 
îşi schimba convingerile şi obiectivele. De obicei, păstra tăcerea („cretinul" care nu avea 
nimic de spus); când vorbea, încerca să-şi deruteze interlocutorul. Pe drept sau pe 
nedrept, şi-a făcut o reputaţie solidă de ins ascuns şi prefăcut. Hubner, ambasadorul 
austriac, nota o butadă amuzantă în legătură cu acest om care „nu vorbeşte, dar minte 
întotdeauna" 85 Totuşi, un caracter nu este niciodată simplu. Caracterul lui „introvertit" se 
explică şi printr-o mare timiditate, iar „minciunile" prin faptul că el însuşi ezita adesea 
între opţiuni contrare. Era, în acelaşi timp, sincer şi mincinos! 

Nu se lăsa influenţat de „ceilalţi", însă nici el n-avea prea mare influenţă asupra lor. 
Spre deosebire de unchiul său, nu izbutea să controleze angrenajul administraţiei. îşi 
lăsa subordonaţii să acţioneze cum voiau, rezervându-şi totodată dreptul de a interveni 
în momentul ales, cu decizii care, uneori, schimbau total datele problemei: „mici lovituri 
de stat" ocazionale. Anturajul constata cu iritare sau amuzament că fostul conspirator - 
ca să nu-şi piardă mâna - continua să conspire contra propriului său guvern. „Nu vă 
luaţi după declaraţiile miniştrilor mei - i-ar fi spus el ambasadorului prusian Goltz. 
Singurul care ştie care va fi politica Franţei sunt eu." 86 Poate că totuşi ar fi trebuit s-o ştie 
şi miniştrii! Acest om amabil comunica prost şi, în felul lui (blând şi fără resentimente), 
privea oamenii cu un strop de dispreţ. Era convins că judecă mai bine decât echipa lui 
politică. în definitiv, Imperiul era treaba lui: era creaţia şi destinul lui. „Majestatea 
Voastră dispreţuieşte oamenii - îi reproşa prinţul Napoleon -; credeţi că nu e mare 
diferenţă între serviciile pe care le poate face un prost sau un om de talent, un 
reacţionar sau un patriot, un evreu sau un om integru, şi vă folosiţi la întâmplare de cei 
care vă sunt la îndemână. [...] Uitaţi-vă la miniştrii pe care-i aveţi: niciunul nu vă 
împărtăşeşte părerile, în nicio privinţă." 87 Aprigul văr abia dacă exagera. Ludovic 
Napoleon îşi urma imperturbabil visul, fără să-şi facă multe griji pentru sentimentele sau 
competenţele celor din jurul lui. 



83 Ludovic Napoleon către Hortense Cornu, 16 septembrie 1845, Lettres de Napoleon III a 
Madame Cornu, voi. II, p. 198. 

84 Citat după Pierre Milza, op. cit, p. 273. 

85 Contele Hubner, op. cit, voi. I, p. 141. 

86 Octave Aubry, op. cit, p. 122. 

87 Prinţul Napoleon către Napoleon III, 20 aprilie 1859, în Napoleon III et le prince Napoleon. 
Correspondance inedite publicată de Emest d'Hauterive, Paris, 1925, p. 161 (să precizăm că, în 
limbajul epocii, cuvântul juif (evreu) însemna, pe lângă semnificaţia sa etnică sau religioasă, şi 
cămătar sau afacerist veros). 



Mijloacele sale au fost întotdeauna întortocheate şi ascunse. în schimb, obiectivele 
lui erau clar definite şi exprimate deschis. Putem reconstitui fără nicio dificultate tabloul 
noii Franţe şi al noii lumi aşa cum le vedea Napoleon III. 



III. Visul 



O Franţă liniştită şi dinamică 

Prima misiune asumată de Napoleon III a fost aceea de a linişti Franţa, de a pune 
capăt conflictelor sociale şi politice care agitau ţara începând de la Revoluţie. Naţiunea 
trebuia să-şi regăsească unitatea: este o temă ce revine constant în discursurile şi 
mesajele sale, mai ales în timpul schimbărilor din 1851-1852, care-au marcat trecerea 
de la Republică la Imperiu. Ludovic Napoleon respinge atât „ideile demagogice" care 
produc dezordine, cât şi „fantasmele monarhice" care frânează progresul şi resping 
sufragiul popular. 88 Se apropia momentul „când vocea puternică a naţiunii va învinge 
toate opoziţiile şi va împăca toate rivalităţile". Dezbinările slăbesc Franţa; în schimb, 
unitatea o va întări: „căutăm cu nelinişte cauzele care împiedică această naţiune, atât de 
mare, să fie şi mai mare, şi ne mirăm că o societate care conţine atâtea elemente de 
putere şi prosperitate riscă atât de des să se distrugă singură." 89 Singura cale rezonabilă 
e cea a unităţii. 

în mod clar, intenţia lui Napoleon III era să guverneze la centru, realizând fuziunea şi 
domolirea reciprocă a curentelor opuse de dreapta şi de stânga. Din arsenalul stângii, 
prelua în primul rând principiul suveranităţii poporului; naţiunea şi numai ea hotăra în 
toate chestiunile cruciale. Lovitura de stat din 2 decembrie a fost aprobată de popor 
printr-un plebiscit; un an mai târziu, un nou plebiscit confirma adeziunea poporului la 
Imperiu. Sufragiul universal (masculin), introdus în 1848, ciuntit de Adunare în 1850, a 
fost restabilit în integralitatea lui după lovitura de stat; sub acest aspect, Franţa celui de- 
al Doilea Imperiu era ţara cea mai democratică din lume. în acelaşi timp, împăratul 
prelua de la dreapta principiul ordinii şi al autorităţii. Napoleon III a avut intuiţia - 
aproape genială că prin dialogul direct dintre deţinătorul puterii şi cei care-l confirmă în 
această poziţie, democraţia poate servi de minune unui regim autoritar şi foarte 
„personalizat". Cheia de boltă a Imperiului era „legătura strânsă dintre popor şi suveran", 
în acest fel, democraţia îi oferea împăratului o putere aproape nelimitată, mai reală 
decât cea a regilor „absoluţi" din Vechiul Regim, limitată de tot soiul de privilegii, de 
cutume, de instituţii „intermediare"... 

încercând să unifice contrariile, Imperiul se sprijinea, paradoxal, pe o dublă 
legitimitate: republicană şi în acelaşi timp monarhică. Franţa era condusă de o dinastie, 
după vechea tradiţie monarhică, dar care era confirmată, eventual reconfirmată de 
popor, după regula republicană. încă o contradicţie abolită (cel puţin teoretic): suveranul 
şi naţiunea nu mai erau în tabere opuse, ci acţionau în colaborare. 



88 „Discours du president de la Republique aux exposants francais a l'Exposition universelle de 
Londres", 25 noiembrie 1851, La politique imperiale, p. 117. 

89 „Reponse du president de la Republique au maire de Poitiers, a l'inauguration du chemin de fer 
de Tours a Poitiers", 1 iulie 1851 , La politique imperiale, pp. 97-98. 



O dublă formulă, de dreapta şi de stânga, se aplica şi în reglementarea problemelor 
sociale. Dorinţa sinceră a împăratului de a îmbunătăţi condiţia categoriilor sărace, 
exprimând o sensibilitate de stânga, mergea mână în mână cu intenţiile paternaliste 
care erau de dreapta. L'Extinction du pauperisme recomanda deja o organizare aproape 
militară a muncitorilor, care trebuiau să arate că-şi merită pâinea, lată proiectul social 
expus de prinţul-preşedinte în ajunul restaurării Imperiului: „Vreau să aduc aproape de 
religie, de morală, de bunăstare, această parte încă numeroasă a populaţiei, care, într-o 
ţară creştină, abia dacă ştie învăţăturile lui Christos; care, în ţara cea mai fertilă de pe 
pământ, abia dacă dispune de minimul necesar." 90 Voia să lichideze mizeria, dar şi să 
educe în spiritul moralei burgheze şi al religiei. Clasele „muncitoare şi periculoase" 
trebuiau îmblânzite pentru a fi integrate în sistem. 

Dar sinteza se vădea şi mai complexă. Acest autocrat democratic era, nu mai puţin, 
un liberal. Admira Anglia şi voia pentru Franţa un viitor apropiat de evoluţiile de peste 
Canalul Mânecii. Dar într-o ţară turbulentă şi conflictuală, acest proces trebuia să 
înceapă cu întărirea ordinii, a instituţiilor şi a legii. Când orice pericol de explozie va fi 
îndepărtat, atunci va veni momentul pentru o evoluţie liberală treptată. Foarte lămuritor, 
sub acest aspect, e discursul ţinut pe 25 ianuarie 1863 în faţa expozanţilor francezi la 
Expoziţia universală de la Londra, în care împăratul îşi exprimă convingerile şi strategia: 

„Probabil v-a impresionat, în Anglia, libertatea neîngrădită care se lasă manifestării 
tuturor opiniilor şi dezvoltării tuturor intereselor. Aţi remarcat ordinea perfectă în care au 
loc discuţiile cele mai pasionate şi înfruntările concurenţei. Acest lucru este posibil 
pentru că libertatea engleză respectă întotdeauna bazele esenţiale pe care se sprijină 
societatea şi puterea. Din chiar acest motiv, ea nu distruge, ci îmbunătăţeşte; ea poartă 
în mână nu torţa care incendiază, ci făclia care luminează; iar în întreprinderile private, 
iniţiativa individuală se manifestă cu o energie neobosită, scutind guvernul să fie 
singurul promotor al forţelor vitale ale unei naţiuni; astfel, în loc să fie controlat totul, i se 
lasă fiecăruia responsabilitatea actelor sale. 

lată condiţiile ce fac posibilă în Anglia această activitate admirabilă, această 
independenţă absolută. Le vom avea şi în Franţa în ziua când vom consolida bazele 
indispensabile pentru acordarea unei libertăţi integrale. Să facem deci toate eforturile 
pentru a urma aceste exemple atât de profitabile: însuşiţi-vă neîncetat doctrinele 
sănătoase, politice şi comerciale, împărtăşiţi acelaşi spirit conservator şi stimulaţi la 
indivizi un interes activ pentru tot ce este frumos şi util. lată sarcina voastră. A mea va fi 
să aflu în permanenţă evoluţia opiniei publice, să iau măsuri de îmbunătăţire şi să înlătur 
obstacolele administrative din drumul pe care trebuie să-l parcurgeţi." 91 

împăratul vrea să liberalizeze regimul, păstrându-şi însă intactă poziţia de „ghid", 
confirmată de voinţa poporului: o sinteză completă, armonioasă şi eficace! 

Această Franţă echilibrată politic şi social va fi şi o Franţă prosperă. Statul va trebui 
să intervină pentru a stimula şi orienta activităţile economice, limitându-şi însă prezenţa 
atunci când iniţiativa privată va dobândi mai multă încredere şi va deveni mai dinamică. 

90 „Discours de Bordeaux", 19 octombrie 1 852, La politique imperiale, pp. 159-160. 

91 „Discours de l'Empereur aux exposants frangais qui ont pris part a l'Exposition universelle de 
l'industrie a Londres", 25 ianuarie 1863, La politique imperiale, pp. 388-389. 



Napoleon III e probabil primul şef de stat - în Franţa, dar şi în lume care proclamă 
acţiunea economică drept prioritate absolută a guvernării sale. De pildă, în faimosul 
discurs de la Bordeaux: 

„Avem imense pământuri necultivate ce trebuie defrişate, drumuri ce trebuie 
deschise, porturi ce trebuie amenajate, râuri ce trebuie redate navigaţiei, canale ce 
trebuie terminate, reţeaua de căi ferate ce trebuie completată. Avem, în faţa Marsiliei, un 
regat întins pe care Franţa trebuie să-l asimileze. Toate marile noastre porturi din vest 
trebuie apropiate de continentul american prin legături rapide ce încă ne lipsesc." 92 

Vom observa că în afară de evocarea vechiului şi îndrăgitului său proiect de 
defrişare, viitorul împărat e preocupat cel mai mult, în această primă etapă (în ajunul 
restaurării Imperiului), de căile de comunicaţie. Mizează pe revoluţia transporturilor (căi 
ferate, linii maritime rapide...) pentru a stimula celelalte sectoare: comerţ, agricultură, 
industrie, şi a promova un spirit concurenţial care-i lipsea capitalismului francez. 

Un deceniu mai târziu, în exerciţiul puterii, concepţia împăratului se rafinase: 
dobândise o viziune sistemică asupra ansamblului economiei, cu băncile şi creditul în 
prima linie. Scrisoarea adresată ministrului de stat Achille Fould, publicată în Le 
Moniteurpe 15 ianuarie 1860, trasează un veritabil program de restructurare generală a 
tuturor sectoarelor economice. „Trebuie să înmulţim mijloacele de schimb - explică 
împăratul - pentru a realiza un comerţ înfloritor." Este un lucru indispensabil, pentru că 
„fără comerţ industria stagnează şi menţine preţuri ridicate care frânează creşterea 
consumului"; apoi, „fără o industrie prosperă care dezvoltă capitalurile, agricultura însăşi 
rămâne înapoiată". „Aşadar, totul se leagă contribuind la dezvoltarea progresivă a 
prosperităţii publice." „în ce priveşte agricultura, trebuie să poată participa la binefacerile 
instituţiilor de credit." în fiecare an, va trebui „afectată o sumă considerabilă pentru 
marile lucrări de desecare, irigare şi defrişare". „Pentru a încuraja producţia industrială, 
trebuie să împrumutăm, în mod excepţional şi cu o dobândă moderată, capitaluri care s- 
o ajute să-şi perfecţioneze baza materială." în fine, „unul din cele mai mari servicii pe 
care trebuie să i-l facem ţării este să uşurăm transportul materiilor de primă necesitate 
pentru agricultură şi industrie; pentru asta, ministrul Lucrărilor Publice va realiza cât mai 
curând posibil căile de comunicaţie, canalele, drumurile şi căile ferate care vor trebui 
mai ales să transporte cărbunele şi îngrăşămintele acolo unde le cere producţia." 93 

Instituţii de credit performante; industrie şi agricultură asociate strâns; nivel înalt de 
comercializare; canale şi căi ferate... era aproape ca în Anglia, iar economia franceză 
trebuia să devină o replică a economiei britanice. Distanţa între cele două ţări era 
enormă: pentru Napoleon III era o provocare. în 1850, puterea maşinilor cu aburi fixe se 
ridica în Marea Britanie la 500.000 CP, în Franţa doar la 67.000. Căile ferate britanice 
formau o reţea completă de 10.500 kilometri; reţeaua franceză, abia schiţată, nu 
depăşea 3000 de kilometri, pentru un teritoriu de două ori mai întins. 94 Pentru acelaşi 
an, PIB-ul pe cap de locuitor este apreciat în Franţa la 1597 de dolari (calcul făcut în 



„Discours de Bordeaux", La politique imperiale, p. 160. 

dolari internaţionali Geary-Khamis din 1990), iar în Marea Britanie la 2330. 95 Populaţia 
urbană a Marii Britanii atinsese deja, în 1850, 50,2% din populaţia totală (era o premieră 
mondială absolută: pentru prima dată, oraşele depăşeau satele); în Franţa, citadinii nu 
reprezentau mai mult de 25, 5%. 96 Marea Britanie era de departe cea mai industrializată 
şi mai prosperă ţară a planetei. Era greu să fie egalată. Dar dacă Franţa reuşea să-şi 
elibereze energiile productive şi să se apropie de nivelul britanic, ea avea şanse să 
revină pe primul loc în ierarhia puterilor. 



Planul Parisului 

în cabinetul de lucru al lui Napoleon III de la palatul Tuileries, un plan uriaş al 
Parisului acoperea aproape un perete întreg, dominând celelalte elemente ale decorului. 
Mult mai modeste erau, prin comparaţie, o hartă a Europei şi un mapamond. Acest 
aranjament, deloc întâmplător, ilustra locul special pe care-l ocupa Parisul în proiectul 
global al lui Napoleon III. 

Obiectivul lui a fost să schimbe faţa capitalei şi, efectiv, s-o reconstruiască. 
Operaţiune spectaculoasă, ale cărei motive au fost interpretate în moduri foarte diferite. 
Unii istorici i-au găsit impulsul iniţial în exilul londonez al prinţului; pe atunci, Londra era 
un oraş mai modern decât Parisul, mai bine sistematizat şi mai funcţional. Se ştie că în 
gândirea şi acţiunea lui Napoleon III sugestiile britanice sunt omniprezente. E foarte 
plauzibil ca Londra să fi contribuit la modelul său ideal de capitală adaptată la noile 
vremuri. Totuşi, asemănările de pe teren se dovedesc puţin convingătoare. Parisul lui 
Napoleon III nu se prezintă nici pe departe ca o replică a capitalei britanice. 

Pe de altă parte, s-a afirmat că modernizarea oraşului se impunea de la sine; 
presiunea demografică şi economică o făcea inevitabilă; mai multe proiecte urbanistice, 
datând din timpul domniei lui Ludovic Filip, prefigurau deja „străpungerile" care vor fi 
executate sub al Doilea Imperiu. Toate acestea sunt adevărate: oraşul s-ar fi modernizat 
şi fără Napoleon III. Dar între ceea ce ar fi fost o evoluţie „naturală" a reţelei şi a 
peisajului urban şi intervenţia rapidă şi radicală a lui Napoleon III diferenţa e uriaşă: 
împăratul nu s-a mulţumit să modernizeze Parisul, ci l-a reconstruit. 

Există de asemenea interpretarea strategică, incriminând scopurile represive ale 
regimului. Chiar şi când face un lucru incontestabil bun, motivele lui Napoleon III nu pot 
fi decât vinovate! Vechiul Paris, cu străduţele lui întortocheate, era ideal pentru ridicarea 
de baricade, şi mai puţin propice pentru intervenţia forţelor de ordine. în schimb, 
bulevardele largi şi drepte ale noului Paris favorizau autorităţile şi mai puţin pe eventualii 
insurgenţi; nepotrivite pentru baricade şi acţiuni de „guerilă" urbană, ele ofereau condiţii 
ideale pentru „tirul de artilerie şi şarjele de cavalerie." 97 Această interpretare, evident 



95 Angus Maddison, L'Economie mondiale: statistiques historiques, OCDE, 2003, pp. 62-63. 

forţată, şi-a mai pierdut din credit în ultima vreme. Folosirea „antirevoluţionară" a reţelei 
urbane pare să-l fi preocupat într-o anume măsură pe baronul Haussmann (o spune în 
Memoriile sale), dar nici măcar pentru el argumentul strategic n-a primat niciodată. în 
ce-l priveşte pe Napoleon III, nimic nu dovedeşte că ar fi gândit în felul acesta. Cu 
siguranţă, era mai puţin obsedat de lupta de clasă decât anumiţi istorici care-au tratat 
acest subiect. 

Lucrul cel mai important pentru el era modernizarea Franţei. împăratul era un 
modernizator îndârjit. Amenajarea teritoriului - defrişări, canale, căi ferate... - nu se 
putea opri la porţile Parisului. Dimpotrivă: vocaţia Parisului era de a fi un exemplu. 
Oricum, Parisul şi Franţa formau un tot. Căile ferate se terminau la bulevardele 
pariziene; gările urmau să fie legate de centru şi între ele prin căi directe şi rapide. 
Prima străpungere a „noului Paris" a fost tocmai bulevardul Strasbourg, menit să 
deservească Gara de Est. 

în decembrie 1850, prinţul-preşedinte îşi preciza intenţiile în răspunsul la o scrisoare 
a locuitorilor din al cincilea arondisment. „în cartierele noastre mărginaşe - observa el -, 
exista o aglomeraţie nefastă pentru circulaţie, pentru comerţ, iar numeroasele accidente 
întâmplate aici erau adesea fatale." Un alt aspect important pentru el: „Deschiderea unor 
bulevarde largi şi frumoase în cartierele suprapopulate le-ar oferi acestora lumină şi aer, 
condiţie esenţială pentru salubritate; casele scunde, înguste şi nesănătoase trebuie 
demolate, făcând loc unor construcţii moderne, prielnice sănătăţii. 98 

Circulaţie, salubrizare, înfrumuseţare - iată cele trei cuvinte-cheie ale programului. 
Trebuia înlesnit transportul persoanelor şi mărfurilor. Trebuiau demolate cartierele 
insalubre pentru ca aerul şi lumina să-şi reintre în drepturi. în fine, Parisul trebuia să 
impresioneze prin aspectul lui: un oraş modern şi frumos, adevărată capitală a unei lumi 
în care Franţa voia să ocupe primul loc. 



Spre un condominiu franca-britanic? 

Duşmanul jurat al lui Napoleon I fusese Anglia. Aceeaşi ţară trebuia să devină, în 
viziunea lui Napoleon III, principalul aliat al Franţei. Admiraţia şi simpatia prinţului pentru 
Anglia, opuse antipatiei statornice a unchiului său, a cântărit desigur în această 
răsturnare de roluri. Exilul la Londra s-a dovedit mai plăcut decât cel de pe Sfânta 
Elena. Dar mai ales se manifesta o nouă concepţie despre politica europeană şi 
mondială a Franţei. într-o bună măsură, Napoleon I pierduse partida din cauza 
duşmăniei implacabile a britanicilor. Această greşeală nu mai trebuia repetată. Franţa 
nu mai trebuia să ducă o politică brutală de anexiuni care să-i atragă ostilitatea Angliei, 
îşi putea asigura statutul de primă putere continentală şi altfel decât prin cuceriri; trebuia 
găsit un nou echilibru european, din care Anglia să aibă şi ea de câştigat. Pe de altă 
parte, Napoleon III avea în vedere, de asemenea, o mare politică mondială; aceasta, 
mai mult chiar decât politica europeană, nu era posibilă fără o bună înţelegere cu 

puterea care domina mările şi poseda cel mai mare imperiu colonial. „Anglia şi Franţa - 
declara împăratul în aprilie 1855 - sunt în mod natural de acord în marile chestiuni 
politice sau umanitare care agită lumea. De la Atlantic până la Mediterana, de la Marea 
Baltică până la Marea Neagră, de la abolirea sclaviei până la aspiraţiile de a îmbunătăţi 
soarta regiunilor Europei, nu văd pentru cele două naţiuni ale noastre, în lumea morală 
ca şi în lumea politică, decât o singură cale de urmat, un singur ţel de atins. Prin urmare, 
doar interese secundare sau rivalităţi meschine le-ar putea dezbina. Bunul-simţ ne 
asigură cu privire la viitor." 99 

Franţa nu mai putea aspira, singură, la hegemonie. Dar cele două puteri împreună, 
de ce nu? Aparent, Napoleon III se gândea la un soi de condominiu franco-britanic. Cele 
două ţări erau cele mai puternice şi, de asemenea, cele mai avansate în modernitate, 
cele mai ataşate de valorile libertăţii şi progresului, iar alianţa lor putea îndrepta întreaga 
lume către un viitor mai bun. 



Naţiuni şi imperii 

A aprecia că politica europeană a lui Napoleon III a fost profund marcată de principiul 
naţionalităţilor este un loc comun. în parte, e adevărat. Dar şi, în parte, fals. Nimic nu e 
simplu cu acest personaj. în fapt, obiectivul lui era triplu: măreţia Franţei; echilibrul 
european; dreptul naţionalităţilor. Aceste trei criterii nu se armonizau. Evident, interesele 
franceze primau în faţa tuturor celorlalte considerente; apoi, existau evoluţii naţionale (în 
particular unificarea Germaniei) ce se puteau întoarce împotriva Franţei. Decupajul 
naţional submina de asemenea echilibrul european. Departe de a se prezenta ca o 
politică a naţionalităţilor sută la sută, proiectul european al lui Napoleon III conţinea câte 
puţin din toate, de unde caracterul lui contradictoriu. 

La Ham, viitorul împărat schiţase o ciudată reorganizare a Europei (şi a lumii). Franţa 
trebuia să primească malul stâng al Rinului, arhipelagul Baleare (!) şi contoare 
comerciale în America; Anglia primea Egiptul şi Siria; Rusia primea Constantinopolul, 
împreună cu „resturile" Imperiului Otoman. Polonia îşi recăpăta independenţa. Germania 
şi Italia se constituiau ca naţiuni. 100 Eliberarea popoarelor mergea mână-n mână cu 
expansionismul imperial; statele-naţiuni şi imperiile trebuiau să coexiste, conform unei 
aplicări foarte selective a principiului naţionalităţilor. Rusia pierdea Polonia, însă era 
despăgubită în Balcani. Dacă Franţa îşi mărea teritoriul, Anglia şi Rusia trebuiau totuşi 
să primească şi ele ceva! 

în epoca Imperiului, proiectele nu vor mai fi aceleaşi, însă dozajul va rămâne 
asemănător, jumătate naţional, jumătate imperial, favorizând anumite naţiuni care, în 
viziunea lui Napoleon III, erau „mai egale" decât celelalte. în inima lui, prima era, de 
departe, Italia; emanciparea naţională a italienilor a ocupat un loc predominant în 

politica lui externă. Germania îi era de asemenea apropiată, şi a simpatizat proiectul 
naţional german până în momentul în care acesta s-a dovedit periculos pentru Franţa. 
Polonia era al treilea caz evident, dar fără soluţie, deocamdată. în rest, strategia lui 
Napoleon III în problema naţionalităţilor părea destul de confuză. împăratul nu se 
gândea nicidecum la dezmembrarea definitivă a marilor ansambluri imperiale, care-şi 
aveau rolul lor în menţinerea, echilibrului european; apoi, se temea de potenţialul 
revoluţionar al ideologiilor naţionale. Visul lui era să regleze toate aceste diferende la 
masa negocierilor, fără revoluţii şi fără războaie (şi, dacă se putea, în avantajul tuturor!). 
Deşi Congresul de la Paris din 1856 (consecutiv războiului Crimeii) nu făcuse, cu 
excepţia câtorva detalii, decât să consfinţească stătu quo-u\, Napoleon III şi-a păstrat 
convingerea că o reîmpărţire a continentului putea fi realizată de un congres european, 
în acest spirit, pe 4 noiembrie 1863, le-a adresat o scrisoare suveranilor Europei, 
propunând o întâlnire internaţională la Paris care să revizuiască: frontierele (cum o 
făcuseră tratatul din Westfalia, în 1648, şi cel de la Viena, în 1815), luând în 
consideraţie, în mod egal, „drepturile suveranilor" şi" aspiraţiile legitime ale 
popoarelor" 101 . Dar cum să împaci ceea ce nu poate fi împăcat? Fireşte, nimeni n-a 
onorat invitaţia. 

Pe lângă această contradicţie fundamentală între modelul imperial şi modelul 
statului-naţiune, proiectul naţional se lovea de o problemă de principiu. Pentru a crea 
state-naţiuni, trebuia mai întâi să fie definit conceptul. Or, o „formulă" a naţiunii nu 
există; Naţiunile nu sunt „date", ci (ca să reluăm vorba lui Benedict Anderson, care a 
făcut carieră) „imaginate" şi construite. 102 Un simplu decupaj etnic sau lingvistic e 
departe de a corespunde complexităţii fenomenului naţional. Suntem din nou uimiţi de 
fineţea intelectuală a unui om pe care unii îl considerau nu prea inteligent. Despre 
fenomenul naţional, împăratul îi scria, în 1869, lui Emile Ollivier: „Sunt ca şi dumnea- 
voastră adept al naţionalităţilor, dar naţionalităţile nu ţin doar de comunitatea de limbă şi 
similitudinea de rasă; ţin mai ales de configuraţia geografică şi de comunitatea de idei 
care se naşte din interese şi amintiri istorice comune. Naţionalitatea germană, ca şi cea 
franceză, nu i-ar putea cuprinde pe toţi cei care vorbesc aceeaşi limbă. Alsacia este 
franceză deşi e de rasă germanică; cantoanele Vaud şi Neuchâtel sunt elveţiene, în 
ciuda afinităţii lor cu francezii". 103 lată una din primele definiţii ale naţiunii, considerată ca 
o construcţie politică şi culturală. Continentul nu trebuia fărâmiţat excesiv, numai în 
funcţie de limbi; şi nici nu trebuiau amalgamate teritorii pe motive exclusiv etnice şi 
lingvistice. Astfel, respectând argumentul etno-lingvistic, dar depăşindu-l, Napoleon III 
vedea o Italie şi o Germanie unite printr-o legătură confederativă care să ţină seama, 
deopotrivă, de diviziunile de ordin istoric şi cultural. Aceste ţări nu aveau vocaţia 
„unitară" a Franţei. Interpretarea corespundea unei diversităţi italiene şi germane foarte 

reale, dar reflecta, nu mai puţin, lipsa de entuziasm a francezilor faţă de constituirea a 
două state puternice, dincolo de Alpi şi de Rin. Politica naţionalităţilor urma să 
întărească Franţa, nu să-i creeze dificultăţi. 

Noua organizare a Europei trebuia să fie mai echitabilă, dar înainte de orice mai 
conformă cu interesele franceze. Alianţa antifranceză din 1815 trebuia sfărâmată, foştii 
parteneri trebuiau asmuţiţi unii contra celorlalţi (Marea Britanie contra Rusiei, Austria 
contra Rusiei, Prusia contra Austriei), iar imperiile trebuiau slăbite prin sprijinul acordat 
naţionalităţilor (italieni, polonezi, unguri, români...). Ar fi urmat un soi de dezordine 
europeană care i-ar fi permis Franţei, statul continental cel mai puternic, să ocupe 
poziţia de arbitru şi să forţeze instaurarea noii ordini. De la dominaţia lui Napoleon I se 
trecea la arbitrajul lui Napoleon III. 

Revizuirea frontierelor privea desigur şi Franţa. Pentru Ludovic Napoleon, ca pentru 
orice patriot francez, frontiera legitimă a ţării, la est, era cea formată de Alpi şi de Rin. O 
frontieră câştigată în 1795, în urma victoriilor obţinute de Franţa revoluţionară împotriva 
primei coaliţii, şi recunoscută de puterile europene înainte ca prăbuşirea imperiului 
napoleonian să ducă, odată cu abandonarea altor câştiguri teritoriale, la pierderea 
acestor regiuni considerate deja franceze. Era inacceptabil ca abolirea sistemului decis 
la Viena în 1815 să se facă doar în beneficiul vecinilor Franţei (Piemontul şi Prusia, Italia 
şi Germania), fără a-i aduce nimic Franţei, ţara care declanşase mişcarea. Pe linia 
Alpilorşi a Rinului, Franţa şi-ar fi atins limitele naturale şi definitive. în acest fel, ea putea 
spera să-şi păstreze preeminenţa - ca teritoriu, populaţie şi potenţial economic - chiar şi 
în faţa unei Germanii unificate. 

Aceste ambiţii păreau puţin conforme cu principiul naţionalităţilor. Dar Napoleon III o 
spusese: naţiunea nu e definită doar de criteriile etniei şi limbii. Mai era şi geografia, 
adică, pentru Franţa, „hotarele ei naturale". Apoi erau şi alte legături, şi alte interese: 
istorice, culturale, economice. Astfel, populaţiile de limbă germană sau italiană puteau 
să devină franceze (cu condiţia să ratifice ele însele, prin plebiscit, o asemenea alipire), 
fără a viola defel conceptul de naţiune. Belgia punea o problemă mai delicată: dacă nu 
era pe deplin o naţiune, era cel puţin (începând din 1830) un stat, recunoscut de toate 
puterile europene. însă Napoleon III nu credea într-o naţionalitate belgiană; timp de 
două decenii, până în 1815, Belgia făcuse corp comun cu Franţa; în plus, era (parţial) 
de limbă şi de cultură franceză; aparţinuse Galiei antice; şi se găsea la vest de Rin...; 
într-un cuvânt, vocaţia ei era să revină la Franţa. 

în ciuda argumentelor franceze, acest gen de revendicări păreau să dezvăluie în 
ochii celorlalţi o strategie de anexiuni, opusă celei declarate oficial. De unde şi 
îngrijorarea Angliei, mai ales când venea vorba de Belgia. La fel ca politica internă a lui 
Napoleon III, politica lui externă acumula prea multe contradicţii. Tendinţa intelectuală a 
împăratului era - cum am văzut - spre marea sinteză. Prefera să combine lucrurile mai 
curând decât să le separe şi să aleagă clar o soluţie sau alta. Credea că-i poate mulţumi 
pe toţi, cu riscul de a trezi o suspiciune generală. Drepturile naţiunilor, legitimitatea 
suveranilor, eliberarea popoarelor, echilibrul european, predominanţa franceză, 
expansiunea teritorială a Franţei, alianţa specială cu Anglia, dar şi o strategie europeană 
de natură să-l neliniştească pe aliatul principal - toate acestea se combinau într-un joc 



complicat care, în loc să atenueze contradicţiile, risca să le aţâţe şi mai rău. 



O viziune planetară 

Mai era, de asemenea, politica internaţională. Napoleon III este un „mondialist" 
convins, atitudine care contrastează cu tradiţia franceză, mai mult continentală. Timp de 
secole, Franţa fusese, de departe, cea mai mare putere a continentului. Teritoriul ei era 
imens (având în vedere raportul spaţiu-timp în epoca pretehnologică), iar populaţia cu 
mult mai numeroasă decât a celorlalte state (faţă de o Germanie şi o Italie fărâmiţate şi 
de o Anglie încă foarte mică, numărând de două-trei ori mai puţini locuitori decât vecinul 
ei francez). în aceste condiţii, Franţa era tentată să joace cartea hegemoniei europene 
(fiind adesea nevoită să reziste unor coaliţii care încercau să-i frâneze expansiunea), 
ceea ce-i limita interesul pentru orizonturile îndepărtate. Economia ei, rurală în cea mai 
mare parte, era mai puţin orientată spre exterior; faţada maritimă, atlantică şi 
mediteraneeană, deşi activă, a contribuit destul de puţin la dezvoltarea economică a ţării 
în ansamblul ei. Posesiunile coloniale au fost percepute ca nişte anexe de importanţă 
relativă. Cel mai mult contau Antilele, pentru că furnizau câteva produse tropicale 
preţioase - zahăr, cafea, bumbac, tutun. Dar vastele posesiuni din America de Nord 
(mult mai mari, iniţial, decât cele britanice): Canada şi Louisiana, au fost lăsate în voia 
sorţii. Teoretic, America de Nord ar fi putut deveni o Americă franceză. însă colonizarea 
ei a fost nesemnificativă şi, prin tratatul de pace de la Paris din 1763, întreg teritoriul a 
fost cedat cu o anumită uşurătate (cele „câteva pogoane de zăpadă" din Canada). 
Expansiunea franceză în India a fost şi ea slab sprijinită de guvernul regal; astfel, 
succesele lui Dupleix au rămas fără consecinţe şi India le-a revenit aproape integral 
britanicilor. Revoluţia şi epoca napoleoniană au accentuat această dihotomie: o 
prezenţă sporită în Europa şi abandonarea aproape completă a prezenţei 
extraeuropene. Blocada continentală impusă de Napoleon însemna, foarte limpede: 
Europa este a noastră, restul lumii - al Angliei (şi Louisiana - partea recuperată de la 
Spania în 1800 - a Statelor Unite, care au cumpărat-o în 1803). După 1815, politica 
externă a Franţei a fost marcată de complexul înfrângerii. Puţine iniţiative în Europa, şi 
mai puţine în afara ei, cu excepţia Mediteranei; dar sprijinul: francez pentru Egiptul lui 
Mehmet Aii în 1840 a încetat rapid în faţa ostilităţii celorlalte puteri. în schimb, Franţa a 
găsit în Algeria (începând din 1830) un nou debuşeu colonial. Numai că Algeria nu era 
chiar o posesiune îndepărtată; părea mai curând o prelungire a Franţei pe celălalt ţărm 
al Mediteranei. 

Acest comportament timid nu era pe gustul lui Ludovic Napoleon. într-un text din 
iunie 1841, deţinutul de la Ham visa deja o expansiune în toate direcţiile: 

„Străbateţi mările şi oriunde veţi găsi un ţărm, un continent, o insulă sau o stâncă, 
sădiţi seminţia voastră, inteligentă şi muncitoare, ca bază a unei noi civilizaţii. Din 
păcate, actuala situaţie a Europei nu-i permite Franţei să-şi întindă fără riscuri dominaţia 
în puncte izolate, situate la capătul lumii. [...] Posesiunile îndepărtate, dezastruoase pe 



timp de război, sunt o sursă de slăbiciune, iar nu de prosperitate." 104 

Această politică mondială „â l'anglaise" depăşea aşadar puterile unei Franţe slăbite, 
Franţa lui Ludovic Filip. în schimb, o Franţă care şi-ar pune în valoare potenţialul, o 
Franţă nouă, performantă, Franţa lui, va fi pregătită să încerce aventura şi să fie 
prezentă în toate colţurile lumii. 

în octombrie 1852, în discursul de la Bordeaux, Ludovic Napoleon menţiona deja, 
după Algeria („un regat întins pe care Franţa trebuie să-l asimileze"), îndepărtata 
Americă, arătând necesitatea de a „apropia de continentul american" „toate marile 
noastre porturi din vest". 105 Reducerea dimensiunilor lumii „prin căi de comunicare 
directe şi rapide" era în ochii lui necesitatea primordială. Totul se leagă, la toate 
nivelurile, într-un sistem perfect integrat: noua reţea urbană a Parisului, căile ferate, 
navigaţia maritimă, străpungerea istmurilor intercontinentale... 

lată o concepţie despre politică nu prea obişnuită în epocă. Desigur, Napoleon III nu 
ignoră tradiţionalele combinaţii diplomatice; ba chiar e foarte dotat pentru intriga pură. 
Vede însă mult mai departe. în viziunea lui, raporturile internaţionale înglobează - şi vor 
îngloba din ce în ce mai mult - interesele şi proiectele economice. îl putem socoti 
promotorul unei diplomaţii economice, în măsura în care, cum scrie Christian Shefer, 
„afacerile industriale sau financiare nu i se par foarte diferite de afacerile de stat şi le 
consideră capabile să contribuie la realizarea unor proiecte politice. în timpul Războiului 
Crimeii, de pildă, când vrea să găsească un nou partener, Napoleon III trimite în Spania 
ingineri şi bancheri care vor studia liniile de cale ferată, vor lucra la echiparea 
economică a ţării şi care, prin aceste servicii, vor crea o atmosferă favorabilă încheierii 
unei alianţe. Asemenea metode vor fi apoi din ce în ce mai des folosite [. . .] Dar ele erau 
noi pe vremea lui Napoleon III şi, când îl vedem servindu-se de ele, ne apare ca un fel 
de precursor." 106 

Chiar şi înainte de a ajunge la putere, prinţul Ludovic Napoleon considera că 
omenirea era pe cale să treacă de la sistemul războiului la cel al comerţului. „Timpul 
războiului a trecut", scria el în 1846; „doar comerţul îşi continuă azi cuceririle". 107 Datorită 
comerţului, întreaga lume va avea parte de „binefacerile creştinismului şi civilizaţiei". Ca 
oricare occidental din vremea lui, era convins de superioritatea civilizaţiei sale. Nu 
credea însă că vocaţia acesteia era să domine şi să exploateze popoarele mai puţin 
avansate; dimpotrivă, trebuia să le atragă pe calea ei, în propriul ei beneficiu, fireşte (şi 
în folosul Franţei în particular), dar şi în beneficiul celor care luau ca model Occidentul. 
„Mai mult decât majoritatea contemporanilor săi, e conştient de ceea ce numim acum 
solidaritate internaţională şi interdependenţă a popoarelor." 108 Plănuia o adevărată 
strategie de dezvoltare, un scenariu în care nu existau câştigători şi păgubaşi, ci doar 
câştigători. 

Consideraţiile de mai sus, extrase dintr-o curioasă broşură publicată de prinţ la 
Londra, în 1846, dovedesc varietatea preocupărilor sale, dar şi o incontestabilă unitate 
de gândire. Titlul ei în engleză este Canal of Nicaragua, or a Project to Connect the 
Atlantic and Pacific Oceans by Means of a Canal; câţiva ani mai târziu apare versiunea 
franceză: Le Canal de Nicaragua ou projet de jonction des oceans Atlantique et 
Pacifique au moyen d'un canal. Ideea nu-i aparţinea; ea circula deja, în două versiuni 
principale: Canalul Panama, cel care va fi realizat efectiv, şi un altul care ar fi traversat 
Nicaragua integrând cursurile de apă şi lacurile din această ţară. Al doilea traseu i se 
părea lui Ludovic Napoleon mai potrivit decât primul. De fapt, ce urmărea el? Să unifice 
lumea, în primul rând, să scurteze distanţele, să stimuleze comerţul, să sporească 
prosperitatea. Canalul din Nicaragua, la fel ca acele colonii agricole imaginate în 
Extinction du pauperisme sau ca interpretările din Idees napoleoniennes, se înscria în 
arsenalul de mijloace menite să propulseze omenirea într-o fază nouă, de prosperitate şi 
pace. Răzbătea aici latura saint-simoniană a gândirii prinţului. Dar nu era singurul scop 
al proiectului. într-adevăr, de ce, în locul traseului scurt al canalului Panama, să prefere 
un traseu mult mai lung, şerpuit şi complicat, ce traversa Nicaragua de la un capăt la 
altul? Pur şi simplu pentru că, pe lângă înlesnirile aduse navigaţiei internaţionale, prinţul 
era interesat de soarta Americilor, şi în particular de raporturile de putere dintre Statele 
Unite şi America Latină. în Panama, canalul era un simplu canal, traversând un istm 
îngust, mlăştinos şi puţin populat. în schimb, misiunea canalului din Nicaragua nu se 
reducea la transport; aici, el trebuia să revigoreze o ţară fertilă, cu bun potenţial de 
dezvoltare. Viitorul acestui posibil Eldorado îl extaziază la propriu pe prinţ, care visează 
o Nicaragua menită să atingă „un nivel fabulos de prosperitate şi măreţie". „Să ne 
gândim la efectele aproape miraculoase pe care le-ar produce în această ţară superbă 
trecerea anuală a două-trei mii de vase care ar schimba produsele străine pe cele din 
America Centrală, aducând peste tot viaţa şi bogăţia! Ne putem imagina aceste ţărmuri, 
azi solitare, populate cu sate şi oraşe; aceste lacuri, azi triste şi tăcute, brăzdate de 
corăbii; aceste pământuri necultivate, devenind rodnice; aceste păduri şi aceste mine, 
exploatate, şi râurile care se varsă în lacuri şi în Rio San Juan ducând în inima ţării toate 
binefacerile civilizaţiei." 109 Punerea în valoare a ţării ar determina un aflux de emigranţi 
europeni, făcând să crească şi mai mult ritmul de dezvoltare. 

Era bine pentru Nicaragua, era bine pentru toată America Centrală. Dar mai ales 
pentru echilibrul general al continentului american. America Centrală va deveni „un stat 
înfloritor şi important, care va restabili echilibrul puterii creând în America Latină un nou 
centru de activitate industrială, destul de puternic ca să nască un viu sentiment naţional 
şi să împiedice, prin susţinerea Mexicului, noi încălcări din partea vecinului de la 
nord." 110 în clar, trebuia oprită expansiunea, deja îngrijorătoare, a Statelor Unite, care 
ameninţa să producă dezechilibre în Americi şi în întreaga lume, şi să restrângă rolul 
internaţional al marilor puteri europene. 

Să mizezi pe Nicaragua contra Statelor Unite: e un pariu insolit. Cincisprezece ani 
mai târziu, a fost rândul Mexicului să intre în jocul împăratului (în chiar momentul când 

109 Le canal de Nicaragua..., p. 487. 

110 Ibidem, p. 484. 



secesiunea statelor din sud părea să blocheze ascensiunea puterii americane). Intenţiile 
lui Napoleon III sunt enunţate explicit sub propria-i semnătură (într-o scrisoare din 3 iulie 
1862 adresată generalului Forey, comandantul corpului expediţionar din Mexic): 

„Aşa cum se prezintă acum lumea civilizată, Europa este interesată de prosperitatea 
Americii, căci ea ne alimentează industria şi întreţine comerţul. Este în interesul nostru 
ca Republica Statelor Unite să fie puternică şi prosperă, dar nu avem niciun interes să 
cucerească Golful Mexic, să domine Antilele şi America de Sud şi să rămână singura 
sursă de mărfuri în Lumea Nouă. Dacă Statele Unite ar stăpâni Mexicul şi, drept urmare, 
America Centrală şi trecerea dintre cele două oceane, ele ar fi, de acum înainte, singura 
putere din America. Dacă însă Mexicul îşi cucereşte independenţa şi îşi păstrează 
integritatea teritoriului, dacă armata franceză instalează acolo un guvern stabil, vom 
ridica un zid de netrecut în calea expansiunii Statelor Unite, vom menţine independenţa 
coloniilor noastre din Antile, ca şi a celor care aparţin ingratei Spânii; ne vom întinde 
influenţa binefăcătoare în centrul Americii, iar această influenţă, propagându-se în nord 
ca şi în sud, va crea debuşee imense pentru comerţul nostru şi va procura materii prime 
indispensabile pentru industria noastră..." 111 

Totul e spus aici: prioritatea intereselor economice şi comerciale, blocarea 
expansiunii Statelor Unite, influenţa sporită a Franţei în America Latină. însă acest 
proiect mexican nu trebuie văzut, în niciun caz, ca o alternativă la mai vechiul proiect 
nicaraguan. Cele două se susţineau reciproc. Ideea canalului din Nicaragua rămânea 
mai de parte în mintea împăratului, mare apărător şi al Canalului Suez: două „scurtături" 
care trebuiau să unifice lumea şi să aducă peste tot bunăstarea. 

La cuvintele împăratului, să adăugăm şi consideraţiile lui Michel Chevalier, consilierul 
său cel mai ascultat. „Când privim mapamondul - scria acesta într-un studiu consacrat 
Mexicului -, şi comparăm, la distanţă de aproximativ două secole, spaţiul ocupat de 
popoarele catolice cu spaţiul în care s-au aşezat şi s-au consolidat puternic, cu toate 
atributele puterii şi ale civilizaţiei, naţiunile creştine disidente, protestanţi de felurite 
confesiuni şi ortodocşi, suntem frapaţi şi consternaţi de pierderile suferite de primii şi de 
tot ce au câştigat şi câştigă ceilalţi în fiecare zi. Acest sentiment dureros ne este întărit 
când citim statisticile privind creşterea populaţiei şi a bogăţiei în diferitele state. Naţiunile 
catolice par ameninţate să fie înecate de o mare ce creşte neîncetat." 112 

Ţări latine, ţări catolice: latinitatea şi catolicismul figurează printre ingredientele 
strategiei internaţionale a lui Napoleon III. Ele par mai puţin nişte obiective în sine, şi 
mai mult instrumentele unei politici. Regiunile în care împăratul vrea să instituie 
întâietatea Franţei sunt Mediterana şi America Latină. Mediterana este pe jumătate 
latină şi catolică - datorită Franţei, Spaniei şi Italiei. în plus, Spania şi Portugalia 
reprezintă legături între Mediterana şi America Latină. Fără să fie un necredincios, 
Napoleon III nu e nici pe departe un bigot. Nici clerical, nici anticlerical, pentru că nu 
teologia îl interesează, ci politica religioasă. Catolicismul e pentru el o componentă 
inseparabilă a civilizaţiei: franceze şi a lumii latine. Ştie că are nevoie de sprijinul 

111 Christian Shefer, op. cit, p. 245. 

112 Michel Chevalier, L'Expedition du Mexique, extras din Revue des deux Mondes, 1 şi 15 aprilie 
1862, pp. 87-88. 



Bisericii Catolice în politica internă. Şi ştie la fel de bine că Biserica Catolică este un 
instrument de expansiune util. Misionarii: francezi erau foarte activi în Africa, Asia şi 
insulele din Pacific. Ei precedau adesea instalarea efectivă a autorităţii: franceze 
(protecţia misiuni lor religioase - supuse unor persecuţii în anumite locuri - oferind 
pretexte pentru numeroase intervenţii). De asemenea, exista o concurenţă acerbă între 
misionarii catolici şi cei protestanţi, sau mai exact, în termeni politici, între: francezi şi 
anglo-saxoni. Influenţa: franceză în lume prezenta aşadar în mod obiectiv, pe lângă 
componentele economice şi militare, o dimensiune catolică la fel de semnificativă. 

Dar împăratul voia să se sprijine şi pe islam (dovedind, dacă mai era nevoie, că 
eficacitatea politică îl interesa mult mai mult decât deosebirile de ordin religios). într- 
adevăr, Mediterana însemna şi Islamul! Anul 1860 marchează o cotitură în politica 
arabă a lui Napoleon III; în timpul primei sale călătorii la Alger, făcea faimoasa 
declaraţie: „Sunt, deopotrivă, împăratul arabilor şi al francezilor." în februarie 1863, îi 
comunica guvernatorului Algeriei că politica de discriminare era definitiv încheiată. Arabii 
trebuiau convinşi că „nu am venit în Algeria pentru a-i oprima şi jefui, ci pentru a le 
aduce binefacerile civilizaţiei. Or, prima condiţie a unei societăţi civilizate e respectarea 
dreptului fiecăruia". Altminteri, continua împăratul, „ar trebui să împingem toată populaţia 
arabă în deşert şi să-i impunem soarta indienilor din America de Nord, lucru imposibil şi 
inuman". „Să încercăm aşadar, prin toate mijloacele, să ne apropiem această rasă inteli- 
gentă şi mândră, de războinici şi agricultori." 113 în loc de colonizare, se profila începutul 
unei asocieri. Un viitor regat algerian, alipit Franţei? 

Dar suveranul privea deja mai departe, luând în calcul tot ţărmul arab al Mediteranei: 
Tunisia, Egiptul, Canalul Suez, Siria... Gândul lui secret era să remodeleze Orientul 
Apropiat, la fel cum se pregătea să remodeleze Europa. Pentru această operaţie de 
anvergură, credea că găsise omul potrivit. Abd El Kader (1808-1883), conducător 
algerian, adversar al Franţei, învins şi capturat în 1847, a fost eliberat de prinţul- 
preşedinte în 1852; din acel moment, între cei doi bărbaţi s-a produs o apropiere. Abd El 
Kader s-a instalat la Constantinopol şi apoi la Damasc; a revenit în Franţa în două 
rânduri, în 1855 şi 1865; de fiecare dată, Napoleon III l-a primit cu atenţii speciale. în 
1860, în timpul unor înfruntări sângeroase în Siria, Abd El Kader s-a remarcat salvând 
viaţa multor creştini. Pe el se gândea Napoleon III să-l pună cândva în fruntea unui 
regat arab al Orientului Apropiat (cu centrul la Damasc), legat de Poarta Otomană, ca 
Egiptul, şi beneficiind totodată de o largă autonomie. Proiect conex cu proiectul algerian. 
Două regate arabe în perspectivă, şi mai ales perspectiva unei strânse asocieri între 
Franţa şi lumea islamică. Lui Bismarck, împăratul îi mărturiseşte că vrea să facă din 
Mediterana „un lac aproape: francez". 114 

Napoleon III a fost socotit precursor al imperiului colonial francez. Lucru adevărat 
doar într-o mică măsură. A fost, încă o dată, „mai precursor" decât atât, prefigurând mai 
curând „neocolonialismul" decât colonialismul clasic. Mediterana şi America Latină îl 
interesau cu prioritate, mult mai mult decât Africa Neagră sau Extremul Orient. Or, nu se 

113 „Lettre de l'Empereur au gouverneur de l'Algerie", 6 februarie 1863, La politique imperiale, pp. 
390-394. 

114 Daniel Rivet, „Le reve arabe de Napoleon III", în L'Histoire, ianuarie 1991, pp. 26-32. 



punea chestiunea de a coloniza America Latină; de asemenea, în afară de Algeria, nu 
plănuia să se impună pe ţărmurile Mediteranei prin cuceriri. Apropiat de doctrina saint- 
simoniană, Napoleon III voia să atragă aceste ţări pe calea dezvoltării, într-o relaţie mai 
curând de cooperare decât de dominare-supunere. Nici vorbă, totuşi, de un parteneriat 
între egali: perspectiva era cea a unei tutele binevoitoare, similară atitudinii paternaliste 
manifestate faţă de clasa muncitoare franceză, şi care trebuia să fie avantajoasă atât 
pentru popoarele respective, cât şi pentru interesele economice şi geostrategice ale 
Franţei. 



Franţa, Europa şi lumea 

Mondialist avânt la lettre; european, într-o Europă sfâşiată; dar nu mai puţin: francez, 
preocupat de interesele şi măreţia ţării sale. între aceşti trei termeni, între aceste trei 
„identităţi" pe care şi le asuma, Napoleon III nu vedea absolut nicio contradicţie. Prin 
accelerarea schimburilor, întreaga omenire urma să se îmbogăţească şi să profite de 
cuceririle civilizaţiei. La rândul ei, Europa avea să-şi găsească un nou echilibru, printr-o 
reîmpărţire teritorială mai atentă la drepturile popoarelor (fără să ignore însă drepturile 
istorice ale dinastiilor). Aceste multiple transformări aveau să fie în avantajul lumii 
întregi, dar mai ales al Franţei. I s-a imputat lui Napoleon III că ar fi acţionat împotriva 
ţării sale, în special prin politica naţionalităţilor. Că ar fi fost mai mult european decât 
francez. Este o acuzaţie lipsită de temei, cel puţin la nivelul intenţiilor. E drept că 
lucrurile au luat o întorsătură proastă (în primul rând din cauza unificării germane), dar 
fiecare proiect al împăratului, european sau mondial, a fost gândit, înainte de orice, în 
perspectiva obiectivelor franceze. Napoleon III nu părea conştient că răsturnarea 
preconizată - şi parţial realizată - în echilibrul lumii trebuia să aibă obligatoriu câştigători 
şi păgubaşi. Credea sincer, şi naiv, că toţi actorii şi toate interesele vor ieşi în câştig, iar 
Franţa mai mult decât toţi. Din păcate, Franţa a trebuit să achite „nota de plată". 

Dacă ne limităm strict la rezultatele scontate, acestea pot fi rezumate în câteva 
rânduri. Aşadar, ce voia Napoleon III? 

O Franţă mai activă, cu o industrie şi un comerţ mai dezvoltate. Şi prin urmare mai 
bogată. Mai echilibrată politic şi social, în urma unui compromis rezonabil între 
ideologiile de stânga şi de dreapta. O Franţă în care sărăcia, sau cel puţin sărăcia 
extremă, să aparţină trecutului. O Franţă care, pe continent, să spargă blocul 
antifrancez din 1815 şi, renunţând la iluzia hegemonică, să joace un rol recunoscut şi 
respectat de arbitru european, devenit posibil atât prin slăbirea puterilor concurente 
(Rusia, Austria), cât şi prin deşteptarea naţionalităţilor, solidare în mod natural cu marea 
lor protectoare. în afara Europei, o Franţă la fel de prezentă ca Anglia, graţie mai ales 
expansiunii sale comerciale şi căilor maritime pe care avea să le stăpânească prin 
deschiderea Canalului Suez şi a celui din Nicaragua. în America Latină, deschisă 
influenţei franceze, să îngroape doctrina Monroe, să oprească expansiunea Statelor 
Unite şi să îndepărteze pericolul unei „supraputeri" nord-americane. între timp, 
Mediterana ar fi devenit un lac francez. în fine, simbol de modernitate şi de putere, 



Parisul, Parisul transfigurat, avea să-şi răspândească lumina peste lume... 

Programul este expresia, abia prelucrată, a unui vis. Un vis ale cărui obiective 
imaginare nu erau susţinute de mijloace reale. Un vis ce nu avea nicio şansă de a fi 
realizat integral. Prin forţă şi voinţă, oamenii sunt capabili să învingă multe obstacole, 
dar niciodată nu vor reuşi să recreeze lumea. Acest proiect ar fi putut să eşueze total. 

Până la urmă, bilanţul înregistrează eşecuri, dar şi împliniri. în faţa unui tablou atât 
de contradictoriu, e greu să formulăm o judecată globală. Mai curând trebuie să 
analizăm, punct cu punct, modul în care intenţiile împăratului s-au transpus în istorie: 
uneori destul de fidel, uneori incomplet sau defectuos, alteori cu rezultate perverse... 



IV. Reuşite şi eşecuri: Franţa 



De la Napoleon III... la al Doilea Imperiu 

Napoleon III şi al Doilea Imperiu sunt două subiecte strâns legate, dar nu identice. 
Desigur, a fost un regim foarte personalizat. înainte de a exista, el a fost gândit, a fost 
dorit de Ludovic Napoleon. Marile orientări ale politicii imperiale au fost hotărâte de el; e 
principalul responsabil pentru deciziile cruciale, dar şi pentru mai multe indecizii funeste. 
Oricum, intenţiile iniţiale ale unei politici şi rezultatele ei nu sunt niciodată aceleaşi; 
uneori, cele din urmă sunt chiar opuse primelor. Desfăşurarea efectivă a evenimentelor 
e rezultatul unei interacţiuni complexe şi puţin previzibile între proiectele ideale şi 
structurile şi dinamica lumii. Putem visa orice, dar nu putem realiza totul. O astfel de 
limitare e cu atât mai evidentă în cazul lui Napoleon III, ale cărui obiective, extrem de 
diverse, trădează un voluntarism insuficient stăpânit, frizând uneori inconştienţa. într- 
adevăr, să schimbi faţa Franţei, a Europei, a lumii întregi... Cum să învingi atâtea inerţii, 
rezistenţe, împotriviri? împăratul a fost susţinut doar în foarte mică măsură, inclusiv de 
apropiaţii săi. De cele mai multe ori, a rămas un om singur în confruntarea lui cu Istoria. 

Se poate observa uşor modul în care ideile şi deciziile împăratului se diluează ori îşi 
mută accentul din momentul în care începe aplicarea (sau, uneori, „neaplicarea") lor. 
Primul cerc de fideli este format din aventurieri de anvergură (aventurierul „suprem" e 
împăratul însuşi), care nu se tern să-şi asume riscuri, dimpotrivă, dar care au opţiuni 
adesea divergente, în funcţie de propriile lor repere şi temperamente. O filosofie a 
schimbării şi acţiunii, obligatoriu inventivă, stimulează diversitatea opţiunilor. Persigny 
susţine autoritatea şi democraţia directă; foarte influent în primii ani de după lovitura de 
stat, a devenit destul de incomod în momentul când regimul s-a hotărât să joace cartea 
liberalizării. Alături de el, omul de mână forte de la începutul Imperiului a fost mareşalul 
Saint-Arnaud, unul din artizanii loviturii de stat: ambiţios, lipsit de scrupule, brutal şi 
eficient; în 1854, a părăsit Ministerul de Război plecând pe câmpul de luptă, i-a învins 
pe ruşi la Alma, în Crimeea, dar, grav bolnav, a murit la câteva zile după aceea, sfârşind 
eroic o viaţă şi o carieră controversate. în schimb Morny, alt personaj-cheie al loviturii de 
stat, s-a dovedit capabil de adaptare la toate orientările; după ce contribuise la 
instaurarea imperiului autoritar, a fost printre primii care au susţinut liberalizarea, după 
1860. Prinţul Napoleon reprezenta - şi chiar ostentativ - bonapartismului de stânga: era 
preocupat de soarta muncitorilor, adept al liberului schimb, anticlerical şi apărător 
pasionat al cauzei naţionalităţilor. împărăteasa Eugenia era, din contră, conservatoare şi 
catolică. în politica externă, Persigny susţinea Anglia, Morny, Rusia (s-a opus Războiului 
Crimeii; apoi, numit ambasador la Sankt Petersburg, s-a însurat cu o tânără aristocrată 
rusoaică), prinţul Napoleon susţinea Italia, iar împărăteasa - Austria. Din fericire, 
împăratul se arăta puţin influenţabil (chiar dacă nu contrazicea pe nimeni!), însă 
divergenţele din anturajul său nu erau, pare-se, cea mai bună terapie pentru indecizia lui 
cronică. 



Mai jos, la nivelul personalului politic şi al administraţiei, dorinţa de schimbare 
manifestată la vârful statului scădea simţitor. Domnea birocraţia, moştenită în special de 
la Monarhia din Iulie, şi tentată, fireşte, mai curând de rutină şi stătu quo decât de 
proiectele vizionare ale împăratului. Acesta nu izbutea să-şi domine aparatul; aşa cum 
remarcă unul dintre biografii săi, „Napoleon III poate conduce Franţa, dar nu şi birourile". 
Era de altfel conştient de incapacitatea lui de a gestiona. „Să guvernezi e în regulă - dar 
trebuie să şi administrezi!", se plângea el, şi constata, decepţionat: „Nu am influenţă!" 115 
Deciziile cele mai importante le lua în secret, probabil din cauza temperamentului, dar 
nu mai puţin de teama sabotajului; când nu era sigur că va fi ascultat, încerca să-i pună 
pe ceilalţi în faţa faptului împlinit. Aşa a procedat în 1860, când a încheiat tratatul de 
liber schimb cu Anglia: pregătirea lui a fost ascunsă cu grijă, iar anunţul a produs 
stupoare. Acelaşi joc dublu în politica externă: miniştrii succesivi sunt reticenţi faţă de 
proiectele fanteziste ale împăratului, şi nici el nu se deranjează să-i ţină la curent cu 
intenţiile lui; uneori, face exact pe dos faţă de ceea ce aşteaptă ceilalţi de la el. 



Parisul lui Haussmann sau Parisul lui Napoleon III? 

Printre colaboratorii lui Napoleon III, un singur om s-a arătat şi dornic şi capabil să-i 
pună metodic în operă un mare proiect. Proiectul era transformarea Parisului. Omul: 
baronul Haussmann, numit prefect al Senei în iunie 1853, în care calitate a fost 
„patronul" capitalei până în ianuarie 1870. Dosarul parizian arată zelul înnoitor ce 
caracteriza programul imperial în ansamblul său. Parisul trebuia reconstruit, la fel cum 
trebuia reconstruită Franţa, Europa, eventual întreaga lume. însă Parisul a fost singura 
iniţiativă dusă până la capăt, oferind astfel, prin reuşita ei strălucită, o imagine sintetică a 
lumii restructurate, ordonate şi modernizate pe care o visa Napoleon III. 

Meritele împăratului, respectiv cele ale prefectului Senei au fost judecate destul de 
diferit. Unii au văzut în Haussmann un simplu executant, ceea ce, evident, este cu mult 
sub contribuţia lui reală. Alţii, dimpotrivă, minimalizează rolul lui Napoleon III şi-l scot în 
faţă pe Haussmann. Astfel, se vorbeşte în mod curent despre Parisul lui Haussmann, 
despre un Paris „haussmannian". 116 Apelaţiune pe cât de justă faţă de Haussmann, pe 
atât de injustă faţă de Napoleon III. Ar trebui să fie respectată ierarhia: dacă nu ierarhia 
formală care-l subordonează pe prefect împăratului său, atunci măcar ierarhia reală 
care-l aşază pe iniţiator mai sus de discipolul său. Cel care a decis transformarea 
Parisului este Napoleon III. 117 Fără Haussmann, ar fi făcut-o mai puţin bine, poate mult 
mai puţin bine, însă ar fi făcut-o oricum. în schimb, fără Napoleon III, Haussmann nici n- 

115 Octave Aubry, op. cit, pp. 118-119. 

116 Vezi, ca exemple, Pierre Pinon, Atlas du Paris haussmannien, care prezintă de altfel foarte clar 
rolul lui Napoleon III, sau manualul editat de Editura Nathan, Le Monde, l'Europe, la France 
(1850-945), cu un capitol intitulat „Le Paris d'Haussmann" în care Napoleon III este complet 
ignorat, iar o întrebare este formulată astfel: „Care sunt transformările, lucrările sau amenajările 
voite de prefectul Haussmann sub al Doilea Imperiu?" (pp. 106-107). 

117 Despre „concepţiile urbanistice şi sociale" ale lui Napoleon III, Pierre Pinon, op. cit., pp. 30-31. 



ar fi existat. Când ajunge el la Paris, în iunie 1853, primele străpungeri erau deja 
executate, la iniţiativa prinţului-preşedinte, respectiv împăratului: prelungirea străzii 
Rivoli, strada des Ecoles, bulevardul Strasbourg. Când şi-a depus jurământul în calitate 
de prefect, Haussmann a fost invitat la cabinetul împăratului; acesta, scrie Haussmann 
în Memoriile sale, „era nerăbdător să-mi arate o hartă a Parisului pe care se vedeau, 
trasate de mâna lui cu albastru, roşu, galben şi verde, în funcţie de prioritate, noile 
artere pe care-şi propunea să le realizeze" 118 (şi care chiar au urmat, în cea mai mare 
parte, traseele indicate de împărat). 

în această vastă iniţiativă, Haussmann a venit în primul rând cu o energie şi o 
tenacitate ieşite din comun. A completat reţeaua iniţială schiţată de Napoleon III şi a dat 
ansamblului un caracter mai sistematic. Nu i se putea pretinde suveranului să se implice 
în fiecare amănunt; prins în vârtejul unei politici din ce în ce mai complicate, el „n-a jucat 
întotdeauna cu aceeaşi ardoare rolul activ, personal, direct, pe care şi-l asumase în 
transformarea Parisului". 119 Haussmann, pe de altă parte, n-a făcut nimic fără să se 
consulte cu suveranul; fiecare din iniţiativele lui personale a trebuit să primească girul 
patronului. Prefectul, notează Persigny, n-ar fi făcut niciun pas „în afara schiţei trasate 
de împărat, cu mâna lui, pe harta Parisului". 120 într-adevăr, Napoleon III a urmărit şi 
supervizat până la capăt executarea proiectului parizian. în plus, şi mai ales, l-a susţinut 
pe Haussmann, confruntat cu atacuri din toate părţile şi cu probleme financiare imense. 
Finanţarea lucrărilor a însemnat o îndatorare considerabilă, chiar excesivă, şi l-a pus 
mereu pe prefect în dificultate; contemporanii amatori de jocuri de cuvinte bombăneau 
despre „conturile fantastice ale lui Haussmann"*. Fără sprijinul autorităţii imperiale, s-ar 
fi ajuns inevitabil la faliment. Haussmann o spune direct: „N-aş fi putut niciodată, singur, 
să continui şi mai ales să duc la bun sfârşit misiunea pe care mi-o încredinţase, pentru 
care mi-a acordat o încredere crescândă şi o libertate de decizie din ce în ce mai 
mare." 121 Cu acest sprijin, şi servit de temperamentul lui inflexibil, Haussmann îşi 
îndeplinise misiunea în cea mai mare parte atunci când, în urma formării guvernului 
Emile Ollivier (ianuarie 1870), şi-a pierdut postul. Astfel, până la urmă, adversarii săi au 
reuşit să-l îndepărteze. Prea târziu: pierdea ultima bătălie, dar câştigase deja războiul. 

Rezultatul acţiunii conjugate a celor doi bărbaţi, Napoleon III şi Haussmann, este în 
faţa ochilor noştri. Parisul se prezintă acum, într-o foarte mare măsură, ca o creaţie 
urbanistică şi arhitecturală a celui de-al Doilea Imperiu, care a integrat şi subordonat 
elementele mai vechi, ca şi adăugirile ulterioare. Distrugerile au fost masive. Timp de 
mulţi ani, Parisul a avut aspectul unui oraş sinistrat, lovit de un cutremur de mare 
magnitudine. Cartierele vechi au dispărut în cea mai mare parte. Au fost însă cruţate 
monumentele reprezentative; mai mult, demolările au urmărit să degajeze peisajul şi să 
le pună în valoare, sacrificând, e drept, căsuţele şi străduţele din jur. O concepţie foarte 

118 Memoriile baronului Haussmann, voi. II, Paris, 1890, p. 53. 

119 Ibidem, voi. II, p. 58. 

120 Pierre Pinon, op. cit, p. 56. 

Joc de cuvinte intraductibil, care face aluzie la E.T.A. Hoffmann, autor romantic de povestiri 
fantastice. Conte (povestire), şi compte (cont) se pronunţă în franceză la fel. (N t.) 

121 Memoriile baronului Haussmann, voi. II, p. 58. 



elitistă despre patrimoniu şi care nu mai corespunde celei de astăzi. In zilele noastre, s- 
arfi păstrat segmente din oraşul tradiţional: nu doar catedrala Notre-Dame, ci şi cartierul 
din jurul ei. Dar obiectivul urmărit de împărat şi prefect era foarte precis: cartierele 
vetuste şi insalubre trebuiau să lase loc liber oraşului nou. Cei doi au creat - într-un timp 
record, vreo douăzeci de ani - o metropolă modernă, care acum, după un secol şi 
jumătate, rămâne funcţională şi îşi păstrează aerul din prima tinereţe. în detaliu, stilul 
„Second Empire", de un eclectism fără mare originalitate, poate fi gustat sau nu; cu 
siguranţă, Napoleon III şi Haussmann erau mai sensibili la tehnologie decât la calitatea 
estetică. Ansamblul e totuşi armonios: o sinteză de clasic şi modern care impresionează 
şi seduce. în concluzie, ar fi absurd să admirăm Parisul aşa cum e acum regretând 
totodată vechiul Paris, ori să apreciem ansamblul criticând detaliile, în numele unei 
iluzorii soluţii perfecte. Omeneşte vorbind, nu se putea face mai mult: e fără doar şi 
poate cea mai impresionantă realizare urbanistică din toate timpurile. 

Oraşul subteran s-a transformat la fel de mult ca oraşul „vizibil". înainte de al Doilea 
Imperiu, apa era adusă la domiciliu de sacagii. Sub conducerea lui Haussmann, s-a 
construit o vastă reţea de alimentare cu apă şi o reţea complementară de evacuare. 
Infrastructura actuală a Parisului se bazează şi azi pe aceste lucrări. 

Prin amploarea transformărilor, Parisul rămâne un caz de excepţie: el se înscrie însă 
într-o dinamică mai generală. „Haussmannizarea" (barbarism devenit inevitabil; am vrea 
să-i cerem scuze lui Napoleon III: ştim, Sire, că iniţiatorul e Majestatea Voastră!) a atins, 
în diverse grade, numeroase oraşe ale Franţei. La Lyon, Marsilia sau Bordeaux, s-au 
tăiat artere largi şi s-au ridicat clădiri impozante; Nantes, Lille, Besangon, Blois, 
Rouen... au cunoscut şi ele transformări spectaculoase. Franţa urbană de la 1870 e 
foarte diferită de cea de la 1848; în nicio altă perioadă din istoria Franţei nu vom găsi 
două decenii care să fi modificat într-o măsură comparabilă peisajul citadin. 



Căile ferate şi Canalul Suez 

Alături de Paris şi de ansamblul modernizării urbane, o altă realizare incontestabilă a 
celui de-al Doilea Imperiu a fost crearea reţelei franceze de căi ferate. Importanţa 
factorului feroviar spre mijlocul secolului al XlX-lea nu poate fi subestimată. în zilele 
noastre, ca să acoperim distanţele, putem alege între calea ferată, autostradă şi liniile 
aeriene (fără să uităm telefonia şi Internetul, care pot înlocui deplasarea „fizică"); în 
epoca lui Napoleon III, în afară de lentele mijloace tradiţionale (calul şi diligenţa), nu 
exista decât trenul. Toate marile evoluţii din secolul al XlX-lea - avântul industriei, 
creşterea schimburilor, mobilitatea persoanelor, unirea naţiunii - sunt în strânsă relaţie 
cu dezvoltarea căilor ferate. Or, la acest capitol am constatat deja -, Franţa înregistra o 
întârziere considerabilă. Către 1850, în Anglia sau Belgia, şi chiar în statele germane, 
trenul lega deja cel puţin oraşele cele mai importante; în Franţa, singurul mijloc de 
transport disponibil rămânea diligenţa tradiţională. Ducele de Broglie povesteşte 
interminabila călătorie pe care a făcut-o în 1846 de la Paris la Roma; prima etapă, Paris 
- Marsilia, a fost parcursă cât mai rapid posibil: adică nu mai puţin de „trei zile de mers, 



zi şi noapte". 122 

Foarte curând, în doar câţiva ani, sub impulsul statului şi în particular al prinţului- 
preşedinte, apoi al împăratului, această întârziere va fi recuperată. Companiile feroviare 
au fost împinse la acţiune. Au fost încurajate să fuzioneze pentru a-şi spori mijloacele şi 
mai ales li s-au propus contracte de concesionare pe termen lung (în principiu, 99 de 
ani), pentru a uşura amortizarea cheltuielilor şi a creşte profitul. Către 1858, reţeaua 
principală era terminată; companiile au primit noi facilităţi pentru a trece la construirea 
de linii secundare, mai scumpe şi mai puţin profitabile. 123 Operaţiunea în ansamblul ei a 
fost un mare succes: revoluţia căii ferate era încheiată, iar Franţa, după ce fusese 
codaşă, a trecut în plutonul fruntaş al naţiunilor: Pornind de la 3000 de kilometri în 1850, 
reţeaua franceză ajunge la 17.500 de kilometri în 1870 (cifră încă inferioară celor 24.500 
de kilometri ai Marii Britanii; dar cine putea concura, la vremea respectivă, cu cea mai 
mare putere industrială? Mai puţin şi decât cei 19.500 de kilometri ai reţelei germane; 
dar mult mai bine decât în 1850, când raportul era de 2 la 1 în favoarea Germaniei). 124 

A treia operaţiune perfect reuşită a fost Canalul Suez. Nu a fost opera „directă" a 
celui de-al Doilea Imperiu, ci a lui Ferdinand de Lesseps (1805-1894), diplomat francez, 
înrudit cu familia imperială (văr al împărătesei Eugenia), şi mai ales prieten cu prinţul 
Said, fiul lui Mehmet Aii, pe care-l cunoscuse când era consul la Cairo, şi care, ajuns în 
1854 vicerege al Egiptului, i-a concesionat „dreptul de a înfiinţa şi conduce o companie 
internaţională pentru străpungerea istmului Suez şi exploatarea unui canal între cele 
două mări". 125 Canalul, canalul lui Lesseps, se datorează în primul rând iniţiativei, 
abilităţii, perseverenţei acestuia. Totuşi, cu tot sprijinul egiptean, fără Napoleon III n-ar fi 
reuşit să-l ducă la bun sfârşit. Englezii - şi în special lordul Palmerston, prim-ministrul 
britanic - nu vedeau cu ochi buni implantarea francezilor pe drumul spre India (deşi 
făcută cu mijloace diferite, aceasta amintea de expediţia lui Bonaparte în Egipt). 
Sultanul, suzeran al vice-regelui Egiptului, adopta automat poziţia britanică. Intervenţia, 
în general discretă (un profil prea pe faţă francez al Companiei internaţionale a canalului 
ar fi iritat Anglia), a guvernului imperial şi a lui Napoleon III personal a salvat afacerea în 
mai multe rânduri (mai ales în timpul crizei din 1864, când arbitrajul lui Napoleon III a 
relansat operaţiunea şi, în ciuda opoziţiei britanice, a permis terminarea lucrărilor). 126 
Canalul a fost inaugurat în noiembrie 1869; alături de Ferdinand de Lesseps, au fost de 
faţă împărăteasa Eugenia şi numeroase personalităţi arabe, turce şi europene, printre 
care împăratul Franz Josef şi prinţul moştenitor al Prusiei. Era subliniat astfel caracterul 
francez şi în acelaşi timp internaţional al lucrării. Dincolo de egoismele naţionale foarte 
prezente, Canalul Suez ilustra în mod strălucit filosofia „mondialistă" a lui Napoleon III: 
apropierea tuturor regiunilor globului graţie comunicaţiilor maritime şi dezvoltării 

122 Jacques-Victor-Albert, duce de Broglie, Memoires, voi. I, Paris, 1938, p. 126. 

123 Un articol detaliat „Chemins de fer", scris de Francois Caron, în Dictionnaire du Second 
Empire, sub coordonarea lui Jean Tulard, Paris, 1995, pp. 274-283. 

124 Jean-Pierre Rioux, op. cit., p. 80. 

125 Alain Plessis, „Ferdinand de Lesseps", în Dictionnaire du Second Empire, p. 730. 

126 O bună sinteză pe acest subiect, în articolul lui Jean Ganiage, „Canal Suez", în Dictionnaire du 
Second Empire, pp. 1221-1224. 



comerţului. în plus: Suezul amintea interesul la fel de mare pe care-l suscita celălalt 
proiect de canal interoceanic, canalul din Nicaragua (preferatul împăratului) sau din 
Panama. Cele două canale aveau să revoluţioneze condiţiile economice ale lumii. 



O economie cu două viteze 

O interpretare larg împărtăşită în privinţa celui de-al Doilea Imperiu punea în opoziţie 
cele două registre: politic şi economic. Primul era considerat dezastruos. în schimb, al 
doilea era socotit pozitiv şi chiar excelent. Suntem pe punctul de a depăşi această 
dihotomie destul de simplistă, arătând, pe de o parte, ceva mai multă înţelegere pentru 
proiectele politice ale împăratului, şi invers, făcând un bilanţ mai realist, adică mai 
modest, al performanţelor economice. 

Pentru Napoleon III, economia era primordială - la fel ca pentru contemporanul său 
Karl Marx! Ea reprezenta izvorul bogăţiei, al echilibrului social şi al puterii unei ţări. 
Problema era că trebuiau modernizate structurile şi trebuia accelerată creşterea 
economică. Soluţia preferată de împărat şi de sfătuitorii săi a fost asocierea strânsă 
între stat şi iniţiativa privată. în principiu, nu era nimic nou: acest dozaj de etatism şi 
liberalism, dozaj variabil, însă mereu prezent, defineşte „modelul francez" cu mult 
înainte de Napoleon III şi se menţine până în zilele noastre. Sub Napoleon III, această 
relaţie a funcţionat foarte eficient, nu atât prin participarea directă a statului (investiţiile 
publice şi subvenţiile au fost destul de limitate), cât prin crearea unui cadru juridic şi 
instituţional prielnic afacerilor. Mai întâi, însăşi existenţa unei autorităţi puternice şi 
stabile a fost de natură să dea încredere mediilor economice şi financiare. Guvernul, 
scutit de orice constrângere parlamentară, a putut acţiona în voie, şi prompt, în favoarea 
companiilor considerate performante (chiar dacă le sacrifica pe cele mai slabe). Un 
întreg evantai de legi şi decrete a venit să susţină proiectele agreate de autorităţi. Marile 
lucrări de utilitate publică - reconstruirea Parisului, reţeaua feroviară - au oferit debuşee 
aproape nelimitate pentru capitaluri. Un program de asemenea anvergură avea nevoie 
de o finanţare masivă. Aşa a apărut un sistem bancar modern: societăţi pe acţiuni 
(având ca „model" Creditul mobiliar al fraţilor Pereire fondat în 1852) a căror funcţie era 
tocmai să investească în întreprinderile industriale şi companiile de căi ferate. Asocierea 
strânsă între bănci şi economie se înscrie printre cele mai importante evoluţii inovatoare 
ale celui de-al Doilea Imperiu. La nevoie, statul a garantat dobânzile împrumuturilor, 
încurajând astfel creditarea. Una peste alta, acest gen de tandem (stat autoritar- 
întreprinderi private) se arată adesea foarte eficient, în măsura în care statul nu 
stinghereşte, ci sprijină activităţile economice; o vedem şi în zilele noastre (Coreea de 
Sud şi Chile, în urmă cu câtva timp, sau China, astăzi). 

Rezultatele acestor eforturi concentrate au fost, sub anumite aspecte, 
spectaculoase. Parisul şi reţeaua feroviară ies în evidenţă. Anumite industrii au 
cunoscut, în acelaşi timp, o infuzie de tehnologii noi şi o creştere importantă. Să 
reamintim cifrele care indică puterea maşinilor cu abur fixe, în 1850: Franţa - 67.000 
CP, Marea Britanie - 500.000 CP; în 1870, statistica înregistrează 336.000 pentru 



Franţa şi 900.000 pentru Marea Britanie: un ritm de creştere francez de trei ori mai 
rapid, care a dus la recuperarea parţială a handicapului. 127 Siderurgia este şi ea în plină 
mutaţie; la începutul celui de-al Doilea Imperiu, furnalele ce funcţionau cu lemn erau cu 
mult mai numeroase decât cele cu cocs; la sfârşitul perioadei, aproape toată producţia 
se realiza cu cocs. Extracţia de huilă a crescut de la 5.150.000 de tone în 1847 la 
13.510.000 de tone în 1869; producţia de fontă a crescut, între aceleaşi date, de la 
591.000 de tone la 1.381.000 de tone.' 128 

Totuşi, statistica rezervă o surpriză. Reconstituirile econometrice recente arată că 
economia franceză, în ansamblul ei, s-ar fi dezvoltat mai încet sub al Doilea Imperiu 
decât sub Monarhia din Iulie (fără a socoti accelerările mai recente). O creştere mai 
curând „mijlocie" decât „rapidă". De la un model statistic la altul, cifrele şi procentajele 
diferă (considerabil uneori), dar toate merg în acelaşi sens. Astfel, putem invoca 
lucrarea cea mai recentă şi care se bucură de o anumită autoritate, Statistiques 
historiques de Angus Maddison. Calculat în dolari internaţionali Geary-Khamis din 1990, 
PIB-ul pe cap de locuitor al Franţei este estimat la 1191 dolari în 1830 şi la 1635 în 
1847, ceea ce înseamnă o creştere de 37% în timpul Monarhiei din Iulie. Sub al Doilea 
Imperiu, între 1852 şi 1869 (deci tot un interval de şaptesprezece ani), PIB-ul pe locuitor 
urcă de la 1664 dolari la 2006 dolari, ceea ce înseamnă o creştere de aproape 21%. 
Diferenţa este considerabilă. Tot în termeni de creştere, al Doilea Imperiu realizează un 
scor aproape egal cu perioada următoare, 1870-1890, dar se comportă mai slab decât 
perioada 1890-1914. 129 

Şi atunci? Să fie o iluzie optică? Şi da şi nu. Al Doilea Imperiu a avut meritul 
incontestabil de a moderniza structurile economice ale Franţei şi, în parte, mentalităţile 
economice ale francezilor. El a lansat Franţa în marea industrie capitalistă, anunţând 
preeminenţa uzinei asupra atelierului, a maşinii asupra artizanatului, a căilor ferate 
asupra mijloacelor de transport tradiţionale... O altă trăsătură caracteristică a fost 
mobilizarea creditului, implicarea activă a băncilor în activităţile economice. Marile 
magazine sunt de asemenea o invenţie a celui de-al Doilea Imperiu: la Paris, Le Bon 
Marche şi La Belle Jardiniere apar în 1856, apoi Printemps, în 1865. 

în fond, această modernizare masivă a fost mai importantă decât creşterea în sine. 
De asemenea, a fost mai vizibilă şi mai palpabilă: ea îi conferă celui de-al Doilea 
Imperiu nota distinctivă. Căile ferate, noile bulevarde, marile magazine au modificat 
radical peisajul şi au modelat comportamentul social. Imperiul s-a concentrat pe câteva 
sectoare-cheie - mine, metalurgie, bunuri de producţie, transporturi, lucrări urbane... 
Acestea au cunoscut o creştere susţinută. Celelalte sectoare - bunuri de consum, 
textile, alimentaţie etc. - s-au dezvoltat mai puţin. Dar ponderea lor în statistici e foarte 
ridicată, lată deci explicaţia paradoxului: economia celui de-al Doilea Imperiu este una 
cu două viteze. Pe de o parte, o industrie modernă care progresează rapid, pe de alta, 
numeroase sectoare tradiţionale, mult mai puţin dinamice. în ciuda eforturile de 

127 Jean-Pierre Rioux, op. cit., p. 67. 

128 Jacques Rougerie, „Le Second Empire", în Histoire de la France des origines a nos jours, sub 
coordonarea lui Georges Duby, Paris, 1995, p. 734. 

129 Angus Maddison, L'Economie mondiale: statistiques historiques, pp. 62-64. 



modernizare, Franţa tradiţională (ţăranii, meşteşugarii, micul comerţ) rămânea mai 
mare, mult mai mare decât Franţa intrată în modernitate. 

Conjunctura intră şi ea în ecuaţie. Influenţa ei cântăreşte adesea mai greu decât 
acţiunea guvernanţilor. Cele mai bune proiecte pot eşua din cauza unei conjuncturi 
proaste, şi invers, o conjunctură favorabilă poate compensa mediocritatea factorilor 
responsabili. Nici măcar un regim implicat, autoritar şi în general competent în economie 
ca al Doilea Imperiu nu putea controla evoluţiile neprevăzute ale economiei franceze şi 
mondiale. Or, către 1860-1865, s-a produs o răsturnare de conjunctură. Perioada 1815- 
1860 cunoaşte o creştere susţinută: e şansa Restauraţiei şi a Monarhiei din Iulie. în 
schimb, de la 1860 şi până la sfârşitul secolului, intervine o încetinire. 130 Ruptura de ritm 
apare exact în mijlocul evoluţiei celui de-al Doilea Imperiu. Nu era nimic de făcut. 
Regimul a acţionat eficient în sectoarele pe care le controla nemijlocit. în rest, ciclurile 
economice au avut ultimul cuvânt. 

Tratatul comercial încheiat cu Anglia în 1860 ridică nişte întrebări. A afectat el 
economia franceză? Mai mulţi contemporani au crezut că da, la fel şi unii istorici. 
Secondat de Michel Chevalier, consilierul său saint-simonian, împăratul a pregătit în 
mare taină acest tratat pe care-l credea absolut necesar pentru a sili economia franceză 
să se adapteze la concurenţă (în plus, era şi idealul lui: o lume cu schimburi libere în 
avantajul tuturor). Nu era liber-schimb propriu-zis, ci doar un pas spre acest obiectiv. 
Taxele vamale între cele două ţări au fost coborâte la un plafon de maximum 30% (iar 
pentru majoritatea mărfurilor, şi mai puţin). De acum înainte, industriaşii francezi 
trebuiau să se confrunte direct cu puternica industrie britanică: un adevărat tratament de 
şoc, de natură să-i stimuleze pe cei puternici şi să-i scoată din joc pe cei slabi. S-a vorbit 
de „o lovitură de stat comercială", prin analogie cu lovitura de stat politică din decembrie 
1851. Pesimiştii anunţau dezastrul: acest tratat va ruina economia franceză. Nu s-a 
produs niciun dezastru - dar nici vreun miracol. Tratatul a avut consecinţe limitate şi 
echivoce: mult mai puţin catastrofale decât se temeau unii, şi mult mai puţin favorabile 
decât se spera. A fost urmat de tratate similare cu Turcia, Belgia, Prusia, Italia, Elveţia, 
Suedia, Spania, Olanda, Portugalia, Austria... Ofensiva liberului schimb - ca toate 
proiectele lui Napoleon III - era gândită la scară mare! Este puţin probabil ca încetinirea 
economică de după 1860 să fi fost influenţată, în mod semnificativ, de un dezechilibru 
creat în favoarea economiei britanice; coincidenta cronologică nu presupune obligatoriu 
o relaţie de la cauză la efect. 

Excelente după unii, mai curând medii după alţii, rezultatele economice ale celui de- 
al Doilea Imperiu trebuie revizuite din nou, spre valori mai scăzute, prin comparaţie cu 
economiile ţărilor concurente. Majoritatea autorilor se limitează să compare Franţa cu 
Franţa; or, performanţele celui de-al Doilea Imperiu sunt relativizate mai ales de 
progresele celorlalţi. 

Revenim la Statisticile istorice ale lui Angus Maddison, pentru a compara evoluţia 
PIB-ului pe cap de locuitor în patru ţări: Franţa, Marea Britanie, Germania (în hotarele ei 
din 1870) şi Statele Unite, în intervalul 1850-1869. PIB-ul creşte în Franţa de la 1597 
dolari la 2006 dolari: o creştere de 26%; în Marea Britanie, de la 2330 la 3031: o 

creştere de 30%; în Germania, de la 1350 la 1860: o creştere de 38%; şi în Statele 
Unite, de la 1806 la 2445 (în 1870): o creştere de 35%. 131 Faţă de principalii trei 
competitori, Franţa e neîndoielnic la coadă. Şi-a recuperat parţial întârzierea faţă de 
Anglia, în câteva sectoare-cheie; dar pe ansamblu, deşi are deja un avans considerabil, 
Anglia continuă să înainteze mai repede. Cât despre Germania şi Statele Unite, ritmul 
lor îl depăşeşte de departe pe cel francez. 

Al Doilea Imperiu a făcut tot ce-a putut. A acţionat eficient acolo unde o politică 
voluntaristă putea da rezultate. Dar pentru a schimba Franţa din temelii era nevoie de 
mult mai mult. Franţa se mişca încet. Structurile ei socio-economice nu se pretau la 
schimbare. Era invers decât în Anglia. Franţa modernă - minoritară - era „înconjurată" 
de o Franţă conservatoare, de departe majoritară. Cei mai mulţi francezi trăiau încă la 
ţară, în timp ce majoritatea britanicilor erau deja citadini. în plus, mediul rural francez era 
foarte diferit de cel britanic. în Anglia, ţăranii îşi pierduseră în general pământul, făcând 
loc unor exploataţii agricole moderne. în Franţa, exista o majoritate de ţărani proprietari, 
legaţi de pământ şi mai interesaţi să-şi mărească micile lor proprietăţi decât să treacă la 
înnoiri tehnologice şi agronomice. Astfel, satul francez stimula industria mult mai puţin 
decât satul britanic, furnizându-i mai puţină mână de lucru şi cerându-i mai puţine 
produse manufacturate. Franţa rămânea o mare ţară agricolă, dar nu una foarte 
performantă; la nivelul Occidentului, randamentul ei rămânea modest. Sub al Doilea 
Imperiu, izolarea satelor s-a mai diminuat, graţie căilor ferate, ca şi din cauza marilor 
lucrări care atrăgeau în oraşe o parte din salariaţii agricoli. Populaţia oraşelor creşte: de 
la 25,5% în 1850 la 31,1% (din numărul total al locuitorilor) în 1870. în acelaşi interval, 
oraşele britanice progresează de la 50,2% la 61,6%; Germania depăşeşte şi ea Franţa, 
cu un procentaj urban de 36,1% în 1870. 132 

Abia mult mai târziu, mai precis în 1931, populaţia urbană a depăşit-o în Franţa pe 
cea rurală: o întârziere de aproape un secol faţă de Anglia. Un alt handicap al economiei 
franceze era gradul ei de comercializare destul de modest; comerţul nu stimula suficient 
ansamblul economiei (în ciuda progreselor înregistrate, şi în acest domeniu, sub al 
Doilea Imperiu). Structurile şi mentalităţile sunt şi ele în cauză: Franţa era o ţară de 
aristocraţi şi de ţărani, de rentieri şi de funcţionari, şi în mai mică măsură o ţară de 
„burghezi cuceritori". Al Doilea Imperiu a mizat pe aceştia din urmă şi a încercat să 
insufle societăţii franceze o mentalitate dinamică, orientată către comerţ şi competiţie. A 
reuşit până la un anume punct. Nu a putut mai mult pentru că Franţa nu putea înainta 
mai repede. în fine, mai era şi handicapul demografic. Declinul demografic, început 
înainte de Revoluţia Franceză şi accentuat după ea, a devenit masiv spre mijlocul 
secolului al XlX-lea (comportament corespunzând profilului sociocultural de mic 
proprietar şi de rentier), fiind la rândul lui o frână pentru expansiunea economică. 

Nu i se poate cere nimănui mai mult decât poate. Napoleon III a venit cu multe Soluţii 
inovatoare, merit ce trebuie să-i fie recunoscut. Pe de altă parte, nu i se poate reproşa 
că n-a izbutit să facă din Franţa o replică a Marii Britanii. 



1 Angus Maddison, op. cit, pp. 62-65. 

2 Agnes Fine et Jean-Claude Sangoi', La Population frangaise au XIX" siecle, p. 96. 



Prea la dreapta pentru stânga şi prea la stânga pentru dreapta 

Imperiul era, după Napoleon III, remediul miraculos pentru lipsa de unitate a 
francezilor. Voia să-i adune pe toţi şi să guverneze cu toţi, cu dreapta şi cu stânga. A 
fost un eşec. Oricum, ce idee: să-i aduni la un loc pe francezi! Un asemenea pariu poate 
părea o glumă, şi chiar era în secolul al XlX-lea, când cele „două Franţe" născute din 
Revoluţie se priveau cu o duşmănie făţişă. Din 1848 până în 1851, prinţul-preşedinte a 
manevrat de bine de rău între regalişti şi republicani. în aparenţă, lovitura de stat din 2 
decembrie 1851 s-a făcut împotriva dreptei orleaniste şi în numele legitimităţii populare, 
inclusiv prin restabilirea sufragiului universal, ciuntit în 1850 de o Adunare legislativă 
majoritar de dreapta. Dar lucrurile au luat o altă întorsătură. La Paris, o manifestaţie 
populară - destul de limitată - împotriva loviturii de stat a fost înecată în sânge: 380 de 
morţi. Câteva revolte ţărăneşti (organizate de burghezi republicani) au fost şi ele 
reprimate brutal. Statistica represiunii menţionează 26.000 de persoane arestate (din 
care aproape jumătate au fost eliberate), 240 trimise la ocnă în Cayenne, 9500 
deportate în Algeria, 2800 reţinute, 1500 expulzate. Nu era cea mai bună strategie 
pentru a tăuri unitatea naţională. Şi nu era nici modul de acţiune care îl caracteriza pe 
prinţ. S-a putut afirma că Ludovic Napoleon „n-a tăcut tot ce voia şi nu a vrut tot ce-a 
tăcut". 133 Poate că masacrul de la Paris a fost fortuit, efect al unei neînţelegeri sau al 
panicii; totuşi, el corespundea tacticii represive pusă la punct cu cinism de Morny şi 
Saint-Arnaud, care conduceau Ministerul de Interne şi pe cel de Război. Ezitant, ca 
întotdeauna, prinţul-preşedinte n-a intervenit. O eroare pe care a plătit-o scump. A 
pierdut pentru totdeauna sprijinul stângii şi pe cel al unei părţi însemnate a elitei 
intelectuale. S-a văzut nevoit să guverneze cu dreapta, care-i aprecia preocuparea 
pentru ordine, dar nu-i împărtăşea deloc proiectele sociale şi nici politica faţă de 
naţionalităţi. Napoleon III era prea la dreapta pentru stânga şi prea la stânga pentru 
dreapta. De altfel, mai multe personalităţi de dreapta - legitimişti, orleanişti - au 
contestat până la sfârşit regimul imperial. în plus, orleaniştii erau adepţii unui sistem 
parlamentar (după modelul Monarhiei din Iulie) şi, în faţa pericolului revoluţionar, au 
acceptat soluţia autoritară a lui Napoleon III doar în lipsă de ceva mai bun. Or, cum să 
schimbi Franţa şi Europa alături de conservatori? împăratul a trebuit să-şi tempereze 
ambiţiile. în primii zece ani de domnie, s-a concentrat pe programul economic, care 
putea obţine mai uşor un anume consens. în rest, şi-a perfecţionat politica de 
disimulare, potrivită caracterului său, şi nu mai puţin circumstanţelor. Nu avea nicio 
încredere în clasa politică, inclusiv în guvernul său. Obligat să renunţe la numeroase 
proiecte, să le dilueze ori să le amâne, prefera să se impună din când în când prin 
politica faptului împlinit. Era revanşa lui, şi un mod de a-şi pune în practică, măcar 
parţial, ideile personale. 

în 1860, împăratul a crezut că sosise momentul unei deschideri politice. Şi-a 
consultat miniştrii. Cei mai mulţi s-au opus. Dar părerea miniştrilor îl interesa prea puţin. 
După ani de guvernare autoritară, francezii doreau un plus de libertate, iar împăratul o 

ştia. Teza potrivit căreia ar fi cedat la presiunea opiniei publice şi mai ales a opoziţiei 
democratice e totuşi lipsită de temei. în 1860, Imperiul era la zenit; autoritatea şi 
prestigiul suveranului - la fel; în schimb, opoziţia abia dacă era vizibilă. Pur şi simplu, 
împăratul ştia că trebuia s-o facă. Modelul ideal (poate prea ideal) era Marea Britanie. 
Pentru societatea franceză era un drum lung, dar cel mai bine era să facă primii paşi. în 
mintea împăratului nu exista nicio contradicţie între Imperiul autoritar de la început şi 
evoluţiile liberale de mai târziu. Soluţia autoritară fusese necesară pentru a stabiliza 
situaţia şi a pune capăt efervescenţei revoluţionare. Odată aceste obiective atinse, nu 
rămânea decât să fie construite, cu răbdare, instituţiile liberale şi să fie schimbate 
mentalităţile şi comportamentele corespunzătoare. Nu e o simplă coincidenţă că 
măsurile politice „liberale" au fost concomitente cu faimosul tratat comercial din 1860, 
menit să „liberalizeze" economia. Se declanşa un întreg sistem. 

într-o primă etapă, au fost lărgite competenţele Senatului şi ale Corpului legislativ: o 
„lărgire" altminteri foarte limitată: era doar începutul unei evoluţii, pe etape, spre un 
regim cu adevărat parlamentar. Personajul-cheie al anilor 1860 a devenit Emile Rouher 
(funcţia lui, de ministru de stat, corespundea mai mult sau mai puţin aceleia, inexistente, 
de prim-ministru); dată fiind influenţa lui, era numit, cu un strop de ironie, 
„viceîmpăratul". Rouher fusese unul dintre miniştrii marcanţi ai Imperiului autoritar; dar 
împăratul nu vedea vreo contradicţie în promovarea lui în fruntea unui regim în curs de 
liberalizare. Ce contau pentru el oamenii? Oricum n-avea încredere în ei. 

Noua orientare politică, departe de a lărgi baza regimului, nu a făcut decât s-o 
slăbească (este periculos, întotdeauna, să liberalizezi un regim autoritar!). Republicanii, 
ca şi dreapta orleanistă, doreau un regim parlamentar adevărat, nu doar un simulacru. 
Conservatorii nu gustau iniţiativele înnoitoare ale împăratului în domeniul social şi în 
politica externă; iar pentru stânga, oricum, Imperiul era nelegitim. 

Liberalizarea a atins apogeul după alegerile din mai 1869 care arată un progres 
notabil al opoziţiei. De data asta, Napoleon III trebuie efectiv să cedeze şi să meargă 
mai repede decât avea intenţia. Renunţă la Rouher, prea marcat de autoritarism, şi la 
sfârşitul lui 1869 îl aduce la putere pe Emile Ollivier, fostul republican convertit la 
imperiu sau, mai exact, la propria-i viziune despre un imperiu liberal. Imperiul - care, în 
intervalul 1860-1869, nu devenise liberal, ci doar mai puţin autoritar - intră în sfârşit în 
faza lui cu adevărat liberală. Corpul legislativ obţine dreptul de a iniţia legi, iar miniştrii 
răspund în faţa aleşilor. Cum însă, pe de altă parte, împăratul îşi păstra toate 
prerogativele, echivocul în privinţa „separării" puterilor rămânea total. Nu putem şti cum 
ar fi evoluat aceste raporturi dacă Imperiul nu se prăbuşea în mai puţin de un an. Mai 
trebuiau făcute unele retuşuri pentru ca Imperiul liberal să ajungă la acelaşi nivel de 
parlamentarism ca monarhia britanică (sau ca Monarhia din Iulie). Emile Ollivier era 
încrezător şi îi promitea împăratului, fără prea mult tact (dar tactul nu era prima lui 
calitate), o „bătrâneţe fericită", adică scutită de grijile guvernării! 134 

Napoleon III vâna o himeră. Voia să combine autoritarismul cu liberalismul. Aspira 
sincer să „liberalizeze" Franţa, dar fără să cedeze nimic din puterea lui. Un regim în 



134 Opiniile lui Emile Ollivier sunt dezvoltate în ampla sa lucrare L'Empire liberal, şaptesprezece 
volume, Paris, 1895-1915. 



acelaşi timp autoritar şi liberal: pe scurt, o imposibilitate. 

Se putea consola dialogând cu poporul. Unitatea, care se dovedea himerică la 
nivelul elitei politice, părea să se realizeze prin relaţia directă dintre francezi şi împărat. 
Fiecare plebiscit i-a adus majorităţi zdrobitoare. în decembrie 1851, pentru a „ratifica" 
lovitura de stat: 7.439.000 pentru şi 647.000 contra; în noiembrie 1852, pentru 
instaurarea Imperiului: 7.824.000 pentru şi 253.000 contra; şi încă o dată, în mai 1870, 
pentru a consfinţi „Imperiul liberal": 7.358.000 pentru şi 1.572.000 împotrivă. Sunt 
„virtuţile" (avantajoase pentru Putere) ale democraţiei directe. Vom remarca totuşi că 
voturile „contra" au sporit semnificativ între începutul şi sfârşitul Imperiului. împăratul era 
votat masiv mai ales la sate: o majoritate sigură, dar pasivă, a cărei pondere politică n-o 
egala pe cea a elementelor dinamice: orăşeni, burghezi, intelectuali, care-i erau ostili în 
mare parte. La alegerile din mai 1869, opoziţia a obţinut la Paris 234.000 de voturi, faţă 
de numai 77.000 în favoarea candidaţilor oficiali. Nu era un rezultat de bun augur pentru 
viitorul regimului. în bătălia politică, Parisul conta mai mult decât toate satele Franţei la 
un loc. în orice comunitate, există majorităţi mute şi minorităţi hotărâte. Revoluţiile - deşi 
se fac în numele majorităţii - sunt totdeauna opera minorităţilor. De aproape un secol, 
Parisul (de fapt o minoritate a populaţiei pariziene!) făcea şi desfăcea guvernele. 

în încercarea iluzorie de a-i uni pe francezi la centru, Napoleon III a izbutit să-şi 
înstrăineze şi dreapta, şi stânga, rămânând fără niciun sprijin valid. La vestea înfrângerii 
de la Sedan, Imperiul s-a prăbuşit în câteva clipe. E drept că tot Parisul conducea jocul, 
şi nu Franţa profundă. Ar fi supravieţuit Imperiul fără această încercare? Nu e sigur 
deloc. După dispariţia bătrânului împărat (a murit în 1873), şansele moştenitorului încă 
minor (născut în 1856) şi ale împărătesei-regentă, nepopulară şi inabilă, nu erau 
nicidecum garantate. Dar istoria nu se poate reface. Tot ce se poate constata este 
rapiditatea prăbuşirii, îndată după succesul indiscutabil, la ultimul plebiscit, în favoarea 
Imperiului! 



Un socialism foarte diluat 

Ca unul care se declara socialist, Napoleon III a făcut relativ puţin pentru compatrioţii 
săi defavorizaţi. Oricum, nu i se poate nega o sensibilitate socială care lipsea complet la 
cei din mediul său. Ar fi putut să facă mai mult? Dar cum să facă politică de stânga cu o 
echipă de dreapta? Nu-i rămânea decât să ia iniţiative de unul singur, fără ştirea 
subordonaţilor săi, şi chiar împotriva opiniei lor (era de altfel modul lui preferat de a 
acţiona). Numai că ase menea decizii punctuale nu puteau ţine locul unei politici sociale 
adevărate. El însuşi nu ştia prea bine ce trebuia sau ce putea să facă. La fel ca în toate 
celelalte domenii, vedea bine scopul, şi mai puţin mijloacele sau etapele. în 1844, 
deţinutul de la Ham lansase un program vizând „lichidarea pauperismului". Ajuns la 
Elysee, apoi la Tuileries, ar fi putut, teoretic, să-l pună în aplicare. Am fi putut vedea 
coloniile agricole proliferând pe pământul francez. Nu s-a întâmplat nimic, şi pe bună 
dreptate: proiectul era irealizabil. 

Şi totuşi, nu-i uitase pe muncitori. Reconstruirea Parisului, de pildă, avea şi o 



dimensiune socială: le dădea muncitorilor locuri de muncă şi trebuia să le ofere case noi 
în locul magherniţelor mizere în care trăiau. în 1849, are deja o primă iniţiativă: „cartierul 
Napoleon" (inaugurat în 1851) va fi un mic cvartal de blocuri situat pe strada 
Rochechouart. în 1852, o parte din banii obţinuţi pe bunurile confiscate de la familia 
d'Orleans primeşte o destinaţie similară. în 1856, împăratul dăruieşte un teren de pe 
bulevardul Diderot, unde, până în 1864, vor fi construite şaisprezece imobile cu 311 
apartamente „populare". în fine, în 1867, mai multe case muncitoreşti (40 în total) sunt 
construite pe bulevardul Dumesnil, după planurile împăratului şi pe cheltuiala lui 
personală. 135 

Haussmann, pur şi simplu, nu pricepea. Ce idee şi asta - se mira el într-o scrisoare 
adresată lui Persigny - „să construieşti case ca să le vinzi în pierdere". 136 încă nu aflase 
că programele sociale se fac de obicei „în pierdere". Haussmann avea el însuşi un 
program „muncitoresc", foarte personal, care consta în a-i împinge pe muncitori cât mai 
departe de centrul capitalei. „Toată lumea ar trebui să mă ajute - îi scria el aceluiaşi 
Persigny în iunie 1857 -, în loc să se coalizeze contra mea întârziind deschiderea 
marilor artere strategice care duc din centru spre marginea Parisului, care puţin câte 
puţin îi vor scoate pe muncitori din oraş, împrăştiindu-i, şi care la nevoie vor putea servi 
pentru a-i ţine la respect." 137 într-adevăr, în Parisul „ante-haussmannian", burghezii şi 
„poporul" trăiau alături în aceleaşi cartiere. în schimb, noile imobile depăşeau cu mult 
posibilităţile financiare ale oamenilor de rând, care au fost nevoiţi să se îndepărteze de 
zona centrală şi de cartierele bogate. A urmat o segregare socială, nu completă, 
desigur, dar destul de specifică pentru noul Paris. Cartierele muncitoreşti ale lui 
Napoleon III se aflau şi ele destul de departe de centru. Dar cel puţin prima intenţie a 
împăratului era să amelioreze condiţiile de trai ale muncitorilor, în timp ce primul gând al 
lui Haussmann era să găsească mijloacele cele mai eficiente ca să-i îndepărteze, şi 
eventual să-i reprime. 

Deschiderea „liberală" schiţată cu începere din 1860 atinge şi problematica 
muncitorească. începe discuţia privind condiţia muncitorilor; unii saint-simonieni îşi 
amintesc de tinereţea lor socialistă. împăratul urmăreşte atent aceste discuţii; solicită şi 
primeşte propuneri de reformă. în 1862, insistă ca o delegaţie muncitorească să 
participe la Expoziţia industrială de la Londra, lucru care se şi realizează, cu sprijin 
financiar oficial. Muncitorii francezi au avut ocazia să constate la faţa locului eficienţa 
organizaţiei sindicale britanice, adică tocmai ceea ce lipsea în Franţa. Cu răbdare, 
împăratul nu înceta să-i înveţe pe supuşii săi lecţia britanică. Se profila astfel 
recunoaşterea unei mişcări muncitoreşti organizate. în acelaşi an, suveranul îi graţiază 
pe câţiva „instigatori" grevişti condamnaţi. în fine, în 1864, dreptul la grevă este 
recunoscut oficial. Legea, impusă de împărat, a fost susţinută doar de Morny (şi 
aprobată de Emile Ollivier care-şi începea convertirea la Imperiu). Camera legislativă, în 
mod special, a fost categoric ostilă acestei reforme; totuşi, a trebuit să cedeze în faţa 
voinţei imperiale. 

135 Pierre Pinon, op. cit, pp. 31-32. 

136 Ibidem, p. 31. 

137 Ibidem, p. 93. 



La fel ca liberalizarea politică, acest început de liberalizare socială a fost pus pe 
seama presiunii exercitate asupra puterii imperiale. Oricum, legale sau nu, grevele se 
înmulţeau; puterea nu putea decât să le recunoască existenţa şi să-şi facă dintr-o 
obligaţie un merit, legalizând faptul împlinit. Desigur, împăratul, ca orice om de stat, era 
sensibil la reacţiile opiniei publice. Dar care opinie? Opinia publică nu e una singură. 
Muncitorii şi burghezii nu aveau aceleaşi opţiuni. Clasa politică era conservatoare; 
mişcarea muncitorească era, încă, slabă. Pentru moment, nimic nu-l obliga pe împărat 
să schimbe regulile jocului. De obicei, în faţa revendicărilor, regimurile autoritare nu 
cedează, ci mai curând se înăspresc. Explicaţia măsurilor luate e simplă: Napoleon III a 
„cedat" pentru că voia să cedeze: era încă un pas spre instaurarea în Franţa a unui 
sistem social şi politic „â l'anglaise" (cu o nuanţă în plus provenită de la autoritatea 
imperială). Liberalismul împăratului - foarte parţial, desigur - avea calitatea, foarte fără 
în epocă, de a nu se limita la o elită, o elită care cerea drepturi pentru ea, dar refuza 
drepturile muncitorilor. Napoleon III voia să „liberalizeze" în felul lui, în beneficiul tuturor 
categoriilor. 

După o legendă persistentă, condiţia muncitorilor s-ar fi degradat sub domnia lui 
Napoleon III. lată care sunt efectele unei reputaţii proaste! în fapt, s-a întâmplat mai 
degrabă pe dos. Datorită lucrărilor publice şi avântului marii industrii, locurile de muncă 
s-au înmulţit. A fost o epocă în care toţi aveau de lucru. Salariile au crescut; costul vieţii 
a crescut şi el, dar mai puţin decât salariile. De creşterea avuţiei naţionale au profitat - 
ca întotdeauna! - mai ales cei bogaţi; dar le-a adus foloase şi celor mai săraci, chiar şi 
în lipsa unui adevărat program de reforme sociale. Alimentaţia poate oferi un indiciu: 
„poporul" se hrăneşte deja mai bine. La sfârşitul Monarhiei din Iulie, parizianul de rând 
consuma 60 de kilograme de carne pe an, ca să ajungă la 75 de kilograme la sfârşitul 
Imperiului; în acelaşi interval, consumul de unt a crescut de la 7 la 8-9 kilograme, iar cel 
de vin de la 100 la aproape 200 de litri! 138 

Istoricii au în faţă acelaşi tablou, dar în funcţie de sensibilitatea ideologică a fiecăruia, 
văd fie jumătatea plină a paharului, fie pe cea goală. Printre cei din urmă, Andre 
Encreve adoptă un ton extrem de critic în cartea lui, Le Second Empire: „Proletarul 
industrial rămâne sărac. Sigur, între 1852 şi 1869, puterea de cumpărare a muncitorilor 
parizieni creşte cu 20%, iar hrana lor e mai bună. însă această medie nu trebuie să 
ascundă viaţa dură a multora dintre ei: ziua de muncă este de unsprezece ore la Paris, 
de douăsprezece ore sau chiar mai mult în provincie. Reglementările privind limitarea 
muncii copiilor nu sunt întotdeauna respectate, condiţiile de muncă sunt adesea foarte 
periculoase, în timp ce locuinţele disponibile pot fi nişte cocioabe sau nişte pivniţe." 139 
Analiza este în contradicţie cu ceea ce textul afirmă explicit: salariile cresc şi condiţiile 
de trai se ameliorează. Acestea rămân destul de dificile, dar sunt mai puţin mizerabile 
decât înainte. Al Doilea Imperiu a moştenit o anume situaţie socială; ameliorarea ei s-a 
făcut încet şi insuficient, însă oricum, s-a făcut. 

în mediul rural, beneficiile au fost şi mai substanţiale, ca urmare a creşterii preţurilor 
la produsele agricole şi a unei comercializări mai bune, adusă de revoluţia 

138 Jacques Rougerie, op. cit, p. 735. 

139 Andre Encreve, op. cit, p. 55. 



transporturilor. Ţăranii cumpără şi vând mai mult; se hrănesc şi se îmbracă mai bine. în 
plus, migraţia spre oraşe a unei părţi din salariaţii agricoli a scăzut procentul celor foarte 
săraci şi a făcut să crească preţul muncii zilierilor. Susţinători ai lui Napoleon III chiar de 
la început, ţăranii n-au avut niciun motiv să-şi regrete opţiunea. 

în concluzie, pe plan social, Imperiul s-a descurcat destul de onorabil, fără a încerca 
vreo reformă de anvergură, dar susţinut de dinamizarea vieţii economice, care, în mod 
natural, a produs rezultate. 



V. Reuşite şi eşecuri: Europa şi lumea 



Imperiul înseamnă pacea: Războiul Crimeii 

Cele mai răsunătoare succese - dar şi eşecuri - ale celui de-al Doilea Imperiu au 
fost înregistrate în politica externă. Era ceva cu totul nou: un demers în acelaşi timp 
imaginativ, îndrăzneţ, schimbător, imprudent, incoerent... Raporturile de putere în 
Europa şi în lumea întreagă trebuiau puse pe noi baze; preeminenţa franceză pe 
continent trebuia restabilită; frontierele Franţei trebuiau lărgite; popoarele aservite 
trebuiau ajutate să-şi redobândească independenţa; iar toate acestea fără a provoca 
dezechilibre majore, ci dimpotrivă, asigurând un echilibru european şi mondial just şi 
durabil. Ansamblul obiectivelor urmărite era contradictoriu şi potenţial exploziv; fiecare 
obiectiv în parte prezenta deja propriile lui contradicţii. Să eliberezi popoarele, dar după 
care priorităţi şi prin ce mijloace? Pe cale revoluţionară, prin război, sau, mai paşnic, 
printr-un congres în care toată lumea să se pună de acord? Cum să convingi puterile 
europene să cedeze o parte din influenţa lor, ba chiar din teritoriu, şi să accepte o 
creştere a influenţei franceze, eventual o extindere teritorială a Franţei? Cât despre 
francezi, spre deosebire de suveranul lor, înclinat să combine contrariile, ei erau divizaţi 
între o stângă ce aştepta o nouă revoluţie europeană şi o dreaptă care detesta 
schimbările. Respingând deopotrivă revoluţia şi imobilismul, împăratul prefera să facă 
politica lui personală, fără a fi descurajat de complicaţiile pe care aceasta avea să le 
producă inevitabil; situaţiile tulburi îi conveneau de minune. Personalul său diplomatic 
era mai prudent, fireşte, în timp ce apropiaţii săi îi sugerau tot felul de soluţii; ar fi putut 
miza, cu Persigny, pe cartea engleză, cu prinţul Napoleon, pe cea italiană, cu Morny, pe 
cartea rusă, sau cu împărăteasa, pe cea austriacă. Dar împăratul nu avea încredere în 
niciun guvern străin, la fel cum nici guvernele străine nu aveau încredere în el; îl 
suspectau de intenţii expansioniste şi hegemonice (la fel ca unchiul său, chiar dacă prin 
alte mijloace). 

Partida se anunţa plină de surprize. Prima surpriză a fost războiul 140 , infirmând 
promisiunea viitorului împărat, exprimată în celebra formulă: „Imperiul înseamnă pacea". 
Trebuia oprită expansiunea rusească în Europa de sud-est, care risca să afecteze grav 
echilibrul european. Rusia voia de mult să ajungă la Constantinopol - obiectiv suprem în 
proiectul imperial al ţarilor. Agresat periodic, Imperiul Otoman rezistase nesperat de 
bine, în ciuda pierderilor teritoriale (pe ţărmul Mării Negre şi în Caucaz) înregistrate 
după fiecare război. în 1812, Rusia anexează Basarabia; în 1829, Principatele române 
(Ţara Românească şi Moldova), vasale Porţii, intră sub protectorat ţarist. încă un pas şi, 
în 1853, ruşii cer un drept de protecţie pentru toţi creştinii ortodocşi din Imperiul Otoman, 



140 R. Guillemin. La Guerre de Crimee, Paris, 1981; Jean Ganiage, „Guerre de Crimee", 
Dictionnaire du Second Empire, pp. 378-381; Alain Gouttman, La Guerre de Crimee, 1853-1856, 
la premiere guerre moderne, Paris, 2003. 



ceea ce le-ar fi asigurat controlul întregii peninsule balcanice! La refuzul sultanului, ruşii 
încep războiul ocupând Principatele române, de unde urmau să treacă în sudul Dunării. 
Napoleon III nu prea credea în supravieţuirea Imperiului Otoman. Pentru britanici însă, 
aceasta era o adevărată dogmă. Ei se temeau că ruşii vor ocupa Balcanii şi Mediterana 
orientală, ameninţându-le interesele comerciale, inclusiv faimosul drum spre India. Nici 
Franţa nu putea accepta o influenţă prea mare a Rusiei; avea şi ea interese într-o 
regiune ce putea deveni un teren de încercare pentru politica naţionalităţilor 
(Principatele române, Serbia...). Până la urmă, nevoia unei alianţe cu englezii a cântărit 
cel mai mult în decizia de a intra în război contra ruşilor; această alianţă, indispensabilă 
pentru realizarea proiectului politic global al lui Napoleon III, reprezenta mai ales o lovi- 
tură mortală dată blocului antifrancez care, inspirat tocmai de Anglia, învinsese Franţa în 
1814-1815 şi de atunci o ţinea izolată. Altfel spus, pentru partea franceză, Războiul 
Crimeii a fost nu atât o operaţiune antirusească, cât una probritanică. 

S-a crezut, mai întâi, că va fi o campanie limitată. Trupele franco-britanice au 
debarcat la Vama şi au făcut o incursiune în Dobrogea, unde, în loc de adversar, s-au 
confruntat cu holera. Cum ruşii se retrăseseră din Principate, s-a ales soluţia de a-i 
ataca la ei acasă, mai precis în Crimeea. Pe acest teren restrâns, războiul s-a prelungit 
din septembrie 1854 până la sfârşitul lui 1855, în condiţii teribile, mai ales în timpul iernii. 
A fost o hecatombă, prin efectul combinat al luptelor, frigului, carenţelor alimentare şi 
epidemiilor. Căderea Sevastopolului în septembrie 1855 a însemnat practic sfârşitul 
ostilităţilor. La începutul războiului, efectivele engleze şi franceze erau aproape egale, 
dar forţele franceze au devenit treptat mai numeroase. în total, au intrat în luptă 100.000 
de britanici şi 400.000 de francezi. Numărul morţilor de partea britanică s-a ridicat la 
22.000, de partea franceză la 95.000 (majoritatea ucişi de boli); turcii au pierdut 150.000 
de oameni; cât despre ruşi, cifrele variază între 250.000 şi 500.000. Merita, pentru 
Franţa, acest sacrificiu? Răspunsul depinde de preţul pus pe viaţa unui om; care nu e 
întotdeauna foarte mare. Oricum, francezii au plătit mai scump decât englezii, deşi 
aceştia erau principalii interesaţi. Unii istorici au vorbit de tragerea pe sfoară a 
francezilor, alţii au arătat, dimpotrivă, că politica imperială ţintea mai sus, mult mai sus 
decât chestiunea orientală în sine. Dintr-o singură lovitură, împăratul îşi asigura alianţa 
britanică, rupea coaliţia antifranceză şi făcea un prim pas spre o reîmpărţire a 
continentului mai conformă cu interesele franceze; apoi, arăta că armata franceză, 
mândră moştenitoare a virtuţilor războinice ale Primului Imperiu, era gata de luptă (cât 
despre mediocritatea conducerii, încă nu se punea problema; se va pune după războiul 
din 1870). Având în vedere toate aceste obiective, sacrificiul francezilor morţi în 
Crimeea n-ar fi fost inutil. Dar a realizat al Doilea Imperiu obiectivele respective? Bilanţul 
său final abia dacă justifică necesitatea acestui război. 

Extinderea conflictului ar fi adus poate avantaje mai consistente. Această idee l-a 
tentat pe Napoleon III. A încercat să convingă Austria să se alăture coaliţiei antiruseşti. 
în centrul Europei s-ar fi deschis. Un nou front, uşurându-l pe cel din Crimeea şi 
permiţând eliberarea Poloniei. Astfel, conferinţa de pace s-ar fi concentrat pe ansamblul 
politicii europene, şi nu doar pe chestiunea orientală. Dar Austria şi-a păstrat 
neutralitatea (încercând totodată să câştige teren în detrimentul Rusiei; între 1854 şi 



1857, trupele austriece au ocupat Principatele române). Napoleon III a trebuit să se 
mulţumească cu rezultatele mai modeste ale unui război „incomplet". A hotărât atunci să 
menajeze Rusia, prim exerciţiu al unei suite de întorsături diplomatice care în anii 
următori vor uimi Europa. Guvernul britanic voia să continue războiul; cel care-a hotărât 
să-i pună capăt a fost Napoleon III. La Congresul de la Paris, i-a tratat pe ruşi aproape 
amical; se gândea că va avea nevoie de ei în etapele următoare ale politicii sale 
europene (împotriva Austriei!). Datorită Franţei, Rusia a obţinut condiţii de pace foarte 
convenabile. Independenţa Poloniei era amânată sine die. Rusia nu pierdea niciun 
teritoriu, cu excepţia unei făşii înguste din sudul Basarabiei, la Dunăre, retrocedată 
Moldovei la cererea Austriei (care voia să facă din Dunăre un fluviu austriac). Nu era o 
reparaţie acordată Moldovei, ci o măsură pentru îndepărtarea Rusiei de la gurile Dunării. 
Congresul a proclamat libera navigaţie pe Dunăre, supravegheată de o comisie 
internaţională. Tratatul garanta integritatea Imperiului Otoman şi stabilea un statut de 
neutralitate pentru Marea Neagră. Era astfel oprită - dar pentru cât timp? - expansiunea 
rusească spre Constantinopol, cu atât mai mult cu cât Rusia pierdea statutul de 
„protector" al Principatelor române şi Serbiei; de acum înainte, deşi rămâneau sub 
suzeranitate otomană, aceste trei ţări erau plasate sub garanţia colectivă a puterilor 
europene. 

Cât despre Franţa, ea făcea figură de arbitru al Europei. în modul cel mai firesc, 
Congresul de pace s-a ţinut la Paris, sub preşedinţia contelui Walewski, ministrul 
francez al Afacerilor Străine (altminteri mai cunoscut ca fiu natural al lui Napoleon I, 
născut în urma idilei dintre acesta şi contesa Walewska). Fără a renunţa la alianţa cu 
englezii, Franţa reuşise performanţa de a stabili relaţii bune cu Rusia. Se eliberase de 
constrângerile impuse de învingătorii din 1815, iar în plus îi silise pe ceilalţi să accepte 
regulile jocului dorite de ea. în concluzie, era o victorie frumoasă, dar care ascundea 
mari pericole. Franţa îşi asuma responsabilitatea pentru Europa. Avea ea anvergura 
necesară ca să îndeplinească o asemenea sarcină? 



Succesul românesc 

Politica naţionalităţilor iniţiată de Napoleon III a cunoscut succese, dar şi eşecuri, ba 
chiar mai multe eşecuri decât reuşite. în total, trei proiecte naţionale s-au materializat în 
timpul celui de-al Doilea Imperiu, trei state-naţiuni s-au constituit în urma unor procese 
de unificare: Italia, Germania şi România. Dar Italia nu s-a născut decât în parte de 
comun acord cu Franţa, iar Germania s-a născut, până la urmă, împotriva intereselor 
sale. Singura reuşită deplină înregistrată de politica europeană a lui Napoleon III a fost 
România. Românii îi poartă şi acum o amintire frumoasă. Un bust al împăratului a fost 
dezvelit recent la Bucureşti. Pe soclu, se poate citi: „Napoleon III, împărat al francezilor 
şi mare prieten al românilor". Se povesteşte încurcătura unui oficial francez, care, invitat 
să-l admire, a trebuit să explice că personajul nu e ţinut, în Franţa, la prea mare cinste. 
România este probabil singura ţară în care reputaţia lui Napoleon III s-a păstrat 
neştirbită. 



Dar asta n-o vom afla din lucrările franceze recente consacrate lui Napoleon III sau 
celui de-al Doilea Imperiu, care abia dacă pomenesc România. Această omisiune 
contrastează cu interesul manifestat în Franţa pentru ţările române la mijlocul secolului 
al XlX-lea; e suficient să răsfoim un hebdomadar. Foarte apreciat ca L'lllustration pentru 
a remarca o prezenţă semnificativă a subiecte lor româneşti, ilustrate cu numeroase 
imagini. Până şi vechile manuale şcolare Malet-lsaac, în paginile despre politica externă 
a lui Napoleon III, oferă o prezentare mai aprofundată a formării României decât multe 
lucrări specializate publicate recent. Louis Girard se mulţumeşte cu o singură frază, 
pentru a spune că Napoleon III „a fost naşul noii Românii, favorizând unirea Ţării 
Româneşti şi a Moldovei într-un stat unitar" 141 ; niciun nume, niciun eveniment, nicio 
dată... Pierre Milza este mai generos: vreo zece rânduri despre România, scrise din 
păcate fără o minimă cunoaştere a subiectului; astfel, istoricul crede că domnitorul Cuza 
a murit în 1866 - era destul să fi deschis Le Petit Larousse, ar fi aflat că domnitorul nu 
murise, ci doar pierduse tronul. 142 Dictionnaire du Second Empire conţine tot câteva 
fraze, extrem de vagi, despre România (nouă rânduri în total, faţă de o sută douăzeci şi 
cinci rezervate Siamului!). în schimb, un excelent articol despre unitatea românilor poate 
fi consultat în lucrarea americană „concurentă": Historical Dictionary of the French 
Second Empire U3 ; pentru o dată, America e mai apropiată de România decât Franţa. 
Cazul cel mai straniu îl constituie dubla ediţie, franceză şi română, a lucrării Louis- 
Napoleon le Grand de Philippe Seguin. în ediţia franceză, regăsim „sinteza" obişnuită, 
adică expediată şi aproximativă: „Deşi rămân în Imperiul Otoman, Ţara Românească şi 
Moldova obţin libertăţi interne care, cu sprijinul lui Napoleon III, duc în 1861 la apariţia 
unui stat unificat: România. „în ediţia română, aceste trei rânduri devin o expunere 
detaliată, pe câteva pagini, dar fără nicio precizare privind originea acestei 
„îmbogăţiri" 144 ; informaţiile ar fi fost mai interesante pentru publicul francez decât pentru 
cititorul român: a fost singura reuşită deplină a lui Napoleon III în politica lui europeană. 

Crearea României se leagă direct de Războiul Crimeii. Neîndoios, cu această ocazie 
Napoleon III a putut să descopere interesul prezentat de Principatele dunărene pentru 
politica naţionalităţilor promovată de el şi pentru noul echilibru european pe care-l 
plănuia. 

Prin limbă, românii 145 sunt de origine latină, dar au evoluat departe de trunchiul latin 
occidental; în secolul al XlX-lea, această singularitate a fost exprimată prin sintagma „o 
insulă latină într-o mare slavă". Ortodocşi, ca vecinii lor slavi, şi legaţi în Evul Mediu de 
spaţiul cultural slavon, românii au avut cu Occidentul, până la începutul secolului al XIX- 

lea, relaţii destul de sporadice. Cele două principate, Ţara Românească şi Moldova, se 
aflau sub tutelă otomană, dar, spre deosebire de popoarele din Balcani, beneficiau de 
un anume grad de autonomie, fiind conduse de domnitorii lor şi după legi proprii (ceea 
ce explică absenţa unei populaţii islamice pe teritoriul românesc - exceptând Dobrogea 
-, spre deosebire de ţările balcanice, în care islamul a prins rădăcini). Pe la 1800, elita 
românească se îmbrăca după moda turcească, vorbea, ca limbă de cultură, greaca, şi 
scria româneşte cu caractere chirilice, ca slavii ortodocşi. 

Totul se schimbă radical şi rapid în prima jumătate a secolului al XlX-lea (mai ales 
după 1830). Ideologia naţională şi exigenţele modernizării i-au orientat pe români spre 
Occident, şi în special spre Franţa, „marea soră Latină". Pe parcursul unei generaţii sau 
două, au uitat greaca şi au învăţat franceza, au lepădat costumul oriental şi s-au 
îmbrăcat după moda pariziană, au adoptat scrierea latină (este singurul popor ortodox 
care foloseşte alfabetul latin). Admiraţia pentru Franţa a căpătat proporţiile unui veritabil 
mit. 

Visul românilor, spre mijlocul secolului al XlX-lea, era să unească cele două 
principate într-un singur stat. Mai exista şi problema Transilvaniei, regiune cu majoritate 
românească, dar condusă de o elită maghiară, aparţinând în Evul Mediu regatului 
ungar, iar după 1700 Imperiului Habsburgic (şi din nou Ungariei după compromisul 
austro-ungar din 1867). Aceasta era însă o problemă mult mai complicată, care va fi 
rezolvată - în favoarea României - abia la sfârşitul Primului Război Mondial, în urma 
dezmembrării Austro-Ungariei. 

După revoluţia din 1848, mai mulţi oameni politici români, exilaţi în Franţa, au început 
o propagandă activă pentru unirea Principatelor. Ei au fost sprijiniţi de mai multe 
personalităţi franceze, ca Jules Michelet şi Edgar Quinet (cel din urmă căsătorit cu o 
româncă); aceştia voiau să sprijine dorinţa de libertate a unui popor, şi mai ales a unui 
popor latin, înrudit cu francezii, care se remarca deja prin francofonia elitelor sale şi prin 
ataşamentul faţă de Franţa. 

Războiul Crimeii a dus la fuziunea dintre proiectul patrioţilor români şi politica lui 
Napoleon III. Situate între Rusia şi Imperiul Otoman, Principatele serviseră de fiecare 
dată drept „bulevard" pentru armatele ruseşti în ofensiva lor spre Dunăre şi Balcani. 
Unificate, ele puteau constitui un excelent stat-tampon între cele două imperii rivale. 
Cheia chestiunii orientale se afla aşadar, într-o măsură deloc neglijabilă, în 
reglementarea problemei româneşti. Pentru Franţa, era de asemenea o şansă 
extraordinară de a-şi manifesta influenţa (până atunci destul de modestă) în această 
regiune strategică a Europei, pe cursul inferior al Dunării şi în proximitatea Mării Negre. 
Românii cereau cu ardoare intervenţia „marii surori latine", preferând de o mie de ori un 
„protectorat" francez în locul dominaţiei turceşti, ruseşti sau austro-ungare! în 1853, Ion 
C. Brătianu (care va deveni cel mai influent om politic român din a doua jumătate a 
secolului al XlX-lea) îi adresa lui Napoleon III un memoriu în care pleda pentru unirea 
Principatelor şi încerca să-l convingă pe împărat că unirea lor ar echivala - nici mai mult 
nici mai puţin - cu o „cucerire franceză": „Armata statului român ar fi armata Franţei, 
porturile sale de la Marea Neagră şi de pe Dunăre ar fi antrepozitele comerţului 
francez". Pe scurt, Franţa „ar avea toate avantajele unei colonii, fără a avea cheltuielile 



ce aceasta ocazionează". 146 

în mod evident, Brătianu supralicita. Napoleon III, pe de altă parte, nu era omul care 
să ia la propriu orice metaforă. Dar, una peste alta, românii aveau nevoie de Franţa, iar 
pentru Franţa Principatele deveneau o miză interesantă. 

Pentru orice problemă, Napoleon III avea cel puţin două soluţii, de preferinţă 
contradictorii. într-un fel sau în altul, Principatele puteau servi la ceva. Eventual, puteau 
fi obiectul unui troc cu Austria. în anii 1854 şi 1855, s-a vorbit în câteva rânduri de un 
asemenea aranjament, deşi era mai mult o tatonare. Hubner, ambasadorul Austriei la 
Paris, notează în jurnalul său, pe 29 ianuarie 1854: „împăratul consideră că Principatele 
trebuie date Austriei. N-a spus ce compensaţii va cere în schimb." 147 Principalul personaj 
al opoziţiei liberale gândea la fel; în iunie 1854, Hubner auzea cuvinte identice de la 
Adolphe Thiers: „Şi el crede că, în interesul cauzei, Principatele ar trebui date Austriei, 
fără compensaţii." 148 Despre ce cauză era vorba? Despre participarea Austriei la 
războiul împotriva Rusiei, evident. în această ipoteză, demersul s-ar fi încheiat cu 
eliberarea Poloniei, soluţie contrară intereselor austriece. Prin urmare, trebuia să i se 
ofere ceva Austriei. Prinţul Napoleon o spune explicit în aprilie 1855, când îi propune 
împăratului „organizarea imediată a Poloniei, trimiţând acolo toate forţele valide ale 
Franţei şi aliaţilor săi; în acest caz, Austria ar primi compensaţii generoase - libera navi- 
gaţie pe Dunăre şi, la nevoie, tutela Principatelor." 149 Pe de altă parte, Principatele 
puteau servi ca monedă de schimb şi în chestiunea Italiei, care-l preocupa pe împărat în 
cel mai înalt grad: o compensaţie pentru Austria în cazul că ar fi cedat teritorii 
Piemontului (Lombardia, Parma, Modena); Cavour îl împingea pe Napoleon III pe 
această cale. între Italia sau Polonia, pe de o parte, şi România, de alta, nu era nicio 
şansă ca împăratul să susţină cauza celei din urmă. O soluţie „combinată", avută şi ea 
în vedere, era unirea Principatelor sub un prinţ austriac! Dar Austria nu se grăbea să 
dea vrabia din mână în schimbul unor perspective incerte; pariul ei era să dobândească 
o influenţă decisivă în Principate şi la Dunăre fără să tragă un foc de armă şi fără să 
cedeze o palmă de pământ austriac. Viena a evitat să intre în război şi, pentru moment, 
statutul Poloniei şi al statelor italiene a rămas neschimbat. 

în aceste condiţii, în loc să fie „trecute" Austriei, Principatele au fost puse sub 
garanţia puterilor europene, iar românii au fost chemaţi să se pronunţe în legătură cu 
organizarea lor viitoare prin intermediul Adunărilor ad hoc, alese în fiecare din aceste 
ţări. în 1857, cele două Adunări au aprobat, aproape în unanimitate, rezoluţii 
cvasiidentice care cereau unirea Principatelor într-un singur stat, România, coroana 
acesteia urmând să fie oferită unui membru al unei familii domnitoare din Europa. Franţa 
şi-a dat acordul; Rusia de asemenea, pentru a fi pe placul Franţei. în schimb, Imperiul 
Otoman s-a opus, ca şi Austria (care în locul protectoratului visat risca să aibă la 
graniţele ei un stat român unificat, susceptibil să atragă provinciile majoritar româneşti 

din Imperiul Habsburgic). Anglia, după o scurtă ezitare, s-a pronunţat şi ea împotriva 
unirii; nu agrea nicio evoluţie care putea afecta integritatea Imperiului Otoman, şi implicit 
avantaja Rusia. Pentru a debloca situaţia, Franţa şi Anglia trebuiau să găsească un 
limbaj comun. în august 1857, la Osborne, la întâlnirea dintre Napoleon III, regina 
Victoria şi primul ei ministru, lordul Palmerston, s-a ajuns la un compromis. Un 
compromis sensibil mai apropiat de poziţia britanică: unirea efectivă era abandonată, 
fiind înlocuită cu o vagă „uniune administrativă" ce rămânea să fie definită. Napoleon III 
ceda, cu o anume uşurinţă, tocmai pentru că nu renunţa niciodată. Din proiectul iniţial al 
unirii Principatelor, el a păstrat principiul, care, chiar şi golit de conţinut, putea servi ca 
punct de plecare pentru a merge în direcţia voită. Afacerea a fost condusă impecabil, de 
francezi şi români, în faţa unei Europe lipsite de reacţie. 150 

în urma „compromisului" de la Osborne, marile puteri au decis, prin Convenţia de la 
Paris din 1858, crearea a două organisme comune ce trebuiau să asigure o minimă 
coordonare; în rest, Principatele rămâneau separate, cu guverne şi adunări legislative 
distincte, fiecare cu propriul său domnitor. Conformându-se acestei decizii, Adunarea 
electorală de la laşi l-a ales ca domn al Moldovei pe colonelul Alexandru loan Cuza; 
peste trei săptămâni (la 24 ianuarie 1859), acelaşi Cuza era ales la Bucureşti ca domn 
al Ţării Româneşti. A fost o lovitură de teatru şi o sfidare la adresa puterilor europene 
(pe care românii n-ar fi îndrăznit-o dacă nu erau siguri de sprijinul Franţei). Fără a 
contrazice, în litera ei, Convenţia de la Paris (care nu interzicea explicit posibilitatea ca o 
singură persoană să ocupe ambele funcţii), dubla alegere a lui Cuza încălca spiritul 
acesteia. Puterile erau în drept să intervină, dar nu reuşeau să se pună de acord; Franţa 
mai ales a luat ferm apărarea Principatelor. Ceilalţi, puşi în faţa faptului împlinit, au 
trebuit să-l accepte; în lipsa unei uniri propriu-zise, exista deja o unire prin persoana 
domnitorului. 

în ianuarie 1862, sigur de sprijinul lui Napoleon III (şi obţinând în plus acordul Porţii), 
Cuza a realizat în sfârşit unirea efectivă: o singură adunare legislativă, un singur guvern 
şi o singură capitală, Bucureşti. A trecut apoi la modernizarea ţării după modelul 
francez, aplicându-l în toate domeniile: justiţie, şcoală, armată... Prim-ministrul, Mihail 
Kogălniceanu, artizan al celor mai importante reforme, nu ezita să declare că „făcuse 
din România un fel de provincie franceză". Cuza şi-a schimbat chiar înfăţişarea, 
aranjându-şi un barbişon foarte asemănător cu al lui Napoleon III! Pentru ca 
asemănarea să fie totală şi pentru a impune reformele pe care Adunarea legislativă le 
tergiversa, domnitorul a dat lovitura de stat din 2 mai 1864, „copie" fidelă a loviturii de 
stat a lui Ludovic Napoleon; la fel ca acesta, Cuza a concentrat în mâinile sale aproape 
toată puterea, organizând statul şi guvernul după modelul celui de-al Doilea Imperiu. A 
urmat o nouă criză în relaţia cu puterile europene, aplanată încă o dată de Franţa. Din 
Convenţia de la 1858 nu mai rămânea mare lucru; Napoleon III ştia ce făcea atunci 
când „ceda" la Osborne! România fusese creată (numele oficial rămânea deocamdată 
Principatele Unite); ea se afla sub o puternică influenţă franceză şi se declara aliata 

fidelă a Franţei. în noiembrie 1863, Cuza îi scria lui Napoleon III: „Sire, România, 
resursele ei, armata ei, domnul ei, sunt la ordinele Majestăţii Voastre. România, care s- 
ar ridica până la ultimul om ca să respingă o ocupaţie rusească ori austriacă, va 
întâmpina cu entuziasm o ocupaţie franceză." 151 

Nu-i mai puţin adevărat că domnitorul Cuza era şi un motiv de nemulţumire, tactica 
lui de a-şi pune partenerii în faţa „faptului împlinit" iritând puterile europene şi punând 
uneori diplomaţia: franceză în situaţii delicate. în ţară, împotriva lui s-a format o largă 
coaliţie, regrupând tot spectrul politic, de la liberali până la conservatori. în februarie 
1866, conjuraţii l-au forţat pe domn să abdice. Era chiar momentul în care chestiunea 
italiană - obsesia lui Napoleon III - revenea în prim plan. în acest context destul de 
tulbure, se pare că împăratul a revenit o clipă la ideea mai veche de a oferi Austriei 
Principatele, în schimbul Veneţiei, care trebuia să revină Italiei. Ideea n-a funcţionat nici 
acum, şi tot Napoleon III a fost cel care permis urcarea lui Carol de Hohenzollern- 
Sigmaringen pe tronul României. 152 

Carol aparţinea ramurii „meridionale" şi catolice a casei de Hohenzollern, separată 
de mult de cea care domnea în Prusia; una dintre bunicile lui era născută Beauharnais, 
cealaltă Murat, deci Carol era pe jumătate francez şi înrudit cu familia Bonaparte. 
Oamenii politici români, care de data asta erau decişi să aducă la Bucureşti un prinţ 
străin, încercau fireşte să-şi asigure acordul şi sprijinul Franţei (mai ales că intenţia lor 
viola din nou Convenţia din 1858). Hortense Cornu, prietena din tinereţe a lui Napoleon 
III, a condus jocul; chiar dacă informaţia privind acest subiect e lacunară, e limpede că 
ea n-ar fi putut să decidă nimic fără acordul împăratului. Carol era totuşi mai mult 
german decât francez, ba era chiar prusian; tatăl său, Karl Anton, cedase Prusiei 
principatul Sigmaringen şi intrase în politica prusiană, fiind preşedintele guvernului între 
1858 şi 1862; Carol şi-a început cariera ca ofiţer în armata prusiană. în primăvara anului 
1866, relaţiile dintre Napoleon III şi Prusia încă erau cordiale; astfel, Carol a sosit la 
Bucureşti cu sprijinul combinat (deşi foarte discret) al Franţei şi al Prusiei, şi împotriva 
intereselor Austriei. în timpul unei discuţii cu prinţul Metternich (fiul „marelui" Metternich), 
ambasadorul Prusiei la Paris, Napoleon III a încercat să minimalizeze implicarea sa în 
această afacere. „împăratul - scrie ambasadorul pe 23 mai 1866 (chiar după 
înscăunarea lui Carol la Bucureşti) - mi-a mai vorbit despre escapada prinţului de 
Hohenzollern, mi-a mărturisit că, fără ştirea lui, persoane din anturajul său îl 
încurajaseră pe dl Brătianu, dar că el personal se declarase întotdeauna contra acestui 
act necugetat. Mi-a povestit că tocmai primise de la prinţ o scrisoare ridicolă care 
începea cu aceste cuvinte: «Sire, urmând gloriosul vostru exemplu etc. Etc.»" 153 Era, 

fără doar şi poate, versiunea destinată austriecilor. Chiar dacă împăratul nu se angajase 
total în această afacere, el a lăsat lucrurile să curgă, ceea ce a fost suficient. Oricum, 
Franţa, prin ministrul de Externe Drouyn de Lhuys, a mai intervenit o dată pentru ca 
faptul împlinit să fie acceptat. Era sfârşitul definitiv al Convenţiei din 1858 şi împlinirea 
ultimei dorinţe a românilor: aveau prinţ străin. 

La puţin timp după aceea, relaţiile dintre Franţa şi Prusia s-au deteriorat, iar 
împăratul a regretat sprijinul acordat prinţului Carol. în 1868, în Austria, ducele de 
Gramont, ambasadorul Franţei la Viena, l-a contactat pe Cuza şi i-a propus să revină pe 
tron cu ajutorul Franţei. Debarcarea prinţului Carol a devenit una dintre preocupările 
împăratului şi ale diplomaţiei franceze (în fapt, nu foarte insistentă). în ajunul războiului 
din 1870, într-un moment când Franţa căuta alianţa austriacă, împărăteasa şi prinţul 
Metternich au mai abordat o dată această chestiune, aparent sensibilă, care umbrea 
relaţiile dintre cele două ţări; ea a încercat să „înlăture responsabilitatea Franţei în 
intrigile care-au dus la candidatura prinţului Carol". Era rândul prinţului Metternich să 
spună lucrurilor pe nume: „Nu am făcut decât să-i reamintesc Majestăţii Sale plângerile 
pe care mi-am îngăduit să I le adresez în urma intrigilor Dnei Cornu. L-am mai reamintit 
momentele umilitoare pe care le-am trăit în timpul Conferinţei, sub preşedinţia Dlui 
Drouyn de Lhuys. ... împărăteasa n-a putut nega că au existat asemenea intrigi, de care 
împăratul nu ştiuse, şi pe care acum le regreta amarnic, cu atât mai mult cu cât se 
vedea silit să le repare sprijinind răsturnarea aceluiaşi prinţ Carol." 154 

Până la urmă, nu prinţul Carol şi-a pierdut tronul, ci Napoleon III. Carol I a avut o 
domnie lungă, din 1866 până în 1914, ca domnitor mai întâi, apoi, din 1881, ca rege. A 
rămas fidel patriei sale germane, dar într-o ţară fundamental francofonă şi francofilă. 
Noul echilibru european, cu Germania în poziţie dominantă, şi temerile provocate de 
expansionismul rusesc au determinat guvernul român să încheie în 1883 o alianţă cu 
Austro-Ungaria şi cu Germania. Legătura lui Carol I cu Germania a contat desigur în 
această orientare; dar ea a fost susţinută, nu mai puţin, de francofilul Brătianu, din 
motive care ţineau de raporturile de forţă din Europa. în 1914, România denunţa acest 
tratat, iar în 1916 intra în război alături de Franţa, împotriva Germaniei şi Austro- 
Ungariei. A făcut-o în primul rând din motive specific româneşti: era vorba de unirea cu 
Transilvania şi de crearea pe această cale a „României Mari". Dar ataşamentul pentru 
Franţa a contat şi el; românii au dovedit că nu uitaseră rolul jucat de „marea soră latină" 
în formarea României şi modernizarea societăţii româneşti în secolul al XlX-lea. 

Nu e greu de ghicit o anume duplicitate a lui Napoleon III în chestiunile româneşti, la 
fel ca în toată acţiunea lui politică, în general. Acest mod de a complica lucrurile şi de a 
căuta mai multe soluţii în acelaşi timp ţinea de formula personalităţii lui. Un tânăr istoric 
a propus recent o teză despre rolul jucat de împărat în crearea României, mai puţin 
măgulitoare decât cea acceptată de regulă în istoriografia românească; sunt în cauză, 
desigur, ofertele „paralele" făcute Austriei. Şansa românilor ar fi fost nu atât sprijinul 
Franţei, cât moderaţia guvernului austriac care nu s-a lăsat tentat de „compensaţiile" 
propuse de Napoleon III. 155 

Să te laşi tulburat de infidelităţile (notorii!) ale lui Napoleon III denotă o doză de 

ingenuitate. Dar, mai ales, trebuie să tragem linie între infidelităţile potenţiale şi sprijinul 
real. Fiecare fapt împlinit al conducătorilor români pe drumul spre unitate şi 
independenţă a fost asumat de diplomaţia franceză (iritată uneori de aceste acţiuni 
neprevăzute şi imprudente, dar nevoită să aplice politica împăratului). Susţinerea fără 
echivoc din partea Franţei a descurajat orice în forţă contra Principatelor, care altminteri 
riscau să-şi atragă mânia Imperiului Otoman, a Austriei şi Angliei. Fără Franţa şi fără 
Napoleon III, nu este sigur că România ar fi apărut pe lume. 



încurcăturile italiene 

După Franţa, Italia era ţara pe care Napoleon III o iubea cel mai mult. Episodul 
revoluţionar din tinereţea sa îl marcase profund. N-ar fi ezitat să sacrifice, la nevoie, 
Principatele române: de preferinţă, pentru o soluţie în favoarea Italiei. Nu s-a gândit însă 
niciun moment să sacrifice Italia pentru vreun alt proiect. Dimpotrivă, politica lui 
europeană a gravitat în mare parte în jurul chestiunii italiene. 

Napoleon III ştia foarte bine ce vrea: eliberarea Italiei, adică mai precis plecarea 
austriecilor din peninsulă. Ştia la fel de bine şi ce nu voia: unificarea Italiei într-un singur 
stat. Socotea că Italia nu are vocaţia de a deveni un stat-naţiune „â la frangaise". O 
soluţie „confederativă", care să garanteze identitatea şi larga autonomie a diviziunilor 
istorice ale spaţiului italian, i se părea mai potrivită cu tradiţiile şi realităţile unui 
ansamblu heteroclit. Istoria, cum se ştie, a hotărât altfel. Statul-naţiune, devenit în epocă 
o idee-forţă, a sfârşit prin a antrena Italia în mişcarea lui irezistibilă. împăratul avea 
totuşi dreptate în parte: nicio altă ţară europeană nu prezintă, inclusiv în zilele noastre, o 
asemenea vitalitate regională şi disparităţi socio-economice şi culturale atât de marcate, 
cu deosebire între nord şi sud. De altminteri, dintr-un punct de vedere mai general, 
Napoleon III considera că decupajele europene naţiuni şi state -, departe de a se 
inspira dintr-un singur model, trebuiau să ţină seama de o mare diversitate de situaţii. 

Aceasta era latura teoretică a dosarului italian. Exista însă şi latura pragmatică, şi în 
primul rând interesul Franţei. împăratul nu dorea ca o nouă putere să ia fiinţă la 
frontierele ţării sale. O Italie unificată părea capabilă să devină un actor european 
aproape la fel de important ca Imperiul francez. Această perspectivă a unei fulgerătoare 
ascensiuni italiene era puţin exagerată. în 1860, Italia număra, în graniţele sale actuale, 
26 de milioane de locuitori faţă de 36 de milioane de francezi, iar produsul său intern 
abia dacă depăşea jumătate din cel francez. Noi avem avantajul de a cunoaşte urmarea 
istoriei şi eşecul lamentabil al ambiţiilor imperiale italiene. Dar contemporanii lui 
Napoleon III se aflau încă sub vraja culturii clasice; gloria Romei antice şi nenumăratele 
sale cuceriri, între care şi cucerirea Galiei (tratată de Napoleon III însuşi în istoria 
dedicată lui luliu Cezar), ocupau un loc de frunte în reprezentările epocii. O Italie trezită 

la viaţă ar fi reînnodat legăturile cu măreţul său trecut. Patrioţii italieni nu erau nici ei 
insensibili la acest vis de mărire care aducea un argument în plus pentru unificare. 
Vincenzo Gioberti, unul din purtătorii de cuvânt ai mişcării Risorgimento, publică în 1843 
o carte intitulată Despre primatul moral şi civil al italienilor. Potrivit lui, Italia este 
superioară celorlalte naţiuni: prin rasa ei, ca şi prin împlinirile sale. Este „naţiunea-mamă 
a speciei umane". Europa este centrul lumii, iar Italia, centrul Europei. 

Să ascultăm şi un francez, teoreticianul revoluţionar Pierre-Joseph Proudhon, care-i 
prezicea Italiei un viitor mai strălucit decât al Franţei: „La acest ceas în care scriu, 
Franţa este o naţiune obosită, nesigură pe principiile ei şi care pare să se îndoiască de 
destinul său. Italia, dimpotrivă, ieşită din lunga-i amorţeală, pare sa aibă toată inspiraţia 
şi avântul tinereţii. Cea dintâi aspiră la calm, la reforme paşnice, la curăţirea moravurilor, 
la împrospătarea geniului şi a sângelui său; cea de-a doua nu vrea decât să meargă 
înainte, indiferent în ce condiţii, indiferent sub ce sistem. Nu trebuie decât să se nască 
în sânul ei câţiva bărbaţi, un Richelieu, un Colbert, un Conde: în mai puţin de o 
generaţie, ea va deveni, ca stat federativ, cea mai bogată şi mai fericită dintre republici; 
ca stat unitar, îşi va ocupa locul între marile imperii, iar influenţa sa poate deveni - pe 
seama fericirii sale interne însă - formidabilă în Europa. ... Să privim harta Europei. 
Italia este o punte aruncată peste Mediterana, din Alpi până în Grecia, alcătuind marea 
cale ce leagă Occidentul de Orient. Cu linia ferată care merge de la Genova, Coni sau 
Geneva până la Tarent, Italia acaparează mai întâi tot tranzitul de călători din Europa 
occidentală având ca destinaţie porţile Levantului, iar în curând, prin străpungerea 
istmului Suez, şi pe al celor care merg în India, China, Japonia, Oceania şi Australia. 
Odată cu forţa aburilor şi cu calea ferată, Italia redevine, ca odinioară, centrul mişcării 
europene..." 156 

Proudhon se înşela întru câtva asupra posibilităţilor Italiei, chiar şi unificată. Dar 
textul său - lăsând deoparte exagerările autorului - denotă existenţa unei anumite stări 
de spirit în Franţa. De ce să ridici Italia la statutul unei concurente? Evident, Napoleon III 
voia să facă din Italia un partener al Franţei, dar un partener de rangul doi. 

Mai era şi problema Romei. Din raţiuni de principiu, dar mai ales de politică internă a 
Franţei, era absolut de neconceput să-l laşi pe papă fără posesiunile sale din centrul 
Italiei şi mai ales din Roma. Napoleon III era obligat să se sprijine în Franţa pe dreapta 
conservatoare şi catolică, joc cu figuri impuse care i-a marcat politica în problema 
Romei până în ultima zi a Imperiului. Roma nu trebuia să devină capitala unei Italii 
unificate. în schimb, era de dorit ca o confederaţie italiană să fie prezidată de papă. 

în sfârşit - last but not least - Franţa trebuia să câştige ceva din această situaţie. Ca 
preţ pentru ajutorul acordat, Napoleon III cerea Savoia şi comitatul Nisa. Cu ele, se 
completau înspre Italia graniţele naturale, respectiv linia Alpilor (în aşteptarea unei 
strategii similare în privinţa unificării Germaniei care să desăvârşească întregul sistem 
cu graniţa de pe Rin). Francofonia Savoiei se adăuga argumentului geografic şi 
strategic; la acest argument se putea foarte bine răspunde că etnia şi limba nu fuseseră 
niciodată elemente constitutive indispensabile ale naţiunii franceze (dovadă: Alsacia, 

Corsica... sau intenţiile privitoare la Renania). Din punct de vedere istoric, Savoia făcea 
corp comun cu Piemontul, căruia îi dăduse dinastia. Cazul Nişei se dovedea mai simplu: 
era un oraş sută la sută italian, şi în plus locul de naştere al lui Garibaldi. 

Pe aceste baze şi-a construit Napoleon III strategia italiană. Chiar şi în timpul 
războiului din Crimeea, se gândea la Italia - dovadă: proiectele menţionate de schimb 
de teritorii pe seama Principatelor române. Ar fi dorit, la capătul acestui război, un 
aranjament european global, incluzând Italia, dar el s-a dovedit imposibil. Anul 1858 a 
fost anul hotărâtor. în iulie, la Plombieres, Cavour, prim-ministrul Piemontului, îl 
întâlneşte pe împărat. Cei doi hotărăsc să pornească război împotriva Austriei; să 
creeze în jurul Piemontului un regat al Italiei de Nord, alipindu-i Lombardia şi regiunea 
Veneţiei, posesiuni austriece, precum şi Emilia-Romagna (în total, 11 milioane de 
locuitori); să creeze un regat al Italiei centrale, cuprinzând Toscana şi Umbria; să 
menţină Bourbonii pe tronul Regatului celor Două Sicilii; în sfârşit, să diminueze 
posesiunile pontificale, suveranul pontif păstrând totuşi o parte a statelor papale şi 
dobândind în plus preşedinţia viitoarei confederaţii italiene. Savoia şi Nisa trebuiau să-i 
revină Franţei (în ciuda obiecţiilor ridicate de Cavour în cazul Nişei). Napoleon III şi-a 
impus în totalitate punctele de vedere; Piemontul avea absolută nevoie de ajutorul 
francez, prin urmare capacitatea sa de a negocia era extrem de limitată. 

Ca să scoată Austria din joc, Napoleon III a căutat sprijinul Rusiei şi al Prusiei; o 
presiune militară a celor două puteri ar fi permis imobilizarea unei părţi a armatei 
austriece la graniţele cu aceste ţări. în contrapartidă, împăratul îi dădea ţarului speranţa 
de a anexa Galiţia austriacă (exact opusul eliberării Poloniei, luată în calcul cu câţiva ani 
înainte) şi de a remilitariza Marea Neagră (în pofida tratatului de la Paris semnat cu mai 
puţin de trei ani în urmă); cât despre Prusia, ea ar fi profitat pentru a-şi spori influenţa în 
Confederaţia germană în dauna Austriei, ba chiar pentru a trece la anexiuni. Cele două 
puteri au rămas totuşi precaute. Anglia şi-a manifestat şi ea dezacordul. 

în Franţa, aproape întreaga clasă politică era ostilă unui nou război. Confruntat cu 
aceste opoziţii, apetitul războinic al împăratului s-a temperat considerabil. A renunţat 
pentru moment la soluţia militară şi a început să caute un aranjament politic obţinut pe 
calea unui improbabil congres european. După care şi-a schimbat iar opţiunea, hotărând 
în sfârşit să declanşeze războiul (în urma unui ultimatum inoportun adresat de Austria 
Piemontului). Victoriile de la Magenta şi Solferino i-au scos pe austrieci din Lombardia, 
dar rămânea de eliberat regiunea Veneţiei şi eventual sprijinită ridicarea maghiarilor 
împotriva Habsburgilor. Eliberarea Ungariei figura într-adevăr în proiectul iniţial; 
insurgenţii maghiari ar fi primit ajutor din partea Principatelor Unite (unde Franţa 
trimisese deja arme) şi a Serbiei. în acest scop, prinţul Cuza mobilizase în apropierea 
Carpaţilor mica armată română (între unguri şi români rămânea totuşi spinoasa 
problemă a Transilvaniei). Sfârşitul Austriei părea aproape. între timp însă, Prusia 
devenise ameninţătoare, din solidaritate cu ruda sa germanică şi mai ales de teama 
unei victorii franceze prea categorice, care ar fi sporit peste măsură influenţa Franţei, 
inclusiv în treburile germane. Temându-se de o acţiune prusiană pe Rin, împăratul a pus 
brusc capăt războiului, lăsând baltă angajamentul său faţă de italieni, ca să nu mai 
vorbim de promisiunile făcute maghiarilor. Prin acordul de la Villafranca dintre Napoleon 



III şi împăratul Franz Joseph, în linii mari, Austria a ieşit relativ bine din acest război. 
Pierdea Lombardia, dar păstra Veneţia. Dezmembrarea sa era amânată sine die. 
Italienii au fost indignaţi; Cavour a demisionat. Neîndeplinindu-şi integral contractul, 
Napoleon III a renunţat la Nisa şi Savoia. Opinia publică: franceză, care nu agrease 
războiul, era şi mai puţin mulţumită de condiţiile de pace care nu ofereau nimic Franţei. 
Era o victorie pe jumătate care semăna cu un eşec pe jumătate. 

Italienilor nu le rămânea decât să-şi ia soarta în propriile mâini. Cavour a revenit la 
putere. în primăvara anului 1860, statele Italiei centrale: Romagna, Parma, Modena şi 
Toscana s-au unit cu Piemontul (pe calea plebiscitului, în acord cu filosofia democratică 
a celui de-al Doilea Imperiu). A rezultat un Regat italian de dimensiuni comparabile cu 
cel proiectat la Plombieres; în urma acestui fapt, Napoleon III a trecut la anexarea 
Savoiei şi Nişei (evident, tot prin ratificare populară, prin plebiscit). La scurtă vreme, în 
fruntea celor o mie de „cămăşi roşii", Garibaldi a cucerit Sicilia şi Neapole. Italia se 
născuse sub forma unui stat unitar, nu a unei confederaţii, cum dorea Napoleon III, şi în 
cea mai mare parte fără intervenţia Franţei, ba chiar impunându-i marii sale aliate o 
soluţie strict italiană. 

Aparent, Napoleon III se afla în culmea gloriei şi a influenţei sale în Europa. O 
victorie pe jumătate, desigur, dar şi Crimeea fusese o victorie pe jumătate. în fond, el 
dăduse impulsul decisiv procesului de unificare a Italiei. După Rusia, iată că şi Austria, 
piesă centrală a sistemului antifrancez instituit în 1815, era silită să-şi recunoască 
înfrângerea. Franţa îşi sporea teritoriul prin anexarea Savoiei şi a Nişei, recuperând 
astfel o parte a teritoriilor pierdute în urma prăbuşirii Primului Imperiu. Dar dincolo de 
avantajele imediate sau aparente, evenimentele din 1859-1860 au pus Franţa într-o 
poziţie foarte delicată. Politica imperială, care în chip evident îi asmuţea rând pe rând pe 
unii împotriva altora, nu se mai bucura de încredere. Relaţiile franco-britanice se 
răciseră ca urmare a apropierii franco-ruse schiţate începând din 1856, ca şi din pricina 
războiului din Italia şi a anexării Savoiei şi Nişei, evenimente ce păreau să exprime o 
tendinţă hegemonică şi expansionistă. Prietenia cu Rusia a avut efecte limitate şi n-a 
rezistat decât puţină vreme; ea a slujit politicii franceze în chestiunea Principatelor 
române, dar mult mai puţin în criza italiană. Prusia, în ce o priveşte, se temea de o 
viitoare intervenţie a Franţei în treburile germane şi de revendicările teritoriale franceze 
în regiunea Rinului. Mai presus de toate, Napoleon III a reuşit contraperformanţa de a 
nemulţumi Italia; italienii n-au apreciat comportamentul „protector" al aliaţilor lor; 
dezaprobau maniera în care Napoleon III pusese capăt războiului din 1859, fără măcar 
să-i consulte şi fără să-şi respecte angajamentele. în fine, sprijinul acordat de Franţa 
papei împiedica Roma să se alăture Italiei unificate. Preţul plătit: două teritorii italiene, 
părea absolut suficient pentru un ajutor acordat cu picătura. Formal vorbind, Napoleon 
III rămânea arbitrul Europei. Dar Franţa era ameninţată cu izolarea; nu putea conta pe 
niciuna dintre celelalte puteri. 

Ar fi inutil să urmărim în detaliu meandrele politicii italiene a lui Napoleon III până la 
încheierea domniei sale. Această politică a fost marcată de cele două probleme rămase 
în suspensie: Veneţia şi Roma. Pentru Veneţia, împăratul a căutat să obţină un 
compromis cu Viena; preocupare ce explică în mare parte noua schimbare a atitudinii 



sale în relaţiile cu Austria, care devin relativ cordiale după 1859. Aşa cum am văzut 
deja, Principatele române puteau servi eventual drept monedă de schimb; oferta 
neaşteptată făcută arhiducelui Maximilian, fratele împăratului Franz Joseph, de a prelua 
coroana Mexicului se înscrie în aceeaşi logică: Mexicul contra Veneţiei! O tactică ce nu 
s-a dovedit prea fructuoasă. în cele din urmă, Italia s-a aliat cu Prusia în 1866, obţinând 
astfel, în urma victoriei prusiene asupra Austriei, ceea ce Franţa nu reuşise să obţină 
pentru ea. Forma, cel puţin, era salvată, având în vedere rolul de arbitru pe care 
Napoleon III şi l-a atribuit încă o dată: Austria a cedat Franţei regiunea Veneţiei, iar 
Franţa a transmis-o Italiei. Dar nimeni nu se lăsa înşelat: cea care câştigase era Prusia. 

Cât despre Roma, Napoleon III a apărat până la capăt poziţia papei. în 1866, a 
hotărât să retragă trupele franceze, dar acestea s-au întors în anul următor pentru a-l 
respinge pe Garibaldi care încerca să cucerească Oraşul etern (bătălia de la Mentana). 
Garnizoana franceză a rămas la Roma până după Sedan. Plecarea ei a sunat sfârşitul 
statului pontifical (redus de mai mulţi ani la teritoriul Romei şi al împrejurimilor ei). Roma 
a devenit astfel capitala unei Italii complet unificate. Nimic din toate acestea n-ar fi fost 
posibil fără Napoleon III; dar dacă el declanşase procesul, s-a dovedit în schimb 
incapabil să-l ţină sub control. Noua Italie nu corespundea proiectului său iniţial. Cât 
despre francezi, încurcatul caz italian a fost pentru ei un motiv în plus de dezbinare. O 
parte dintre compatrioţi îi reproşau împăratului că nu face destul pentru Italia; cealaltă 
parte, că nu face destul pentru papă. 



Impasul polonez 

România fusese un succes. Italia, un semisucces sau un semieşec. Polonia însă a 
fost un eşec categoric. Franţa a plătit scump simpatia ei faţă de Polonia, dublată de 
incapacitatea de a interveni eficient în favoarea ei. Am menţionat deja vagile combinaţii 
din timpul Războiului Crimeii, rămase fără niciun rezultat. în 1863, polonezii s-au ridicat 
împotriva stăpânirii ruseşti. în Franţa a luat naştere un val de solidaritate cu acest popor 
eroic şi nefericit. Dacă Italia i-a dezbinat pe francezi, Polonia i-a unit. A fost singurul 
subiect, în epoca celui de-al Doilea Imperiu, care n-a dat naştere la controverse, 
împărăteasa şi prinţul Napoleon au vorbit pe o singură voce, pentru prima şi ultima dată 
în viaţa lor! Dar ce trebuia tăcut pentru a ajuta Polonia? Napoleon III a încercat încă o 
dată să joace cartea austriacă, la care recurgea sporadic şi fără convingere. în martie 
1863, i-a propus lui Franz Joseph o alianţă în toată puterea cuvântului: „Când 
posibilitatea renaşterii Poloniei s-a conturat cu claritate, am văzut în ea un nou prilej de 
apropiere între Majestatea Voastră şi mine şi am ţinut să ştiu dacă intră în planurile 
Majestăţii Voastre nu numai să ne punem de acord asupra problemei aflate la ordinea 
zilei, ci şi să încheiem o alianţă veritabilă." 157 Pentru o clipă, Napoleon III pare să fi 
crezut că sosise momentul unei reglementări generale în Europa. „Discursul său - 
constată prinţul Metternich - aminteşte de marile epoci ale domniei sale, cele care au 

precedat războaiele din Orient şi Italia. Vorbele îi sunt pătrunse de pasiune politică şi au 
un efect cu atât mai mare cu cât contrastează total cu atitudinea sa obişnuită. în 
asemenea clipe se vădeşte ambiţia nemăsurată şi energia nestăvilită a acestui om 
extraordinar." 158 Rolul-cheie îi revenea Austriei, atât în privinţa Poloniei cât şi a Italiei, 
lată ce le promitea el potenţialilor săi aliaţi:" în cazul în care evenimentele din Polonia v- 
ar sili să plecaţi din Galiţia, vă ofer preponderenţa exclusivă în Orient. [...] Dacă 
reglementarea definitivă a problemei italiene v-ar impune să renunţaţi la Veneţia, mă 
pun în slujba preponderenţei voastre în Germania..." 159 Pe scurt, Austria trebuia să 
sacrifice posesiuni reale - Galiţia în beneficiul unei Polonii reconstituite, Veneţia în 
beneficiul Italiei - în schimbul unor compensaţii problematice în Orient şi în Germania. 
Fireşte, Austria a respins oferta. Era una dintre beneficiarele împărţirii Poloniei şi nu 
avea niciun interes să pună pe tapet chestiunea poloneză. Tot ce era legat de eliberarea 
popoarelor şi de o nouă ordine europeană îi provoca o nelinişte justificată: într-o Europă 
de state-naţiuni, ea ar fi fost prima condamnată la dispariţie (ceea ce s-a şi întâmplat în 
1918); politica sa „normală" era politica de stătu quo, exact opusul proiectului lui Napo- 
leon III. Cealaltă putere germanică, Prusia, care deţinea şi ea o parte din vechea 
Polonie, s-a plasat din prima clipă de partea Rusiei. Pentru a ajunge la o soluţie 
„impusă", Franţa ar fi trebuit să se războiască în acelaşi timp cu Rusia şi cu Prusia, fără 
sprijinul Angliei şi fără nicio asistenţă din partea Austriei. 

Momentul părea propice pentru redesenarea (cel puţin teoretică) a hărţii 
continentului. Napoleon III era prea ascuns ca să-şi dezvăluie în întregime opţiunile. Le 
cunoaştem, în schimb, în detaliu pe cele ale împărătesei şi ale prinţului Napoleon; cei 
doi nu făceau decât să „traducă" - fiecare în felul său şi deformându-l mai mult sau mai 
puţin - marele proiect de restructurare europeană semnat Napoleon III. în ciuda 
utopismului său, împăratul era prudent, temporiza lucrurile şi, la urma urmei, se 
dovedea mai realist decât aceşti „interpreţi" ai politicii imperiale. Făcea mai bine 
deosebirea între posibilităţile infinite ale visului şi exigenţele restrictive ale lumii reale. 

în februarie 1863, împărăteasa - care în mod evident prin dea gust pentru politică - 
i-a prezentat prinţului Metternich, ambasadorul Austriei, un plan stupefiant care 
preconiza următoarele evoluţii: 

„Rusia. împinsă în Orient şi despăgubită modic pentru pierderea Poloniei şi a 
provinciilor care tăceau parte din ea printr-o compensaţie în Turcia asiatică. 

Polonia. Reconstituită cu un arhiduce drept rege, dacă dorim, dar şi mai bine cu 
regele Saxoniei, reluându-şi drepturile dinastice şi cedând în schimb regatul său Prusiei. 

Prusia. Ar ceda Posnania Poloniei, Silezia Austriei şi malul drept al Rinului Franţei, 
dar ar obţine Saxonia, Hanovra şi ducatele de la nord de Main. 

Austria. Ar ceda Veneţia Piemontului, o parte din Galiţia (Lemberg şi Cracovia) 
Poloniei; ar dobândi noi frontiere care ar traversa Serbia de-a lungul Adriaticii, plus 
Silezia şi tot ce ar dori la sud de Main. 

Franţa. N-ar ceda nimic! Ar lua însă malul stâng al Rinului, respectând Belgia din 
cauza Angliei, dacă nu cumva această putere i-ar ceda Bruxelles şi Ostende etc. eto, 

pentru a lua în schimb Anvers. 

Italia. Piemontul ar căpăta Lombardia, Veneţia, Toscana, Parma, Piacenza, Bologna 
şi Ferrara, dar ar restitui cele două Sicilii regelui Neapolelui care l-ar despăgubi pe 
papă. 

Turcia. Desfiinţată din motive de utilitate publică şi de moralitate creştină, s-ar lăsa 
împărţită cedându-i Rusiei poziţiile sale din Asia, Austriei linia Adriaticii, Greciei Tesalia, 
Albania şi Constantinopolul, precum şi Principatele, ca o enclavă independentă, unui 
prinţ al ţării. 

Regii şi prinţii deposedaţi în Europa ar merge să civilizeze şi să monarhizeze 
minunatele republici americane, care ar urma toate exemplul Mexicului." 160 

Ce harababură! La Tuileries circulau idei îndrăzneţe, iar împărăteasa, ca o elevă 
conştiincioasă, era pe cale să-şi depăşească mentorul; amprenta ei personală se 
trădează în accentele catolice şi conservatoare, ca şi în caracterul excesiv al anumitor 
propuneri, precum cea a transformării (nimic mai simplu!) republicilor americane în 
monarhii. Proiectul prinţului Napoleon era aproape la fel de ambiţios: el preconiza 
reînfiinţarea Poloniei; cedarea regiunii veneţiene către Italia; crearea unei confederaţii a 
naţiunilor slave balcanice; un stat românesc independent; creşterea teritorială a Greciei; 
statutul de oraş liber pentru Constantinopol; compensaţii pe teritoriul Germaniei în 
beneficiul Austriei; anexarea Renaniei de către Franţa; alipirea la Suedia a Finlandei şi 
eventual a Danemarcei. Pentru atingerea acestor obiective, prinţul recomanda alianţa cu 
Austria, Italia şi Suedia (cea din urmă urmând să joace un rol esenţial în războiul contra 
Rusiei); armata franceză trebuia să ocupe într-o primă fază Renania, pentru a înainta 
ulterior către Berlin şi Varşovia. 161 

Desigur, nu putem identifica gândirea şi strategia împăratului cu proiectele imaginate 
de apropiaţii lui. Dar nici nu le putem disocia în totalitate. Sunt variaţiuni pe o temă dată, 
iar tema îi aparţine, incontestabil, lui Napoleon III. Obiectivul Imperiului era de a reface 
harta Europei (asigurând totodată Franţei o extindere teritorială). Cât priveşte 
amănuntele, fiecare putea să improvizeze, cu atât mai mult cu cât, oricum, posibilităţile 
Franţei rămâneau limitate. Totul era ficţiune politică: un joc gratuit, dar nu mai puţin 
primejdios, fiindcă evoca imaginea unei Franţe mai belicoase, mai expansioniste, mai 
periculoase pentru ordinea europeană decât era în realitate. 

Fapt este că, oricât ar fi simpatizat cauza poloneză, opinia publică franceză nu dorea 
războiul, iar împăratul nu-l dorea mai mult decât supuşii săi. La fel ca Anglia şi Austria, 
Franţa s-a mulţumit să protesteze pe căi diplomatice la Sankt-Petersburg împotriva 
reprimării brutale a insurecţiei poloneze. Spre sfârşitul anului 1863, Napoleon III a 
încercat încă o dată să-şi pună în aplicare for mula favorită. A adresat un mesaj 
suveranilor Europei (la 4 noiembrie 1863), propunându-le convocarea unui congres, la 
Paris, pentru reglementarea problemelor continentului. împăratul constata că „în 
aproape toate privinţele, tratatele de la Viena sunt anulate, modificate, ignorate sau 
ameninţate". Trebuia să intervină un acord pentru a evita un război şi mai cumplit decât 

conflictele precedente şi pentru a aşeza relaţiile intereuropene pe baze durabile şi 
echitabile. 162 

Niciun suveran, niciun guvern n-a răspuns favorabil acestei propuneri. Să fi crezut 
Napoleon III că acest congres era posibil? A fost mai degrabă o modalitate de a pune 
punct unei crize insolubile fără a-şi pierde întreg prestigiul. Cazul polonez a arătat însă 
că Napoleon III nu mai era perceput drept arbitru al Europei. A arătat de asemenea că 
Franţa nu se simţea destul de puternică pentru o acţiune militară de anvergură. Dar mai 
ales, prietenia cu Rusia cultivată după Războiul Crimeii era deja de domeniul trecutului; 
atitudinea pro-poloneză a francezilor, deşi pur platonică, stricase relaţiile. în schimb, 
Rusia şi Prusia se apropiaseră una de alta. Cu Austria, relaţiile rămâneau ambigue: nu 
mai era un adversar, dar nu era nici aliat. Cât despre Anglia, aceasta îl suspecta tot mai 
mult pe Napoleon III de intenţii expansioniste şi hegemonice. Politica externă a celui de- 
al Doilea Imperiu se încurca în propriile-i contradicţii. 



Capcana germană 

Bunăvoinţa lui Napoleon III faţă de Prusia are de ce să surprindă (cu atât mai mult cu 
cât îi cunoaştem urma rea). Prea înclinat spre teorie şi prea idealist, el n-a sesizat corect 
diferenţele concrete dintre dosarul italian şi cel german, a tratat cu aceleaşi menaj 
amente slabul Piemont şi puternica Prusie, încurajându-le sau tolerându-le ambiţiile 
teritoriale şi încercând totodată să le determine să renunţe la îndeplinirea proiectului lor: 
crearea statelor-naţiuni unificate. O atitudine contradictorie, susceptibilă mai mult să irite 
decât să atragă recunoştinţa; iar a irita Prusia era mult mai grav decât a irita Piemontul! 
în plus, se punea problema obţinerii de compensaţii şi din partea germană, ca şi din cea 
italiană: după Nisa şi Savoia, Renania sau măcar o parte a ei. 

Deşi s-a străduit în mai multe rânduri să atragă Austria în jocurile sale europene, 
între cele două puteri germane, Napoleon III s-a simţit (până în 1866) mai apropiat de 
Prusia. Atitudinile nu prea amicale ale acesteia ar fi trebuit totuşi să-l pună în gardă. în 
1859, o posibilă intervenţie prusiană a cântărit în decizia sa de a opri ofensiva din Italia; 
în 1863, Prusia s-a alăturat Rusiei în problema poloneză, ceea ce a făcut practic 
imposibilă orice intervenţie franceză. Dar, cel puţin, Prusia se opunea, ca şi el, 
fundamentelor sistemului european din 1815, în vreme ce Austria era principalul garant 
al acestuia. O Italie unificată îl îngrijora; în schimb, spera că Prusia şi Austria îşi vor 
împărţi influenţa în spaţiul german, ceea ce avea să evite crearea unui bloc germanic 
prea puternic. S-a înşelat amarnic! Prusia era infinit mai puternică decât Piemontul, mult 
mai puternică decât întreaga Italie, mai puternică deja decât Austria, iar Napoleon III 
continua s-o trateze ca un protector preocupat de justele revendicări ale popoarelor! 
Dacă ar fi optat pentru Austria în detrimentul Prusiei, istoria ulterioară a Europei ar fi fost 
alta. 

împăratul aştepta momentul prielnic ca să acţioneze. Era o temporizare prudentă 
sau, pur şi simplu, dezorientare? Şi una şi alta, probabil. Aparent, Napoleon III lăsa 
destinul să decidă pentru el. Otto von Bismarck, şeful guvernului prusian începând din 
1862, făcea uneori drumul până la Biarirtz ca să se întreţină cu împăratul; dar, cu ocazia 
unei întâlniri pe care o spera decisivă, în octombrie 1865, când conflictul dintre Prusia şi 
Austria pentru supremaţie în Germania se profila cu destulă claritate, el a rămas des 
cumpănit. Napoleon III părea preocupat mai ales de problema veneţiană (ideea lui fixă!); 
trebuia ca, într-un fel sau altul, Veneţia să revină Italiei. Prin urmare, el a fost cel care a 
îndemnat Italia să se alieze în 1866 cu Prusia, împotriva Austriei. în ce priveşte 
Germania de Nord, nu vedea niciun inconvenient dacă aceasta i-ar fi revenit Prusiei 
(principiul naţionalităţilor incumbă obligaţii). Compensaţii pentru Franţa? Pentru moment, 
împăratul nu cere nimic şi nu-şi dezvăluie intenţiile. Aşteaptă momentul prielnic. Dar va 
veni oare acesta vreodată? 

în ajunul războiului austro-prusian, Napoleon III joacă pe amândouă planurile în 
acelaşi timp. La 29 mai 1866, ambasadorul Metternich comunica la Viena că la Paris 
cuvântul de ordine era „cedarea Veneţiei" şi renunţarea la orice intervenţie austriacă în 
treburile Italiei; în schimb, influenţa Austriei putea creşte „înspre Germania şi Orient". 163 
Ceea ce însemna confruntarea cu Prusia, „încurajată" şi ea de Napoleon III; cât despre 
Orient, aparent era vorba de Principatele Unite (România), unde tocmai fusese întronat 
un principe prusian, şi chiar cu acordul lui Napoleon III, care însă se prefăcea că nu ştie 
nimic despre asta! 

La începutul lunii iunie 1866, împăratul i-a vorbit aceluiaşi Metternich despre 
sentimentele sale faţă de Prusia şi Austria, fără a evita delicata problemă a 
compensaţiilor: „Mai întâi, deşi îl preţuiesc şi-l stimez în cel mai înalt grad pe împăratul 
Austriei, n-am fost în relaţii personale cu El decât într-un moment dureros pentru El şi 
foarte neplăcut pentru mine armistiţiu! de la Villafranca şi n-am obţinut până acum niciun 
fel de dovezi de prietenie personală, în vreme ce regele Prusiei a venit la Compiegne şi 
mi-a făcut întotdeauna dovada sentimentelor sale extrem de binevoitoare. Era un motiv 
să nu mă arăt ostil micilor sale ambiţii. Dar asta nu e tot - am lăsat Prusia să reuşească, 
spunându-mi mai ales că, atunci când va veni momentul să obţină acordul meu, mi se 
vor oferi compensaţii însemnate. Perspectiva îndepărtată a provinciilor de la Rin m-a 
făcut multă vreme să ezit în formularea opţiunilor. Astăzi am abandonat complet ideile 
de acest gen şi, renunţând la ele, îmi spun azi că n-am nimic de câştigat încheind o 
înţelegere cu Austria." 164 

Să reţinem referirea la „micile ambiţii" ale Prusiei! Desigur, nu trebuie să luăm de bun 
tot ce le declară Napoleon III ambasadorilor (şi nici măcar propriilor săi miniştri!). El vrea 
să le dea de înţeles austriecilor că, renunţând la orice compensaţie în Germania, nu are 
nicio nevoie de sprijinul lor; Austria ar avea nevoie de Franţa, nu Franţa de Austria. 
Evoluţiile ulterioare vor arăta că nu renunţase de tot la proiectele de anexare. Pe de altă 
parte, e posibil, ba chiar probabil, să-şi fi dat deja seama de faptul că Renania, teritoriu 
pur german şi dificil de asimilat, nu era Savoia, regiune în esenţă franceză, cel puţin prin 

163 Prinţul Metternich către contele Mensdorff, 29 mai 1866, D/e Rheinpolitik, voi. I, p. 239. 

limbă. Gândirea lui Napoleon III e „plurală"; împăratul are întotdeauna mai multe soluţii 
de rezervă. 

Astfel, Napoleon III s-a instalat confortabil în rolul de observator pentru a urmări un 
război despre care presupunea că va fi lung, nedecis şi că va necesita în consecinţă 
intervenţia unui arbitru: rolul său predilect. Războiul a fost totuşi un război-fulger, care a 
început la mijlocul lui iunie şi s-a încheiat la 26 iulie, după zdrobirea armatei austriece la 
Sadowa, în 3 iulie; austriecii n-au avut nimic de câştigat din faptul că i-au înfrânt la 
rândul lor pe italieni, aliaţi ai Prusiei, pe uscat la Custozza (în 24 iunie) şi pe mare la 
Lissa (în 20 iulie). Câmpurile de luptă ilustrau ierarhia puterilor. Austria se dovedea mai 
puternică decât Italia, iar Prusia mai puternică decât Austria. Rămânea de stabilit locul 
Franţei în această ierarhie: înaintea sau în urma Prusiei? Napoleon III începea să aibă 
îndoieli (încă din august 1865, îi exprima ambasadorului Prusiei „profunda sa admiraţie 
pentru o organizare militară care permitea unei puteri având jumătate din populaţia 
Franţei să mobilizeze o armată aproape la fel de numeroasă"). 165 

Ceea ce urmează seamănă cu o derută în toată puterea cuvântului. Franţa începe în 
sfârşit să ceară, să reclame „compensaţiile". Cereri pe care Prusia le-ar fi acceptat 
poate înainte, pe vremea când avea nevoie de neutralitatea a Franţei. De ce le-ar mai fi 
acceptat însă după, când unificase în jurul său întreaga Germanie de nord şi se simţea 
deja mai puternică decât Franţa? Faptul că cerea, după consumarea evenimentelor, un 
„bacşiş" (cuvântul, dispreţuitor, îi aparţine lui Bismarck) punea Franţa într-o postură 
umilitoare. Şi totuşi, Napoleon III a încercat. Cu atât mai mult cu cât dificultăţilor externe 
li se adăugau îngrijorări de ordin intern. Opinia publică începea să se alarmeze; cum să 
explici că ceilalţi acumulau puncte, în timp ce Franţa nu obţinea niciun avantaj din 
schimbările petrecute? 

Rinul a revenit la ordinea zilei. Nu se punea problema de a obţine de la Bismarck un 
teritoriu propriu-zis prusian. Dar la sud de Renania prusiană exista - tot pe malul stâng 
al Rinului - Palatinatul, regiune împărţită între regatul Bavariei şi marele ducat al 
Hessei. Aceasta e regiunea (având Mainz ca oraş principal) pe care Napoleon III o 
revendică - prin ministrul său de Externe, Drouyn de Lhuys - pentru Franţa, pe lângă 
revenirea la graniţa din 1814 (adică recuperarea unei părţi a regiunii Sarre, cu 
Sarrebruck şi Sarrelouis, franceze din vremea lui Ludovic XIV, cedate Prusiei în 1815), 
ca şi demilitarizarea Luxemburgului şi ieşirea sa din Confederaţia germană, preludiu al 
unei eventuale alipiri la Franţa. în chip ciudat, şi nu prea abil, Franţa înţelegea să 
sprijine Bavaria în dorinţa ei de independenţă faţă de Prusia, pregătindu-se totodată s-o 
deposedeze de Palatinat. însemna să faci jocul lui Bismarck, care a valorificat în acest 
caz solidaritatea germană, opunând-o expansionismului francez; le-a dat clar de înţeles 
francezilor că nu se punea problema nici unei cesiuni teritoriale. 

Drouyn de Lhuys a insistat făcând o ultimă propunere: Franţa renunţa la toate 
anexiunile, dar cerea unificarea ţinuturilor germane situate pe malul stâng al Rinului 
(apar ţinând Prusiei, Hessei şi Bavariei) într-un stat renan neutru, situat între Franţa şi 
„noua Germanie" dominată de Prusia. 166 Soluţia îi fusese deja sugerată împăratului de 
către ducele de Persigny, care considera că o Renanie autonomă, deschisă influenţei 

franceze, ar sfârşi prin a se alătura Franţei, dovedindu-se o soluţie mai sigură decât o 
Renanie anexată, în care ocupaţia străină risca să aţâţe naţionalismul german; prietenul 
din tinereţe al lui Ludovic-Napoleon proiecta „o confederaţie a Galilor, alcătuită din 
Olanda, Belgia, Luxemburg, statele riverane Rinului şi Franţa": redobândirea frontierelor 
naturale nu prin cucerire, ci printr-o lentă acţiune economică şi culturală. 167 

Această propunere a avut aceeaşi soartă ca şi precedenta. Lui Drouyn de Lhuys nu-i 
rămânea decât să tragă consecinţele; la 1 septembrie 1866 a demisionat, plătind pentru 
nehotărârile suveranului său; în timpul războiului austro-prusian îi recomandase 
zadarnic să mobilizeze armata de-a lungul Rinului pentru a face presiuni asupra Prusiei; 
împăratul s-a hotărât să ceară compensaţii abia la sfârşitul ostilităţilor, fără să dispună 
de niciun atu, iar în cele din urmă, confruntat cu eşecul acestei tentative, n-avea altă 
soluţie decât să se debaraseze de ministrul său. „Nefiind pregătit să intre în acţiune - îi 
explică Napoleon soţiei sale - nu-l putea urma pe Drouyn de Lhuys în politica lui de 
compensaţii." De vină era aşadar politica ministrului său! Numai că împărăteasa nu s-a 
lăsat îmbrobodită, l-a făcut augustului ei soţ o teribilă scenă... politică, una care oferă o 
analiză destul de pertinentă a greşelilor comise de Imperiu pe teatrul european: 
„împărăteasa a profitat de ocazie pentru a-l ruga pe împărat să-i explice în ce consta 
politica sa din ultimii ani. l-a spus că nu înţelege nimic din ea, sau poate doar că 
împăratul vrea cu tot dinadinsul să-şi ridice în cap coaliţia, l-a reamintit că la încheierea 
Războiului Crimeii se apropiase într-atât de Rusia încât o făcuse să viseze la o alianţă 
de durată. A urmat chestiunea poloneză în care împăratul s-a lansat în chip extrem de 
nepotrivit şi de steril, dar destul de hotărât pentru a strica irevocabil relaţiile cu Rusia. 
După 1859, împăratul a dat mâna cu Austria pe de o parte, încurajând Italia pe de altă 
parte să-şi continue cuceririle revoluţionare. în sfârşit, recent, împăratul a refuzat să se 
angajeze alături de Austria care-i oferea compensaţii, acceptând însă rolul unei 
neutralităţi avantajoase doar pentru Prusia, fără să-şi asigure niciun profit. 

După ce a ajutat Prusia să-şi realizeze scopurile, în loc să treacă total de partea ei 
pentru a obţine din alianţa cu această nouă mare putere asigurarea viitoarei păci 
europene, a încercat timid să smulgă de la generozitatea prusiană fărâme de pradă care 
au fost refuzate aproape brutal, dar care au trezit susceptibilităţile Germaniei şi au 
nemulţumit Berlinul. în fine, până şi în Italia, în pofida slăbiciunilor sale extreme, 
împăratul a reuşit să ridice împotriva lui publică prin jumătăţi de măsură şi prin presiuni 
doar cât să nemulţumească guvernul şi poporul." 168 

Interesant pasaj, într-adevăr. Numai că demnă de remarcat cu adevărat e 
provenienţa lui: nu este extras dintr-un jurnal intim al împărătesei, ci de-a dreptul dintr- 
un raport diplomatic adresat Vienei de prinţul Metternich. Fireşte, familia Metternich era 
o obişnuită a palatului Tuileries. 

Soţia ambasadorului, Pauline Metternich, femeie plină de spirit şi vioiciune, devenise 

166 Despre cererile franceze de compensaţii după Sadowa, vezi corespondenţa diplomatică 
publicată în D/e Rheinpolitik, voi. I şi II. 

prietenă apropiată a Eugeniei. Rămâne totuşi greu de înţeles această nonşalantă 
divulgare a secretelor de stat către un diplomat străin. „Din fericire - continuă Metternich 
- ea a renunţat la descurajările de acum doi ani şi se gândeşte la viitorul fiului său. Ştie 
[...] că opinia publică din Franţa îi este din ce în ce mai favorabilă. Armata îl adoră. [...] 
Majestatea Sa vrea să bată fierul cât e cald şi luna viitoare va vizita regiunea Berry 
pentru a-şi atrage de partea sa locuitorii din centrul Franţei. Mi-a spus că, departe de a 
încerca să neutralizeze creşterea popularităţii sale, împăratul îi lasă mână liberă şi-i 
acordă chiar sprijin, dar se pare că a devenit insensibil, cât priveşte persoana sa, la 
avertismentele opiniei publice." 

încă de la 26 iulie 1866, în momentul când Austria îşi recunoştea înfrângerea, care 
era şi pentru Franţa o înfrângere, împărăteasa îl informa pe prinţul Metternich că-i 
propusese împăratului să abdice şi să-i încredinţeze regenţa: „Vă asigur, a continuat 
Majestatea Sa, că ne îndreptăm spre căderea noastră şi ar fi mai bine ca împăratul să 
dispară subit, măcar pentru o vreme." 169 

Pentru a înţelege aceste declaraţii surprinzătoare, trebuie amintit că împărăteasa era 
şi o femeie neglijată şi înşelată, augustul ei soţ trecând de la o aventură erotică la alta; 
Eugenia se îndepărtase de împărat şi întreaga ei speranţă se îndrepta către prinţul 
imperial (în vârstă de zece ani în 1866); se temea ca boala împăratului şi 
comportamentul său din ce în ce mai nehotărât să nu sfârşească prin a pune în pericol 
regimul însuşi, ruinând astfel şansele tânărului prinţ. Părea incapabilă să înţeleagă că 
acest bărbat bolnav şi nehotărât era depozitarul unei legende şi singurul garant al 
Imperiului, în timp ce ea, în ciuda iluziilor sale, nu reprezenta absolut nimic! Chiar şi 
Metternich îşi făcea iluzii asupra capacităţii ei de a-l înlocui pe împărat. Conservatoare şi 
catolică, fusese dintotdeauna o partizană a Austriei, spre deosebire de Napoleon III. Dar 
cum să atragi Austria în jocul francez, dezvăluind guvernului său slăbiciunile Franţei, 
lipsa de consistenţă a politicii franceze? Era deja foarte grav faptul că Franţa nu mai 
vorbea cu un singur glas. 

Glasul împăratului se voia liniştitor. Asistat de Rouher şi de Michel Chevalier, 
suveranul a redactat la 16 septembrie 1866 o circulară menită să calmeze o opinie 
publică pe bună dreptate îngrijorată. Nu există niciun motiv de îngrijorare, pretindea 
documentul, nu se petrecuse nimic de natură să aducă atingere intereselor franceze. 

Dispariţia micilor state secundare şi formarea marilor state naţionale defineau un 
proces inevitabil, ba chiar de dorit, în vederea echilibrării puterii în creştere a Statelor 
Unite şi a Rusiei. în orice caz, Franţa rămânea în fruntea statelor europene; ea număra, 
împreună cu Algeria, 40 de milioane de locuitori, faţă de Confederaţia Germaniei de 
Nord - 29 de milioane, Germania de Sud - 8 milioane, Austria - 35 de milioane, Italia - 
26 de milioane şi Spania - 18 milioane. Problema Franţei era de acum înainte aceea de 
a menţine şi eventual de a accentua această relativă superioritate, împiedicând statele 
Germaniei de Sud să se alipească la rândul lor Prusiei, şi alipind în schimb Franţei alte 
„state secundare", respectiv Luxemburgul şi Belgia, mai apropiate din punct de vedere 
cultural decât ţările riverane Rinului. 

încă din august 1866, Benedetti, ambasadorul Franţei la Berlin, lăsa să se întrevadă 

un interes special pentru aceste două ţări limitrofe. Bismarck n-a zis nu. Spre deosebire 
de Renania sau de Palatinat, ele nu făceau parte din domeniul german „inalienabil". 
Ambasadorul a făcut eroarea de a scrie negru pe alb, la cererea prim-ministrului Prusiei, 
revendicările franceze. Acest proiect de tratat a fost dezvăluit de Bismarck la începutul 
războiului din 1870, punând Franţa într-o situaţie neplăcută, mai ales faţă de Anglia, 
foarte preocupată de independenţa Belgiei. în 1867, s-au purtat negocieri complicate în 
vederea alipirii Luxemburgului la Franţa; au eşuat în cele din urmă, sabotate de 
Bismarck, care şi-a retras sprijinul pentru această soluţie, lăsând chiar să plutească 
ameninţarea unui război. Cu Belgia lucrurile erau şi mai încurcate; ceea ce s-a putut 
constata în 1869, când încercarea unei societăţi feroviare franceze, Compagnie de l'Est, 
de a obţine controlul asupra unei societăţi belgiene similare a provocat opoziţia 
Bruxellesului; s-a auzit atunci zăngănit de arme între Franţa şi Belgia (acuzată de 
favorizarea intereselor prusiene). Presiunile britanice au determinat în cele din urmă 
Franţa să renunţe la proiect. Dacă o banală afacere feroviară eşuase, anexarea propriu- 
zisă se dovedea cu atât mai problematică. Independenţa şi neutralitatea Belgiei erau 
garantate de puterile europene; dispariţia ei ar fi generat o criză de amploare, Franţa 
riscând să ridice împotriva sa coaliţia din 1815, pe care tocmai Napoleon III reuşise s-o 
dezbine. 170 

Nu-i rămânea Franţei decât să încerce o apropiere de Austria, ambele puteri având 
acelaşi interes de a stăvili Prusia. Dacă Austria reuşea să preia conducerea unei 
Confederaţii a Germaniei de Sud, extinderea Prusiei putea fi oprită, iar spaţiul germanic 
urma să fie divizat în două părţi sensibil egale. Dar în 1867 Austria devine Austro- 
Ungaria, iar ungurii fac tot ce le stă în putinţă pentru ca monarhia bicefală să nu se 
angajeze prea mult în treburile germane (ceea ce ar fi întărit componenta germanică a 
imperiului). Aceste evoluţii au un efect foarte diferit asupra împăratului şi asupra vărului 
său. Napoleon III, indolent dar lucid, şi prin urmare mai degrabă fatalist, lasă lucrurile să 
curgă; prinţul Napoleon, în schimb, agitat şi fantast, găseşte că această conjunctură i se 
potriveşte de minune; ca întotdeauna, croieşte planuri peste planuri. Să-I ascultăm din 
nou pe Metternich: „Walewski a venit să-mi vorbească despre călătoria prinţului 
Napoleon şi afirmă că acesta are un plan de care nu vom întârzia să ne dăm seama. 
Acest plan constă în menţinerea păcii printr-o alianţă strânsă între Franţa, Austria şi 
Italia. Dacă pacea ar fi imposibil de menţinut pe termen lung, am declanşa război 
ridicând Polonia şi pecetluind victoria prin ideea poloneză realizată, extinderea noastră 
până la gurile Dunării din nou România ca monedă de schimb!, Roma revenind Italiei, 
iar Belgia revenind Franţei. împăratul ar fi consimţit ca prinţul să lucreze în această 
direcţie pe propriul său risc şi pe proprie răspundere, rezervându-şi dreptul de a-l 
dezavua sau de a-l aproba potrivit împrejurărilor." 171 

Cauza principală a acestei nehotărâri, ba chiar a acestei neputinţe, consta în 
nepregătirea militară a Franţei. Napoleon III, bun cunoscător al domeniului, nu-şi tăcea 
niciun fel de iluzii. „Cea dintâi armată din Europa" rămăsese o amintire. în 1866, Prusia, 

cu cei 22 de milioane de locuitori ai săi, avea sub arme 700.000 de oameni; în acelaşi 
an, armata franceză dispunea de un efectiv de 385.000 de oameni, din care aproape 
100.000 se aflau în Algeria, în Mexic sau la Roma. 172 Bătălia de la Sadowa l-a 
determinat pe împărat să ia în calcul o reformă profundă a sistemului militar. S-a creat o 
comisie, sub preşedinţia sa, care a înaintat un proiect capabil să sporească efectivele 
armatei la aproape 900.000 de oameni. Era vorba de renunţarea la recrutarea prin 
tragere la sorţi, care scutea o parte a tinerilor francezi de orice obligaţii militare. Astfel, 
serviciul militar devenea obligatoriu, fie în armata activă, fie în garda naţională mobilă. 
Opinia publică n-a fost deloc încântată; francezilor li se cerea un sacrificiu (cel puţin 
acelora care aveau şansa să tragă la sorţi un număr norocos sau care aveau mijloacele 
să plătească pentru a fi înlocuiţi). Politicienii au trebuit să ţină seama de starea de spirit 
a alegătorilor. La rândul lor, ofiţerii preferau o armată de profesionişti unei naţiuni sub 
arme. Burghezia se temea de garda mobilă, alcătuită din elemente din popor care nu-i 
prea inspirau încredere... Şi aşa mai departe. Proiectul a căzut. Napoleon s-a gândit o 
clipă să dizolve Camera, dar, sub influenţa lui Rouher, a renunţat la această lovitură de 
forţă. A fost adoptată o lege mai blândă (care păstra tragerea la sorţi şi înlocuirea), 
împăratul a cedat în faţa voinţei majorităţii francezilor. Cu toate astea, scrie Louis Girard, 
el „percepuse cel mai clar primejdia şi remediul. Faptul că a eşuat în proiectul său e 
semnificativ. El, care schimbase atâtea lucruri în Franţa, n-a reuşit să reformeze 
instituţia militară". 173 

Al Doilea Imperiu se apropia de sfârşit. Opinia publică şi elita politică contau mult mai 
mult decât în timpul regimului autoritar. Iar împăratul, din ce în ce mai puţin. Istoricii sunt 
împărţiţi cu privire la impactul politic al bolii lui Napoleon III. Pentru unii, ea ar explica 
agravarea stării sale de nehotărâre. Lucru posibil, până la un punct; dar explicaţia 
esenţială nu e aceasta. împăratul era ezitant şi fatalist din fire. Nu el, ci cursul 
evenimentelor se schimbase. Şansa, care-l ajutase enorm, nu mai era de partea lui. 

1867: gloria şi eşecurile se amestecă; e faza de zenit şi începutul sfârşitului. în 
aprilie, într-un Paris care-şi etalează noua înfăţişare, îşi deschide porţile Expoziţia 
Universală (sub „preşedinţia" prinţului în vârstă de 11 ani; succesiunea e deci 
asigurată!). Spectacolul este impresionant; Imperiul se poate mândri cu mari realizări 
economice şi tehnologice. Suveranii Europei, prinţi, regi şi împăraţi vin în pelerinaj în 
„centrul lumii". Vin toţi grămadă; „vom fi nevoiţi să-i culcăm câte doi în acelaşi în pat", 
glumeşte Merimee. în toiul serbării însă, cade ca un trăsnet din senin ştirea execuţiei 
împăratului Maximilian în Mexic, final tragic al „marelui proiect" al lui Napoleon III. în 
plus, rezultatele diplomatice ale întâlnirilor prilejuite de Expoziţie sunt ca şi nule; 
beneficiind aparent de strânse legături, Franţa rămâne periculos de izolată. Iar tunul 
prusian se poate vedea deja: ultimul său model reprezintă unul din punctele de atracţie 
ale Expoziţiei. 



172 Louis Girard, op. cit, p. 402. 

1870 



Irezistibil, Franţa se îndrepta spre război. După Sadowa, în ţară crescuse un puternic 
sentiment antiprusian. Senzaţia (pe deplin justificată!) era că Franţa se lăsase trasă pe 
sfoară de politica lui Bismarck. Data viitoare însă, n-o să mai meargă! Vreme de secole, 
Franţa fusese, incontestabil, cea mai mare putere europeană: statul cel mai întins, cel 
mai populat, cel mai bogat şi înzestrat cu cea mai bună armată... După o scurtă 
perioadă de cădere, în urma în: frângerii din 1814-1815, revenise, sub Napoleon III, în 
vârful ierarhiei. Şi, dintr-odată, poziţia îi era ameninţată de Prusia. Chiar şi fără război, 
Prusia putea deja să-i ia locul ca primă putere: pur şi simplu realizând unificarea 
completă a Germaniei (care nu era decât o chestiune de timp) şi mizând pe dinamica sa 
demografică şi economică superioară, ca şi pe organizarea sa militară mult mai 
performantă. Fără război, Franţa pierdea cu certitudine. îi rămânea alternativa 
războiului, fireşte riscantă, dar care-i oferea teoretic o şansă de reuşită. Mulţi francezi, 
inclusiv responsabili militari, continuau să considere armata franceză mai eficace decât 
toate celelalte armate. O victorie pe câmpul de luptă ar fi pus capăt progreselor Prusiei 
şi ar fi confirmat preponderenţa franceză. 

Interpretarea franceză tradiţională a războiului din 1870 insistă asupra 
responsabilităţii Prusiei şi a lui Bismarck în mod special. Nu încape îndoială că, în 
momentul crizei, Bismarck luase deja hotărârea de a declanşa războiul, după o perioadă 
de ezitări; tactica lui consta în a pune izbucnirea conflictului în spinarea francezilor. 
Oricum, nu credea că Franţa ar fi acceptat, în mod paşnic, alipirea statelor germane de 
sud la o Confederaţie germană dominată de Prusia; pe de altă parte, se gândea că un 
război împotriva Franţei ar întări sentimentul naţional german, grăbind astfel unificarea, 
în ce-i priveşte, Napoleon III şi guvernul său ar fi putut evita războiul refuzând să intre în 
jocul adversarului lor prusian; cu toate astea, au optat pentru înfruntare. Franţa şi Prusia 
poartă responsabilităţi aproape egale. E ca şi cum, pierzându-şi speranţa de a găsi o 
rezolvare paşnică, cele două puteri au ales de comun acord să lase armele să 
vorbească. Prevost-Paradol a remarcat cu luciditate caracterul inexorabil al angrenajului 
războinic. „în pofida voinţei oamenilor - scria el în 1868 -, lucrurile se îndreaptă spre 
război. Motivul e foarte simplu: e aproape imposibil ca Prusia, în ciuda prudenţei sale, 
să nu mai facă un pas către înghiţirea Germaniei, şi este imposibil ca guvernul francez, 
în ciuda răbdării sale, să asiste la această nouă mişcare fără să tragă spada." 174 

Candidatura unui Hohenzollern (din ramura Sigmaringen) la coroana Spaniei a oferit 
pretextul. Era vorba de Leopold, frate al prinţului Carol pe care bunăvoinţa lui Napoleon 
III îl propulsase pe tronul României, exact înainte de Sadowa; dar după Sadowa, Carol 
era deja privit ca un potenţial adversar al Franţei; cu atât mai mult nu se punea 
problema să i se permită lui Leopold să se instaleze la Madrid. De data aceasta, 
atitudinea lui Napoleon III şi a miniştrilor săi a fost fără echivoc: ori retragerea 
candidaturii, ori război. Hohenzollernii au cedat, iar candidatura a fost retrasă. în fine, un 
succes politic după atâtea eşecuri! „E cea mai frumoasă victorie diplomatică pe care am 

văzut-o în viaţa mea", a exclamat Guizot. Dar nu suficient de frumoasă, se pare, pentru 
a şterge toate umilinţele suferite din partea Prusiei de ani şi ani de zile. Era nevoie de 
ceva mai mult pentru a satisface orgoliul francezilor. în această privinţă, Napoleon III a 
cedat în faţa argumentelor grupului „ultra", în rândul căruia figurau în principal 
împărăteasa şi ducele de Gramont, ministrul Afacerilor Străine, fost ambasador la 
Viena, proaustriac şi antiprusian; hotărârea, luată în „cadru restrâns" de Napoleon, 
Eugenia şi Gramont, a fost de a-i cere regelui Wilhelm garanţii pentru viitor, Prusia 
angajându-se să renunţe pentru totdeauna la candidatura unui Hohenzollern. Lucru 
inutil şi jignitor. Benedetti, ambasadorul Franţei la Berlin, l-a abordat în legătură cu acest 
subiect pe regele Wilhelm aflat în staţiunea balneară Ems; replica regelui a avut două 
puncte: nu era niciun angajament de luat, iar afacerea era definitiv încheiată; după care 
a refuzat o nouă audienţă cerută de ambasador. Relatarea acestei întrevederi, 
comunicată de rege primului său ministru, a fost publicată de Bismarck, într-o versiune 
„aranjată", jignitoare pentru orgoliul francez: faimoasa depeşă de la Ems. Din ea reieşea 
că la cererea lui Benedetti ca regele să se angajeze să nu-şi dea niciodată 
consimţământul dacă Hohenzollernii ar reveni asupra candidaturii lor, regele „a refuzat 
să-l mai primească pe ambasadorul francez şi i-a transmis prin aghiotantul de serviciu 
că M.S. Nu mai avea nimic să-i comunice". 175 

Era tocmai acel casus belii pe care-l căuta Bismarck, dar pe care-l aştepta şi Franţa: 
venise în sfârşit momentul să pedepsească insolenţa prusiană şi să recupereze terenul 
pierdut în politica europeană. Ar fi exagerat să vorbim în absolut despre o „presiune a 
opiniei publice" (opinia, cum spunea Pierre Bourdieu, „nu există"; ea este fragmentată, 
influenţabilă şi variabilă). în acest caz, opinia „belicistă" era esenţialmente pariziană, şi 
fără nicio îndoială, privea doar o minoritate de parizieni. Dar ponderea contează mai 
mult decât numărul; în situaţii cruciale, cursul evenimentelor este influenţat de 
minorităţile active. 

Presiunea străzii s-a dovedit a fi puternică; ca şi presiunea mediatică: ziare precum 
Le Pays al lui Granier de Cassagnac sau La Liberte al lui Emile de Girardin îndemnau la 
război şi cereau, încă o dată, ca Rinul să devină hotarul răsăritean al Franţei. 

în această atmosferă încinsă la maximum, doi oameni îşi păstrau intactă luciditatea. 
Unul era Adolphe Thiers care s-a opus categoric războiului; bătrânul om politic a 
încercat zadarnic să explice Corpului legiuitor că atunci când „ai satisfacţie pe fond, nu 
te baţi pe o chestiune de formă"; a fost huiduit şi, fireşte, etichetat drept „prusian". 176 
Celălalt era Napoleon III însuşi. încă o dată, acest „visător" s-a dovedit mai lucid decât 
miniştrii şi generalii săi. Ştia că Franţa nu e pregătită de război. El n-ar fi fost niciodată 
capabil să rostească tâmpenia spusă de Emile Ollivier, care a avut prostul gust să 
declare că el şi colegii săi din guvern acceptă războiul „cu inima uşoară". 

N-a fost văzut nici ambalându-se ca împărăteasa care, în faţa „confidentului" ei, 
prinţul Metternich, nu şi-a ascuns satisfacţia: „Am găsit-o pe împărăteasă atât de 
montată în favoarea războiului că nu m-am putut abţine să n-o tachinez un pic. [...] 

175 Ambasador la Berlin din 1864 până în 1870, contele Vincent Benedetti şi-a publicat memoriile 
(cu propria lui versiune despre faptele controversate) sub titlul Ma mission en Prusse, Paris, 1871 . 

împărăteasa a întinerit cu zece ani la gândul unui triumf politic sau la cel al războiului." 177 
Nu cu „inima uşoară", ci cu „inima strânsă" a tăiat împăratul nodul gordian, acceptând 
războiul. A trebuit să ţină seama de presiunile exercitate asupra lui din toate părţile: 
clasa politică, presa, strada... Mai presus de toate însă, ştia că fără un succes clar îşi 
pierdea întreg prestigiul. Cedase deja prea mult. Constituirea, chiar şi fără război, a 
Imperiului German ar fi sunat sfârşitul propriului său Imperiu. Alternativa era să 
câştige... Sau să sfârşească o dată pentru totdeauna. Ludovic Napoleon crezuse 
întotdeauna în destin. Se lăsa încă o dată pe mâna acestui stăpân implacabil. Era o 
tragedie, în sensul antic al cuvântului. 

Bolnav şi neîncrezător, s-a pus în fruntea armatei sale. Prezenţa lui a devenit 
fantomatică. Practic, nu mai exercita nicio putere, nici pe teatrul de operaţiuni, nici la 
Paris, unde împărăteasa îşi asumase regenţa. înainte de Sedan, înainte de 4 
septembrie, domnia sa luase deja sfârşit. După primele înfrângeri, împărăteasa i-a 
interzis să se întoarcă la Paris; ar fi fost totuşi raţional să se procedeze la o repliere 
pentru a apăra capitala (mişcare ce ar fi evitat capitulările de la Sedan şi Metz). „S-ar 
spune aici - îi scria Eugenia lui Napoleon - că părăseşti armata fiindcă fugi de 
primejdie." După toate aparenţele, se gândea că, în lipsa victoriei, o moarte eroică ar fi 
de o mie de ori preferabilă unei retrageri fără glorie; erau în joc soarta Imperiului şi a 
fiului său. „Nu mă pot întoarce la Paris - îi mărturisea împăratul prinţului Napoleon, 
împărăteasa mi-a răspuns că situaţia mea ar fi intolerabilă. [...] Adevărul e că sunt 
alungat. Nu sunt dorit în armată, nu sunt dorit nici la Paris." 178 

Ce decădere! Şi totuşi, Imperiul era creaţia lui, iar toţi acei bărbaţi şi acele femei îi 
datorau lui totul. Salvarea Imperiului fără Napoleon III era o pură iluzie. Imperiul era el. 
Fără el, nu rămânea nimic în picioare. La Sedan, înfruntând focul inamic, a căutat cu 
îndârjire glonţul salvator. Destinul i l-a refuzat. A luat atunci ultima sa hotărâre de 
împărat şi de comandant suprem al armatei. A ordonat încetarea luptelor: cu riscul de a 
fi acuzat de laşitate, a pus capăt masacrului. Oricum, bătălia era pierdută; aşa, măcar 
au fost cruţate mii de vieţi. 

în plus faţă de inferioritatea militară, Franţa a fost afectată şi de eşecul total al politicii 
sale de alianţe. Unde era prietenia Rusiei care ar fi făcut minuni în 1870? O 
demonstraţie de forţă la graniţele Prusiei i-ar fi îngheţat acesteia elanul războinic. Dar 
Rusia, mai ales după criza poloneză, se îndepărtase de Franţa, apropiindu-se de 
adversarul ei. Unde era alianţa cu Anglia, gândită de Napoleon III drept piatra 
unghiulară a politicii sale internaţionale? Apropierea franco-rusă, şi ea efemeră, 
afectase deja această alianţă, dar şi mai mult o afectase strategia „compensaţiilor"; 
către 1870, britanicii socoteau expansionismul francez mai îngrijorător decât ambiţiile 
prusiene, ceea ce, în lumina evoluţiilor ulterioare, s-a dovedit a fi o apreciere eronată; 
încă de atunci nu Franţa, ci Prusia şi, în perspectivă, Reich-ul german puneau în pericol 
echilibrul european, cel puţin aşa cum îl concepeau britanicii. Nu rămâneau drept aliaţi 
potenţiali decât Austria şi Italia. Dar toţi actorii europeni învăţaseră să nu-i mai acorde 
încredere lui Napoleon III. 

177 Prinţul Metternich către contele Beust, 8 iulie 1870, D/e Rheinpolitik, voi. III, pp. 401-402. 

Prea servise una caldă, una rece în privinţa relaţiilor franco-austriece! în Italia, exista 
un curent favorabil Franţei, potrivit căruia ţara trebuia să „plătească" pentru sprijinul 
acordat de Franţa unificării, dar şi un curent antifrancez (şi proprusian) care nu aprecia 
comportamentul Franţei în chestiunea italiană. în plus, din raţiuni de politică internă, dar 
ţinând totodată şi de onoarea Franţei (nu puteai „să-ţi aperi onoarea pe Rin şi s-o 
sacrifici pe Tibru"), împăratul şi-a menţinut angajamentul făcut papei şi refuzul de a ceda 
Roma regatului Italiei. Fireşte, Austria şi Italia au rămas în expectativă, condiţionând o 
eventuală intervenţie de partea Franţei de un rezultat favorabil al primelor operaţiuni. 
Erau gata să „ajute" o Franţă victorioasă, dar mai puţin gata să sară în ajutorul unei 
Franţe aflate în dificultate. 

în 1870, Franţa s-a aflat singură, în faţa unui adversar mai puternic. 



Mediterana: un lac „aproape francez" sau „aproape britanic"? 

Rămân de examinat diferitele regiuni ale lumii în care cel de-al Doilea Imperiu 
intenţiona să-şi facă simţite prezenţa şi influenţa. Aproape pretutindeni rezultatele sunt 
amestecate. 

în Mediterana, acest „lac aproape francez", Franţa îşi întăreşte anumite poziţii, 
rămânând însă departe de preponderenţa visată de Napoleon III. Progresele sunt 
contrabalansate de rezistenţe şi blocaje. îndeosebi, „aliaţii" britanici se dovedesc foarte 
atenţi să-şi păstreze prerogativele; şi pentru ei Mediterana este un „lac aproape 
britanic". 

Nu vom reveni asupra cazului Italiei, componentă centrală a sistemului 
mediteranean, apropiată de Franţa, dar care scapă deja de protectoarea sa, profilându- 
se ca viitoare concurentă. Cât priveşte Spania, Napoleon III a încercat, de-a lungul 
întregii sale domnii, s-o apropie de Franţa: cu un succes relativ. Fraţii Pereire au deschis 
un „Credit mobiliar" la Madrid şi au ajuns să controleze ramuri întregi ale economiei 
spaniole; tot lor li se datorează crearea reţelei spaniole de căi ferate. Linia Paris-Madrid 
a fost inaugurată în 1864 (ocazie de a celebra încă o dată „dispariţia" Pirineilor!). O idee 
stranie şi constantă a lui Napoleon III a fost aceea de a îndemna Spania şi Portugalia să 
se unească într-un singur stat; faptul că cele două naţiuni nu se iubeau peste măsură nu 
părea să-l incomodeze; i-a expus metoda sa prinţului Albert al Marii Britanii: 
„Portughezilor le voi spune: «Vă dau Spania», iar spaniolilor le voi spune: «Vă dau 
Portugalia»." 179 Era opusul strategiei sale din Italia unde, tot în dezacord cu sentimentul 
naţional, a încercat să frâneze unificarea. O Italie puternică i se părea mai 
ameninţătoare decât un mare regat iberic? Proiectul nu s-a realizat, iar Spania s-a arătat 
destul de prudentă faţă de iniţiativele împăratului (inclusiv în Mexic); interesul deosebit 
pe care-l purta acestei ţări (care în plus era patria împărătesei) pune într-o lumină şi mai 
clară refuzul său de a accepta, în 1870, ingerinţa Prusiei. 

Componenta principală a Mediteranei franceze era însă Algeria, situată exact în faţa 

Franţei. Cucerirea ei putea fi socotită încheiată, deşi mai rămâneau enclave de 
rezistenţă, răzmeriţe periodice impunând intervenţia armatei. Dar Franţa nu ştia cum să 
trateze această colonie; în gestionarea treburilor algeriene, al Doilea Imperiu a făcut 
dovada ezitărilor sale obişnuite. S-a trecut de la un guvern militar la unul civil, şi din nou 
la un guvern militar, pentru a se iniţia spre sfârşitul Imperiului întoarcerea la guvernul 
civil. într-o primă fază, coloniştii au fost net favorizaţi, mai cu seamă prin practica aşa- 
numitelor „cantonări", adică dislocarea indigenilor şi atribuirea pământurilor lor către 
europeni. Numărul coloniştilor a crescut rapid, de la 131.000 (din care 66.000 francezi) 
în 1851, la 193.000 (din care 107.000 francezi) în 1860. 180 Acest ultim an a înregistrat o 
cotitură: e momentul în care împăratul a hotărât să-i trateze pe indigeni pe picior de 
egalitate cu imigranţii veniţi din Europa şi să facă din Algeria un fel de regat arab asociat 
Franţei: Indigenii trebuiau să rămână „stăpâni incomutabili ai pământului lor" 181 , într-un 
sistem de diviziune a muncii cu europenii. Au urmat hotărâri ale Senatului şi decrete în 
favoarea populaţiei locale şi în defavoarea coloniştilor. Algerienii au primit anumite 
drepturi civile şi politice (acces la funcţiile administrative şi la gradele militare, drept de 
vot şi dreptul de a fi aleşi la alegeri locale). S-a procedat mai ales la, limitarea - şi 
circumscrierea la litoral - a teritoriului susceptibil de a fi colonizat, ca o aplicare a lozincii 
lansate de împărat: „trebuie cantonaţi europenii, nu indigenii". 

Această nouă politică funciară a stopat colonizarea agricolă. Numărul de colonişti a 
continuat să crească, dar mai cu seamă pe seama excedentului de naşteri. în 1872, 
erau 245.000 (din care 130.000 francezi), în raport cu o populaţie indigenă estimată la 
circa 2,5 milioane. Concesiile făcute indigenilor au nutrit puternica antipatie a coloniştilor 
faţă de Imperiu. Mai rămânea însă un lung drum de parcurs până la „regatul arab", sau 
măcar la o adevărată egalitate a celor două comunităţi. De la un moment dat, împăratul 
bate în retragere sau, în orice caz, lasă lucrurile să se desfăşoare de la sine. O comisie 
înfiinţată în 1869 în vederea reglementării administraţiei algeriene acţionează mai 
degrabă într-un sens favorabil coloniştilor. în martie 1870, mai multe măsuri „proarabe" 
(între care crearea a trei departamente indigene pe lângă cele trei departamente civile) 
au fost respinse de Corpul legislativ. S-a vorbit atunci despre un „Waterloo al regatului 
arab". 182 Prăbuşirea Imperiului a dus la abandonarea definitivă a proiectului. Ca de 
atâtea ori, Napoleon III văzuse departe. Ca aproape întotdeauna, s-a mulţumit cu 
jumătăţi de măsură. Nici „regat arab", nici colonie de imigrare sută la sută, nici societate 
multiculturală întemeiată pe egalitate civilă şi politică, Algeria rămânea într-o situaţie 
ambiguă care a dus la perpetuarea resentimentelor şi tensiunilor între cele două 
comunităţi. 

Mai departe pe litoralul mediteraneean, Egiptul se prezenta ca un partener preţios al 
Franţei, care îl ajutase deja pe Mehmet Aii (1805-1849) în eforturile sale de modernizare 
şi în încercarea infructuoasă de a-şi spori posesiunile şi influenţa în dauna sultanului. 
Construirea Canalului Suez a întărit prezenţa franceză. Napoleon III avea toate motivele 

să considere Egiptul drept o poziţie câştigată. 

Expediţia din Siria din 1860-1861 lămureşte ambiţiile, ca şi limitele politicii 
mediteraneene a Franţei. Expediţia urmărea să-i protejeze pe creştinii maroniţi din 
Liban, victime ale masacrelor săvârşite de musulmanii druzi. La asta se adăugau şi 
interese economice: Franţa importa din regiune mari cantităţi de mătase necesare 
industriei sale textile. Una peste alta, se spera că intervenţia va deschide calea pentru o 
influenţă franceză mai consistentă. Acţiunea nu ţinea însă seama de Anglia care 
intenţiona să ţină Franţa la respect, pretutindeni unde apetiturile sale riscau să întreacă 
un pic măsura, şi mai ales atunci când prerogativele sultanului, marele protejat al 
Majestăţii Sale Britanice, păreau ameninţate. „Nu vrem să creăm în Orient un nou stat 
pontifical şi să dăm Franţei un nou pretext pentru o ocupaţie pe termen nedefinit", 
preciza lordul Russel, ministrul britanic al Afacerilor Străine. 183 Franţa a fost silită să 
accepte un mandat de ocupaţie limitat la şase luni; corpul său expediţionar - şase mii 
de oameni - a pornit la drum în septembrie 1860 şi, după o prelungire a termenului 
iniţial, a părăsit regiunea în iunie 1861. Sultanul a trebuit să accepte crearea unei regiuni 
autonome a Muntelui Liban, sub autoritatea unui guvernator creştin. Astfel, criza era 
reglementată în avantajul libanezilor creştini, dar Franţa va trebui să aştepte până după 
Primul Război Mondial pentru a institui în fine un protectorat asupra Siriei şi Libanului. în 
aceste condiţii, „regatul arab" „făgăduit" lui Abd El Kader a rămas în stadiul de proiect 
sau, mai bine zis, de utopie pur şi simplu. 

Cu toate astea, împăratul nu-şi pierdea speranţa că într-o bună zi va fi martor la 
naşterea marelui imperiu franco-arab. Tocmai scria la istoria lui luliu Cezar, ceea ce-l 
îndemna să mediteze asupra precedentului imperial roman. Roma şi-a câştigat măreţia 
fiindcă a reuşit să reunească şi să civilizeze popoarele. Pentru Franţa, era un exemplu 
de urmat. Spre deosebire de coloniştii europeni, Napoleon III nu voia să-i alunge pe 
arabi, dar nici nu le propunea o dezvoltare independentă. în viziunea sa, individualitatea 
arabilor şi integrarea lor în sânul civilizaţiei franceze se combinau într-un mod destul de 
contradictoriu. într-o „Proclamaţie către poporul arab", datată 5 mai 1865, el schiţa o 
paralelă istorică explicită: „Ca şi voi, acum două mii de ani, strămoşii noştri au rezistat şi 
ei cu vitejie unei invazii străine, şi tocmai din înfrângere a pornit renaşterea lor. Galii 
învinşi s-au asimilat romanilor învingători, şi din unirea forţată a virtuţilor contrarii ale 
celor două civilizaţii opuse s-a născut, cu timpul, această naţionalitate franceză care, la 
rândul ei, şi-a răspândit ideile în lumea întreagă. Cine ştie dacă într-o bună zi rasa 
arabă, renăscută şi unită cu rasa franceză, nu-şi va regăsi o puternică individualitate, 
asemănătoare celei care, vreme de secole, a făcut-o stăpână pe ţărmul meridional al 
Mediteranei?" 184 Ei, da: francezii şi arabii împreună (arabi „francizaţi" după modelul 
vechilor gali „romanizaţi") vor întemeia, pe urmele romanilor, un nou imperiu 
mediteraneean. 

Departe de amploarea acestor visuri, prezenţa franceză în Mediterana a sporit totuşi, 



183 Jean Ganiage, „Expedition de Syrie", Dictionnaire du Second Empire, p. 1231. Despre 

chiar considerabil, în timpul celui de-al Doilea Imperiu. Pavilionul naval francez se vede 
din ce în ce mai des. înfiinţate în 1851, Mesageriile maritime (devenite Mesageriile 
imperiale) deschid linii de navigaţie către Malta, Constantinopol şi Alexandria, apoi către 
Grecia, Algeria şi Tunisia: 16 pacheboturi în 1851, 58 deja în 1858. 

O statistică globală a comerţului mediteraneean poate da o idee despre ponderea 
comparativă a Franţei şi a celorlalte puteri, în principal Marea Britanie. 185 

Italia se afla categoric în zona comercială franceză; în 1864, în statisticile comerţului 
exterior italian, Franţa figura cu 517 milioane de franci, urmată la distanţă destul de 
mare de Anglia, cu 303 milioane şi Austria, cu 247 de milioane. Pentru Franţa, comerţul 
cu Italia reprezintă, în perioada 1857-1866, 8,4% din total, depăşit doar de Marea 
Britanie şi la egalitate cu Belgia. 

în mod curios, ponderea Spaniei în comerţul francez tinde să scadă, în ciuda 
puternicei implantări economice şi financiare franceze la sud de Pirinei; de la peste 6% 
înainte de 1848, aceasta scade la 4,4% între 1857 şi 1866, şi la 3% în 1869; Franţa, 
care era primul partener al Spaniei, e nevoită să împartă de acum înainte această 
poziţie cu Marea Britanie, care înregistrează uneori un uşor avantaj. în Portugalia, 
prezenţa franceză era „tradiţional" slabă, Anglia dominând complet comerţul acestei ţări. 

Pe celălalt ţărm al Mediteranei, Marocul se afla şi el în zona comercială britanică (în 
1867, comerţul acestei ţări cu Anglia se cifra la 26 de milioane de franci; cu Franţa, la 
10,5 milioane). în schimb, în Tunisia, comerţul francez era deja preponderent (12 
milioane de franci pentru portul Tunis în 1867, faţă de Italia - 5 milioane, şi Anglia - 5 
milioane). Franţa trata deja Tunisia ca pe o zonă de influenţă care-i aparţinea, pregătind 
terenul pentru instituirea ulterioară a protectoratului (în 1881). 

în Egipt, Franţa ocupa locul al doilea, după Marea Britanie, la egalitate cu Turcia. De 
remarcat creşterea foarte rapidă a comerţului francez cu această ţară: o medie anuală 
de 9,8 milioane de franci pentru intervalul 1837-1846; 19,5 milioane între 1847 şi 1856; 
70,5 milioane între 1857 şi 1866. Sub toate aspectele, Egiptul se prezenta ca o piesă 
esenţială în sistemul mediteraneean al celui de-al Doilea Imperiu. 

Relaţiile comerciale cu Imperiul Otoman erau şi ele în creştere: 2,2% din totalul 
comerţului francez între 1827 şi 1836; 2,5% între 1837 şi 1846; 3,4% între 1847 şi 1856; 
3,7% între 1857 şi 1866, cu o medie anuală de 171 milioane de franci. Franţa ocupa 
poziţia a doua după Marea Britanie care rămânea, din punct de vedere economic şi 
politic, „vioara întâi" la Constantinopol. 

în schimb, în Balcani, poziţiile economice franceze erau departe de a fi strălucite. 
Grecia se afla fundamental în sfera britanică: în 1859, comerţul său cu Marea Britanie 
se cifra la 19 milioane de franci, cu Turcia, la 13 milioane, iar cu Franţa, la 9 milioane, la 
egalitate cu Austria. 

Nici măcar în Principatele Dunărene (România), puternica influenţă politică franceză 
nu se asocia cu o prezenţă economică pe măsură. între miile de vapoare care treceau 
pe Dunăre, nu se numărau decât câteva nave franceze. în ce priveşte comerţul, Franţa 

185 Statisticile care urmează sunt extrase din Annuaire de /'economie politique et de la statistique, 
diferiţi ani din perioada 1852-1872, şi din lucrarea lui Maurice Block, Statistique de la France, voi. 

era depăşită de Turcia, Austria şi Marea Britanie. 

Fără a fi singurul indicator, cifrele privitoare la comerţ scot în evidenţă rezultate 
amestecate. Franţa se instalează solid în anumite locuri, dar nu reuşeşte de fiecare dată 
să-şi sprijine proiectele politice printr-o prezenţă economică suficient de puternică. Ca 
peste tot în lume, englezii sunt concurenţi redutabili. în orice caz, suntem departe de 
Mediterana franceză! Franţa va sfârşi prin a se impune în Maghreb, dar va fi înlocuită în 
Egipt de britanici. Ca o ironie, Canalul Suez - operă a Franţei, realizată în pofida 
opoziţiei britanicilor şi menită să consolideze prezenţa franceză în acest colţ strategic al 
Mediteranei - a fost cel care a determinat Londra să se instaleze durabil în Egipt, tocmai 
pentru a supraveghea această cale de navigaţie socotită vitală pentru interesele sale 
economice şi geopolitice (protectoratul britanic a fost instituit de facto în 1882). 

A eşuat de asemenea parteneriatul franco-arab încercat de Napoleon III; s-a dovedit 
că este imposibil să se combine dominaţia colonială cu emanciparea popoarelor 
colonizate şi să se cultive individualitatea acestora din urmă impunând în acelaşi timp 
normele civilizaţiei franceze. 



Americile: Franţa faţă în faţă cu Statele Unite 

în imaginarul celui de-al Doilea Imperiu, America latină ocupa un loc de prim rang. 
Rămânea de văzut dacă influenţa reală a Franţei se putea ridica la acelaşi nivel. 
Napoleon III nu voia să audă de doctrina Monroe. El dorea să traseze o linie 
despărţitoare fermă între jumătatea an glo-saxonă a Lumii Noi şi jumătatea sa latină; 
vocaţia acesteia din urmă era apropierea de naţiunile surori din Europa, Spania şi 
Portugalia, desigur, dar mai ales Franţa, cea mai mare şi cea mai puternică dintre ţările 
latine. 

Istoria a reţinut mai ales aventura mexicană. Dar ea nu trebuie scoasă din context. 
Obiectivul Franţei era stabilirea unor relaţii mai strânse cu ansamblul Americii latine. 
Brazilia atrăgea deja privirile: ţară foarte întinsă, stabilă politic (spre deosebire de alte 
ţări din regiune) sub lunga domnie a lui Pedro II (1831 -1889), slab populată (sub 10 
milioane de locuitori la recensământul din 1872) şi plină de resurse care aşteptau să fie 
exploatate. într-o carte intitulată France et Bresil, S. Dutot, membru al Societăţii de 
geografie, recomanda angajarea masivă a Franţei în opera de defrişare şi dezvoltare 
comercială şi industrială a acestui imens teritoriu. Autorul mergea şi mai departe, 
închipuind o imigraţie franceză de amploare, estimată pentru început la o medie anuală 
de zece mii de persoane. 186 Se deschidea perspectiva francizării Braziliei! (Dar de unde 
să scoţi atâţia emigranţi? în 1872, Brazilia avea abia 6000 de locuitori de origine 
franceză!) 

Relaţiile comerciale se dezvoltau însă în chip favorabil. Ponderea Braziliei în 
ansamblul comerţului francez crescuse de la 1,6% între 1837 şi 1846, la 1,9% între 
1847 şi 1856, şi la 2,6% între 1857 şi 1866. Franţa ocupa locul al treilea după Marea 

Britanie şi Statele Unite, trecând chiar în 1865 pe locul al doilea, înaintea Statelor Unite, 
ca urmare a Războiului de Secesiune; în 1854-1855, ea figura cu 54 de milioane de 
franci (Marea Britanie - 224, Statele Unite - 92), pentru a atinge în 1865, 135 de 
milioane (Marea Britanie - 398, Statele Unite - 11 0). 

O creştere rapidă a comerţului francez se înregistrează şi cu Argentina, unde Franţa 
ocupa locul întâi, depăşind Marea Britanie (în portul Buenos Aires, care concentra 
grosul comerţului argentinian, Franţa înregistra 19 milioane de pesos în 1869, Marea 
Britanie - 13, iar Belgia - 8,5). 

Proiectele Franţei nu se limitau însă la simpla dezvoltare a schimburilor, ci se 
înscriau într-o viziune geopolitică globală. Ajungem astfel la esenţa problemei. în 1861 
izbucneşte Războiul de Secesiune. Excelent prilej pentru Napoleon III care miza pe 
separarea definitivă a statelor din Sud. Franţa avea relaţii comerciale importante cu 
Statele Unite (14,8% din ansamblul schimburilor sale între 1847 şi 1856), orientate însă 
mai ales spre sudul Uniunii, principal furnizor al industriei franceze a bumbacului (93% 
din materia primă importată de Franţa în 1860: 114.000 de tone de bumbac; Egiptul, al 
doilea furnizor, se afla mult în urmă, cu 3300 de tone); cea mai mare parte a exporturilor 
franceze: textile, vinuri, produse manufacturate, mergea şi ea către Sud. 187 Separarea 
statelor din Sud ar fi favorizat din punct de vedere economic Franţa, blocând totodată 
expansiunea americană în direcţia Americii latine, susţinută mai ales de dinamismul 
Nordului. Oricum, Sudul urma să se arate mai maleabil, nedispunând de potenţialul 
economic şi uman al statelor din Nord. 

în acelaşi moment, se agrava un diferend financiar cu Mexicul. Preşedintele Benito 
Juarez decide în 1861 să suspende pentru doi ani plata datoriei externe, ceea ce 
determină o demonstraţie de forţă din partea celor trei puteri interesate: Franţa, Spania 
şi Marea Britanie. 6000 de spanioli debarcă la Veracruz, urmaţi de 2500 de francezi şi 
700 de britanici. La început a fost vorba doar de o operaţiune de „poliţie internaţională". 
Dar conjunctura era prea favorabilă pentru ca Napoleon III s-o lase să-i scape (mai ales 
că Statele Unite, prinse în propriul lor conflict, nu puteau interveni); el voia să profite de 
această conjunctură ca să schimbe raporturile de forţă pe continentul american. Mexicul 
trebuia stabilizat, ataşat la politica Franţei, blocând astfel pentru totdeauna calea nord- 
americanilor către America latină. Armata franceză şi-a sporit efectivele la 30.000 de 
oameni, în timp ce, iritaţi de această întorsătură, spaniolii şi englezii şi-au retras trupele 
(în aprilie 1862). Armata lui Juarez a fost înfrântă la Puebla şi, la scurt timp, în iunie 
1863, Mexico a capitulat fără luptă. Mexicanii trecuţi de partea Franţei au căzut de acord 
cu Napoleon III pentru a schimba regimul şi a oferi coroana imperială arhiducelui 
Maximilian; acesta a descins la Mexico în iunie 1864. 

Aparent, totul mergea ca pe roate; în realitate, totul se îndrepta spre dezastru. 
Francezii câştigau bătălii, dar n-aveau nicio şansă să câştige războiul. Departe de ţară, 
erau nevoiţi să facă faţă luptelor de gherilă, gen de conflict care nu poate fi niciodată 
ţinut sub control. Pe de altă parte, în Statele Unite, sudiştii o-aveau nici ei nicio şansă să 
reziste statelor din Nord, în ciuda câtorva succese iniţiale; pe termen lung, nordiştii 

dispuneau de un potenţial care depăşea cu mult resursele Sudului. 

Pe măsură ce se profila victoria Nordului, relaţiile cu Franţa deveneau tot mai 
încordate. Avertismentele urmau unul după altul. în aprilie 1864, Camera 
Reprezentanţilor a adoptat în unanimitate o rezoluţie ce condamna intervenţia franceză; 
Statele Unite, specifica textul, nu vor recunoaşte „niciun guvern monarhic ridicat pe 
ruinele unui guvern republican în America sub auspiciile unei puteri europene, oricare ar 
fi aceasta". 188 Doctrina Monroe, eclipsată pentru o clipă, revenea în forţă. încheierea 
Războiului de Secesiune făcea posibilă, ba chiar probabilă o intervenţie americană, în 
cazul continuării crizei mexicane. în februarie 1866, Secretarul de Stat William H. 
Seward cerea „informaţii precise privind termenele la care operaţiunile armatei franceze 
din Mexic ar fi trebuit să ia sfârşit". 189 Semăna cu un ultimatum. în aprilie 1866, 
Napoleon III anunţa retragerea armatei franceze până în noiembrie 1867; dar încă din 
martie 1867, ultimii militari ai corpului expediţionar se îmbarcau în direcţia Franţei. La 
scurt timp după aceea, Maximilian cădea în mâinile partizanilor lui Juarez; a fost 
judecat, condamnat la moarte şi împuşcat în iunie 1867. 

înfrângerea a fost fără apel. Fără să piardă nicio bătălie, Franţa pierduse războiul. 
Era totodată şi o umilire; împăratul fusese silit să se supună ultimatumului nord- 
american. încă o dată, „latinii" şi „catolicii" pierdeau partida, în beneficiul protestanţilor 
anglo-saxoni. Visul latino-american al lui Napoleon III se prăbuşea. Eşua mai ales 
încercarea sa de a diminua rolul Statelor Unite pe eşichierul mondial şi de a spori 
implicit influenţa Franţei. Mai mult ca niciodată, America era teritoriul rezervat exclusiv 
americanilor, mai precis Statelor Unite. în ierarhia mondială, Statele Unite îşi afirmau 
ascensiunea irezistibilă; Franţa, în schimb, îşi începea declinul. Tocmai acest marş 
american către hegemonie voia Napoleon III să-l oprească; n-a reuşit. Din fericire, 
Mexicul era departe; dezastrul a fost resimţit în Franţa doar ca un ecou. Dar el survenea 
chiar în momentul în care bătălia de la Sadowa ridicase, chiar în Europa, un mare semn 
de întrebare privitor la capacitatea politică şi militară a Franţei; nimic nu-i mai ieşea lui 
Napoleon III: nici în politica europeană, nici în vastele sale proiecte planetare. 

Cât despre relaţiile directe dintre Franţa şi Statele Unite, acestea au cunoscut în 
perioada imediat următoare o deteriorare deopotrivă economică şi politică. Industria 
franceză a căutat alte pieţe pentru a se aproviziona cu bumbac; de la 93% în 1860, 
ponderea bumbacului american a scăzut la 38% în 1866, în beneficiul unor ţări precum 
India, Egiptul şi Turcia (în paralel, lâna a ajuns să ocupe un loc mai important decât 
bumbacul în industria textilă franceză). în ansamblu, ponderea Statelor Unite în 
comerţul francez a scăzut de la 14,8% în intervalul 1847-1856, la 6% în 1869: de la locul 
al doilea la locul al şaselea (aceasta şi din pricina protecţionismului american). Dar mai 
ales, prietenia „tradiţională" franco-americană (întreţinută prin simbolul Războiului de 
Independenţă) a fost pusă la grea încercare. Aşa cum scrie Claude Fohlen, „aventura 
mexicană a dat naştere unui climat de suspiciune între Statele Unite şi Franţa, care a 
dăinuit până la Primul Război Mondial. Franţa a fost socotită o ţară imperialistă. în parti- 
cular, în momentul războiului din 1870, opinia publică americană a fost majoritar de 

partea Prusiei, considerând pueril motivul care îndemnase Franţa să declare război şi, 
deopotrivă, legitimă aspiraţia Germaniei către unitate, în contextul amintirilor neplăcute 
lăsate de prezenţa trupelor franceze pe continentul american" 190 (nu mai comentăm 
condamnarea americană a imperialismului francez combinată cu apărarea, de către 
Statele Unite, a intereselor mexicane!). 



O schiţă de imperiu 

După Mediterana şi America... Restul lumii. Napoleon III voia să înfigă jaloane pe 
aproape întreg globul: puncte de sprijin ale unei prezenţe franceze ce trebuia să se 
afirme la scară mondială, concurându-i pe britanici în controlul asupra căilor maritime, 
asupra celor mai importante puncte strategice, asupra resurselor pieţei... 

Aşa cum am văzut, împăratul nu era un „adevărat" colonialist. De altminteri, s-a 
exagerat uneori rolul său în constituirea unui nou imperiu colonial francez. în viziunea 
sa, Franţa trebuia să fie prezentă, influentă, dominantă, dar nu neapărat cuceritoare. Nu 
avea niciun proiect colonial comparabil cu proiectele sale pentru Europa, Mediterana 
sau America. Un domeniu colonial a căpătat totuşi contur, mai mult prin tatonări şi la 
întâmplare decât printr-o acţiune sistematică. 

Cel mai puternic s-a implicat guvernul Franţei în Senegal, unde avea şansa de a 
dispune de un guvernator foarte eficient, în persoana lui Louis Faidherbe, care a ocupat 
acest post din 1854 până în 1861 şi din 1863 până în 1865. înainte de 1848, Franţa 
avea la faţa locului doar câteva contoare comerciale. Faidherbe a organizat colonia şi i- 
a sporit teritoriul pe seama triburilor vecine. A dezvoltat portul Saint-Louis şi mai ales 
portul Dakar. în 1850, contoarele, aveau o populaţie de 18.000 de locuitori; în 1870, 
colonia număra peste 200.000 de locuitori (aproape un milion cu micile state vecine 
„protejate"). Valoarea comerţului s-a triplat între 1847 şi 1869. O prosperitate 
remarcabilă: existau deja o bancă şi camere de comerţ, o grădină botanică, un muzeu, 
ziare, şcoli franco-musulmane... 191 

Francezii au stabilit „capete de pod" în alte câteva puncte ale litoralului occidental al 
Africii, dar, spre deosebire de cucerirea Senegalului, n-au reuşit deocamdată să se 
implanteze ferm în ele. în schimb, au exercitat o presiune constantă asupra 
Madagascarului, în condiţii totuşi mai complexe: marea insulă era un adevărat regat, 
care ţinea la independenţa sa, fiind supravegheat şi de britanici, care, ca întotdeauna, 
trebuiau trataţi cu menajamente. La sfârşitul celui de-al Doilea Imperiu, Franţa obţinuse 
câteva acorduri comerciale şi recunoaşterea misiunilor sale catolice, devansate totuşi de 
protestanţii britanici; în 1869, protestantismul era declarat religie de stat. Nimic nu lăsa 
să se întrevadă că insula avea să devină curând posesiune franceză. 

în Extremul Orient, Franţa a obţinut în 1862 o parte a Cochinchinei (sudul 
Vietnamului), cedată de Imperiul Anamit (actualul Vietnam). Era mai degrabă rodul 

hazardului, obiectivul iniţial al francezilor vizând în primul rând apărarea intereselor 
misionarilor, şi nu o anexare teritorială. Câţiva ani mai târziu (în 1867), colonia s-a 
întregit cu provinciile vestice ale Cochinchinei. Francezii au ocupat un teritoriu de 60.000 
de kilometri pătraţi cu un milion şi jumătate de locuitori. în 1863, Cambodgia a trecut şi 
ea sub protectorat francez. 

în 1860 a avut loc expediţia franco-britanică în China. Scopul ei era să-i oblige pe 
chinezi să dea curs tratatelor ce ofereau privilegii comerţului european, tratate pe care le 
acceptaseră de voie, de nevoie, dar pe care nu se grăbeau să le pună în aplicare. 
Pentru Franţa, nu foarte implicată în comerţul cu Extremul Orient, a fost mai degrabă o 
operaţiune de paradă menită să arate că flota şi armata sa puteau interveni în orice 
clipă în orice punct al globului. Chinezii au fost învinşi în mai multe rânduri de forţele 
anglo-franceze, mult inferioare numeric; bătălia de la Palikao (septembrie 1860) a 
deschis calea spre Pekin, unde aliaţii au intrat la mijlocul lui octombrie. Guvernul chinez 
a fost silit să accepte un nou tratat care prevedea o reparaţie de război, libera exercitare 
a cultului catolic şi deschiderea portului T'ien-tsin. 

Intervenţia a fost profitabilă mai cu seamă pentru britanici care şi-au consolidat 
influenţa asupra guvernului chinez şi asupra comerţului ţării. Prezenţa: franceză s-a 
manifestat destul de „discret". Navele de război îşi făcuseră datoria; dar navele 
comerciale sub pavilion francez rămâneau o prezenţă sporadică în apele Extremului 
Orient. în China şi în Japonia, comerţul francez era aproape inexistent în comparaţie cu 
cel britanic şi american. Chiar şi în Cochinchina, devenită colonie franceză, activităţile 
comerciale nu se aflau majoritar în mâinile: francezilor; chinezii, învinşi la ei acasă, dar 
prezenţi pretutindeni, rămâneau principalii beneficiari. „Francezii nu fac prea mare caz 
de comerţul lor, dar ar dori să răspândească religia catolică în lume pentru propria lor 
glorie", constata ironic un înalt demnitar chinez. 192 

în fine, în 1853, francezii au luat în posesie Noua Caledonie care a devenit o colonie 
destul de înfloritoare şi totodată un loc de deportare. 

Această expansiune către toate zările denotă voinţa, sau măcar dorinţa de a depăşi 
dimensiunea aproape exclusiv europeană a puterii Franţei; căreia îi lipsea totuşi, în 
primul rând, capacitatea economică necesară pentru a încerca să contrabalanseze 
Marea Britanie. în ciuda unui remarcabil efort de creştere a comerţului (comerţul exterior 
francez s-a triplat în timpul celui de-al Doilea Imperiu), potenţialul comercial al Franţei 
rămânea limitat. Exporturile franceze au fost apreciate la 4,9% din produsul intern brut al 
Franţei în 1870, faţă de 12,2% în cazul Marii Britanii. 193 în plus, gama produselor 
exportate era destul de redusă: în principal, textile şi vinuri. Două treimi din comerţul: 
francez se derula cu ţările vecine (în ordine des crescătoare: Anglia, Belgia, Italia, 
Germania, Elveţia), restul fiind orientat mai ales spre Mediterana, Statele Unite şi 
America latină. Locul Europei centrale (Austria) şi al celei răsăritene (Rusia) era modest, 
iar cel al Asiei, Africii şi Pacificului aproape neglijabil 194 Franţa mai avea de parcurs o 

192 Jean Martin, „Annam", Dictionnaire du Second Empire, p. 66. 

193 Angus Maddison, op. cit, p. 381. 

194 Pentru o privire de ansamblu asupra cifrelor şi a structurii comerţului francez la sfârşitul celui 
de-al Doilea Imperiu (anul 1869), vezi Annuaire de /'economie politique et de la statistique, 1871- 



cale lungă pentru a deveni o putere comercială mondială, asemenea Marii Britanii. 

Această schiţă de imperiu, adunând laolaltă, într-un chip destul de improvizat, mici 
teritorii risipite, constituie un preludiu la acţiunea de colonizare mult mai sistematică a 
celei de-a Treia Republici. Al Doilea Imperiu a lărgit mai ales câmpul imaginarului 
geografic al: francezilor. Deschiderea către lume, datorată unei acumulări de factori: 
vapoarele cu aburi, telegrafia, expansiunea europeană... a găsit un teren propice în 
Franţa lui Napoleon III. Pentru francezi era un lucru nou, mai nou decât pentru britanici, 
familiarizaţi de mult cu lumile de peste mări. Subiectele şi imaginile exotice se înmulţesc 
în epocă (L'lllustration abundă în reportaje de acest gen); apar şi reviste specializate, 
precum Le Tourdu monde (începând din 1860). în fine, un francez - Jules Verne - este 
cel care inventează, exact în anii celui de-al Doilea Imperiu, romanul geografic de 
aventuri pe uscat şi pe mare. Debutând în 1863 cu o survolare a Africii (Cinci săptămâni 
în balon), scriitorul a realizat metodic (mult mai metodic decât acţiunea extra-europeană 
a celui de-al Doilea Imperiu!), o panoramă completă a globului, veritabilă luare în 
posesie a lumilor „cunoscute şi necunoscute". Majoritatea exploratorilor vernieni sunt 
britanici, ceea ce corespundea cu situaţia de fapt. Pentru francezi, era un model de 
urmat, dar şi un motiv de iritare. în Copiii căpitanului Grant, un tânăr aborigen australian, 
format la şcoala britanică, pare convins că întreaga lume le aparţine englezilor: Pacificul, 
bineînţeles, dar şi Europa, fără a uita Franţa... iar mâine Luna! 195 Anecdota e burlescă, 
dar se vrea serioasă în fond. Francezii se săturaseră de pretenţiile britanicilor. Or, 
tocmai pentru a-i împiedica să controleze singuri lumea s-a aliat Napoleon III cu ei. 
Pentru a ieşi în larg, avea nevoie de un paşaport britanic. Multiplele sale proiecte: 
mediteraneene, arabe, latino-americane şi coloniale arată cu claritate că intenţiona mai 
puţin să-i secondeze cât să-i concureze şi, poate, într-o bună zi, să ocupe locul întâi. La 
rândul lor, englezii au făcut tot ce le-a stat în putinţă pentru a bloca în punctele cele mai 
sensibile progresele Franţei. 

Supravegheat şi împiedicat de partenerii săi britanici, dat afară de-a dreptul din 
Americi de către Statele Unite şi zdrobit de prusieni pe câmpul de luptă, Napoleon III n-a 
reuşit să-şi realizeze decât o parte din obiective. Dar ţinând seama de anvergura 
programului, această mică parte nu e deloc neglijabilă. 



1872, Paris, 1872, pp. 86-88. Primele douăzeci de poziţii (importuri plus exporturi), în milioane de 
franci: Anglia - 1453,2; Belgia - 610,8; Italia - 539,3; Germania - 483,5; Elveţia - 394,3; Statele 
Unite - 367,4; Turcia - 223,3; Spania - 200,3; Algeria - 193,2; Argentina - 168,1 ; India - 148, 1 ; 
Brazilia - 133,1; Rusia - 132,9; Egipt - 98,8; Uruguay - 88,8; oraşele hanseatice - 77,2; Olanda 
- 77,2; America spaniolă - 64,0; Peru - 59,4; Austria - 58,2. . . 
195 Jules Verne, Les enfants du capitaine Grant, 1868, partea a doua, cap. XIII. 



VI. Concluzii: despre răspunderile lui Napoleon III şi despre declinul Franţei 



Prezentul şi viitorul 

Al Doilea Imperiu prezintă un amestec bogat şi foarte contrastant de împliniri şi 
eşecuri; suma lor, amestecată, devine negativă sau pozitivă potrivit interpretărilor ce i se 
dau. Bilanţul este îngreunat de sfârşitul său nefericit, dificil de relativizat, pentru care 
Imperiul nu e singur răspunzător, dar pe care l-ar fi putut evita dacă nu s-ar fi angajat cu 
atâta uşurinţă într-o luptă dinainte pierdută. 200.000 de militari francezi au pierit în acest 
război, la care se adaugă alte sute de mii de victime ale calamităţilor conexe, epidemia 
de variolă mai ales, precum şi evenimentele sângeroase ale Comunei din Paris. în zece 
luni, un plus de 600.000 de decese 196 - apăsător tribut plătit de o populaţie de mai puţin 
de 40 de milioane de locuitori. Franţa a fost nevoită să abandoneze o parte a teritoriului 
său naţional: Alsacia şi un departament al Lorenei. Ea şi-a pierdut totodată, în beneficiul 
Reichului german, statutul istoric de primă putere europeană. A fost o traumă care a 
marcat puternic judecata iniţială asupra celui de-al Doilea Imperiu. Revanşa din 1918 şi 
recuperarea Alsaciei şi Lorenei au atenuat întru câtva severitatea verdictului. Onoarea a 
fost atunci salvată; Franţa părea să-şi fi reluat rangul de odinioară; victimele recente ale 
Primului Război Mondial, şi mai numeroase, îndepărtaseră amintirea fostului măcel; iar 
bilanţul teritorial devenea din negativ, pozitiv: din perspectiva rezultatului definitiv, al 
Doilea Imperiu nu diminuase Franţa, ci o sporise prin alipirea Nişei şi Savoiei (ca să nu 
mai vorbim de cuceririle coloniale, puternic puse în valoare într-o epocă în care Franţa 
se mândrea cu imperiul său de peste mări). Cele mai dureroase eşecuri fiind îndreptate 
sau estompate graţie acţiunii timpului, realizările efective ale Imperiului puteau fi 
apreciate cu mai multă detaşare. 

Şi totuşi, în pofida tuturor revizuirilor şi chiar, sporadic, a unor interpretări favorabile, 
al Doilea Imperiu rămâne marcat de eşecul său. Un regim care s-a prezentat drept 
remediu definitiv al divizărilor dintre francezi şi al declinului Franţei n-a putut rezista 
decât douăzeci de ani pe scena istoriei. Napoleon III a realizat, total sau parţial, mai 
multe puncte din programul său, dar a ratat ansamblul proiectului. Reuşitele sunt 
câteodată impresionante: e de ajuns să privim Parisul! Dar ele nu reprezintă decât 
puncte izolate dintr-un proiect grandios, irealizabil tocmai din pricina ambiţiei sale 
nelimitate. Putem influenţa istoria, dar nu-i putem schimba cursul. 

Ludovic Napoleon a vrut prea mult şi a ţintit prea departe. Neobişnuitele sale calităţi 
de actor politic s-au întrepătruns cu trăsături psihologice şi intelectuale mult mai puţin 
recomandabile pentru conducătorul unei naţiuni. A fost deopotrivă lucid şi fantast, 
maleabil şi încăpăţânat, pragmatic şi utopic. Forţarea istoriei este un joc primejdios. 
Viziunile asupra viitorului nu garantează o politică bună. Chiar dacă se vor confirma 
cândva. A avea dreptate prea devreme înseamnă, într-un fel, a nu avea dreptate. 



Jacques Dupâquier, „Population", Dictionnaire du Second Empire, p. 1035. 



Responsabilităţile omului de stat sunt faţă de prezent şi faţă de prelungirile lui de mâine; 
ziua de poimâine e rezervată profeţilor. 

Aşadar, un om de stat dublat de un profet? într-o anumită măsură, da, ceea ce este 
deja un lucru îngrijorător. Dar nu trebuie să exagerăm darurile profetice ale lui Napoleon 
III. La fel ca marea majoritate a profeţilor, şi el s-a înşelat asupra sensului istoriei. 
Predicţia potrivit căreia Nicaragua s-ar putea pune de-a curmezişul înaintării Statelor 
Unite rămâne încă să fie confirmată! Ce să mai spunem despre utopia sa pacifistă, 
despre convingerea că în scurt timp competiţia economică va elimina confruntarea 
militară, într-o lume în care diferendele n-ar mai fi tranşate pe câmpul de luptă, ci la 
masa negocierilor? Desigur, a apreciat corect fenomene precum afirmarea naţiunilor 
sau primatul factorilor economici, dar ele erau deja realităţi în plină desfăşurare. în 
schimb, a combinat viziunile „anticipatoare" cu un număr deloc neglijabil de prejudecăţi 
ale vremii şi ale mediului său. Modul în care a tratat problema socială e foarte 
semnificativ în acest sens. Napoleon III crede în emanciparea muncitorilor, nu însă şi 
într-o adevărată egalitate a claselor, considerând că „armata" lucrătorilor trebuie supusă 
unei discipline severe, preţ plătit pentru relativa bunăstare făgăduită. în politica 
europeană, acest apărător al naţionalităţilor e totodată un „legitimist" care caută un 
punct de echilibru între libertatea popoarelor şi prerogativele suveranilor. Faţă de 
„noneuropeni", are o atitudine binevoitoare, cu nuanţe de condescendenţă însă; aceste 
popoare îndepărtate trebuie să se pătrundă de misiunea civilizatoare a Occidentului, şi 
în special a Franţei. Universalismul său nu exclude naţionalismul francez; aspiră la o 
lume mai dreaptă şi mai echilibrată, dar mai presus de toate la o lume în care Franţa ar 
urma să ocupe locul întâi. Pretutindeni pune sub semnul întrebării ordinea stabilită, dar 
respinge categoric dezordinea revoluţionară. Iar atunci, cum să realizezi schimbări de 
anvergură, fără a tulbura prea tare structurile existente? 

Proiectul e vag şi contradictoriu, la fel fiind, inevitabil, şi mijloacele puse în acţiune. 
Napoleon III şi guvernul său improvizează întruna. Nu există o reţetă pentru refacerea 
lumii. Forţa nu e de ajuns. Trebuie mai ales să convingi. Despre conflictele armate, 
Napoleon III are o concepţie sui generis. Războaiele „sale" sunt limitate, menite să 
deblocheze situaţii încremenite; deciziile cruciale se iau la masa negocierilor: faimoasa 
„politică a congreselor". Puterile, „luminate" şi mobilizate de Franţa, trebuiau să se pună 
de acord pentru a redesena harta Europei (iar mâine, desigur, întreg mapamondul) 
potrivit unor criterii mai echitabile. împăratul credea în abilitatea sa, în capacitatea de a 
combina lucrurile. Şi, bineînţeles, în steaua sa norocoasă. Rezultatul este o politică 
sinuoasă, confuză şi incoerentă. Chiar şi apropiaţii lui (cu excepţia lui Persigny, care 
avea reputaţia de „nebun") nu-i împărtăşesc decât în foarte mică măsură „viziunile". 
Majoritatea executanţilor, lipsiţi de credinţă, se lasă purtaţi de împrejurări. O acţiune 
fluctuantă şi alcătuită din jumătăţi de măsură sfârşeşte prin a nemulţumi pe toată lumea, 
în Franţa, îi îngrijorează pe conservator fără a-i mulţumi în schimb pe progresişti (şi 
viceversa). în Europa, suveranii nu apreciază deloc acest tip de acţiune; popoarele sunt 
dezamăgite. Ba mai mult, puterile - succesiv „curtate" şi respinse, în funcţie de opţiuni 
alternative, şi ridicate una împotriva celeilalte - sfârşesc prin a se sătura de acest joc. 
Napoleon III n-a găsit reţeta politicii sale, pur şi simplu fiindcă această reţetă nu exista şi 



trebuia înaintat pe dibuite. 

Acestor dificultăţi, în mare parte inevitabile, date fiind amploarea ţelului şi imprecizia 
obiectivelor, li se adaugă înclinaţia supărătoare a lui Napoleon III de a simplifica lucrurile 
la extrem: şi mai ales pe cele mai complicate! Ne amintim de studiul său asupra 
canalului din Nicaragua. Totul în acest studiu este schiţat cu o mâna sigură: traseul, 
modalităţile de construcţie, cheltuielile, veniturile... fără ca autorul să dispună de o 
minimă competenţă inginerească sau administrativă. în plus, nu i-a trecut niciodată prin 
cap că, pentru a se pronunţa în cunoştinţă de cauză, ar fi fost necesară o cercetare la 
faţa locului. Pur şi simplu, crede că deţine cheia problemei. Aceeaşi atitudine în delicatul 
şi primejdiosul dosar mexican. Informaţii parţiale şi partizane îl fac să creadă într-un elan 
monarhie. Va găsi aşadar un împărat, catolic, evident, şi pe deasupra austriac, fiindcă 
dincolo de problema mexicană existau şi preocupări europene, Veneţia în special. în 
plus, Mexicul e plin de bogăţii naturale. Vom face din el un nou Eldorado, modern, 
dinamic, capabil să rivalizeze cu Statele Unite. Dar de fapt, cum trebuie procedat? Pur şi 
simplu, o să meargă! în Europa, de asemenea, Napoleon III pare să creadă că 
schimbarea frontierelor ar reprezenta o chestiune simplă, cu condiţia ca suveranii, 
reuniţi într-un congres, să cadă de acord. Cu aceeaşi candoare, proiectează înfiinţarea 
unui regat arab undeva în Levant... Şi aşa mai departe. Lucrurile sunt destul de grave: e 
amatorism politic în stare pură. Personajul e însă mult mai complex. Visează cu ochii 
deschişi, se lansează foarte rar în aventuri (Mexicul e mai degrabă o excepţie). Ezită, 
aşteaptă, la nevoie dă înapoi, ştie să profite de împrejurări. Acest diletant este şi un 
mare om politic. Dar acest mare om politic rămâne totuşi un diletant. 



O altă politică? 

Ar fi putut Napoleon III să câştige? Să evite în: frânge rea de la Sedan şi mai ales să 
evite „transferul" de hegemonie dinspre Franţa către Prusia şi Reich-ul german? Nu, cu 
siguranţă nu, având în vedere politica pe care a dus-o. Ar fi trebuit să aleagă altă 
strategie. Teoretic, erau de luat în calcul două soluţii: în locul unei politici a 
naţionalităţilor ezitantă şi contradictorie, fie nicio politică a naţionalităţilor, fie, dimpotrivă, 
o politică a naţionalităţilor dusă până la capăt. 

în studiul său privind întemeierea Imperiului German (La Fondation de l'Empire 
allemand), Ernest Denis a evocat două înclinaţii opuse ale sensibilităţii politice franceze 
(pe care Napoleon III a încercat să le unească într-o sinteză „de mijloc"): 

„Diplomaţii de carieră, al căror purtător de cuvânt în epocă a fost Thiers, cereau 
menţinerea tratatelor de la Viena, care, deşi ne văduviseră de cuceririle Revoluţiei, ne 
garantau securitatea stabilind la graniţele noastre mici state divizate şi ţinute în frâu de 
ambiţia lor reciprocă [...] Tinerii, democraţii, reprezentanţii doctrinelor umanitare oare 
pregătiseră revoluţia de la 1848, se ruşinau de acest calcul meschin. Trebuia oare să i 
se impună Franţei rolul ce discreditase cândva Austria? Trebuia oare ţara care 
proclamase pentru întâia oară dreptul popoarelor să devină temnicerul naţiunilor şi să 
nu mai aspire la altă glorie decât aceea de a continua Sfânta Alianţă? Dimpotrivă, 



trebuia să-i ajute pe robi să-şi sfarme lanţurile, având să afle în recunoştinţa lor o 
garanţie mai sigură decât în calculele meschine ale guvernanţilor; naţiunile mulţumite îşi 
vor uita resentimentele, şi o eră nouă de pace şi de muncă rodnică se va deschide sub 
hegemonia morală a Franţei." 197 

Potrivit primei orientări, ar fi trebuit cultivate relaţii cordiale cu Austria, până la 
sacrificarea cauzei italiene, pentru a bara calea dinastiei de Hohenzollern. Drouyn de 
Lhuys a personificat cel mai bine această orientare „proaustriacă", destul de rezervată 
cu privire la principiul naţionalităţilor (pentru această opţiune a fost nevoit să plătească 
de două ori, pierzându-şi postul în 1855 şi, definitiv, în 1866). Numeroşi istorici au 
socotit că politica naţionalităţilor i-a fost fatală Imperiului şi Franţei; punct de vedere 
exprimat, printre alţii, de Pierre de La Gorce şi, cu şi mai multă claritate, de Jacques 
Bainville. 198 

Teza opusă, aceea a unei politici dedicate în întregime cauzei naţionalităţilor, a fost 
şi ea recomandată. „Ea ar fi reuşit poate - afirmă Ernest Denis -, dacă ar fi fost urmată 
cu perseverentă loialitate şi fără gânduri ascunse." 199 Aceasta a fost, în vremea 
Imperiului, opinia lui Edmond About (1828-1885), scriitor la modă şi colaborator 
ocazional al lui Napoleon III. Acest bonapartist de stânga, liberal, anticlerical şi partizan 
fără rezerve al naţionalităţilor, a publicat în 1860 o broşură intitulată La Nouvelle carte 
d'Europe (inspirată, se spune, de împărat), ale cărei argumente au fost reluate şi 
dezvoltate în Le Progres, carte apărută în 1864. în aceasta din urmă, About propunea 
un decupaj strict naţional al continentului, realizat sub impulsul Franţei, pe calea 
negocierilor sau, la nevoie, pe calea armelor. El nu subestima primejdiile unei atare 
opţiuni: „Riscăm să ridicăm împotriva noastră o coaliţie teribilă. Nu trebuie să ne facem 
iluzii: marea luptă a celui de-al Doilea Imperiu va începe cu primejdiile în care s-a sfârşit 
primul." Franţa avea totuşi un atu: sprijinul naţiunilor eliberate. „Se va forma foarte 
repede în jurul nostru o coaliţie de popoare. Polonia dezrobită ni se va alătura în bătălie 
la flancul stâng, în vreme ce Italia va apăra flancul drept. Va exista în curând o Ungarie, 
iar Ungaria va lupta de partea noastră. Germania nu va şovăi multă vreme între regi, 
duci şi acei Bismarck care o oprimă, şi Franţa care-i oferă libertatea gratis. Toate 
elementele generoase şi eroice pe care tratatele din 1815 nu le-au înăbuşit în vechea 
Europă ne-ar dărui în mai puţin de doi ani cea mai formidabilă armată din lume, şi am 
vedea pentru prima oară după multe veacuri o forţă irezistibilă în slujba unui drept 
sacru." 200 

Mai aproape de noi, istoricul român Gh.l. Brătianu a dezvoltat pe larg o istorie 
virtuală asemănătoare. Potrivit lui, greşeala lui Napoleon III „n-a fost aceea că a urmat 
politica naţionalităţilor, ci că n-a urmat-o până la capăt". Soluţia era „realizarea integrală" 
a principiului naţionalităţilor. Cu prilejul crizei poloneze, Franţa ar fi putut „devansa 
politica de la Versailles, creând încă din 1863 Europa naţionalităţilor, cea a tratatelor din 

197 Ernest Denis, op. cit, pp. 320-321 . 

198 Pierre de La Gorce, Napoleon III et sa politique; Jacques Bainville, Histoire de France, Paris, 
1924, pp. 490-499 şi Histoire de deux peuples continuee jusqu'â Hitler, Paris, 1933, pp. 206-217. 

199 Ernest Denis, op. cit, p. 321. 

200 Edmond About, Le Progres, Paris, 1864, pp. 485-487. 



1919 şi 1920". Limitată la Germania şi Italia, politica naţionalităţilor punea Franţa într-o 
situaţie primejdioasă; în schimb, aceeaşi politică, lărgită la scara întregii Europe, i-ar fi 
putut aduce sprijinul Statelor-naţiuni formate la est de Germania, precum Polonia şi 
România. în aceste condiţii, expansiunea germană putea fi stăvilită deopotrivă pe Rin, 
pe Vistula şi pe Dunăre. 201 I se poate replica lui Brătianu că restructurarea ordinii 
europene a fost rezultatul unui război mondial; Franţa lui Napoleon III nu-şi putea 
permite, de una singură, o acţiune de o asemenea anvergură - risca să ridice împotriva 
sa o nouă coaliţie. Mai presus de toate însă, cartea lui Brătianu, publicată în 1934, 
exprimă iluziile de la Versailles. Câţiva ani mai târziu, micii aliaţi ai Franţei din Europa 
centrală şi răsăriteană cădeau unul după altul; departe de a fi reprezentat un profit 
pentru Franţa, divizarea regiunii favorizase expansiunea celor două puteri apropiate, 
Germania şi Rusia. 

Dar de ce i-am cere lui Napoleon III o altă politică decât cea pe care a dus-o? El n- 
avea nici cea mai mică intenţie să apere echilibrul european tradiţional, şi mai ales nu 
potrivit sistemului hotărât la Viena, unde câteva puteri îşi împărţeau continentul, având 
totodată mare grijă să limiteze libertatea de acţiune a Franţei. Dar nu lua în calcul nici 
eventualitatea de a trece continentul prin foc şi sabie, pentru a distruge întreg echilibrul 
european prin inventarea unei mulţimi de state-naţiuni, mai mult sau mai puţin justificate, 
mai mult sau mai puţin viabile. împăratul îşi propunea să ţină în echilibru aceste poziţii 
extreme. Erau posibile, fireşte, şi alte opţiuni... dar fără Napoleon III. 

Oricum, sistemul de la Viena se eroda de la o zi la alta, în vreme ce, de partea 
cealaltă, Europa naţiunilor avea nevoie de timp pentru a se naşte. Calea „de mijloc" 
preconizată de Napoleon III nu era lipsită de temei. De fapt, problema se reducea la un 
singur nume: Germania. în termeni de Realpolitik, cartea eventual câştigătoare putea fi 
cea a unui război „preventiv" împotriva Prusiei, de par tea Austriei, în 1866... în loc să 
încurajeze alianţa italo-prusiană împotriva Austriei. Dar împăratul iubea Italia şi nu iubea 
Austria. 



Motivele unui regres 

Vina i-a aparţinut deci lui Napoleon III. Dar a fost şi vina Franţei, „vina" unei ţări a 
cărei putere reală nu mai corespundea presupusei sale capacităţi. Franţa din 1800 ar fi 
eşuat în Mexic ca şi Franţa lui Napoleon III: era o partidă ce nu putea fi câştigată. Dar 
Franţa din 1800 i-ar fi învins cu siguranţă pe prusieni (cum i-a şi învins, efectiv, în mai 
multe rânduri). Pur şi simplu fiindcă era o mare putere, iar Prusia o putere mijlocie. „Vom 
învinge oare Prusia?", se întreba Prevost-Paradol în 1868. Pentru a face, în chip de 
răspuns, această constatare amară: „Simplul fapt că această întrebare poate fi pusă 
arată cu claritate schimbarea petrecută în jurul nostru de doi ani încoace. Singura 
problemă care se putea dezbate cândva atunci când se vorbea despre puterea militară 
a statelor de pe continent era de a şti dacă Franţa putea ţine piept Europei coalizate: 

astăzi, problema este de a şti dacă Franţa va învinge Prusia, şi toată lumea consideră 
această luptă drept o încercare dintre cele mai serioase pentru ţara noastră." 202 

Vreme de secole, Franţa fusese, incontestabil, cea mai mare putere de pe continent. 
Spre deosebire de Germania şi de Italia, era o ţară unificată, condusă de un stat 
puternic. Dar mai ales, populaţia ei depăşea de departe populaţia vecinilor săi. Către 
1700, Franţa număra cel puţin 21 sau 22 de milioane de locuitori; Marea Britanie - 8,5 
milioane; Spania - 8 sau 9 milioane; pentru Germania şi Italia, estimările vorbesc de 15 
şi respectiv 13 milioane, împărţite însă între mai multe state. 203 în raport cu „ceilalţi", 
Franţa era o ţară foarte mare, avea dimensiunea unei adevărate „supraputeri". Pe la 
1800, în ciuda unei anumite încetiniri a creşterii demografice, ea număra încă (în cadrul 
graniţelor sale actuale) o populaţie de aproape 30 de milioane, în timp ce Marea Britanie 
se apropia de 16 milioane, iar numărul locuitorilor Prusiei se ridica în 1816 la 10 
milioane. Capacitatea de a face faţă unor largi coaliţii şi uimitoarele cuceriri ale 
Revoluţiei şi epocii napoleoniene se explică în mare parte prin resursele umane ale ţării 
(utilizate după 1789 cu şi mai multă eficacitate decât sub Vechiul Regim). 

Or, după 1800, Franţa începe să se micşoreze în raport cu celelalte puteri europene, 
fenomen ocultat într-o primă etapă de expansiunea teritorială; dar deja Franţa din 1815, 
revenită la teritoriul său prerevoluţionar, nu mai are aceeaşi pondere ca Franţa din 1789. 
Ea reprezenta 17% din populaţia europeană în 1789, 14,5% în 1820 şi 13% în 
1850... 204 în 1850, Franţa avea 36 de milioane de locuitori, Marea Britanie, 27, iar 
Germania (în graniţele din 1870), aproape 34 de milioane. în 1869, Franţa şi Germania 
se află la egalitate, fiecare cu aproape 39 de milioane de locuitori; Marea Britanie atinge 
deja 31 de milioane. 205 La momentul războiului din 1870, Germania are deja un uşor 
avantaj demografic asupra Franţei (amplificat de o mai bună mobilizare). Nu se pune 
problema să dezbatem cauzele acestei scăderi; fapt este că Franţa începe foarte 
devreme o evoluţie demografică pe care celelalte ţări europene o vor cunoaşte mult mai 
târziu: cuplurile franceze au din ce în ce mai puţini copii. Fecunditatea era între 1815 şi 
1819 de 6,26 copii pe familie în Anglia şi de 4,36 în Franţa; între 1851 şi 1855, de 4,93 
în Anglia şi de 3,38 în Franţa... 206 în 1914, vechea ierarhie europeană este total 
răsturnată: Franţa, care în 1789 împărţea locul întâi cu Rusia, ocupă, cu cei 40 de 
milioane de locuitori, abia poziţia a cincea în Europa, după Rusia - 140 de milioane, 
Germania - 68 de milioane, Austro-Ungaria - 51 de milioane şi Marea Britanie - 45 de 
milioane. 207 Cariera sa de primă putere europeană era definitiv încheiată. 

Acelaşi regres relativ poate fi constatat în domeniul economic. Franţa nu fusese 
niciodată cea dintâi economie a Occidentului. Era o ţară în primul rând agrară, 
caracterizată printr-un randament mediu. înainte de revoluţia industrială, diferenţele de 
nivel nu erau totuşi foarte marcate de la ţară la ţară. Revoluţia industrială a propulsat 

Anglia mult înaintea concurentelor sale, inclusiv Franţa. 

Se estimează că PIB-ul pe locuitor (calculat în dolari internaţionali din 1990) era 
către 1500 de 1200 de dolari pe locuitor pentru Italia, 727 pentru Franţa, 714 pentru 
Marea Britanie; în 1700, Marea Britanie se află deja în frunte cu 1250 de dolari, urmată 
de Italia tot cu 1100 de dolari şi de Franţa cu 910 dolari; în 1820, Marea Britanie trece la 
1700 de dolari, în timp ce Italia se plafonează la 1200 de dolari, iar Franţa creşte destul 
de lent la 1235 de dolari; în fine, în 1870, Marea Britanie se află la 3190 de dolari, iar 
Franţa abia la 1876 de dolari. Dezvoltarea economică a Franţei nu se opreşte, dar are 
un ritm inferior celei a Marii Britanii. Şi, pornind de la un nivel ceva mai scăzut, 
Germania sfârşeşte prin a o ajunge din urmă, cu un PIB pe locuitor estimat la 1077 de 
dolari în 1820 şi la 1839 de dolari în 1870. 208 Cât despre valoarea globală a PIB-ului, 
aceasta este în anul 1850 de 63.342 milioane de dolari în Marea Britanie, 58.039 
milioane de dolari în Franţa şi 48.178 milioane de dolari în Germania; în 1870, valoarea 
globală a PIB-ului înregistrează 100.180, 72.100 şi respectiv 72.146 milioane de 
dolari. 209 Din punct de vedere demografic şi economic, Franţa pierde teren de-a lungul 
întregului secol al XlX-lea, în mare parte chiar în epoca celui de-al Doilea Imperiu, 
epocă ambiţioasă şi dinamică, dar insuficient de dinamică în raport cu puterile 
concurente. 

Mai există o evoluţie istorică ce împinge Franţa într-o poziţie secundară: importanţa 
crescândă a lumii extraeuropene. Până în secolul al XlX-lea, aceasta din urmă apărea 
ca o simplă anexă a puterilor occidentale, mai ales în calitate de furnizoare de materii 
prime. Către 1850, perspectiva se schimbase. Europa se simţea deja mai mică. 
Competiţia între marile puteri cuprindea din ce în ce mai mult şi celelalte continente. 
Marile imperii trebuiau construite în afara Europei. Imperiul britanic dădea tonul, ca şi 
Rusia şi Statele Unite. Franţa se micşorase la scara Europei; pe mapamond, ocupa şi 
mai puţin loc. Napoleon III a fost primul şef de stat francez pe deplin conştient de acest 
handicap. Politica sa mondială a avut drept scop tocmai prezenţa Franţei în toate 
colţurile Terrei. Dar această politică, „â l'anglaise", venea destul de târziu, iar succesul ei 
a fost parţial. Chiar şi sub a Treia Republică, imperiul colonial francez, devenit al doilea 
după cel britanic, n-a sporit decât în mică măsură ponderea Franţei în lume. Mai presus 
de toate, Franţei îi lipsea o mare colonie de imigrare, capabilă să prelungească peste 
mări propriul spaţiu european, ceea ce englezii realizaseră în chip strălucit în America 
de Nord, în Australia, în Noua Zeelandă. Ori cum, scăderea demografică a Franţei n-ar 
fi permis o colonizare semnificativă. Francezii deveneau tot mai puţini, iar anglo-saxonii 
se înmulţeau. în 1800, francofonii erau de două ori mai numeroşi decât anglofonii; în 
1870, nu mai reprezentau decât jumătate din populaţia de limbă engleză. 

La începutul celui de-al Doilea Imperiu, Franţa depăşea încă sensibil Statele Unite, 
atât în termeni demografici cât şi economici: 23,5 milioane de americani faţă de 36 de 
milioane de francezi şi un PIB american cifrat la trei sferturi din cel al Franţei. în 1870, 
populaţia Statelor Unite atinsese 40 de milioane, iar PIB-ul american era deja mai mare 

cu un sfert fată de cel al Franţei. 210 

în ierarhia economică mondială, al Doilea Imperiu se plasează, la începutul 
existenţei sale, pe poziţia a doua, după Marea Britanie, pentru a sfârşi pe poziţia a 
patra, după Marea Britanie, Statele Unite şi Germania. Vina nu-i aparţine. A făcut tot ce 
i-a stat în putinţă: Franţa nu s-a putut mişca mai repede. în ciuda eforturilor de 
modernizare, ea rămânea o ţară cu o urbanizare şi o industrializare medie; era în prea 
mare măsură o ţară de ţărani, mici proprietari, rentieri şi funcţionari. Câteva sectoare se 
remarcau prin dinamismul lor, dar structurile sociale conservatoare şi regimul 
demografic în scădere atenuau considerabil impactul acestora. 

Născut în 1808 şi trăindu-şi primii ani din viaţă într-o Franţă aflată la apogeul puterii 
sale, Ludovic Napoleon nu şi-a dat seama, pesemne, că ţara pe care o moştenise nu 
mai era, după patruzeci de ani, aceeaşi. A vrut să reînvie, chiar dacă într-un registru 
diferit, gloria Primului Imperiu, dar dispunea de mult mai puţine mijloace. Şi-a făcut iluzii 
în privinţa capacităţilor Franţei. 

Această Franţă diminuată era un lucru neaşteptat şi foarte greu de închipuit; era 
nevoie de o anume perspicacitate pentru a remarca primele simptome. Claude-Marie 
Raudot (1801-1879), om politic şi publicist aparţinând dreptei monarhiste, a dat alarma 
în 1849 într-o carte cu titlu revelator: De la decadence de la France. Potrivit analizei 
sale, această evoluţie nefericită se exprima în primul rând în termeni demografici, fiindcă 
„întâiul element al puterii unui popor sunt oamenii"; „întrucât în privinţa acestui punct 
capital forţa relativă a Franţei a scăzut într-o proporţie enormă. [...] Franţa se află în 
plină decadenţă". Unificarea Germaniei, remarcă Raudot (deja în 1849!) ar reprezenta 
cel mai mare pericol; în acest caz, „un stat compact, mai mare decât Franţa cu o 
cincime şi populat de patruzeci de milioane de germani, ar împinge Franţa în rândul 
ţărilor de rangul doi şi ar putea să-i provoace, printr-o alianţă cu Anglia, ruina totală". 211 
Un alt punct nevralgic al Franţei - şi aici Raudot prefigurează o analiză ce va deveni 
curentă - era centralizarea excesivă, de natură să descurajeze iniţiativa şi competiţia: o 
societatea prea birocratizată şi insuficient angajată în activităţi productive. Era prea 
devreme pentru ca acest diagnostic să fie luat în seamă cu adevărat. Gloriosul trecut al 
Franţei ascundea un prezent problematic. 

Douăzeci de ani mai târziu, cartea lui Prevost-Paradol (1829-1870), La France 
nouvelle (1868) a trezit mult mai mult interes în rândul unei opinii publice care începea 
deja să se deprindă cu ştirile mai puţin îmbucurătoare. Franţa se afla evident într-o pasă 
proastă, poate chiar într-o situaţie fără ieşire. Prevost-Paradol spunea fără înconjur 
lucruri pe care cititorii săi le puteau constata singuri: unificarea Germaniei, aproape 
împlinită, va sfârşi prin a crea la frontierele Franţei un bloc mai populat şi mai puternic. 
Asta însemna sfârşitul primatului Franţei în Europa. Franţa putea să nu intervină; în 
acest caz, îşi pierdea poziţia „în chip paşnic". Putea să intervină, şi să piardă războiul, 
ceea ce însemna acelaşi lucru. în fine, putea interveni şi câştiga războiul; ceea ce n-ar fi 
împiedicat decât pe moment procesul unificării Germaniei, care ar fi fost reluat mai 
târziu, cu acelaşi rezultat. Nu era nimic de făcut: Germania devenise mai „masivă" decât 

Franţa. Iar Europa era deja o scenă prea îngustă. De acum înainte, importanţa unei ţări 
urma să se judece la scară globală; or, la această scară, Franţa apărea din ce în ce mai 
mică. „Două puteri rivale, dar unite prin rasă, prin limbă, prin obiceiuri şi prin legi, Anglia 
şi Statele Unite, domină, cu excepţia Europei, întreg restul planetei, sau, mai bine zis, 
numai ele există, şi odată ce părăsim apele europene, nu facem decât figuraţie pe lângă 
ele, şi doar cu titlu informativ. Cum să nu ne amintim, în faţa unui atare spectacol, că 
odinioară ne puteam întreba dacă nu cumva rasa şi limba noastră le vor birui pe toate 
celelalte, şi dacă nu cumva civilizaţia europeană va adopta forma franceză pentru a 
invada restul lumii? Toate şansele erau de partea noastră. Franţa era aceea care, prin 
Canada şi Louisiana, începea să stăpânească America de Nord; India părea ca şi a 
noastră şi, fără greşelile de care libertatea politică i-ar fi putut scuti pe părinţii noştri, 
limba şi sângele Franţei ar ocupa astăzi pe globul nostru pământesc locul pe care l-au 
cucerit irevocabil limba şi sângele Angliei: căci destinul s-a pronunţat, şi două părţi ale 
lumii cel puţin, America şi Oceania, aparţin definitiv rasei anglo-saxone. Chiar şi astăzi, 
o carte scrisă în engleză e citită de infinit mai mulţi oameni decât dacă ar fi scrisă în 
limba noastră, iar navigatorul e salutat în engleză în aproape toate punctele de pe glob 
unde se poate ajunge." 212 

Şi acesta nu e decât începutul. Viitorul va fi şi mai rău. Anglo-saxonii vor deveni 
stăpânii aproape absoluţi ai planetei. Prin simplul fapt că sunt cei mai numeroşi între 
popoarele de origine europeană. în ce-i priveşte pe indieni şi chinezi, numărul nu 
contează: partida se joacă între oamenii albi. Expansiunea germanilor, a ruşilor va fi şi 
ea limitată. Dar marea perdantă este Franţa: 

„Potrivit celor mai prudente calcule [...] Statele Unite vor număra peste 100 de 
milioane de locuitori la sfârşitul secolului, şi asta fără a ţine seama de anexarea 
probabilă a Mexicului şi de extinderea republicii americane până la istmul Panama. Faţă 
de o asemenea putere, Brazilia şi diferitele state ale Americii de Sud n-au nicio pondere 
şi vor dispărea în ziua când stăpânii continentului septentrional vor avea chef să se 
extindă. [...] în orice caz, continentul american e menit, în toată întinderea sa, rasei 
anglo-saxone [...] 

La fel de sigur este că Oceania aparţine definitiv stăpânilor anglo-saxoni ai Australiei 
şi Noii Zeelande. [...] La drept vorbind, o privire aruncată pe hartă e de ajuns ca să 
desluşim minunatul viitor rezervat noilor state ale Australiei. Nu numai că restul Oceaniei 
va fi colonizat de ele (iar într-o bună zi o nouă doctrină Monroe va interzice vechii 
Europe, în numele Statelor Unite ale Australiei, să pună piciorul pe vreo insulă din 
Pacific); dar se poate prevedea şi faptul că, aflându-se mai aproape decât orice altă 
naţiune civilizată de China, aceasta îi va recunoaşte mai devreme sau mai târziu drept 
stăpâni. [...] China va fi aşadar, după toate probabilităţile, pentru Australia, ceea ce 
India a fost pentru Anglia, iar dacă Anglia s-ar retrage într-o bună zi, nu este mai puţin 
probabil ca imperiul său din India să cadă în mâinile Australiei..." 213 

Textul lui Prevost-Paradol are aerul unui discurs funebru la adresa celui de-al Doilea 
Imperiu şi a ambiţiilor sale europene şi planetare. Departe de preponderenţa franceză 

212 Prevost-Paradol, op. cit, pp. 397-399. 

213 Ibidem, pp. 399-401. 



visată de Napoleon III, departe chiar de tentativa unui „condominiu" franca-britanic, 
viitorul ar aparţine Germaniei în Europa şi puterilor anglo-saxone pretutindeni în lume. 
Scriitorul a remarcat cu luciditate valul anglo-saxon, atribuindu-i însă proporţii excesive. 
Până una alta, Mexicul e tot independent, iar China încă n-a devenit colonie australiană. 

Era totul pierdut pentru Franţa? Nu iremediabil. îi rămânea o şansă, ultima: Algeria. 
„Pământul acesta e roditor, extrem de potrivit prin natura solului pentru o naţiune de 
agricultori. [...] Acest pământ e destul de aproape de noi pentru ca francezul, căruia nu-i 
place să se îndepărteze de parohia lui, să nu se simtă acolo ca un exilat..." în plus, 
Algeria putea constitui o excelentă bază de pornire pentru constituirea unui imperiu 
colonial mai întins: „De-ar veni mai curând ziua în care concetăţenii noştri, strâmtarăţi în 
Franţa noastră africană, se vor revărsa în Maroc şi în Tunisia şi vor întemeia în fine acel 
imperiu mediteraneean, care nu va reprezenta doar o satisfacţie pentru mândria 
noastră, ci, desigur, în starea viitoare a lumii, o ultimă resursă a măreţiei noastre!" 

E limpede că Prevost-Paradol nu simpatizează „regatul arab" al lui Napoleon III. Fără 
să meargă până la a recomanda explicit exterminarea sau alungarea populaţiei 
autohtone, el preconizează „să se instituie în Africa legi concepute doar pentru 
extinderea colonizării franceze, lăsându-i apoi pe arabi să se descurce, cum vor putea, 
cu arme egale, în bătălia vieţii" (în speranţa că vor avea aceeaşi soartă cu indienii din 
America!). Algeria trebuie să devină pământ francez, „cât de curând posibil populat, 
posedat şi cultivat de francezi". 214 

La o scară mai modestă, Africa de Nord va fi America sau Australia Franţei. Prin ea, 
Franţa îşi va avea partea ei din puterea mondială. Două imperialisme se află faţă în faţă. 
De o parte, visul imperial al lui Napoleon III, protector, federalizator şi civilizator. De 
cealaltă, imaginea unei lumi - neinventată de Prevost-Paradol (căci e prezentă în spiritul 
occidental al epocii), dar dusă de el la ultima expresie - dominate de o mână de 
popoare „alese", în care toate celelalte popoare vor fi chemate să se supună ori să 
dispară. 

Un francez disperat, Prevost-Paradol. Spre deosebire de Napoleon III, pentru care 
Franţa rămânea marea ţară dintotdeauna, el avea sentimentul dureros al unui declin 
precipitat. Soluţia algeriană nu era, la drept vorbind, decât un paliativ. Ce contau cele 
câteva „pogoane" de pământ african - oricum un teritoriu util mai limitat decât cel al 
Franţei metropolitane - în faţa imensităţii imperiului anglo-saxon? Şi cum trebuia 
procedat pentru a-i elimina pe arabi, în vederea francizării regiunii? Şi, mai presus de 
toate, cum să colonizezi, când era deja greu să „colonizezi" interiorul Franţei, dat fiind 
excedentul demografic aproape nul al metropolei? 

Prevost-Paradol fusese un oponent al regimului imperial. în 1870 el s-a raliat totuşi 
Imperiului liberal şi a fost numit ambasador în Statele Unite. Abia sosit la Washington, a 
aflat vestea declarării războiului cu Prusia. Scenariul declinului descris de el începea să 
prindă contur. A tras consecinţele acestui fapt punându-şi capăt zilelor. A fost 
modalitatea lui de a protesta împotriva destinului. 

în chip ironic, declinul Franţe, i a devenit o temă sensibilă exact în epoca în care al 
Doilea Imperiu îşi propusese să refacă puterea şi prestigiul ţării. însă în loc să se înalţe, 

Franţa cobora. în această evoluţie, responsabilitatea Imperiului e limitată; a tăcut tot ce 
i-a stat în putinţă ca s-o evite, stimulând activităţile economice şi promovând o politică 
europeană şi internaţională dinamică şi imaginativă. Cu toate astea, a fost prins într-o 
mişcare istorică care nu mai favoriza „calea franceză". 



Un personaj inclasabil 

Niciun alt regim în Franţa n-a înregistrat atâtea eşecuri, într-un interval de timp 
comparabil. Niciun altul n-a înregistrat atâtea reuşite. Aici stă paradoxul celui de-al 
Doilea Imperiu, ca şi dificultatea de a-i aprecia bilanţul. Epoca s-a caracterizat printr-o 
abundenţă de proiecte fără precedent în istoria Franţei. Fireşte, ar fi simplist să punem 
totul în seama lui Napoleon III. Monarhia din Iulie a fost şi ea o epocă de modernizare şi 
de dezvoltare economică destul de accentuată. Cu sau fără Napoleon III, capitalismul 
francez ar fi cunoscut acelaşi avânt, clasa muncitoare ar fi dobândit conştiinţa drepturilor 
sale, principiul naţionalităţilor şi-ar fi croit drum pretutindeni, iar francezii s-ar fi obişnuit 
să privească departe de frontierele Europei... Şi invers, cu sau fără Napoleon III - şi în 
contra dicţie cu tendinţele novatoare -, Franţa ar fi continuat să rămână o naţiune 
majoritar rurală şi conservatoare. Toate acestea sunt foarte adevărate; n-ar fi însă 
raţional să „depersonalizăm" istoria celui de-al Doilea Imperiu. Fără Napoleon III, 
regimul imperial n-ar fi existat, războiul din Mexic n-ar fi avut loc, iar Parisul ar avea azi 
altă înfăţişare. în mare parte, al Doilea Imperiu reprezintă visul materializat al unui 
singur om (cu deformările inerente suferite de un ideal la întâlnirea cu realităţile lumii). 
Niciun alt personaj răspunzător de destinul Franţei n-a avut atâtea idei şi iniţiative, fertile 
sau hazardate, foarte adesea surprinzătoare. Domnia lui Napoleon III a însemnat 
domnia imaginaţiei. în bine, ca şi în rău. 

Istoricii au văzut în el un amator, un veleitar şi o persoană incapabilă de o judecată 
critică şi ponderată. E un lucru deopotrivă adevărat şi fals. Acest amator (căci 
incontestabil era un amator) avea cunoştinţe mai variate şi uneori mai solide decât 
majoritatea oamenilor de stat din timpul său, şi mai cu seamă o cunoaştere a oamenilor 
care e cea mai preţioasă dintre calităţile politice. Acest veleitar îşi urmărea cu 
încăpăţânare obiectivele. Acest om, care avea faima de a nu fi prea profund şi mai 
degrabă lipsit de rigoare intelectuală, privea adesea oamenii şi evenimentele cu mai 
multă luciditate decât mulţi dintre contemporanii săi. Asemenea calităţi ar fi făcut din el 
un excelent om politic de tip obişnuit. Avea însă şi o latură visătoare, irepresibilă. Era 
deopotrivă, şi în chip contradictoriu, un pragmatic şi un visător. Iar când se lăsa în voia 
visurilor - lucru ce i se întâmpla adesea -, regulile politicii reale, pe care totuşi le 
stăpânea foarte bine, încetau să conteze. Cădea atunci în propria capcană: îşi lua 
viziunile drept realitate. în asemenea situaţii, spiritul critic îi lipsea cu desăvârşire, latura 
sa de „amator" şi de „veleitar" devenea dominantă. Martori ai epocii au remarcat 
momentele când rămânea cu privirea aţintită în gol; dădea impresia că e „altundeva". 
Această „detaşare" ţinea şi de arta politicii; împăratul nu-şi deschidea sufletul în faţa 
nimănui; era un om care ştia foarte bine să disimuleze. Dar un asemenea comportament 



exprima, nu mai puţin, o absenţă reală; o parte a lui era efectiv altundeva. 

Indivizii au adesea defectele asociate calităţilor lor, ca şi calităţile asociate defectelor. 
Tocmai fiindcă era „amator", „nechibzuit", „utopic", „iresponsabil" într-un fel, Napoleon III 
a reuşit să scuture societatea franceză şi politica europeană. El a dinamizat istoria 
epocii sale şi a silit-o să meargă înainte cu pas mai grăbit. Cum ne-am putea închipui 
fără el perioada dintre 1850 şi 1870? Dacă lumea s-a mişcat - pe alocuri în mod 
considerabil - în cursul acestor douăzeci de ani, rolul său în acest proces a fost 
substanţial. Marele om de stat al epocii nu este el, ci Bismarck, cel care a condus 
unificarea Germaniei cu mână de maestru, în timp ce Napoleon III, prin slăbiciunile şi 
prin ezitările sale, compromitea şansele Franţei. Dar pentru Bismarck nu exista decât 
Germania; restul lumii îl interesa prea puţin; după cum nu-l interesau nici evoluţiile 
viitoare: tocmai de aceea a fost un mare om de stat. Dimpotrivă, pe Napoleon III îl 
interesa totul, prezentul ca şi viitorul, destinul Franţei în primul rând, dar şi cel al Europei 
şi al umanităţii, lată de ce a eşuat ca om de stat. în schimb, a marcat istoria mult mai 
puternic decât a făcut-o Bismarck. A fost incontestabil personajul politic cel mai novator 
şi cel mai influent al epocii sale. Aşa cum Voltaire a identificat un secol al lui Ludovic 
XIV, am fi îndreptăţiţi să invocăm, dacă nu un secol, măcar „sfertul de secol" al lui 
Napoleon III. 

Acest relativ echilibru între calităţi şi defecte, ca şi între reuşite şi eşecuri, face din 
Napoleon III un personaj aparte în istoria Franţei. Pentru majoritatea omologilor săi, 
reputaţiile bune sau proaste - desigur, şi acestea schimbătoare - sunt mai puţin 
controversate şi cunosc mai puţine variaţii de la o interpretare la alta. El însă tinde să 
rămână într-o zonă incertă situată între bine şi rău, ba chiar între supremă împlinire şi 
dezastru. Nu este condamnat fără apel, dar are şanse minime să fie reabilitat. E foarte 
posibil să nu fie acceptat niciodată în panteonul istoriei Franţei. Se va odihni cândva în 
Domul Invalizilor, alături de cei doi Napoleon care l-au precedat? îngropat în pământ 
britanic, aşteaptă un verdict greu de pronunţat, părerile fiind prea împărţite. E nenorocul 
lui. Şi şansa totodată. Nu este un personaj clasat. Continuă să intrige. Mereu 
controversat, nu va înceta să stârnească reacţii. 



Repere cronologice 

1808 20/21 aprilie - se naşte, la Paris, Ludovic Napoleon (Louis-Napoleon), al treilea 
fiu al lui Ludovic (Louis) Bonaparte, fratele lui Napoleon I şi regele Olandei, şi al lui 
Hortense de Beauharnais, fiica împărătesei lozefina; fraţii săi mai mari sunt Napoleon 
Charles (născut în 1802, mort în 1807) şi Napoleon-Louis (născut în 1804). 

1808-1815 Viitorul împărat îşi petrece primii ani din viaţă la Paris şi la reşedinţele 
Saint-Leu şi Malmaison. 

1815-1830 Ani de exil, după căderea imperiului. în 1817, Hortense se mută la 
Augsburg, Bavaria; cumpără şi transformă castelul de la Arenenberg, în Elveţia, pe 
malul lacului Constanţa, care va deveni adevărata casă familială a lui Ludovic Napoleon. 
Numeroase şederi în Italia. Studii particulare la Arenenberg şi la gimnaziul din 
Augsburg. 

1830 noiembrie-decembrie - implicat într-o vagă conspiraţie, este expulzat din 
Roma. 

1831 împreună cu fratele său, Napoleon-Louis, participă la o insurecţie în regiunea 
Romagna contra guvernului pontifical şi a ocupaţiei austriece. Moare Napoleon-Louis, 
de rujeolă. Prima şedere la Londra (trei luni), după o scurtă trecere prin Paris (devenită 
posibilă datorită Revoluţiei din iulie 1830). 

1832 Moare Napoleon II (ducele de Reichstadt): Ludovic Napoleon devine astfel 
pretendentul „oficial" la tronul imperial. A doua şedere în Anglia (noiembrie 1832 - mai 
1833). 

1834 Publicarea unui Manual de artilerie. Ludovic Napoleon este numit căpitan în 
regimentul de artilerie din Berna. 

1836 30 octombrie - tentativă eşuată de insurecţie la Strasbourg, condusă de 
Ludovic Napoleon, secondat de Fialin de Persigny. Expulzat din Franţa, se îmbarcă 
pentru Statele Unite. 

1837 aprilie-iunie - şedere la New York; octombrie moartea reginei Hortense. 

1838 (octombrie) - 1840 (august) Nouă şedere la Londra. 

1839 Ludovic Napoleon publică Des idees napoleoniennes. 

1840 6 august - debarcare la Boulogne: nouă tentativă de insurecţie. Arestat, 
Ludovic Napoleon este condamnat la închisoare pe viaţă şi închis la fortăreaţa din Ham 
(octombrie). 

1840-1846 Detenţie la fortăreaţa din Ham. Perioadă consacrată studiului şi lucrărilor 
istorice, sociale şi politice. 

1844 Scrie Extinction du pauperisme. 

1846 25 mai - evadează din fortăreaţa Ham. 

1846 (mai) - 1848 (septembrie) Şedere în Anglia. Moare Ludovic Bonaparte (iulie 
1846). 

1848 Revoluţia din februarie. Ludovic Napoleon petrece câteva zile la Paris (sfârşitul 
lui februarie - începutul lui martie). Septembrie - ales în Adunarea Naţională, revine 
definitiv în Franţa. 10 decembrie - este ales preşedinte al Republicii. 

1851 2 decembrie - lovitură de stat a prinţului-preşedinte împotriva Adunării 



Legislative. Puterile preşedintelui sunt lărgite şi i se stabileşte un mandat de zece ani 
(decizii confirmate prin plebiscit la 21-22 decembrie). 

1852 2 decembrie - restabilirea imperiului; Ludovic Napoleon devine Napoleon III. 

1853 29-30 februarie - Napoleon III se căsătoreşte cu spaniola Eugenia de Montijo 
(născută în 1826). 

1854-1855 Războiul Crimeii 

1856 februarie-martie - Congresul de la Paris. 16 martie - se naşte prinţul imperial, 
botezat Eugen Ludovic Napoleon. 

1859 Războiul din Italia; victorii la Magenta şi Solferino (iunie). 

1860 Tratat comercial cu Anglia („lovitura de stat comercială"). Nisa şi Savoia sunt 
alipite la Franţa. Expediţia din Siria. începe o liberalizare progresivă a regimului imperial. 

1862-1867 Războiul din Mexic (primul corp expediţionar francez debarcă în ianuarie 
1862, ultimii soldaţi francezi părăsesc ţara în martie 1867). Iunie 1867 - este executat 
împăratul Maximilian. 

1866 Războiul austro-prusian. Austria este înfrântă la Sadowa (3 iulie). Unitatea 
germană se va realiza în jurul Prusiei. 

1867 Expoziţia universală de la Paris. 

1869 Inaugurarea Canalului Suezîn prezenţa împărătesei Eugenia. 
1869-1870 Instituirea „Imperiului liberal". Guvernul Emile Ollivier (ianuarie 1870). 

1870 19 iulie - Franţa declară război Prusiei. 9 august cade guvernul Ollivier, 
confruntat cu primele eşecuri. 2 septembrie - capitularea de la Sedan. 4 septembrie - 
proclamarea Republicii. Napoleon III, prizonier, rămâne în captivitate la castelul 
Wilhelmshohe (lângă Kassel) până la 19 martie 1871. 

1871 20 martie - începe ultimul exil în Anglia. Napoleon III se instalează cu Eugenia 
şi fiul lor în satul Chislehurst (Kent), locuind la reşedinţa Camden Place. 

1873 9 ianuarie - Napoleon III moare la Chislehurst (suferea de mai mulţi ani de o 
boală a vezicii urinare). 

1879 înrolat în armata britanică, prinţul imperial, în vârstă de 23 de ani, este ucis în 
Africa de Sud, într-o ciocnire cu zuluşii. 

1888 Eugenia transferă osemintele lui Napoleon III şi ale prinţului imperial în biserica 
pe care a construit-o la Farnborough (Hampshire). 

1920 11 iulie - moare la Madrid, la 94 de ani, împărăteasa Eugenia; este 
înmormântată lângă soţul şi fiul ei, la abaţia din Farnborough. 

Această carte nu e o biografie. Intenţia autorului este să propună o meditaţie privind 
cariera unei personalităţi care i-a dezbinat pe francezi şi îi separă, încă, pe istorici. în 
centrul investigaţiei se află un proiect de o ambiţie puţin obişnuită. Napoleon III a vrut să 
remodeleze Franţa, Europa şi lumea. 

Va trebui să limpezim geneza unei viziuni politice şi sociale foarte particulare, 
obiectivele urmărire şi modul în care-au fost puse în operă, iar la sfârşit să facem 
bilanţul, plin de contraste, al împlinirilor şi eşecurilor. 

Fiecare individ, şi cu atât mai mult un personaj istoric de mare anvergură, prezintă o 
multitudine de chipuri, compuse şi recompuse în funcţie de perspectiva din care e privit. 
Napoleon III este o fiinţă reală şi în acelaşi timp o creaţie „colectivă" a scriitorilor, a 
istoricilor, a tuturor celor care s-au apropiat de el într-un fel sau în altul. Preocuparea 
mea a fost să găsesc un punct de echilibru între atâtea reprezentări divergente. Oricum, 
istoria nu deţine adevăruri „absolute". 

în spatele oricărei reconstituiri se ascunde istoricul. Cu alte cuvinte, acest portret, pe 
care l-am dorit cât mai fidel, este şi el, într-un fel, propriul meu Napoleon III. 

